Datasets:

NorHsangPha

/

shan-news-shannews_org

like 0

2018-06-10T15:37:32

https://shannews.org/archives/5516

မိူင်းႁူမ်ႈတုမ်ဢၼ်ႁူမ်ႈၵၼ်ၽွတ်ႈမႃးၼၼ်ႉလုၵႂႃႇယဝ်ႉၼႄႇ (ၶေႃႈထတ်းသၢင်- ႁိုၼ်း ၵႃယၢင်း)

ၸွမ်းၼင်ႇပၢင်ၵုမ်ၼွၵ်ႈလႅၵ်ႈ ဢၼ်ႁဵတ်းယဝ်ႉၵႂႃႇ မိူဝ်ႈႁၢင်လိူၼ်ပူၼ်ႉမႃးသေယဝ်ႉ ႁဝ်းၶႃႈ လႆႈႁူႉငိၼ်းဝႃႈ ပၢင်ၵုမ်ပၢင်လူင် ၸူဝ်ႈပၢၵ်ႇပီ 21 ၵမ်းထူၼ်ႈ 3 ၼၼ်ႉ တေၸတ်းႁဵတ်းၵႂႃႇ ၼႂ်းလိူၼ်ၼႃႈလိူၼ်ၵျုၼ်ႊ မွၵ်ႈဝၼ်းတီႈ 30 ၼၼ်ႉ ဝႃႈၼၼ်ႉ။ တီႈၼႂ်းပၢင်ၵုမ်ၼၼ်ႉတႄႉ ၸွမ်းၼင်ႇၾၢႆႇၸုမ်းယိပ်းၵွင်ႈၵၢင်ႇၸၢဝ်းၶိူဝ်းၶဝ်လႄႈ ဢိၵ်ႇလူၺ်ႈပႃးတၢင်းၾၢႆႇ တပ်ႉ သိုၵ်းမၢၼ်ႈ၊ လူင်ပွင်ၸိုင်ႈ တူၵ်းလူင်းလႆႈၸႂ်ၵၼ်ၵႂႃႇဝႃႈ ပၢင်ၵုမ်တေႁဵတ်းၼႂ်းလိူၼ်ၵျုၼ်ႊတေမႃးၼႆႉ တေဢမ်ႇဢုပ်ႇ ၸွမ်းလွင်ႈဢၼ်ဝႃႈ ဢမ်ႇမီးသုၼ်ႇၽၢတ်ႇဢွၵ်ႇသေပွၵ်ႈဢၼ်ဝႃႈၼၼ်ႉ တေပႆႇဢုပ်ႇသေ တေၶၢႆႉလိူၼ်ႈၵႂႃႇထႅင်ႈၵမ်း ၼိုင်ႈ လႆႈႁၼ်ၶဝ်ၸဝ်ႈတူၵ်းလူင်းၵႂႃႇၵၼ်ၸိူင်ႉၼၼ်။ ၵမ်းၼႆႉ ၼႂ်းၸူဝ်ႈၸႃႈၶၢဝ်းၶိဝ်းၼႆႉ ၶၢဝ်ႇသဵင်ဢၼ်ဝႃႈ လိၵ်ႈႁူမ်ႈမၢႆပၢင်လူင်ဢမ်ႇပဵၼ်တၢင်းၵၢၼ်ယဝ်ႉ ၵႂၢမ်းမၼ်ႈ ပၢင်လူင်ၵေႃႈ ဢမ်ႇၸႂ်ႈပိူင်လူင် ၼမ်ႉၸႂ်ပၢင်လူင်ဢၼ်တႅပ်းတတ်းဝႃႈ တေႁူမ်ႈမိုဝ်းၵၼ်ၵႂႃႇၼၼ်ႉၵူၺ်း တင်ႈသဝ်း မီးဝႆႉၶၢၼ်ႉတွၼ်ႈပိူင်လူင်ၼႆၼၼ်ႉၵေႃႈ လင်ယွၼ်ႈလိုဝ်းယႂ်ႇမႃးတႄႉတႄႉ။ ပေႃးသမ်ႉလၢတ်ႈဝႃႈ ၵႂၢမ်းမၢႆပၢင်လူင် လူႉၵႂႃႇယဝ်ႉလႄႈ ၶေႃႈတူၵ်းလူင်းၵၼ်ဢၼ်လႆႈမႃးတီႈၵႂၢမ်းမၼ်ႈပၢင်လူင်ၸိုင် တႃႇတေပဵၼ်မႃး ပိူင်ငဝ်ႈပိုၼ်းမိူင်း 1947 ဢၼ်ႁပ်ႉပၢၵ်ႇဝႆႉပၼ် ပိူဝ်ႈတႃႇၸၢဝ်းၶိူဝ်းမီးသုၼ်ႇၽၢတ်ႇဢွၵ်ႇလႆႈၼၼ်ႉၵေႃႈ မိူၼ်တင်းဝႃႈ လူႉၵွႆၵႂႃႇယဝ်ႉ။ ဢမ်ႇၶဝ်ႈတၢင်းၵၢၼ်ယဝ်ႉ တေလႆႈၵဵပ်းတီႈပွင်ႇၸိူင်ႉၼၼ်။ ပေႃးၸိူင်ႉၼၼ်မႃး ၵႂၢမ်းမၼ်ႈပၢင်လူင်လူႉယဝ်ႉလႄႈ ပိူင်မိူင်းႁူမ်ႈတုမ်ဢၼ်လႆႈၸႂ်ၵၼ်သေ ႁူမ်ႈၽွတ်ႈမႃးၼၼ်ႉ ၸွင်ႇမၼ်းပႃႈလႅဝ်ၵႂႃႇယဝ်ႉၼႄႇ ႁဝ်းၶႃႈ တေမႃးထတ်း သၢင်ဢၼ်ၼႆႉဢိတ်းၼိုင်ႈ။ လွင်ႈဢၼ်ဝႃႈ ပိူင်မိူင်းႁူမ်ႈတုမ်လူႉ ဢမ်ႇလူႉဢၼ်ဝႃႈၼႆႉ တေႇမႃးတီႈပၢင်ၵုမ်တႅၼ်းၽွင်းၵူၼ်းမိူင်း မိူဝ်ႈပီၵၢႆ ပေႃးဢဝ်ဝၼ်းတီႈဝႃႈၵေႃႈ တေပဵၼ် 2017 လိူၼ်ၵျႅၼ်ႊၼႃႊဝႃႊရီႊ 5 ဝၼ်း ၽူႈတႅၼ်းၽွင်းထၢမ်သဵင်ၼႂ်းပၢင်ၵုမ် တႅၼ်းၽွင်းဝႃႈ လိၵ်ႈႁူမ်ႈမၢႆပၢင်လူင် ဢၼ်လႆႈလူင်းလၢႆးမိုဝ်းမႃး မိူဝ်ႈ 1947 လိူၼ်ၾႅပ်ႊၿိူဝ်ႊရီႊ 12 ဝၼ်းၼၼ်ႉ။ ၽွင်းယၢမ်းမိူဝ်ႈလဵဝ် ၸွင်ႇပဵၼ်တၢင်းၵၢၼ် မၼ်ႈၵိုမ်းဝႆႉယူႇႁိုဝ် ၸွင်ႇၸၢင်ႈပၼ်လႆႈၽိုၼ်မိူၼ်မၼ်း၊ ယဝ်ႉၵေႃႈ ၼႂ်း ပၢင်ၵုမ်လူင်လွင်ႈငမ်းယဵၼ်မိူင်းႁူမ်ႈတုမ် ပၢင်ၵုမ်ၸူဝ်ႈပၢၵ်ႇပီ 21 ၼၼ်ႉ မၼ်းတေၶဝ်ႈပႃးဝႆႉၼႂ်းၶၼ်ႉတွၼ်ႈဢၼ် လႂ်ၼႆၶႃႈ။ ၶေႃႈထၢမ်တႄႉ ဝႃႈဝႆႉၼၼ်ၶႃႈၼႃ။ ၽိူဝ်ႇထိုင်မႃးဝၼ်းတီႈ 3 လိူၼ်ထူၼ်ႈ 5 ပီ 2017 တၢင်တူဝ်ၶုၼ်ၽွင်းလူင် ႁွင်ႈၵၢၼ်လုမ်း ၽူႈၵိူဝ်းၵုမ်ၸိုင်ႈမိူင်းသေ ယဝ်ႉ ၵေႃႉပဵၼ် ၽူႈၵွၼ်းၾၢႆႇၸိသင်ႇ ဢူးသေႃႇထေး ၸင်ႇတွပ်ႇၶိုၼ်းဝႃႈ ၶေႃႈမုလ်းဢၼ်ပႃး ၼႂ်းလိၵ်ႈႁူမ်ႈမၢႆပၢင် လူင်ၼၼ်ႉ ပေႃးဢမ်ႇၶတ်းသၢၼ်တၢင်း ၶေႃႈႁႅၼ်းတမ်းပၵ်းပိူင်လၵ်းမိူင်း 2008 ၼႆၸိုင် တေၶဝ်ႈဝွင်ႇယူႇ ႁၼ်ႉတေႃႇယၢမ်းမိူဝ်ႈလဵဝ် သိုပ်ႇၼၼ်ႉၵေႃႈ သမ်ႉပႃးမႃးလွင်ႈဝႃႈ ၼမ်ႉၸႂ်ပၢင်လူင်ၵူၺ်း ဢၼ်ၸႂ်ႇပိူင်လူင်ဝႃႈၼၼ်ႉၶႃႈၼႃႇၼေႃႈ။ ၶေႃႈထၢမ်တွပ်ႇၵဵဝ်ႇလူၺ်ႈလိၵ်ႈႁူမ်ႈမၢႆပၢင်လူင်ၼႆႉ ၵိူတ်ႇမီးမႃးၼိုင်ႈၶူပ်ႇယဝ်ႉ တေႃႇထိုင်ဝၼ်းမိူဝ်ႈၼႆႉသေတႃႉၵေႃႈ ၼႂ်းၵူၼ်းၵၢၼ်မိူင်းလႄႈသင် ၼႂ်းၵူၼ်းၸုမ်းမႅၵ်ႇၵွင်ႈလုၵ်ႉၽိုၼ်ၶဝ်လႄႈသင် ႁႂ်ႈပေႃးဝႃႈထတ်းသၢင် ၸွပ်ႇထၢမ်ၵၼ် ၶိုၼ်း တူၵ်းၶွင်ႉတူၵ်းဢႅင်ႇပႆႇႁၼ်မီးမႃး။ ၵူၺ်းၵႃႈ ၽူႈၸတ်းသၢင်ႈၵၢၼ်မိူင်း ဢၼ်ၸိူဝ်းယူႇလွမ်ႉႁွပ်ႈတေႃႇ လူင်ပွင် ၸိုင်ႈၸုမ်းၼူၵ်ႉယုင်းၼၼ်ႉတႄႉ တႅမ်ႈယဝ်ႉတႅမ်ႈထႅင်ႈ ယူႇတိၵ်းတိၵ်းၼႆ ႁဝ်းၶႃႈလႆႈႁၼ်ယူႇ။ ပေႃးတေႁုပ်ႈတူၺ်းၼမ်ႉၵႂၢမ်းၶဝ်ၼႆၸိုင် လိၵ်ႈႁူမ်ႈမၢႆပၢင်လူင်ၼၼ်ႉ ၵိူတ်ႇမီးမႃးယွၼ်ႉၶေႃႈလႆႈၸႂ် ၽူႈယႂ်ႇၵူၼ်းလူင် ဢၼ်ၵူၼ်းတင်းၼမ်ႁပ်ႉႁူႉၸၵ်း ပဵၼ်ဝႃႈၵႂၢမ်းမၼ်ႈပၢင်လူင်ၼၼ်ႉလႄႈ ၸမ်းဝႃႈဢမ်ႇမီးမႃးလိၵ်ႈႁူမ်ႈမၢႆပၢင်လူင် ၵေႃႈ တေပႆႇပဵၼ်မႃးလႆႈမိူင်းႁူမ်ႈတုမ် ယွၼ်ႉၵႂၢမ်းမၼ်ႈပၢင်လူင်ၼႆႉၵူၺ်းၼင်ႇၵဝ်ႇ ၸင်ႇတၵ်းမီးမႃး ပၵ်းပိူင်လၵ်းမိူင်း 1947 ဢၼ်ႁပ်ႉပၢၵ်ႇပၼ်လွင်ႈတၢင်းသိူဝ်း ၵူၼ်းမိူင်းလွႆၶဝ် မီးသုၼ်ႇၽၢတ်ႇဢွၵ်ႇ ၼႂ်းမိူင်းႁူမ်ႈတုမ် ဢၼ်ၼႆႉမၼ်းပဵၼ် လၢႆးမိုဝ်း ၸွမ်သိုၵ်းဢွင်ႇသၢၼ်းလႄႈ ႁူဝ်ၼႃႈၸၢဝ်းၶိူဝ်းၶဝ် ႁူမ်ႈၶိုင်ပွင်မႃးလႄႈ ပဵၼ်ၵတိၵႂၢမ်းမၼ်ႈ ဢၼ်ၽူႈလႂ်ၽႂ် ဢမ်ႇၸင်ႈၶၼ်သဵင် တၢင်းၼႃႈဢၼ်ၶဝ်တႅမ်ႈဝႆႉၸိူင်ႉၼၼ်။ ၵူၺ်းၵႃႈ ပေႃးတေသိုပ်ႇတၢမ်လမ်း လႅမ်ႉတူၺ်းတီႈ လိၼ်ႉႁႂ်ႈပေႃးသုတ်းၵႂႃႇလႄႈ လိၵ်ႈႁူမ်ႈမၢႆပၢင်လူင် ၵႂၢမ်းမၼ်ႈပၢင်လူင်ဢိၵ်ႇပႃး ၶေႃႈႁပ်ႉပၢၵ်ႇ လွင်ႈမီးသုၼ်ႇၽၢတ်ႇ ဢွၵ်ႇ ၸိူဝ်းၼႆႉၼႆႉၶဝ်ႈပဵၼ်တၢင်းၵၢၼ် တေဢဝ် 1947 တေႃႇထိုင် 1962 ၵွၼ်ႇၸွမ်သိုၵ်းၼေႇဝိၼ်း ပႆႇယိုတ်း ဢႃႈၼႃႇၸႄႈမိူင်းၼၼ်ႉၵူၺ်း သမ်ႉၶိုၼ်းဝႃႈဝႆႉၸိူင်ႉၼႆ။ ယၢမ်းဢၼ်ၸွမ်သိုၵ်းၼေႇဝိၼ်းၵွၼ်းမိူင်း ယၢမ်းလၵ်းမိူင်း 1974 တိုၵ်ႉမၼ်ႈလႄႈ ယၢမ်းၸုမ်းသိုၵ်းၵွၼ်းမိူင်း တေႃႇထိုင် ယၢမ်းလၵ်းမိူင်း 2008 တိုၵ်ႉမၼ်ႈယူႇၸိူဝ်းၼႆႉၼႆ လိၵ်ႈႁူမ်ႈ မၢႆပၢင်လူင် ဢမ်ႇပဵၼ်တၢင်းၵၢၼ်ယဝ်ႉ ၵႂၢမ်းမၼ်ႈပၢင်လူင်ဢၼ်ဝႃႈၼၼ်ႉၵေႃႈ လူႉၸွမ်းယဝ်ႉၶဝ်ၶႂ်ႈဝႃႈၸိူင်ႉၼၼ် ၶႃႈၼႃ။ ပေႃးၼၼ် ယူႇတီႈၾၢႆႇႁဝ်းၶႃႈ ၸုမ်းၸၢဝ်းၶိူဝ်းတေလႆႈမီးမႃးၶေႃႈထၢမ်ယဝ်ႉ ပေႃးႁၼ်ထိုင်ဝႃႈၵႂၢမ်းမၼ်ႈ ပၢင် လူင်မီးယဝ်ႉၼႆၸိုင် မိူင်းႁူမ်ႈတုမ်ဢၼ်ၵိူတ်ႇမီးမႃး ယွၼ်ႉၵႂၢမ်းမၼ်ႈပၢင်လူင်ၼၼ်ႉ ဢမ်ႇလူႉလႅဝ်ပႃးယဝ်ႉႁႃႉ ႁွင်ႈ ၵၢၼ်ၽွင်းလူင်ၾၢႆႇလုမ်းၽူႈၵိူဝ်းၵုမ် ၸိုင်ႈမိူင်းၼၼ်ႉ ၸွင်ႇႁပ်ႉပုၼ်ႈၽွၼ်းတေႃႇ ၽွၼ်းလီၽွၼ်းၸႃႉ ၶွင်လၵ်းမိူင်း 2008 ၼၼ်ႉ လႆႈလုမ်းလုမ်းယူႇႁိုဝ်၊ ၶွင်ႇသီႇလုၵ်ႉၽိုၼ်ႉဢၼ်ယိုတ်းသိမ်းဢႃႈၼႃႇ ၸိုင်ႈမိူင်းမိူဝ်ႈ 1962 ဢၼ် ႁွင်ႉဝႃႈ (တော်လှန်ရေးကောင်စီ)၊ ၸုမ်းမသလ ဢၼ်ႁွင်ႉဝႃႈ (မြန်မာ့ဆိုရှယ်လစ်လမ်းစည်ပါတီ) ဢၼ်ယူႇၾၢႆႇ လဵဝ်ႁၢင်းတၢမ်း လၵ်းမိူင်း 1974 ၼၼ်ႉလႂ်။ သမ်ႉၸုမ်း ၼဝတ၊ ၸုမ်းၼဢၽ ဢၼ်ပဵၼ်ၸုမ်းသိုၵ်းယိုတ်းသိမ်း ဢႃႈၼႃႇ မႃးၼၼ်ႉလႂ် ဢိၵ်ႇပႃးလၵ်းမိူင်း 2008 ဢၼ်ၸုမ်းၼဝတ၊ ၸုမ်းၼဢၽ ၶႅၼ်ႇတႅမ်ႈမႃးၸိူင်ႉၼၼ် လႂ် ၸိူဝ်းၼႆႉ။ ယူႇတီႈလူင်ပွင်ၸိုင်ႈၸုမ်းၼူၵ်ႉယုင်းယၢမ်းမိူဝ်ႈလဵဝ်ၼႆႉ ယွမ်းႁပ်ႉ ယိုၼ်ယၢၼ်ပဵၼ်တၢင်းၵၢၼ်လူၺ်ႈ ပၵ်းပိူင်ၾိင်ႈမိူင်းယဝ်ႉႁႃႉၼႆ တေလႆႈထၢမ်ၵၼ် တႅၵ်ႇတႅၵ်ႇလႅင်းလႅင်းယဝ်ႉ။ ပေႃးႁဝ်းၶႃႈမႃးထတ်းသၢင်တူၺ်း ပၢင်ၵုမ်လူင်မိူင်းႁူမ်ႈတုမ် ဢၼ်တေႃႇဢွင်ႇသၢၼ်းၸူႉၵျီႇ မႃးသႂ်ႇသွႆႈမၼ်းဝႃႈ ပၢင်ၵုမ်ၸူဝ်ႈပၢၵ်ႇပီ 21 ၼႆႉ ယိူင်းဢၢၼ်းပိူဝ်ႈတႃႇဢီႇသင်ၶႃႈလႃႇ။ ယိူင်းဢၢၼ်းပိူဝ်ႈတႃႇသၢင်ႈလွင်ႈငမ်းယဵၼ် သေယဝ်ႉ။ ဢုပ်ႇၵုမ်ၵႄႈလိတ်ႈပၼ်ႁႃၵၢၼ်မိူင်း ဢၼ်ၶၢတ်းၶွင်ၵၼ်ယူႇ ၼႂ်းၵႄႈၸဝ်ႈဢႃႈၼႃႇသိုၵ်းသိူဝ်လႄႈ ဢိၵ်ႇလူၺ်ႈပႃးတၢင်း ၸိူဝ်းဢၼ်ႁၵ်ႉသႃၾိင်ႈၻီႊမူဝ်ႊၶရေႊၸီႊ ဢၼ်တၢင်တူဝ်ၸုမ်းၵူၼ်းမိူင်းၼၼ်ႉ သွင်ပႃႈ သွင်ၾၢႆႇၼႆႉၵူၺ်း ပေႃးဝႃႈၼၼ် ႁဝ်းၶႃႈမုင်းမွင်းပိူဝ်ႈတႃႇ ၵေႃႇသၢင်ႈမိူင်းႁူမ်ႈတုမ် ဢၼ်မီးလွင်ႈၽဵင်ႇပဵင်း ၸွမ်း ထမ်းတြႃး ၼင်ႇၵၢင်ၸႂ်ၵူၼ်းမိူင်းၶႂ်ႈလႆႈၶႂ်ႈပဵၼ်ၼၼ်ႉ ပိုၼ်ၽၢဝ်ႇ ႁွင်ႉပၢၵ်ႇဝႆႉၸိူင်ႉၼၼ်သေတႃႉၵေႃႈ လၢႆးႁဵတ်းလႄႈ တင်းလၢတ်ႈ ဢမ်ႇမႃးမႅၼ်ႈၶွႆႈၵၼ် ႁဝ်းၶႃႈတေလႆႈႁၼ်ၸိူင်ႉၼႆ။ သင်ဝႃႈ ပေႃးၵူၺ်းယူႇတီႈလူင်ပွင်ၸိုင်ႈၸုမ်းၼူၵ်ႉယုင်း တေႁပ်ႉဢဝ် 2008 ၼႆႉပဵၼ်တၢင်းၵၢၼ် ဢမ်ႇၶတ်းၸႂ်မူၼ်ႉ မႄးပိူဝ်ႈတႃႇ ပၵ်းပိူင်လၵ်းမိူင်းႁႂ်ႈၽဵင်ႇငၢမ်ႇၸွမ်း ၵၢင်ၸႂ်ၵူၼ်းမိူင်းၼႆၸိုင် ၵမ်းလိုၼ်းသုတ်းႁဝ်းၶႃႈၵူၺ်း ၸင်ႈတေ လႆႈပၼ်ၶေႃႈၶၼ်ဢၼ်ၼိုင်ႈဝႃႈ ပေႃးၽူႈလၵ်ႉႁၢႆသၢႆပိုၼ်း ဢိၵ်ႇလူၺ်ႈပႃးတၢင်း ၵေႃႉပွႆႇလိုမ်းပႅတ်ႈသၢႆပိုၼ်းၼႆႉ ပဵၼ်ၵူၼ်းမိူင်းတၢင်ႇတၢင်းၽိတ်း ထုၵ်ႇတူတ်ႈထုၵ်ႇတၢမ်ႇၼင်ႇၵၼ်ၵူၺ်းလႄႈ တၵ်းၺႃးလွင်ႈၵူၼ်းမိူင်း သၢၼ်ၶတ်း ၽိုၼ်ႉဝၢႆႇၶိုၼ်းဢမ်ႇႁၢင်ႉ ႁဝ်းၶႃႈတႄႉ ယွၼ်းထတ်းႁၼ်ၼင်ႇၼႆသေ ၶွတ်ႇယွတ်ႈပၢႆၵႂၢမ်းဝႆႉတီႈၼႆႈ။ မႂ်ႇသုင်ၶႃႈ

['Uncategorized']

2018-06-07T10:40:53

https://shannews.org/archives/5512

ၼမ်ႉထူမ်ႈဝဵင်းၼမ်ႉလၼ်ႈ ယွၼ်ႉၾူၼ်တူၵ်းႁႃႇယႂ်ႇလၢႆဝၼ်းထပ်းၵၼ်

ၼမ်ႉထူမ်ႈဝဵင်းၼမ်ႉလၼ်ႈ ယွၼ်ႉၾူၼ်တူၵ်းႁႃႇယႂ်ႇလၢႆဝၼ်းထပ်းၵၼ်

['Uncategorized']

2018-06-07T09:56:56

https://shannews.org/archives/5502

ၵူၼ်းမိူင်းၵျွၵ်ႉမႄး တေၵႂႃႇတၢင်ႇလိၵ်ႈတီႈၼေႇပျီႇတေႃႇ လွင်ႈသိုၵ်းမၢၼ်ႈ ၶမယ 501 ယိုတ်းတီႈလိၼ်

ၵူၼ်းဝၢၼ်ႈၵူၼ်းမိူင်း ဝၢၼ်ႈၵျွၵ်ႉမႄးလူင် တေႁူမ်ႈၵၼ်ၵႂႃႇတိူင်ႇလၢတ်ႈ တီႈၼေႇပျီႇတေႃႇ လွင်ႈတပ်ႉသိုၵ်းမၢၼ်ႈ ၶမယ 501 မႃးပၵ်းလၵ်းလွမ်ႉႁူဝ်ႉ ဢဝ်တီႈသူၼ်ၵူၼ်းဝၢၼ်ႈ။ ဝၼ်းတီႈ 05/06/2018 သိုၵ်းလူင်ပွင်ၸိုင်ႈမၢၼ်ႈ တပ်ႉၶမယ 501 ၸႄႈဝဵင်းၵျွၵ်ႉမႄး ဢဵၼ်ႁႅင်းမွၵ်ႈ 15 ၵေႃႉ မႃးထဵတ်ႈထၢမ်ၵူၼ်းဝၢၼ်ႈသေ လွမ်ႉႁူဝ်ႉဢဝ်တီႈလိၼ် ဢၼ်ၵူၼ်း မိူင်းၽုၵ်ႇသွမ်ႈလဵင်ႉတွင်ႉမႃးၶၢဝ်းတၢင်းႁူဝ်ပၢၵ်ႇပီ ။ ၼၢင်းၼေႃႇ ၸဝ်ႈသူၼ်လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ “ သိုၵ်းမၢၼ်ႈၶဝ်မႃးထၢမ်ဝႃႈ သူမႃးထႆလိၼ်ၼႆႉ လႆႈလိၵ်ႈၶႂၢင်ႉတီႈလႂ်ၼႆ တီႈတႄႉမၼ်း တီႈလိၼ်ၼႆႉ ႁဝ်းၶႃႈၵူၼ်းဝၢၼ်ႈ ဢွၼ်ၵၼ်ၽုၵ်ႇသွမ်ႈႁႃၵိၼ်လဵင်ႉတွင်ႉမႃးပီယၢဝ်းၶၢဝ်းႁိုင် ပၢၼ်ပူႇမွၼ်ႇႁဝ်း ၼပ်ႉႁူဝ်ပၢၵ်ႇပီယဝ်ႉလူး ။ ပေႃးဝႃႈၶဝ် မႃးယိုတ်းဢဝ်တီႈလိၼ်ႁဝ်းၸိုင် ႁဝ်း ၶႃႈၵူၼ်းဝၢၼ်ႈထူပ်းတၢင်းယၢပ်ႇၶႃႈဢေႃႈ ဢမ်ႇၸၢင်ႈႁဵတ်းသူၼ်ႁႃၵိၼ်လဵင်ႉတွင်ႉယဝ်ႉ ။ ၵွပ်ႈၼၼ်လႄႈ ယွၼ်း ႁႂ်ႈၽူႈယႂ်ႇၵူၼ်းလူင် ၽူႈတႅၼ်းၵူႈၵေႃႉ ဢိၵ်ႇၽူႈမီးပုၼ်ႈၽွၼ်း ၸွႆႈထႅမ်ပၼ်ႁဝ်းၶႃႈယႂ်ႇယႂ်ႇၼမ်ၼမ်သေၵမ်း ” ဝႃႈၼႆ။ ဝၼ်းၼၼ်ႉၵူၼ်းဝၢၼ်ႈၸဝ်ႈသူၼ် ဢွၼ်ၵၼ်တႆႈတဵၼ်း၊ ယွၼ်းသူးတိူင်ႇၵၢဝ်ႇၽီပႂ်ႉသူၼ်ႁႆႈၼႃး ယၢတ်ႇၼမ်ႉၶႂမ်ႈတဝ်ႈသေ ၸုၵ်းယႆၵၼ် ယိပ်းပၢႆႉၼႄၵၢင်ၸႂ် သၢၼ်ၶတ်း သိုၵ်းမၢၼ်ႈ ယိုတ်းႁႆႈၵူၼ်းမိူင်း။ မိူဝ်ႈပီ 2014 ၼၼ်ႉၵေႃႈ ဢၼ်ပဵၼ်လုၵ်ႈမေးသိုၵ်း မႃးႁိမ်တီႈလိၼ်ၵူၼ်းဝၢၼ်ႈယဝ်ႉၵမ်းၼိုင်ႈ ၵူၺ်းၵႃႈ ၵူၼ်းဝၢၼ်ႈဢမ်ႇယွမ်းပၼ်ၶဝ်သေ တၢင်ႇထိုင်ၽူႈမီးပုၼ်ႈၽွၼ်းၶဝ်လၢႆတီႈ ဝၢႆးၼၼ်ႉသိုၵ်းမၢၼ်ႈႁဵတ်းၽႅၼ်တီႈပွမ်သေ ႁႃတၢင်းၽိတ်းၸဝ်ႈႁႆႈမၢပ်ႇမႂ်ငိုၼ်းၼိုင်ႈၵေႃႉလႂ် 30,000 ပျႃး လႆႈၶိုၼ်ႈလုမ်းတြႃးလၢႆပွၵ်ႈ ။ တီႈလိၼ်ၼႆႉတၢင်း ၵႂၢင်ႈမီးမွၵ်ႈ 700 ဢေႊၶိူဝ်ႊ မီးတီႈဝၢၼ်ႈ ၵျွၵ်ႉမႄးလူင် ၸႄႈဝဵင်းၵျွၵ်ႉမႄး ၸိုင်ႈတႆးပွတ်းႁွင်ႇ။ ၼင်ႇႁိုဝ်သိုၵ်မၢၼ်ႈ တေဢမ်ႇၸၢင်ႈယိုတ်းတီႈလိၼ်ၵႂႃႇလႆႈၼၼ်ႉ ယူႇတီႈၵူၼ်းဝၢၼ်ႈ ဢုပ်ႇဢူဝ်းၵၼ်သေ တေဢွၼ်ၵၼ်ၵႂႃႇတၢင်ႇတီႈလုမ်းၾၢႆႇတီႈလိၼ်ၼေႇပျီႇတေႃႇၼႆယဝ်ႉ။

['ၵူႈလွင်ႈလွင်ႈ']

2018-06-07T09:35:02

https://shannews.org/archives/5498

ၸဝ်ႈသိုၵ်းလူင် ဢွင်ႇမိူင်း ၽူႈၵိူဝ်းၵုမ် RCSS တေပူၼ်ႉၶၢပ်ႈတူဝ် ၼႂ်းဝၼ်းသုၵ်းၼႆႉ

ၸဝ်ႈသိုၵ်းလူင် ဢွင်ႇမိူင်း ၽူႈၵိူဝ်းၵုမ် လုမ်းပွင်ၵၢၼ်လူင် RCSS/ SSA ဢၼ်လူႉသဵင်ႈသုတ်းမုၼ်ၵႂႃႇ မိူဝ်ႈဝၼ်း ဢင်းၵၢၼ်းပူၼ်ႉမႃးၼႆႉ တေပူၼ်ႉၶၢပ်ႈတူဝ် ပႃႇႁဵဝ်ႈလွႆတႆးလႅင်း ၼႂ်းဝၼ်းသုၵ်း တေထိုင်မႃးၼႆႉ ဝႃႈၼႆ။ ဝၼ်းတီႈ 08/06/2018 ယၢမ်းဝၢႆးဝၼ်း 1 မူင်း ၸိူဝ်းပဵၼ်ပီႈၼွင်ႉၸိူဝ်ႉၶိူဝ်း၊ လုၵ်ႈၼွင်ႉပွင်ႈပၢႆ၊ ၽူႈမီးၸၼ်ႉ/ ၽူႈမီး ပုၼ်ႈၽွၼ်းလႄႈ ၽူႈယႂ်ႇၵူၼ်းလူင် ၼႂ်းတပ်ႉသိုၵ်း RCSS/SSA တေပူၼ်ႉၶၢပ်ႈတူဝ် ၸဝ်ႈသိုၵ်းလူင် ဢွင်ႇမိူင်း ဢၼ် လႆႈလူႉသဵင်ႈသုတ်းမုၼ်ၵႂႃႇ မိူဝ်ႈ ဝၼ်းတီႈ 05/06/2018 တီႈငဝ်ႈၸိုင်ႈလွႆတႆးလႅင်း လူၺ်ႈတၢင်းပဵၼ် လိူတ်ႈၶိုၼ်ႈ လႄႈ တၢင်းပဵၼ်ႁူဝ်ၸႂ် ၽွင်းဢႃယုလႆႈ 71 ပီ ဝႃႈၼႆ။ မႄႈထဝ်ႈၼု ၵေႃႉပဵၼ်မေးၼၢင်း ၸဝ်ႈသိုၵ်းလူင် ဢွင်ႇမိူင်း လၢတ်ႈတီႈၽူႈတွႆႇႁွၵ်ႈဝႃႈ “ ပဵၼ်တၢင်းပဵၼ် လိူတ်ႈၶိုၼ်ႈ ဢေႃႈ။ ယဝ်ႉၵေႃႈ ပႃးတၢင်းပဵၼ်မၢၵ်ႇႁူဝ်ၸႂ်ၵပ်ႉ။ ဝၼ်းသုၵ်းၼႆႉ တေပူၼ်ႉၶၢပ်ႈတူဝ်တီႈလွႆတႆးလႅင်းၶႃႈ” ဝႃႈၼႆ။ ပိုၼ်းၵႅပ်ႈၸဝ်ႈသိုၵ်းလူင် ဢွင်ႇမိူင်း – ၸိုဝ်ႈ – ၸဝ်ႈသိုၵ်းလူင် ဢွင်ႇမိူင်း ၸိုဝ်ႈပေႃႈမႄႈ – လုင်းသၢင်ႇၶေႉ လႄႈ ပႃႈၶမ်းၼူႉ တီႈယူႇ – ပွၵ်ႉ 6 ဢိူင်ႇမဵဝ်ႉမ ၸႄႈဝဵင်းပၢင်လူင် ၸိုင်ႈတႆးပွတ်းၸၢၼ်း။ ပီႈၼွင်ႉ- မီးပီႈၼွင်ႉႁူမ်ႈတွင်ႉၵၼ် 10 ၵေႃႉ မၼ်းၸဝ်ႈ ပဵၼ်ၵေႃႉယႂ်ႇသုတ်း။ လုၵ်ႈလၢင်း – တင်းမူတ်း မီးလုၵ်ႈ 9 ၵေႃႉ ၸၢႆး 6 ၵေႃႉ၊ ယိင်း 3 ၵေႃႉ။ ၼႃႈၵၢၼ်ဢၼ်လႆႈတူင်ႉၼိုင်မႃး – မိူဝ်ႈပီ 1970 – 1999 ႁဵတ်းၶူးသွၼ်လိၵ်ႈတႆး။ ၼႃႈၵၢၼ်ဢၼ်ၶဝ်ႈႁၢပ်ႇၵၢၼ်ၸိူဝ်ႉၸၢတ်ႈ(ၵၢၼ်သိုၵ်း) – မိူဝ်ႈပီ 1972 ၶဝ်ႈႁၢပ်ႇၵၢၼ်သိုၵ်း ၼႂ်း SURA ဢၼ်ၸဝ်ႈၵွၼ်းၸိူင်းဢွၼ်ႁူဝ်၊ လႆႈႁပ်ႉပုၼ်ႈၽွၼ်း ပဵၼ်ၽူႈ မၢႆလူင် တီႈတၢတ်ႇမွၵ်ႇ။ မိူဝ်ႈပီ 1973 လႆႈၶိုၼ်ႈၸၼ်ႉပဵၼ် ႁူဝ်သိုၵ်းလူင် ပဵၼ်ၽူႈၼင်ႈလုမ်း G-2။ မိူဝ်ႈပီ 1974-1978 ပဵၼ်ၵႅမ်ၽူႈၸတ်းၵၢၼ် ဢုပ်ႉပိူင်ႇၽွင်းငမ်း ပၢင်သဝ်း တီႈပၢင်မႂ်ႇသုင်။ မိူဝ်ႈပီ 1978-1979 ပဵၼ်ၵႅမ်ၽူႈၸတ်းၵၢၼ် G-1 ၸွမ်းၸဝ်ႈၶိုၼ်းသႂ် ၸႂ်ယဵၼ်။ မိူဝ်ႈပီ 1979-1980 ပဵၼ်ၵႅမ်ၽူႈၸတ်းၵၢၼ် ႁူမ်ႇလူမ်ႈပၢင်သဝ်း တီႈတပ်ႉပႃႇလၢႆး။ မိူဝ်ႈပီ 1980-1983 ပဵၼ်ၽူႈၸတ်းၵၢၼ် ၼႃႈတီႈႁူဝ်ယၢၼ်ႈ ၵဵင်းလူမ်း။ မိူဝ်ႈပီ 1983-1984 ၶိုၼ်ႈၸၼ်ႉပဵၼ် ၶုၼ်သိုၵ်းလူင် ပဵၼ်ၽူႈၸတ်းၵၢၼ် ၼႃႈလိၼ်သိုၵ်း 271 တီႈတပ်ႉၵွင်းႁႆး မိူင်းပၼ်ႇ။ မိူဝ်ႈပီ 1984 လႆႈယိပ်းၵၢၼ်ႁူမ်ႇလူမ်ႈ ပၢင်သဝ်း တီႈငဝ်ႈၸိုင်ႈ ပၢင်မႂ်ႇသုင်။ မိူဝ်ႈပီ 1990-1992 လူင်းပိုၼ်ႉတီႈ ႁဵတ်းၸဝ်ႈၼႃႈတီႈ မိူင်းၵျွတ်ႈ။ မိူဝ်ႈပီ 1996 ၽွင်း MTA ဝၢင်းၶိူင်ႈၼၼ်ႉ မၼ်းၸဝ်ႈယူႇတီႈႁိူၼ်းသေ ၶၢတ်ႇၵၢၼ်ၸိူဝ်ႉၸၢတ်ႈၵႂႃႇၵမ်းၼိုင်ႈ။ ထိုင်မႃး မိူဝ်ႈပီ 1999 လႆႈၶိုၼ်းၶဝ်ႈႁၢပ်ႇၵၢၼ်သိုၵ်း တီႈမိူင်းၼႃႉ ၼႂ်းတပ်ႉၸုမ်း SSA ဢၼ်ၸဝ်ႈယွတ်ႈသိုၵ်း ဢွၼ်ႁူဝ်။ လိူဝ်ၼၼ်ႉ ဝၢႆးၵေႃႇတင်ႈ ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး (RCSS/SSA) ၶိုၼ်ႈၸၼ်ႉ ပဵၼ်ၸဝ်ႈႁၢၼ်။ မိူဝ်ႈပီ 2000 ႁဵတ်းၵၢၼ်ၼႂ်းလုမ်းပွင်ၵၢၼ်သိုၵ်း။ မိူဝ်ႈပီ 2005 ပဵၼ်ၽူႈၸတ်းၵၢၼ် လုမ်းႁူမ်ႇလူမ်ႈ ဢုပ်ႉပိူင်ႇၽွင်းငမ်းပၢင်သဝ်း။ မိူဝ်ႈပီ 2013 လႆႈႁပ်ႉပုၼ်ႈၽွၼ်းပဵၼ်ၽူႈၼင်ႈလုမ်း လုမ်းပွင်ၵၢၼ်လူင်။ မိူဝ်ႈပီ 2017-2018 ႁပ်ႉပုၼ်ႈၽွၼ်း ပဵၼ်တီႈၵိူဝ်းၵုမ် လုမ်းပွင်ၵၢၼ်လူင်လႄႈ ၶဝ်ႈပႃး ၼႂ်းၶွမ်ႊမတီႊ ၵေႃၵမ်ၵၢၼ် ပွင်ၵၢၼ်လူင် (CEC) လႆႈႁပ်ႉၸၼ်ႉသိုၵ်းပဵၼ် ၸဝ်ႈသိုၵ်းလူင် တေႃႇထိုင်မၼ်းၸဝ်ႈ ပေႃးလႆႈသဵင်ႈမုၼ်ၵႂႃႇ ဝႃႈၼႆ။ ၶေႃႈမုလ်း ပိုၼ်းၵႅပ်ႈၸဝ်ႈသိုၵ်းလူင် ဢွင်ႇမိူင်းၼႆႉ လႆႈပိုင်ႈဢိင်ဢဝ်မႃးတီႈ ႁွင်ႈၵၢၼ်လူင်ပိုၼ်ၽၢဝ်ႇ RCSS/SSA (ၼႂ်းဝႅပ်ႊသၢႆႊ တႆးလွတ်ႈလႅဝ်း)

['ၵၢၼ်သိုၵ်း']

2018-06-07T09:29:45

https://shannews.org/archives/5494

ၵူၼ်းၼုမ်ႇမူႇၸေႊ ၵေႃႉၼိုင်ႈ မႆႈၸႂ်လွင်ႈႁူမ်ႇလူမ်ႈ ဢၼ်ၺႃးပျီႇတူႉၸိတ်ႉဢဝ်ၵွင်ႈငႃ

ၵူၼ်းၼုမ်ႇမူႇၸေႊ ၵေႃႉၼိုင်ႈ ၺႃးသိုၵ်းပျီႇတူႉၸိတ်ႉ ဢဝ်ၵွင်ႈငႃၸမ်ႈသႂ်ႇသေ လွၵ်ႈငိုၵ်ႈၽိတ်းမေႃးၵၼ် ႁဵတ်းႁႂ်ႈ မၼ်းၸၢႆးမႆႈၸႂ် လွင်ႈႁူမ်ႇလူမ်ႈ သၢႆၸႂ်/ႁိူၼ်းယေး ဝႃႈၼႆ။ ဝၼ်းတီႈ 05/06/2018 ယၢမ်းၵၢင်ၶမ်ႈမွၵ်ႈ 7 မူင်းၼၼ်ႉ ၵူၼ်းၼုမ်ႇမူႇၸေႊၵေႃႉၼိုင်ႈ ၶီႇလူတ်ႉၶိူင်ႈ တင်း သိုၵ်းပျီႇ တူႉၸိတ်ႉ ႁေႃႈၵႃးမႃး ၼႄးမၼ်းၸၢႆး ဢမ်ႇငိူင်ႉဝႄႈတၢင်းၼႆသေ ဢဝ်ၵွင်ႈငႃ၊ ၵူၼ်းၼုမ်ႇၼၼ်ႉသမ်ႉ ၸူၵ်းမိုဝ်းထိုဝ် ထၢႆႇလႄႈ ဢဝ်ၽိတ်းမေႃးၵၼ်။ သိုၵ်းပျီႇတူႉၸိတ်ႉ ၸုမ်းလူင်ထၢင် ၸိုဝ်ႈႁွင်ႉ ၵျႃႇၽူးၼၼ်ႉ ဢဝ်ၵွင်ႈၸမ်ႈ ႁူဝ် ၸၢႆးလႅင်း တီႈၼႃႈႁူင်းႁဵၼ်း ၸၼ်ႉသုင် မၢႆ 2 ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ ဝႃႈၼႆ။ ၸၢႆးလႅင်း ၵူၼ်းၼုမ်ႇ ၵေႃႉဢၼ်ၺႃးၵွင်ႈငႃၸမ်ႈသႂ်ႇတီႈၼႃႈၽၢၵ်ႇၼၼ်ႉ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈဝႃး ဝၼ်း တီႈ 6 ၼၼ်ႉ ၶႃႈႁဵတ်းလိၵ်ႈသေ တၢင်ႇၸူးထိုင် တီႈၽူႈၵွၼ်းၸႄႈဝဵင်းတင်း ၽူႈၵွၼ်းပွၵ်ႉ/ ဢိူင်ႇဝႆႉယဝ်ႉ။ မိူဝ်ႈ ဝၼ်းဢၼ်ပဵၼ်ၼၼ်ႉ ဝၢႆးသေ လႆႈၽိတ်းမေႃးၵၼ်ယဝ်ႉ ၶႃႈႁဝ်းလႆႈၵႂႃႇတၢင်ႇလၢတ်ႈ တီႈၾၢႆႇပလိၵ်ႈမၢၼ်ႈၵမ်းလဵဝ်။ ၵူၺ်းၵႃႈ ယူႇတီႈၾၢႆႇပလိၵ်ႈမၢၼ်ႈၶဝ် လၢတ်ႈဝႃႈ ဢမ်ႇမီးသၢၵ်ႈသေႇလၵ်းထၢၼ်သင် ၶဝ်ၵေႃႈဢမ်ႇဢဝ်လိူင်ႈလၢဝ်ႈ ပၼ် တေႃႈထိုင်ယၢမ်းလဵဝ် ဢမ်ႇတွပ်ႇလၢတ်ႈသင်မႃးၶိုၼ်း” ဝႃႈၼႆ။ ၵဵဝ်ႇၵပ်းလွင်ႈၼႆႉ မိူဝ်ႈဝၼ်းတီႈ 5 ယၢမ်းႁူဝ်ၶမ်ႈၼၼ်ႉ ၸၢႆးလႅင်းတင်း ဢူၺ်းၵေႃႉမၼ်းၵေႃႉၼိုင်ႈ ၶီႈလူတ်ႉၶိူင်ႈမႃး ၸွမ်းၵၼ်သေ ၵႃးသိုၵ်းပျီႇတူႉၸိတ်ႉသမ်ႉမႃးၾၢႆႇလင်ၶဝ်ၼၼ်ႉ တဵၵ်းႁွၼ်းသႂ်ႇၶဝ် ၸၢႆးလႅင်းၵေႃႈ ဝၢႆႇတူၺ်း ႁဵတ်းႁႂ်ႈပျီႇတူႉၸိတ်ႉဢမ်ႇႁၢၼ်ႉၸႂ် လူင်းပိတ်ႉၸၢႆးလႅင်းသေ ဢဝ်ၵွင်ႈၸမ်ႈ ဝႃႈၼႆ။ ၼႂ်းၸႄႈတွၼ်ႈမူႇၸေႊမီးၸုမ်းယိပ်းၵွင်ႈၵၢင်ႇလၢႆၸုမ်း၊ ၸုမ်းပျီႇတူႉၸိတ်ႉၵေႃႈမီးလၢႆလၢႆၸုမ်း ၼင်ႇၵဝ်ႇ။ ယွၼ်ႉ ပဵၼ်ဝဵင်းလႅၼ်လိၼ်သုၼ်ၵႃႉၶၢႆလႄႈ ၸုမ်းပျီႇတူႉၸိတ်ႉမီးႁူင်းႁႅမ်း၊ ပၢင်လွင်းၸိူဝ်းၼႆႉ။

['သုၼ်ႇလႆႈၵူၼ်း']

2018-06-07T09:26:51

https://shannews.org/archives/5489

တႆးႁွတ်ႈၵဵင်းမႆႇ ၵေႃႉၼိုင်ႈ ၺႃးလူတ်ႉၶိူင်ႈၽႃႇတၢႆ

တႆးႁွတ်ႈၵဵင်းမႆႇ(ႁႅင်းၵၢၼ်ယၢၼ်မိူင်း) ၵေႃႉၼိုင်ႈ ၺႃးလူတ်ႉၶိူင်ႈၽႃႇတၢႆ ၼႂ်းၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၸိုင်ႈထႆး။ ဝၼ်းတီႈ 05/06/2017 ယၢမ်းၵၢင်ၼႂ် 11 မူင်း ၸၢႆးၺုၼ်ႉမွင်ႇ (ၸၢႆးၸၼ်) ဢႃယု 41 ပီ လႆႈလူႉသဵင်ႈၵႂႃႇတီႈႁူင်း ယႃၼၶွၼ်းၾိင်း(ပႃႇငႄႉ) ၸႄႈဝဵင်းမႄႈရိမ်း ၸႄႈတွၼ်ႈၵဵင်းမႆႇ ၸိုင်ႈထႆး။ လႆႈပဵၼ်ၽေးၵိုင်ႉၵၢင်ႉ လူတ်ႉၶိူင်ႈ ၽႃႇၺႃးၵၼ် တီႈပႃႇႁူၵ်ႉ ဢိူင်ႇလွတ်ႊၵႅဝ်ႊ ၸႄႈဝဵင်းမႄႈရိမ်း မိူဝ်ႈဝၼ်းတီႈ 04/06/2018 ယၢမ်းၵၢင်ၶမ်ႈ 8:30 မူင်း ဝႃႈၼႆ။ ၸၢႆးလိူၼ်ၶမ်း ၽူႈပွင်ၵၢၼ်ၾၢႆႇၸွႆႈထႅမ်ၵူၼ်းတၢႆ ဢမ်ႇမီးပီႈၼွင်ႉဝတ်ႉပႃႇပဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ မၼ်းပဵၼ် လူတ်ႉၶိူင်ႈတင်း 2 လမ်း ၽႃႇၺႃးၵၼ်။ လူတ်ႉၶိူင်ႈလမ်းဢၼ်ၽႃႇၺႃးၸၢႆးၺုၼ်ႉမွင်ႇၼၼ်ႉ ပဵၼ်လူတ်ႉၶိူင်ႈ ၵူၼ်း မိူင်း/ ၵူၼ်းထႆး။ ၵူၺ်းၵႃႈ လူတ်ႉၶိူင်ႈ တင်းသွင်ၾၢႆႇ ဢမ်ႇမီးဝႂ်ႁပ်ႉႁွင်းလူတ်ႉၶိူင်ႈ(ၽေႃးရေႃးပေႃး)ၼင်ႇၵၼ်။ တႃႇတေလႆႈ ငိုၼ်းၵမ်ႉထႅမ်တီႈဝႂ်ႁပ်ႉႁွင်းလူတ်ႉၶိူင်ႈၼၼ်ႉၵေႃႈ ဢမ်ႇလႆႈ။ ၸဝ်ႈလူတ်ႉၶိူင်ႈၽူႈၽႃႇသႂ်ႇၸၢႆးၺုၼ်ႉမွင်ႇ ၼၼ်ႉၵေႃႈ ဢမ်ႇမႃးၸွႆႈသင်သေဝၢတ်ႇ” ဝႃႈၼႆ။ တူဝ်တၢႆ ၸၢႆးၺုၼ်ႉမွင်ႇၼႆႉ လႆႈမႃးဝႆႉတီႈဝတ်ႉပႃႇပဝ်ႈ ၸႄႈဝဵင်းၵဵင်းမႆႇ ၸိုင်ႈထႆး။ မိူဝ်ႈၼႆႉ ဝၼ်းတီႈ 7 ယၢမ်း 1 မူင်းဝၢႆးဝၼ်း ပူၼ်ႉၶၢပ်ႈတူဝ်ႁွပ်ႇႁူဝ်ၶဝ်ႈႁဵဝ်ႈ တီႈပႃႇႁဵဝ်ႈသၼ်ႊတီႊထမ်ႊ ၵဵင်းမႆႇ ဝႃႈၼႆ။ ၸၢႆးၺုၼ်ႉမွင်ႇ(ၸၢႆးၸၼ်) ဢႃယု 41 ပီ ပဵၼ်လုၵ်ႈၸၢႆး လုင်းယေႇ- ပႃႈလူႇ ပဵၼ်ၵူၼ်းၸႃတိ ဝၢၼ်ႈႁူဝ်ပၢင်ႇ ဝဵင်း ၵႃလိ ၸႄႈဝဵင်းၵုၼ်ႁဵင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ တႄႇၼႃႈႁိူၼ်းၵိုၵ်းၸွမ်း ၼၢင်းငူၺ်ႇ မီးလုၵ်ႈ ယိင်းႁူမ်ႈၵၼ် 2 ၵေႃႉ။ လုၵ်ႈယိင်းၵေႃႉၼိုင်ႈ ဢႃယု 10 ပီ။ ထႅင်ႈၵေႃႉၼိုင်ႈ ဢႃယု 7 ၶူပ်ႇ ဝႃႈၼႆ။

['ႁႅင်းငၢၼ်းၶၢမ်ႈမိူင်း']

2018-06-07T09:23:26

https://shannews.org/archives/5486

သိုၵ်းလွႆ တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ

မိူဝ်ႈဝၼ်းတီႈ 06/06/2018 ယၢမ်းၵၢင်ၼႂ် 9 မူင်းပၢႆ ထိုင် 1 မူင်းၶိုင်ႈဝၢႆးဝၼ်းၼၼ်ႉ သိုၵ်းလွႆ(တဢၢင်း) တင်း သိုၵ်းမၢၼ်ႈ ပဵၼ်ပၢင်တိုၵ်း ၾၢႆႇၼိူဝ် မၢၼ်ႈဢၢႆႇ ၸႄႈဝဵင်းၼမ်ႉတူႈ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ။ ႁွင်ႈၵၢၼ်လူင် ပိုၼ်ၽၢဝ်ႇ တပ်ႉသိုၵ်းလွႆ(တဢၢင်း) ဢွၵ်ႇဝႆႉဝႃႈ “ ၼႂ်းပၢင်တိုၵ်းၼႆႉ ထူပ်းႁၼ်တူဝ်တၢႆ သိုၵ်းမၢၼ်ႈ 3 ၵေႃႉ၊ ယဝ်ႉၵေႃႈ ယိုတ်းလႆႈပႃးထႅင်ႈ ထူင်ပိူဝ်ႉတၢင်းလင် 4 လုၵ်ႈ။ M9 မၢၵ်ႇၵွင်ႈ 9 လုၵ်ႈ။ လိူဝ်ၼၼ်ႉ ယိုတ်းလႆႈၶူဝ်း ၼုင်ဝႆ/ ၶိူင်ႈၸႂ်ႉ ၶွင်သိုၵ်းမၢၼ်ႈထႅင်ႈ” ဝႃႈၼႆ။ မိူဝ်ႈပူၼ်ႉမႃး ဝၼ်းတီႈ 4 ယၢမ်းၵၢင်ဝၼ်း 11 မူင်း ထိုင် 2 မူင်းပၢႆ ဝၢႆးဝၼ်းၼၼ်ႉၵေႃႈ သိုၵ်းလွႆ(တဢၢင်း) တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် တီႈႁိမ်းမၢၼ်ႈဢၢႆႇၼႆႉၵမ်းၼိုင်ႈယဝ်ႉ။ မိူဝ်ႈႁူဝ်လိူၼ်မေႊၼၼ်ႉၵေႃႈ ၼႂ်းထုင်ႉၼႆႉ သိုၵ်း TNLA ၸုမ်းၼႆႉ ႁႅၼ်းသိုၵ်းလေႃႇတိုၵ်းၸုမ်းဢူၺ်းလီၶဝ် ဢၼ်ပဵၼ်ပႃႇတီႇမႂ်ႇသုင်ၸိုင်ႈတႆး SSPP/SSA သွင်ၾၢႆႇပဵၼ်ပၢင်တိုၵ်းၵၼ်ႁၢဝ်ႈႁႅင်း ၵူၼ်းမိူင်း 600 ပၢႆ ၵေႃႈလႆႈ ပၢႆႈယၢၼ်ႁိူၼ်းယေးတီႈယူႇ။

['ၵၢၼ်သိုၵ်း']

2018-06-07T09:21:13

https://shannews.org/archives/5481

ၾူၼ်တူၵ်းႁႅင်း လုၵ်ႈႁဵၼ်းၸၼ်ႉႁႃႈတူၼ်ႈတီး ၵေႃႉၼိုင်ႈ လွင်ႈလႆၸွမ်းၼမ်ႉတၢႆ

ၾူၼ်တူၵ်းႁႅင်း ၼမ်ႉလွႆၼမ်ႉႁူၺ်ႈတွင်ႈလေႃႇ လုၵ်ႈႁဵၼ်းၸၼ်ႉ 5 ဝဵင်းတူၼ်ႈတီးၵေႃႉၼိုင်ႈ လွင်ႈလႆၵႂႃႇၸွမ်း ၼမ်ႉသေ လူႉတၢႆၵႂႃႇ ဝႃႈၼႆ။ ဝၼ်းတီႈ 05/06/2018 ယၢမ်းႁူဝ်ၶမ်ႈ လုၵ်ႈႁဵၼ်းၵေႃႉၼိုင်ႈ ၸိုဝ်ႈႁွင်ႉ မွင်ႇသိၼ်မဵဝ်းထႅတ်ႉ ဢႃယု 10 ပီ လွင်းလႆ ၵႂႃႇၸွမ်းၼမ်ႉသေ ထူပ်းႁၼ်တူဝ်တၢႆမၼ်းၸၢႆး ၼႂ်းႁွင်ႈၼမ်ႉ တၢင်းၾၢႆႇလင်ႁူင်းႁႅမ်း Royal Star Hotel ဝဵင်း တူၼ်ႈတီး ၸိုင်ႈတႆးပွတ်း ၸၢၼ်း။ ၵူဝ်ႇမွင်ႇသူဝ်း ၽူႈၵွၼ်းပွၵ်ႉၵျွင်းၵျီးသူႉ လၢတ်ႈတီႈၽူႈတွႆႇႁွၵ်ႈဝႃႈ “ မိူဝ်ႈၽွင်းလူင်းႁူင်းႁဵၼ်း ယၢမ်းဝၢႆးဝၼ်းၼၼ်ႉ ၾူၼ်တူၵ်းႁႅင်းၼႃႇ ၶႂ်ႈဝႃႈၾူၼ်တူၵ်းတင်းမိူင်းယဝ်ႉ။ လုၵ်ႈဢွၼ်ႇၸၢႆးၵေႃႉၼႆႉ လူင်းသုၵ်ႈတိၼ်သေ လႆလွင်ႈ ၵႂႃႇၸွမ်းၼမ်ႉ ၽိူဝ်ႇႁႃႁၼ်တူဝ်ပေႃးတၢႆယဝ်ႉ” ဝႃႈၼႆ။ လုၵ်ႈႁဵၼ်း မွင်ႇသိၼ်မဵဝ်းထႅတ်ႉၼႆႉ ဢႃယုလႆႈ 10 ပီ၊ ႁူင်းႁဵၼ်းၸၼ်ႉ 5၊ ယူႇပွၵ်ႉၵျွင်းၵျီးသူႉ ၶိုၼ်ႈႁူင်းႁဵၼ်း ၸၼ်ႉ ၵၢင်မၢႆ 11 မိူဝ်ႈၽွင်းလူင်းႁူင်းႁဵၼ်းၼၼ်ႉ မၼ်းၸၢႆးၵႂႃႇသုၵ်ႈတိၼ်မၼ်း တီႈႁိမ်းဝတ်ႉၵေႃႇရၶႃး ပွၵ်ႉၵျွင်းၵျီးသူႉ ႁဵတ်းၼၼ်သေ ပလၢတ်ႈလူင်းၵႂႃႇၼႂ်းၼမ်ႉႁွင်ႈ ဝႃႈၼႆ။ မိူဝ်ႈဝၼ်းတီႈ 5 ယၢမ်းဝၢႆးဝၼ်းမွၵ်ႈ 3:30 မူင်းၼၼ်ႉ ၾူၼ်တူၵ်းႁၢဝ်ႈႁႅင်း ၼႂ်းၸႄႈဝဵင်းတူၼ်ႈတီး ၼမ်ႉၼွင်းထူမ်ႈ တင်းၼမ်လၢႆ ႁိူၼ်းယေးၵူၼ်းဝၢၼ်ႈ မၢင်လင် ၺႃးၼမ်ႉတွင်ႈပင်း၊ လူႉၵွႆၵႂႃႇၵေႃႈမီး။ ၼမ်ႉႁွင်ႈ/ ႁွင်ႈလၢႆႇ ၸွမ်းၶူး ၸွမ်းဝဵင်းၵေႃႈ ၼွင်းထူမ်ႈလူၼ်ႉၾင်ႇ လႆတွင်ႈႁူဝ်ႉ/ တွင်ႈႁိူၼ်းၵွႆလၢႆတီႈ ဝႃႈၼႆ။

['ၵူႈလွင်ႈလွင်ႈ']

2018-06-07T09:00:35

https://shannews.org/archives/5476

ၾၢႆႇပၢႆးယူႇလီမိူင်းထႆးၾၢင်ႉ တၢင်းပဵၼ်ၼၢဝ်လိူတ်ႈဢွၵ်ႇၽႄႈၽွင်းၶၢဝ်းၾူၼ်

ႁွင်ႈၵၢၼ်ၾၢႆႇပၢႆးယူႇလီမိူင်းထႆးၾၢင်ႉ ၽွင်းၶၢဝ်းၾူၼ်ၼႆႉ ယုင်းလၢႆးတေလိူင်ႇ တၢင်းပဵၼ်ၼၢဝ်လိူတ်ႈဢွၵ်ႇတေ ၸပ်းၼမ်။ ဝၼ်းတီႈ 06/06/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ႁွင်ႈၵၢၼ်ၾၢႆႇပၢႆးယူႇလီၵဵင်းမႆႇ สสจ ပိုၼ်ႇၽၢဝ်ႇလၢတ်ႈဝႃႈ ၽွင်းၶၢဝ်းၾူၼ်ၼႆႉ တၢင်းပဵၼ်ၼၢဝ်လိူတ်ႈဢွၵ်ႇတေၸပ်းၽႄႈၼမ် ႁႂ်ႈၵူၼ်းဝၢၼ်ႈၵူၼ်းမိူင်းဝႆႉၾၢင်ႉသတိလႄႈ ႁႂ်ႈၸွႆႈၵၼ်လုမ်းလႃးႁိမ်းႁွမ်းတီႈယူႇသဝ်း ယႃႇႁႂ်ႈမီးယုင်း ၊ ယႃႇႁႂ်ႈမီးၼမ်ႉၶၢင်ႉၶင် ဢၼ်ယုင်းၸၢင်ႈၶႆႇၽႄႈ။ မေႃယႃလူင် ၽူႊရီႊဝၼ်ႊ ၶျူၵ်ႊၵိူတ်ႇ လၢတ်ႈဝႃႈ – “ တၢင်းပဵၼ်ၼၢဝ်လိူတ်ႈဢွၵ်ႇၼႆႉ ၽႄႈၽွင်းၶၢဝ်းၾူၼ်။ တၢင်းပဵၼ်ၼႆႉမႃးၸွမ်းယုင်း ယုင်းသမ်ႉဝၢင်းၶႆႇ ၸွမ်းဢၢင်ႇဢႅင်ႇ တီႈၼမ်ႉၵိုတ်း၊ ၼမ်ႉၶင်ၸိူဝ်းၼႆႉ ၵွပ်ႈၼၼ်လႄႈ ႁႂ်ႈၵူၼ်းမိူင်းဢွၼ်ၵၼ် တူၺ်းလွမ်လွင်ႈမူတ်းသႂ် ဢဝ်ၸႂ်သႂ်ႇ ပၢႆးယူႇလီၵၼ်သေၵမ်း ” ဝႃႈၼႆ။ တၢင်းပဵၼ်ၶႆႈလိူတ်ႈဢွၵ်ႇၼႆႉ ပဵၼ်တၢင်းပဵၼ်ဢၼ်မႃးၸွမ်းယုင်းလၢႆး။ ယုင်းလၢႆးၼႆႉ ၽႄႈၸိူဝ်ႉတႅၵ်ႇၶႆႇမႃးၼႂ်းၶၢဝ်း ၾူၼ်။ တၢင်းပဵၼ်ၶႆႈလိူတ်ႈဢွၵ်ႇၼႆႉ ဢမ်ႇပႆႇမီးယႃႈယႃ တႃႇယူတ်းယႃမၼ်းၵမ်းသိုဝ်ႈ။ ပေႃးယႃဢမ်ႇၶိုတ်းၸိုင်ထိုင် တီႈၸၢင်ႈတၢႆလူးၵွၼ်ႇ။ မိူဝ်ႈပီၵၢႆၼႂ်းၸႄႈတွၼ်ႈၵဵင်းမႆႇ ၊ ၵဵင်းႁၢႆး၊ မႄႈႁွင်ႈသွၼ်တီႈတႆးယူႇသဝ်းၼမ် ၸိူဝ်းၼႆႉ ၸပ်းတၢင်းပဵၼ်ၶႆႈလိူတ်ႈ ဢွၵ်ႇၼမ်သေပိူၼ်ႈ၊ ပေႃးဢဝ်ၸႄႈဝဵင်းဝႃႈ ၸႄႈဝဵင်းဝဵင်းႁႅင် ၸပ်းတၢင်းပဵၼ်ၶႆႈလိူတ်ႈဢွၵ်ႇၼမ်သေပိူၼ်ႈ – ဝႃႈၼႆ။

['ပၢႆးယူႇလီ']

2018-06-07T08:19:28

https://shannews.org/archives/5472

တပ်ႉသိုၵ်း 248 မိူင်းၼၢႆးယိုတ်းႁႆႈၵူၼ်းမိူင်း တဵၵ်းႁႂ်ႈၸဝ်ႈႁႆႈလူင်းလၢႆးမိုဝ်း

သိုၵ်းလူင်ပွင်ၸိုင်ႈ 248 မိူင်းၼၢႆးတဵၵ်းၸႂ်ႉႁႂ်ႈၵူၼ်းမိူင်း လူင်းလၢႆးမိုဝ်းပၼ်ဝႃႈႁႆႈ100 ဢေႊၶိူဝ်ႊပၢႆ ႁိမ်းတၢင်းၵႃး ၼၼ်ႉ ပဵၼ်လိၼ်တပ်ႉသိုၵ်း ၵူၼ်းမိူင်းလႆႈပဵၼ်ၼမ်ႉႁူၼမ်ႉတႃ။ ဝၼ်းတီႈ 08/06/2018 မိူဝ်ႈၽုၵ်ႈၼႆႉ သိုၵ်းလူင်ပွင်ၸိုင်ႈ တပ်ႉ 248 ဝႃႈတေလူင်းပိုၼ်ႉတီႈ ၵူတ်ႇထတ်းတီႈလိၼ် ႁႆႈၶဝ်ႈၵၢပ်ႇၶွင်ၵူၼ်းဝၢၼ်ႈၼမ်ႉမေႃႇသူမ်ႈ – မိူင်းၼၢႆးၼၼ်ႉသေ တေႁႂ်ႈၸဝ်ႈသူၼ် လူင်းလၢႆးမိုဝ်းပၼ်ဝႃႈ ပဵၼ်ၶွင်တပ်ႉၼႆလႄႈ ၵူၼ်းမိူင်းမႆႈၸႂ် တေဢမ်ႇမီးတီႈလိၼ်ၽုၵ်ႇသွမ်ႈ ဢွၼ်ၵၼ်ၵႂႃႇတၢင်ႇထိုင်ၽူႈတႅၼ်းသၽႃး ၶဵတ်ႇလိူၵ်ႈတင်ႈမၢႆ 2 ဢိၵ်ႇၾၢႆႇၽွင်းငမ်းႁႂ်ႈၸွႆႈထႅမ်ၵႄႈလိတ်ႈပၼ် ဝႃႈၼႆ။ ၸၢႆးၸၢႆး ၸဝ်ႈသူၼ်လၢတ်ႈဝႃႈ – “ တီႈလိၼ်ၸိူဝ်းၼႆႉ ပဵၼ်လိၼ်သူၼ်ဢၼ်ႁဝ်းၶႃႈၵူၼ်းမိူင်း ႁဵတ်းႁႃၵိၼ်မႃးပီယၢဝ်းၶၢဝ်းႁိုင် ပေႃးဝႃႈၶဝ်ယိုတ်းတီႈလိၼ်ၼႆႉၵႂႃႇၸိုင် ႁဝ်းၶႃႈၵူၼ်းမိူင်း ဢမ်ႇၸၢင်ႈႁဵတ်းႁႃၵိၼ်သင်ယဝ်ႉ ၵွပ်ႈ ၼၼ်လႄႈ ယွၼ်းႁႂ်ႈၽူႈတႅၼ်းသၽႃး ၾၢႆႇၽွင်းငမ်း ဢိၵ်ႇၸဝ်ႈၼႃႈတီႈၽူႈမီးပုၼ်ႈၽွၼ်း ၸွႆႈထႅမ်ပၼ်ႁဝ်းၶႃႈယႂ်ႇၼမ်သေၵမ်း ၊ ပဵၼ်ႁိုဝ်ပဵၼ်ႁဝ်းၶႃႈတႄႉ တိုၼ်းတေဢမ်ႇလူင်းလၢႆးမိုဝ်းပၼ်လႃးလႃး ” ဝႃႈၼႆ။ တီႈလိၼ်ဢၼ်တပ်ႉသိုၵ်း မီးၽႅၼ်ၵၢၼ် တေယိုတ်းၼႆႉ မိူၼ်ၼင်ႇသွင်ၽၢၵ်ႇၶၢင်ႈတၢင်း ယၢဝ်းမွၵ်ႈ ၶိုင်ႈလၵ်း တၢင်းၵႂၢင်ႈမွၵ်ႈ 100 ဢေႊၶိူဝ်ႊ၊ ပဵၼ်သူၼ်ၵူၼ်းဝၢၼ်ႈ ၼမ်ႉမေႃႇသူမ်ႈလႄႈ ဝၢၼ်ႈသူၼ်မယၢၼ်းၸိူဝ်းၼႆႉ။ မိူဝ်ႈ ၽွင်းပီ 1992 – 1993 ၼၼ်ႉၵေႃႈ သိုၵ်းလူင်ပွင်ၸိုင်ႈ ယိုတ်းဢဝ်သူၼ်ႁႆႈၵူၼ်းမိူင်းဝႆႉ900 ဢေႊၶိူဝ်ႊပၢႆ ပဵၼ်သူၼ်ႁႆႈၼႂ်းဢိူင်ႇၵုၼ်ၼႃး၊ ဢိူင်ႇလွႆၶဵဝ် ၸိူဝ်းၼႆႉ။ ၵဵဝ်ႇၵပ်းလူၺ်ႈလွင်ႈၼႆႉ ၽူႈတႅၼ်းသၽႃးၸႄႈမိူင်း ၸၢႆးမွၼ်းလိူၼ်လၢတ်ႈဝႃႈ “ ထုၵ်ႇလီမီးပၢင်ၵုမ် ၸဝ်ႈႁႆႈၸဝ်ႈ ၼႃး၊ ဢၼ်ပႃး ၵူၼ်းမိူင်း ၽူႈတႅၼ်း၊ ၾၢႆႇၵွၼ်းၵူႈႁွင်ႈၵၢၼ်ၼႂ်းၸႄႈဝဵင်းလႄႈ ၼႂ်းတပ်ႉဢၼ်ၸၢင်ႈတႅပ်းတတ်းလႆႈသေ ဢုပ်ႇၵုမ်တႅပ်းတတ်းၵွၼ်ႇ ၸင်ႇတေမီးၶေႃႈတွပ်ႇ ဢၼ်ထုၵ်ႇလီပဵၼ်မႃး ”ဝႃႈၼႆ။

['ၵူႈလွင်ႈလွင်ႈ']

2018-06-06T10:39:55

https://shannews.org/archives/5465

လုၵ်ႈႁဵၼ်းၼႂ်းတႆး ဝဵင်းလႃႈသဵဝ်ႈ ၵေႃႉၼိုင်ႈ ပူၼ်ႉၸၼ်ႉ 10 ပႃးလၢဝ်ၸွင်ႈ 6 လုၵ်ႈ

လုၵ်ႈႁဵၼ်းၼႂ်းတႆး ဝဵင်းလႃႈသဵဝ်ႈ မိူင်းတႆးပွတ်းႁွင်ႇ(ၵေႃႉၼိုင်ႈ) ၶဝ်ႈတွပ်ႇလိၵ်ႈၸၼ်ႉ 10 ပီၵၢၼ်ႁဵၼ်း ပီ 2017-2018 လႆႈဢွင်ႇပူၼ်ႉၸၼ်ႉပႃးလၢဝ်ၸွင်ႈ(ဂုဏ်ထူး) 6 လုၵ်ႈ ဝႃႈၼႆ။ ဝၼ်းတီႈ 02/06/2018 ႁွင်ႈၵၢၼ်ပၢႆးပၺ်ၺႃလူင်ပွင်ၸိုင်ႈ ပိုၼ်ၽၢဝ်ႇသဵၼ်ႈမၢႆၸိုဝ်ႈလုၵ်ႈႁဵၼ်း ဢၼ်တွပ်ႇလိၵ်ႈ ၸၼ်ႉသိပ်း ၼႂ်းပီ 2017-2018 ၼႂ်းမိူင်းႁူမ်ႈတုမ်ပတ်းပိုၼ်ႉ။ ၼႂ်းၼၼ်ႉ လုၵ်ႈႁဵၼ်းတႆးၵေႃႉၼိုင်ႈ ဝဵင်းလႃႈသဵဝ်ႈ ၸိုဝ်ႈ ၼၢင်းမျႃႉၸိင်ႇ ဢႃယု 16 ပီ ပဵၼ်ၵူၼ်းဝၢၼ်ႈႁၢတ်ႇၵႃ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ လႆႈဢွင်ႇပူၼ်ႉ ၸၼ်ႉသိပ်းသေ ဢမ်ႇၵႃး လႆႈပႃးလၢဝ်ၸွင်ႈထႅင်ႈ 6 လုၵ်ႈ ဝႃႈၼႆ။ ၼၢင်းမျႃႉၸိင်ႇ လၢတ်ႈတီႈၽူႈတွႆႇႁွၵ်ႈဝႃႈ “ ပေႃးႁဝ်းဢမ်ႇၶတ်းၸႂ်လိၵ်ႈၵေႃႈ ႁဝ်းတေဢမ်ႇပူၼ်ႉၸၼ်ႉလႆႈ။ သင်ဝႃႈ ၶႃႈဢမ်ႇၶတ်းၸႂ်လိၵ်ႈၵေႃႈ ၶႃႈတေတူၵ်းယူႇၼႂ်းၵႄႈၵၢၼ် ႁဵတ်းႁႆႈႁဵတ်းၼႃး ၶၢႆၽၵ်းၶဵဝ်။ ႁဵတ်းၼၼ်သေ ၶႃႈၶတ်းၸႂ် လိူဝ်ၵဝ်ႇသေ ၶႂ်ႈၶိုၼ်ႈယႂ်ႇ ၶႂ်ႈႁႂ်ႈၸၢတ်ႈပၢၼ်မိူဝ်းၼႃး လႆႈပဵၼ်လွင်ႈလီ။ ဢၼ်ၶႃႈႁဝ်းမုင်ႈမွင်းၶႂ်ႈပဵၼ်တႄႉ ၶႂ်ႈပဵၼ်မေႃ ယႃ ၶႃႈၶႂ်ႈၸွႆႈဢႃယုသၢႆၸႂ် ၵူၼ်းၵူႈၵေႃႉ ဢၼ်ပဵၼ်ၵူၼ်းတႆးႁဝ်းဢမ်ႇမီးသင်ၸိူဝ်းၼၼ်ႉ ၶႂ်ႈၸွႆႈယူတ်းယႃပၼ်လၢႆ လၢႆ” ဝႃႈၼႆ။ လုင်းၸၢႆးထုၼ်း ၵေႃႉပဵၼ်ပေႃႈၼၢင်းမျႃႉၸိင်ႇ လၢတ်ႈတီႈၽူႈတွႆႇႁွၵ်ႈဝႃႈ “ တေလႆႈဝႃႈ ပဵၼ်ဢၼ်ၸူမ်းသိူဝ်းၸွမ်း တႄႉတႄႉၶႃႈ တီႈဢၼ်လုၵ်ႈယိင်းၶႃႈႁဝ်း လႆႈပႃးလၢဝ်ၸွင်ႈသေ။ ယူႇတီႈႁဝ်းၶႃႈၵေႃႉပဵၼ်ပေႃႈမႄႈသေ လႆႈၵမ်ႉထႅမ် ပၼ်မၼ်းၼၢင်းမႃးၼႆႉ တႃႇၶိုၼ်ႈႁူင်းႁဵၼ်းမႃး တင်ႈတႄႇဢႃယု 5 ၶူပ်ႇ။ ႁဝ်းၶႃႈ လႆႈႁဵတ်းၵၢၼ်ႁႆႈၵၢၼ် ၼႃး ႁဵတ်းၵၢၼ်ၵႃႉၶၢႆ ၽၵ်းယိူဝ်ႈၼၢင်းၶဵဝ်သေ ၸွႆႈမၼ်းၼၢင်းမႃး တေလႆႈဝႃႈမီးလွင်ႈတၢင်းယၢပ်ႇၽိုတ်ႇတႄႉတႄႉ။ ၼင်ႇႁိုဝ်လုၵ်ႈလၢင်းၶႃႈႁဝ်းပေႃးတေ ဢမ်ႇမိူၼ်ၼင်ႇ ႁဝ်းပေႃႈမႄႈ ႁႂ်ႈၶဝ်ပေႃးမီးတၢင်းၶိုၼ်ႈယႂ်ႇၵႂႃႇ” ဝႃႈၼႆ။ ၼၢင်းမျႃႉၸိင်ႇၼႆႉ ပဵၼ်လုၵ်ႈယိင်း လုင်းၸၢႆးထုၼ်းလႄႈ ပႃးၼၢင်းၺုၼ်ႉ ယူႇဝၢၼ်ႈႁၢတ်ႇၵႃ ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇ။ မီးပီႈၼွင်ႉႁူမ်ႈတွင်ႉၵၼ် 3 ၵေႃႉ ယိင်း 2 ၵေႃႉ၊ ၸၢႆးၵေႃႉၼိုင်ႈ။ ၼၢင်းမျႃႉၸိင်ႇၼႆႉ ၶိုၼ်ႈႁူင်းႁဵၼ်းၸၼ်ႉသုင်မၢႆ 4 ၸႄႈဝဵင်းလႃႈသဵဝ်ႈ ဝႃႈၼႆ။

['ပၢႆးပိင်ႇၺႃႇ']

2018-06-06T09:19:35

https://shannews.org/archives/5461

ၸုမ်းပၼ်ႇလူတ်ႉထိပ်ႇ ဝဵင်းၼမ်ႉၶမ်း ၸတ်းတင်ႈၶိူင်ႈလဵၼ်ႈႁႅင်း တႃႇၵူၼ်းဝၢၼ်ႈၸႂ်ႉ

ၸုမ်းပၼ်ႇလႅင် (လူတ်ႉထိပ်ႇ) MMBG ပရႁိတ ဝဵင်းၼမ်ႉၶမ်း သၢၼ်မိုဝ်းၵၼ်တင်း ပီႈၼွင်ႉၵူၼ်းမိူင်း ၼမ်ႉၶမ်း ၸွႆႈထႅမ်ၶိူင်ႈၸႂ်ႉၶူဝ်းတိုဝ်းလဵၼ်ႈဢဵၼ်ႁႅင်း တႃႇႁႂ်ႈပၢႆးယူႇလီၵူၼ်းမိူင်းၶႅမ်ႉ။ ဝၼ်းတီႈ 02/06/2018 ၸုမ်းပၼ်ႇလႅင် (လူတ်ႉထိပ်ႇ) MMBG ၸႄႈဝဵင်းၼမ်ႉၶမ်း လႆႈႁူမ်ႈၵၼ်ၵႂႃႇ သိုဝ်ႉၶိူင်ႈလဵၼ်ႈႁႅင်း ဢဝ်ၶိူင်ႈၸိူဝ်းၼၼ်ႉ ပူၵ်းဝႆႉႁိမ်းဝတ်ႉၶၢၼ်ႇတေႃႇ ပွၵ်ႉၵွင်းသႃႇ ၾၢႆႇၸၢၼ်း ဝဵင်းၼမ်ႉၶမ်းယၢၼ်ဝဵင်းမွၵ်ႈ 1 လၵ်း။ ၵႃႈၶၼ်ၶူဝ်းၶွင်ဢၼ်သိုဝ်ႉမႃးတူၵ်းမႅၼ်ႈ 20 သႅၼ်ပၢႆ။ ၸၢႆးတိုၼ်းလၢဝ် ၽူႈၶဝ်ႈၸုမ်းပွင်ၵၢၼ် ၸုမ်းပၼ်ႇလႅင်(လူတ်ႉထိပ်ႇ) လၢတ်ႈဝႃႈ – ၼႂ်းတိုဝ်ႉတၢင်း ၸုမ်းႁဝ်းၶႃႈ ၶွတ်ႇၽွတ်ႈၶိုၼ်ႈမႃးတဵမ် 2 ပီၼႆႉသေ ပိူဝ်ႈႁႂ်ႈပဵၼ်တီႈမၢႆတွင်းၸုမ်းႁဝ်းလႄႈ ႁႂ်ႈၵူၼ်း ဝၢၼ်ႈၵူၼ်းမိူင်းလႆႈၸႂ်ႉ ၽွၼ်းလီ တႃႇပၢႆးယူႇလီၶႅမ်ႉ ၶႃႈဢေႃႈ။ လိူဝ်ၼၼ်ႉမိူဝ်ႈဝၼ်းလိူၼ်ၸဵတ်းမူၼ်းၼၼ်ႉၵေႃႈ ၸုမ်းႁဝ်းၶႃႈလႆႈၵႂႃႇ လဵင်ႉလူသူႇၸႂ်းပၼ်ႁႅင်းၵူၼ်းပဵၼ်တီႈႁူင်းယႃလူင် ၼမ်ႉၶမ်းၸိူဝ်းၼႆႉၶႃႈဢေႃႈ ” ဝႃႈၼႆ။ ၸုမ်းပၼ်ႇလႅင် Morning Mountain Bike Group – MMBG ၼႆႉၶွတ်ႇၽွတ်ႈမႃးမိူဝ်ႈဝၼ်းတီႈ 29/05/ 2016 တူင်ႉၼိုင်ပၼ်ႇလႅင် ပိူဝ်ႈႁႂ်ႈမီးလွင်ႈၸမ်ၸႂ်ၵၼ်၊ တႃႇႁႂ်ႈပၢႆးယူႇလီၶႅမ်ႉ လိူဝ်ၼၼ်ႉတူင်ႉၼိုင် ၸွႆႈထႅမ်ၵူၼ်းဝၢၼ်ႈ ၵူၼ်းၵူၼ်းမိူင်း ၸိူဝ်းထူပ်းတၢင်းယၢပ်ႇၸိူဝ်းၼႆႉ။ ပူၼ်ႉမႃးမိူဝ်ႈ ဝၼ်းတီႈ 13/09/2017 ၼၼ်ႉ ၾႆးမႆႈႁိူၼ်း ၸၢဝ်းလွႆမၢႆႇဢၢႆႈမိုဝ်ႉလႄႈ လူၺ်ဢၢမ်လွႆႉ မႆႈပႃးၵူၼ်း 3 ၵေႃႉ ၽွင်းတိုၵ်ႉၼွၼ်းလပ်းၼၼ်ႉၵေႃႈ ၸုမ်းပၼ်ႇလႅင်လႆႈၸွႆႈ သူင်ႇယူတ်းယႃတူဝ် တီႈႁူင်းယႃဝဵင်းၼမ်ႉၶမ်း။

['ၵူႈလွင်ႈလွင်ႈ']

2018-06-06T08:41:15

https://shannews.org/archives/5453

ၾူၼ်လူင်တူၵ်းႁႅင်း ၼမ်ႉၼွင်းထူမ်ႈ ၼႂ်းၸိုင်ႈတႆးပွတ်းႁွင်ႇ လၢႆတီႈ

ၼႂ်းၸိုင်ႈတႆးပွတ်းႁွင်ႇ ၸႄႈတွၼ်ႈၵျွၵ်ႉမႄး၊ ၸႄႈတွၼ်ႈလႃႈသဵဝ်ႈ ၾူၼ်တူၵ်းႁႅင်း ၼမ်ႉလုပ်ႇၼွင်းထူမ်ႈ ၼႂ်းပိုၼ်ႉတီႈလၢႆလၢႆတီႈ ဝႃႈၼႆ။ ဝၼ်းတီႈ 06/06/2018 ယၢမ်းၵၢင်ၼႂ်ၸဝ်ႉ 4 မူင်းပၢႆ ၼမ်ႉလုပ်ႇၼွင်းထူမ်ႈ တၢင်းပွတ်းဝၢၼ်ႈၼွင်ပိင် ဢိူင်ႇၸွႆးၵုင်း ၸႄႈဝဵင်းၵျွၵ်ႉမႄး၊ ထုင်ႉၼမ်ႉလၼ်ႈ ၼႂ်းၸႄႈဝဵင်းသီႇပေႃႉ၊ လႃႈသဵဝ်ႈ၊ သႅၼ်ဝီၸိူဝ်းၼႆႉ ၾူၼ်တူၵ်းထပ်းၵၼ်လၢႆ ဝၼ်းႁၢဝ်ႈႁႅင်းသေ ၼမ်ႉႁူၺ်ႈၼမ်ႉပႃႇလႆၼွင်းလုပ်ႇထူမ်ႈ ဝႃႈၼႆ။ ၸဝ်ႈဢွၼ်ႇ (ၸဝ်ႈသြႃႇၼွင်ပိင်ဢွၼ်ႇ) ၽူႈၵွၼ်းဝတ်ႉဝၢၼ်ႈၼွင်ပိင် လၢတ်ႈဝႃႈ “ ၼႂ်းၶၢဝ်းတၢင်း 2-3 ဝၼ်းၼႆႉ ၾူၼ်တူၵ်းထပ်းၵၢၼ်ႁၢဝ်ႈႁႅင်း။ မိူဝ်ႈၼႆႉ ယၢမ်းၵၢင်ၼႂ် 4 မူင်းပၢႆ ၼမ်ႉလႆၼွင်းထူမ်ႈၼႂ်းဝၢၼ်ႈ။ ၼမ်ႉဢၼ် လႆၼွင်းထူမ်ႈၼႆႉ ပဵၼ်ၼမ်ႉႁူၺ်ႈၼမ်ႉပႃႇ လႆၼွင်းမႃး။ တေႃႈလဵဝ်ၵေႃႈၾူၼ်တိုၵ်ႉတူၵ်းယူႇ။ ၵူၺ်းၵႃႈ ႁဝ်းၶႃႈၵူဝ် တႅၼ်ႈၼမ်ႉၼွင်ပိင် ဢၼ်မီးတီႈႁူဝ်ဝၢၼ်ႈႁဝ်းၼၼ်ႉတႅၵ်ႇၵူၺ်းယဝ်ႉ ပေႃးတႅၼ်ႈၼွင်ၼၼ်ႉတႅၵ်ႇၸိုင် ၸွမ်းသဵၼ်ႈ တၢင်း၊ မူႇဝၢၼ်ႈတေၺႃးၼမ်ႉလုပ်ႇထႅင်ႈ သဵၼ်ႈတၢင်းၵေႃႈ တေလူႉလႅဝ်တင်းၼမ်။ ၼွၵ်ႈလိူဝ်ၼႆႉဢမ်ႇၸႂ်ႈဝႃႈ ၼမ်ႉထူမ်ႈတၢင်းပွတ်းဢိူင်ႇၸွႆးၵုင်း ဝၢၼ်ႈၼွင်ပိင်ႁဝ်းၵူၺ်း တၢင်းၼႂ်းဝဵင်းၵေႃႈ ၼမ်ႉထူမ်ႈလၢႆတီႈ မိူၼ်ၵၼ်” ဝႃႈၼႆ။ ၼႂ်းၸႄႈဝဵင်းၵျွၵ်ႉမႄးၼႆႉ ၺႃးၼမ်ႉလုပ်ႇထူမ်ႈႁၢဝ်ႈႁႅင်း ၸွမ်းၼႂ်းဝဵင်း၊ ၼႂ်းၵၢတ်ႇ လႄႈ သဵၼ်ႈတၢင်းလူင် ၵမ်ႈ ၽွင်ႈ။ ထႅင်ႈၾၢႆႇၼိုင်ႈၵေႃႈ ယွၼ်ႉမႄႈၼမ်ႉဢၼ်မီးၼႂ်းၸႄႈဝဵင်းၵျွၵ်ႉမႄး 4 မႄႈၼမ်ႉၼၼ်ႉၵေႃႈ ယိုင်ႈၶိုၼ်ႈလႆၶဝ်ႈ ၼႂ်းဝဵင်း၊ ၸွမ်းမူႇဝၢၼ်ႈတင်းၼမ် မႄႈၼမ်ႉၼၼ်ႉ ပဵၼ် မႄႈၼမ်ႉၸၢဝ်းငၢဝ်း၊ မႄႈၼမ်ႉတၢင်ႈ၊ မႄႈၼမ်ႉၼွင်ပိင်လႄႈ မႄႈၼမ်ႉၶူဝ်မုင်း ၸိူဝ်းၼႆႉ ဝႃႈၼႆ။ ၸဝ်ႈဢွၼ်ႇ လၢတ်ႈဝႃႈ ၼမ်ႉၼႆႉ ဢမ်ႇတွၼ်ႉထူမ်ႈတီႈဝၢၼ်ႈႁဝ်းၸဝ်ႈ သေပွၵ်ႈ။ ပွၵ်ႈၼႆႉ တေလႆႈဝႃႈ ပဵၼ်ပွၵ်ႈ ၵမ်းႁႅၵ်ႈ။ ဢၼ်ၵူၼ်းမိူင်းလူႉသုမ်းၼမ်တႄႉ ပဵၼ်ၶဝ်ႈၵၢပ်ႇ ဝႃႈၼႆ။ ၵဵဝ်ႇၵပ်းလွင်ႈၼႆႉ ၼႂ်းၸႄႈဝဵင်းသီႇပေႃႉ ထုင်ႉၼမ်ႉလၼ်ႈၵေႃႈ ၼမ်ႉထူမ်ႈလၢႆတီႈ။ မိူဝ်ႈပူၼ်ႉမႃး ဝၼ်းတီႈ 1 ယၢမ်းဝၢႆးဝၼ်း ၼၼ်ႉၵေႃႈ ၼမ်ႉလုပ်ႇၼွင်းထူမ်ႈႁၢဝ်ႈႁႅင်းၵမ်းၼိုင်ႈ။ ထိုင်မႃး မိူဝ်ႈၼႆႉၵေႃႈ လုပ်ႇၼွင်းထူမ်ႈထႅင်ႈ။ လိူဝ်ၼၼ်ႉ ၼႂ်း ၸႄႈ ဝဵင်းသႅၼ်ဝီၵေႃႈၼမ်ႉလုပ်ႇထူမ်ႈ မၢင်တီႈ ၼင်ႇၵဝ်ႇ ဝႃႈၼႆ။ ၶႅပ်းႁၢင်ႈ – ၸဝ်ႈဢွၼ်ႇ ထုင်ႉမွၵ်ႇၵွၼ်

['သိင်ႇဝႅတ်ႉလွမ်ႉ']

2018-06-06T08:41:41

https://shannews.org/archives/5451

ႁွင်ႈၵၢၼ်ၾၢႆႇႁႅင်းၵၢၼ်ၵဵင်းမႆႇ တိုၵ်းသူၼ်းႁႂ်ႈႁႅင်းၵၢၼ် ၸဵဝ်းႁဵတ်းဝႂ်ၵပ်းတူဝ်

လူင်ပွင်ၸိုင်ႈထႆး/ႁွင်ႈၵၢၼ်ၾၢႆႇၵူၼ်းႁဵတ်းၵၢၼ်ၵဵင်းမႆႇ တိုၵ်းသူၼ်းဝႃႈ – ႁႂ်ႈႁႅင်းၵၢၼ်ယၢၼ်မိူင်း ၸိူဝ်းဢဝ်ဝႂ်မၢႆ တူဝ် ၊ ဝႂ်ၶိဝ်းတႃႇတေႃႇဝတ်းဝႂ်ၸိူဝ်းၼၼ်ႉ ႁႂ်ႈဢွၼ်ၵၼ်ၵႂႃႇတေႃႇ ၊ ၵႂႃႇႁဵတ်းၶပ်းၶိုင် ႁႂ်ႈယဝ်ႉတူဝ်ႈဝႆးဝႆး။ ႁွင်ႈၵၢၼ်ၾၢႆႇၸတ်းႁႃၵၢၼ်ၵဵင်းမႆႇ ဢွၵ်ႇလိၵ်ႈပိုၼ်ၽၢဝ်ႇ တိုၵ်းသူၼ်းထိုင်ႁႅင်းၵၢၼ်ယၢၼ်မိူင်း ၵူၼ်းမိူင်းမၢၼ်ႈ၊ လၢဝ်း၊ ၵမ်ႊၿူႊၶျႃႊ ၸိူဝ်းဢၼ်ယွၼ်းဝႂ်ၶဝ်ႈထႅဝ်တႃႇတေႃႇဝတ်းဝႂ်ဝႆႉၽွင်း လိူၼ်မၢတ်ႉၶျ်ၼၼ်ႉ ႁႂ်ႈဢွၼ်ၵၼ်ႁိပ်ႈ ၼႅတ်ႈၵႂႃႇၶပ်းၶိုင်ႁႂ်ႈယဝ်ႉၵွၼ်ႇဝၼ်းတီႈ 11/06/2018 ၼႆႉ။ ၸၢႆးပိူင်း ၸဝ်ႈၼႃႈတီႈ ၾၢႆႇမၢႆမီႈၵဝ်ႉငဝ်ႈပူၵ်းပွင်သုၼ်ႇလႆႈၵူၼ်း HRDF လၢတ်ႈတီႈၸုမ်းၶၢဝ်ႇ ၽူႈတွႆႇႁွၵ်ႈဝႃႈ – “ ႁႅင်းၵၢၼ်ယၢၼ်မိူင်း ၸိူဝ်းဢၼ်ဢဝ်ဝႂ်ၶိဝ်းဝႆႉၼၼ်ႉ ႁႂ်ႈဢွၼ်ၵၼ်သႂ်ႇၸႂ်ၵႂႃႇႁဵတ်းဝႆးဝႆး ပေႃးပူၼ်ႉၶၢဝ်းယၢမ်းယဝ်ႉ မၼ်းတေယၢပ်ႇ ပေႃးဝတ်းဝႂ်ႁဝ်းဢမ်ႇထုၵ်ႇမႅၼ်ႈၼႆ တေယူႇယၢပ်ႇ ယွၼ်ႉဝႃႈၸဝ်ႈၼႃႈတီႈၶဝ် မီးၼႃႈတီႈပုၼ်ႈၽွၼ်းၵူတ်ႇထတ်းယူႇတႃႇသေႇယဝ်ႉ” ဝႃႈၼႆ။ မိူဝ်ႈဝၼ်းတီႈ 06/04/2018ၼၼ်ႉ ၸဝ်ႈၼႃႈတီႈပလိၵ်ႈထႆး ၶဝ်ႈၵူတ်ႇထတ်းႁႅင်းၵၢၼ်ၶၢမ်ႈမိူင်း တီႈပွၵ်ႉၸၢင်ႉ ၵၢၼ်း ဝဵင်းၵဵင်းမႆႇ ၸိုင်ႈထႆး ။ ၵူတ်ႇထတ်းထဵတ်ႈထၢမ်လွင်ႈဝတ်းဝႂ် ပေႃးမီးဝတ်းဝႂ် တဵမ်ထူၼ်ႈၵေႃႈ ပၼ်တၢင်းႁူႉလွင်ႈပၵ်းပိူင်ႁေႃႈရူတ်ႉၵႃး၊ ပၼ်တၢင်းႁူႉလွင်ႈၽေးယႃႈမဝ်းၵမ် ၸိူဝ်းၼႆႉ။ ပေႃးဝတ်းဝႂ်ဢမ်ႇတဵမ်ထူၼ်ႈ/ ဢမ်ႇမီးဝႂ်ၵပ်းတူဝ်သင်ၸိူဝ်းၼႆႉတေ ၺႃးတူတ်ႈတၢမ်ႇမႂ် ငိုၼ်းလႄႈ သူင်ႇတူဝ်ပွၵ်ႈမိူင်းၽႂ်မၼ်းၼႆယဝ်ႉ။

['ႁႅင်းငၢၼ်းၶၢမ်ႈမိူင်း']

2018-06-06T08:35:06

https://shannews.org/archives/5447

ၵူၼ်းမိူင်းတုၵ်းယွၼ်းၽူႈတႅၼ်းသၽႃးၸႄႈဝဵင်းသီႇပေႃႉ ႁႂ်ႈဢုပ်ႇလၢတ်ႈပူတ်းထွၼ်ၵဵတ်ႉ/လၢၼ်ႇ

ၽူႈတႅၼ်းသၽႃး ၸႄႈဝဵင်းသီႇပေႃႉ တင်း ႁွင်ႈၵၢၼ်လူင်ပွင်ၸိုင်ႈ ႁူပ်ႉထူပ်းၵူၼ်းမိူင်း ၾၢႆႇၵူၼ်းမိူင်းတုၵ်းယွၼ်း ၽူႈတႅၼ်းႁႂ်ႈၸွႆႈၶပ်းၶိုင်ပူတ်းထွၼ်ပႅတ်ႈၵဵတ်ႉ/လၢၼ်ႇဢၼ်ႁႄႉတၢင်းၵႂႃႇမႃးၵူၼ်းမိူင်းသေၵမ်း ဝႃႈၼႆ။ ဝၼ်းတီႈ 05/06/2018 ယၢမ်းၵၢင်ၼႂ် 10:00 မူင်း ထိုင် 01:45 မူင်းဝၢႆးဝၼ်း ၽူႈတႅၼ်းသၽႃးၵူၼ်းမိူင်း ၸၢႆးတၢၼ်ႉ ၸိၼ်ႇ၊ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ(1) ၼၢင်းသၢၼ်းသၢၼ်းဢေး၊ ၽူႈတႅၼ်းသၽႃးၶဵတ်ႇ လိူၵ်ႈ တင်ႈမၢႆ(2) ၸၢႆးၶမ်းဢွင်ႇ ႁူမ်ႈလူၺ်ႈ ႁွင်ႈၵၢၼ်လူင်ပွင်ၸိုင်ႈ ၵူႈႁွင်ႈၵၢၼ် ႁူပ်ႉထူပ်းၵူၼ်းမိူင်း တီႈႁူင်းႁေႃ ၸႄႈဝဵင်း သီႇပေႃႉ ၸႄႈတွၼ်ႈၵျွၵ်ႉမႄး ၸိုင်ႈတႆးပွတ်းႁွင်ႇ ၵူၼ်းမိူင်းႁူမ်ႈၵၼ်တုၵ်းယွၼ်းလၢႆလွင်ႈ၊ ၼႂ်းၼၼ်ႉပႃးႁႂ်ႈၸွႆႈ လၢတ်ႈပၼ်ပူတ်းထွၼ်ၵဵတ်ႉ/လၢၼ်ႇပၼ်။ ၸၢႆးလၢဝ်သႅင် ၽူႈၼမ်းၼႂ်း ပႃႇတီႇႁူဝ်သိူဝ် ၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ယူႇတီႈၵူၼ်း မိူင်းသေ တၢင်ႇလၢတ်ႈၶိုၼ်ႈမႃးၼၼ်ႉ လွင်ႈသဵၼ်ႈတႃႈသၢႆတၢင်း ၸွမ်းၼႂ်းပွၵ်ႉၼႂ်းၵိဝ်ႇ ဢမ်ႇၶႂ်ႈႁႂ်ႈၵႃးလူင် ဢၼ်ၶဝ်ႈၵႂႃႇ တၢင်ႇၶဝ်ႈၵၢပ်ႇၼၼ်ႉ ၶဝ်ႈဢွၵ်ႇၵႂႃႇမႃး ယွၼ်ႉသဵၼ်ႈတၢင်းလူႉၵွႆၼႃႇ။ သင်ဝႃႈပၼ်ၶဝ်ႈၼႆၵေႃႈ ႁႂ်ႈသိူဝ်ႇပၼ်သဵၼ်ႈ တၢင်း ႁႂ်ႈၶၢမ်ႇ။ လိူဝ်ၼၼ်ႉ လွင်ႈၵဵတ်ႉ/လၢၼ်ႇ (တူဝ်းၵဵတ်ႉ) ၼႂ်းၵႄႈ သီႇပေႃႉတင်း ၵျွၵ်ႉမႄးၼၼ်ႉ မီး 2 တီႈလႄႈ ႁႂ်ႈပူတ်းပႅတ်ႈတီႈၼိုင်ႈ။ ထႅင်ႈဢၼ်ၼိုင်ႈသမ်ႉ လွင်ႈယႃႈမဝ်းၵမ် လိူင်ႇၽႄႈၼမ် ၸွမ်းပွၵ်ႉ ၼႂ်းမူႇဝၢၼ်ႈ။ လိူဝ်ၼၼ်ႉ တင်းဝၢၼ်ႈၵုင်းမူင်ႈ ၸိူဝ်းၼၼ်ႉ မၼ်းလိူင်ႇၼမ်ၼႃႇလႄႈ တေႁဵတ်းႁိုဝ် ႁႂ်ႈမၼ်းႁၢႆလႄႈ လူတ်းယွမ်းလူင်းၵႂႃႇၸိူဝ်းၼၼ်ႉ” ဝႃႈၼႆ။ ၵဵပ်ႇၵပ်းၵၢၼ်ႁူပ်ႉထူပ်း ၵူၼ်းမိူင်းၼႆႉ ယူႇတီႈၸဝ်ႈၼႃႈတီႈၾၢႆႇၵဵဝ်ႇၶွင်ႈ တွပ်ႇလၢတ်ႈလွင်ႈၵႃးလူင် ၵႂႃႇမႃးၼႂ်းပွၵ်ႉ ၼႂ်းၵိဝ်ႇ တေဢဝ်တၢင်ႇလၢတ်ႈၼႄ တၢင်းၼိူဝ်။ လွင်ႈယႃႈမဝ်းၵမ်သမ်ႉ ၶႂ်ႈႁႂ်ႈၵူၼ်းမိူင်း တင်း ၸဝ်ႈၼႃႈတီႈ ႁူမ်ႈၵၼ် ၽဵဝ်ႈလၢင်ႉၵႂႃႇ။ လိူဝ်ၼၼ်ႉ ၵဵဝ်ႇၵပ်းလွင်ႈၵဵတ်ႉ/လၢၼ်ႇ ဢၼ်ၵဵပ်းငိုၼ်းၵူၼ်းမိူင်းၼႂ်းၵႄႈသီႇပေႃႉ တင်း ၵျွၵ်ႉမႄး ၼၼ်ႉ ယူႇတီႈၽူႈတႅၼ်းသၽႃးၶဝ် တေဢဝ်တၢင်ႇလၢတ်ႈၼႂ်းသၽႃးၵႂႃႇ ဝႃႈၼႆ။ ထႅင်ႈလွင်ႈၼိုင်ႈ ဢၼ်ၵူၼ်းမိူင်းထၢမ်ၵႂႃႇၼၼ်ႉ ၵဵဝ်ႇၵပ်းၵၢၼ်တီႉမႆႉဝႆႉၼၼ်ႉ ပေႃးပိုတ်ႇဢမူႉမႃးၸိုင် မႆႉၸိူဝ်းၼၼ်ႉ ယွမ်းလူင်းတင်းၼမ် ယွၼ်ႉၼၼ် လွင်ႈၼႆႉတေၵႄႈလိတ်ႈၸိူင်ႉႁိုဝ် ဝႃႈၼႆ။ ၼႂ်းၸႄႈဝဵင်းသီႇပေႃႉၼႆႉ ပႃႇတီႇႁူဝ်သိူဝ်ပေႉဝႆႉမူတ်း၊ ၽူႈတႅၼ်းသၽႃးၸႄႈမိူင်း 2 တီႈ။ ၵူၼ်းမိူင်းၼိုင်ႈတီႈ ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-06-06T06:09:25

https://shannews.org/archives/5438

ၵူၼ်းၼုမ်ႇ TYO ဝဵင်းလႃႈသဵဝ်ႈ ၸတ်းပၢင်သွၼ်ၾၢႆႇၽုၵ်ႇသွမ်ႈ/ ၵၢၼ်ႁဵတ်းၶူဝ်းၸႂ်ႉၼႂ်းႁိူၼ်း

ၸုမ်းၵူၼ်းၼုမ်ႇ TYO (Tai Yoth Organization ၸတ်းပၢင်ၾိုၵ်းသွၼ်လၢႆးၽုၵ်ႇသွမ်ႈလႄႈ လၢႆးႁဵတ်းသပျႃႇ/ ၵွၼ်ႈသီ တီႈ ဝဵင်းလႃႈသဵဝ်ႈ ပဵၼ်ပွၵ်ႈၵမ်းႁႅၵ်ႈ မီးၵူၼ်းမိူင်း ပိုၼ်ႉတီႈ ၶဝ်ႈႁူမ်ႈလဵပ်ႈႁဵၼ်း ႁိမ်း 40 ၵေႃႉ။ ဝၼ်းတီႈ 05-07/06/2018 ယၢမ်းၵၢင်ၼႂ် 9 မူင်း ထိုင် 4 မူင်းဝၢႆးဝၼ်း ၸုမ်းၵူၼ်းၼုမ်ႇတႆး Tai Youth Organization (TYO) ၸႄႈဝဵင်းလႃႈသဵဝ်ႈ ဢွၼ်ႁူဝ်ၸတ်းႁဵတ်း ပၢင်ၾိုၵ်းသွၼ် ၵဵဝ်ႇလူၺ်ႈလၢႆးၽုၵ်ႇသွမ်ႈလႄႈ လၢႆးႁဵတ်း(သပျႃႇ) လၢင်ႉဝၢၼ်ႇ/ၵွၼ်ႈသီဢၢပ်ႇၼမ်ႉ တီႈလုမ်းၵူၼ်းၼုမ်ႇတႆး ၸႄႈဝဵင်းလႃႈသဵဝ်ႈ ၸိုင်ႈတႆး ပွတ်း ႁွင်ႇ။ ၼၢင်းယိင်းၼွင်ႉ ႁူဝ်ပဝ်ႈၸုမ်းၵူၼ်းၼုမ်ႇတႆး TYO လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ ဢွၼ်ၵၼ်ၸႂ်ႉၽုၼ်ႇထၢတ်ႈ (မႄႇဢေႃးၸႃႇ)မႃးၼႆႉၼင်လိၼ်တီႈႁဝ်းၽုၵ်ႇသွမ်ႈၼၼ်ႉ လူႉႁႅင်းၼႃႇ။ ဝၢႆးၼၼ်ႉ ႁဝ်းၽုၵ်ႇသွမ်ႈသင်ၵေႃႈ မၼ်းတေဢမ်ႇဢွၵ်ႇ၊ ၵူၼ်းၽုၵ်ႇသွမ်ႈ ႁဝ်းၵမ်ႈၼမ်တႄႉ ႁူႉဝႃႈ ပေႃးသႂ်ႇၽုၼ်ႇထၢတ်ႈၼမ်ၼႆ မၼ်းတေ ဢွၵ်ႇမၢၵ်ႇ/ပူင်းၼမ်။ ၵူၺ်းၵႃႈ ၵူၼ်းႁဝ်းဢမ်ႇႁူႉဝႃႈ မၼ်းတေတုမ်ႉတိူဝ်ႉပၢႆးယူႇလီႁဝ်း။ ယွၼ်ႉၼၼ် ဢၼ်ႁဝ်းၶႃႈ မႃးပူင်သွၼ်ပၼ် လၢႆးႁဵတ်းၽုၼ်ႇသၽႃႇဝၼႆႉ မၼ်းတေၶႅမ်ႉလႅပ်ႈတႃႇပၢႆးယူႇလီ ႁဝ်း၊ တီႈလိၼ်ၽုၵ်ႇသွမ်ႈႁဝ်းၵေႃႈ တေဢမ်ႇလူႉ။ ပေႃးႁဝ်းၸႂ်ႉၽုၼ်ႇတိၵ်းတိၵ်းၸိုင် လိၼ် မၼ်းၼၼ်ႉ တေလူႉၵႂႃႇ။ ႁဝ်းၶႃႈတိုၵ်းသူၼ်းထိုင် ၶႂ်ႈႁႂ်ႈၸႂ်ႉတိုဝ်းၽုၼ်ႇသၽႃႇဝ” ဝႃႈၼႆ။ တီႈပၢင်သွၼ်ၼၼ်ႉ ပူင်သွၼ်ပၼ် လၢႆးႁဵတ်းၽုၼ်ႇသၽႃႇဝ၊ လၢႆးႁဵတ်းၼမ်ႉမွင် IMO ၶၵ်ႉတွၼ်ႈ 1 ထိုင် ၶၵ်ႉတွၼ်ႈ 5။ လၢႆးသွမ်ႈၶဝ်ႈတူၼ်ႈလဵဝ်၊ လၢႆးၵွပ်ႈၵိင်ႇတူၼ်ႈမွၵ်ႇမၢၵ်ႇ။ လိူဝ်ၼၼ်ႉ လၢႆးႁဵတ်းၼမ်ႉ(သပျႃႇ)လၢင်ႉဝၢၼ်ႇ လႄႈ လၢႆးႁဵတ်းၵွၼ်ႈသီ(ဢၢပ်ႇၼမ်ႉ) တႃႇၸႂ်ႉတိုဝ်းၼႂ်းႁိူၼ်းယေး ၸိူဝ်းၼႆႉ။ ၵူၼ်းပိုၼ်ႉတီႈဢၼ်မႃးၶဝ်ႈႁူမ်ႈပၢင်ၾိုၵ်းသွၼ်သမ်ႉ ပဵၼ်ၵူၼ်းၼႂ်းဢိူင်ႇႁူဝ်ပိုၵ်ႉ၊ ဢိူင်ႇမိူင်းယၢင်း၊ ဢိူင်ႇဢီႇၼၢႆးလႄႈ ဢိူင်ႇဝၢၼ်ႈပႅၼ်ႈ ၸိူဝ်းၼႆႉ တင်းမူတ်း ၽူႈၶဝ်ႁူမ်ႈ မီး 37 ၵေႃႉ။ ၸၢႆး 17 ၵေႃႉ ယိင်း 22 ၵေႃႉ ဝႃႈၼႆ။

['ၵူႈလွင်ႈလွင်ႈ']

2018-06-05T15:42:45

https://shannews.org/archives/5435

ပႃႇတီႇႁူဝ်သိူဝ် SNLD ၸတ်းႁဵတ်းပၢင်ၵုမ်ၸုမ်းပွင်ၵၢၼ်ငဝ်ႈငုၼ်း တီႈတူၼ်ႈတီး

ပႃႇတီႇႁူဝ်သိူဝ် SNLD ၸတ်းႁဵတ်းပၢင်ၵုမ်ၸုမ်းပွင်ၵၢၼ်ငဝ်ႈငုၼ်း တီႈတူၼ်ႈတီး

['Uncategorized']

2018-06-05T11:54:42

https://shannews.org/archives/5432

ႁူပ်ႉထူပ်းတွင်ႈထၢမ် ၼၢင်းမျႃႉၸိင်ႇ ၵေႃႉဢွင်ႇပူၼ်ႉၸၼ်ႉသိပ်း လႆႈလၢဝ်ၸွင်ႈ 6 လုၵ်ႈ

ႁူပ်ႉထူပ်းတွင်ႈထၢမ် ၼၢင်းမျႃႉၸိင်ႇ ၵေႃႉဢွင်ႇပူၼ်ႉၸၼ်ႉသိပ်း လႆႈလၢဝ်ၸွင်ႈ 6 လုၵ်ႈ

['Uncategorized']

2018-06-05T10:35:33

https://shannews.org/archives/5421

ႁူဝ်လိူၼ်ၼႆႉ ၼမ်ႉလုပ်ႇၼွင်းထူမ်ႈ ထုင်ႉၼမ်ႉလၼ်ႈ ႁၢဝ်ႈႁႅင်း

ၾူၼ်တူၵ်းထပ်းၵၼ်လၢႆဝၼ်း ၼမ်ႉၼွင်းထူမ်ႈ ၼႂ်းဝဵင်းၼမ်ႉလၼ်ႈ လုၵ်ႈႁဵၼ်းလႄႈ ၵူၼ်းႁဵတ်းၵၢၼ်ၵႂႃႇမႃးယၢပ်ႇ ဝႃႈၼႆ။ ဝၼ်းတီႈ 01/06/2018 ယၢမ်းဝၢႆးဝၼ်း 2 မူင်း ထိုင် 5 မူင်းႁူဝ်ၶမ်ႈ ၼမ်ႉလုပ်ႇၼွင်းထူမ်ႈ ၼႂ်းထုင်ႉၼမ်ႉလၼ်ႈ ၸႄႈ ဝဵင်းသီႇပေႃႉ ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ယွၼ်ႉၾူၼ်တူၵ်းႁၢဝ်ႈႁႅင်းထပ်းၵၼ်လၢႆးဝၼ်း တေႃႈထိုင် ယၢမ်းလဵဝ် ၼႂ်းထုင်ႉၼမ်ႉလၼ်ႈ မၢင်တီႈၼမ်ႉပႆႇယွမ်းလူင်း ဝႃႈၼႆ။ ၼၢင်းမူဝ်သီႇတႃႇ ၽူႈပွင်ၵၢၼ်ၵေႃႁူမ်ႈသၢင်ႈၵူၼ်းၼုမ်ႇတႆး TYN လၢတ်ႈတီႈၽူႈတွႆႇႁွၵ်ႈဝႃႈ “ ယွၼ်ႉၾူၼ် တူၵ်းႁၢဝ်ႈ ႁႅင်းသေ ၼမ်ႉတႄႇထူမ်ႈ ယၢမ်းဝၢႆးဝၼ်း။ ပဵၼ်ၼမ်ႉၼွင်ၼိမ်း တင်းၼမ်ႉႁွင်ႈ ၼွင်းလူၼ်ႉၾင်ႇသေ ၼွင်းထူမ်ႈၼႂ်း ထုင်ႉၼမ်ႉလၼ်ႈ။ ပဵၼ်ၶၢဝ်းလုၵ်ႈႁဵၼ်းၶဝ် လူင်းႁူင်းႁဵၼ်းပွၵ်ႈႁိူၼ်း။ မႅၼ်ႈၽွင်းၵူၼ်းႁဵတ်းၵၢၼ်ဢွၼ်ၵၼ်ပွၵ်ႈ ႁိူၼ်းလႄႈ ၽူႈမီးပုၼ်ႈၽွၼ်း ဢိၵ်ႇၵူၼ်းမိူင်းတင်းၼမ် ဢွၼ်ၵၼ်ၸွႆႈထႅမ်ၵၼ် ဢဝ်လူတ်ႉၶိူင်ႈ လႄႈ လုၵ်ႈဢွၼ်ႇ ၶမ်ႈၼမ်ႉ။ ယွၼ်ႉၼမ်ႉၼႆႉ မၼ်းလႆၼွင်းႁၢဝ်ႈႁႅင်း” ဝႃႈၼႆ။ တေႃႈလဵဝ် ၸွမ်းတီႈၶူင်ႈ တီႈယၢၼ်း တီႈတႅမ်ႇ ၼႂ်းထုင်ႉၼမ်ႉလၼ်ႈ ၼမ်ႉတိုၵ်ႉၼွင်းယိုင်ႈဝႆႉယူႇ။ သဵၼ်ႈတႃႈ သၢႆတၢင်း ၵမ်ႈၽွင်ႈလႆႈလူႉလႅဝ် လွင်ႈလူႉသုမ်းၶူဝ်းၵူၼ်းဝၢၼ်ႈတႄႉ ဢမ်ႇပႆႇလႆႈႁူႉ ဝႃႈၼႆ။ ၼၢင်းမူဝ်သီႇတႃႇ လၢတ်ႈဝႃႈ တေႃႇထိုင်ဝၼ်းမိူဝ်ႈၼႆႉ ၾူၼ်တိုၵ်ႉတူၵ်းယူႇ ဝႃႈၼႆ။ ၵူၼ်းၼုမ်ႇထုင်ႉၼမ်ႉလၼ်ႈလၢတ်ႈဝႃႈ ယွၼ်ႉပိူဝ်ႈယုၵ်ႉယၢၵ်းလႄႈ ၶႅၵ်ႉၶမ်ၼႂ်းႁွင်ႈၼမ်ႉ ၶူးၼမ်ႉလႄႈ ႁဵတ်းႁႂ်ႈ ႁွင်ႈတၼ်။ ၼႂ်းၶၢဝ်းတၢင်း 2-3 ပီ မႃးၼႆႉ။ ၾူၼ်ဢမ်ႇတူၵ်းႁႃႇယႂ်ႇၵေႃႈ ၼမ်ႉလူၼ်ႉၾင်ႇသေ ထူမ်ႈဝဵင်းၽႂ်းၼႃႇ ဝႃႈၼႆ။

['သိင်ႇဝႅတ်ႉလွမ်ႉ']

2018-06-05T09:31:44

https://shannews.org/archives/5412

ၵူၼ်းမူႇၸေႊ ႁူမ်ႈၵၼ်ၽုၵ်ႇတူၼ်ႈမႆႉ 1,000 တူၼ်ႈပၢႆ

ၸုမ်းၸၢဝ်းၶိူဝ်းတႆး၊ ၶၢင်လႄႈ လွႆ (တဢၢင်း) ဝဵင်းမူႇၸေႊ ႁူမ်ႈၵၼ်ၽုၵ်ႇတူၼ်ႈမႆႉ ႁဵင်တူၼ်ႈပၢႆ ဝႃႈၼႆ။ ဝၼ်းတီႈ 05/06/2018 ယၢမ်းၵၢင်ၼႂ် 9 မူင်း ႁွင်ႈၵၢၼ်လူင်ပွင်ၸိုင်ႈမၢၼ်ႈ ၾၢႆႇပႃႇမႆႉတင်း ၾၢႆႇၽွင်းငမ်းၸႄႈတွၼ်ႈ မူႇၸေႊ ႁူမ်ႈၵၼ်ၸတ်းႁဵတ်းပၢင်ၽုၵ်ႇတူၼ်ႈမႆႉ တီႈပၢင်ႇပေႃႉၵွပ်ႉ ၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ၼႂ်းၼၼ်ႉ ပႃးၸၢဝ်းတႆး၊ ၶၢင်လႄႈ လွႆ ၶဝ်ႈႁူမ်ႈၽုၵ်ႈသွမ်ႈပႃး ဝႃႈၼႆ။ ၸၢႆးလၢဝ်လႅင်းပၢင်ႇ ၵႅမ်ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆး ၼႂ်ႈၸႄႈဝဵင်းမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ယွၼ်ႉမၼ်းပဵၼ်တႃႇသိင်ႇဝႅတ်ႉလွမ်ႉလႄႈ ႁဝ်းၶႃႈဢွၼ်ၵၼ်ၶဝ်ႈႁူမ်ႈၽုၵ်ႇသွမ်ႈၸွမ်း ၼင်ႇႁိုဝ် ပႃႇမႆႉ မိူင်းႁဝ်းပေႃး တေၶဵဝ်ၸမ်ႉၼမ်ႉလိူင်ႇ။ ယွၼ်ႉၼၼ် ၵူၼ်းႁဝ်းၵူႈၵေႃႉၼႆႉ မီးပုၼ်ႈၽွၼ်းၽုၵ်ႇတူၼ်ႈမႆႉၶႃႈယဝ်ႉ” ဝႃႈၼႆ။ တူၼ်ႈမႆႉ ဢၼ်ၽုၵ်ႇသွမ်ႈတီႈပၢင်ႇပေႃႉၵွပ်ႉၼႆႉ တင်းမူတ်း မီး 1,006 တူၼ်ႈ ၼႂ်းၼၼ်ႉ ပဵၼ်တူၼ်ႈမႆႉၵႄႇတွၵ်ႈ၊ မႆႉပႅၵ်ႇ၊ မႆႉၶီႈလဵၵ်း(မႆႉၸလီႇ)လႄႈ မႆႉယူမ်းလႅင် ၸိူဝ်းၼႆႉ။ ၼႂ်းပၢင်ၽုၵ်ႇတူၼ်ႈမႆႉၼၼ်ႉ မီးၸၢဝ်းၶိူဝ်းတႆး၊ ၶၢင်လႄႈ လွႆ ၶဝ်ႈႁူမ်ႈ ၼိုင်ႈၸုမ်းလႂ် 16 ၵေႃႉ။ လိူဝ်ၼၼ်ႉ ႁွင်ႈၵၢၼ် ၾၢႆႇလူင်ပွင်ၸိုင်ႈၵေႃႈ ၶဝ်ႈႁူမ်ႈ တင်းမူတ်းၵူၼ်းၶဝ်ႈႁူမ်ႈၽုၵ်ႇသွမ်ႈ 300 ပၢႆ ဝႃႈၼႆ။

['သိင်ႇဝႅတ်ႉလွမ်ႉ']

2018-06-05T09:26:58

https://shannews.org/archives/5407

လုၵ်ႈႁဵၼ်းၸၼ်ႉ 10 မိူင်းတႆး ဢွင်ႇပူၼ်ႉၸၼ်ႉမိုၼ်ႇႁႃႈႁဵင်ပၢႆ

လုၵ်ႈႁဵၼ်းဢၼ်ၶဝ်ႈတွပ်ႇလိၵ်ႈၸၼ်ႉသိပ်း ၼႂ်းပီ 2017-2018 တင်းမူတ်း မီး 52,219 ၵေႃႉ ဢွင်ႇပူၼ်ႉၸၼ်ႉသမ်ႉ 15,452 ၵေႃႉ ဝႃႈၼႆ။ ဝၼ်းတီႈ 02/06/2018 ႁွင်ႈၵၢၼ်ပၢႆးပၺ်ၺႃလူင်ပွင်ၸိုင်ႈ ပိုၼ်ၽၢဝ်ႇသဵၼ်ႈၸိုဝ်ႈလုၵ်ႈႁဵၼ်းၸိူဝ်း ဢၼ်တွပ်ႇလိၵ်ႈ ၸၼ်ႉသိပ်း ၼႂ်းပီ 2017-2018 ၼႂ်းမိူင်းႁူမ်ႈတုမ်ပတ်းပိုၼ်ႉ။ ၼႂ်းၼၼ်ႉ မိူင်းတႆးပတ်းပိုၼ်ႉ ဢၼ်ဢွင်ႇပူၼ်ႉ ၸၼ်ႉ မီး 15,452 ၵေႃႉ ပေႃးဢဝ်ပိူဝ်ႊသႅၼ်ႊ ဝႃႈၸိုင် 65.68 ပိူဝ်ႊသႅၼ်ႊ (%) ဝႃႈၼႆ။ ၼႂ်းၸိုင်ႈတႆးပွတ်းၸၢၼ်း လုၵ်ႈႁဵၼ်းၶဝ်ႈတွပ်ႇၸၼ်ႉသိပ်း ၼႂ်းပီ 2017-2018 တင်းမူတ်း 30,880 ၵေႃႉ၊ ဢွင်ႇပူၼ်ႉ ၸၼ်ႉ 9,174 ၵေႃႉ၊ ပိူဝ်ႊသႅၼ်ႊ 29.71 ပိူဝ်ႊသႅၼ်ႊ။ ၸိုင်ႈတႆး ပွတ်းႁွင်ႇသမ်ႉ လုၵ်ႈႁဵၼ်းၶဝ်ႈတွပ်ႇ တင်းမူတ်း 16,498 ၵေႃႉ၊ ဢွင်ႇပူၼ်ႉၸၼ်ႉ 5,342 ၵေႃႉ၊ ပိူဝ်ႊသႅၼ်ႊ 32.38 ပိူဝ်ႊသႅၼ်ႊ။ ၸိုင်ႈတႆးပွတ်းဢွၵ်ႇသမ်ႉ လုၵ်ႈႁဵၼ်း ၶဝ်ႈတွပ်ႇ တင်းမူတ်း 4,841 ၵေႃႉ၊ ဢွင်ႇပူၼ်ႉၸၼ်ႉ 936 ၵေႃႉ၊ ပိူဝ်ႊသႅၼ်ႊ 19.33 ပိူဝ်ႊသႅၼ်ႊ။ ၼႂ်းၸိုင်ႈတႆးပတ်း ပိုၼ်ႉ ဢၼ်ဢွင်ႇပူၼ်ႉၸၼ်ႉဢေႇတီႈသုတ်း ပဵၼ်ၼႂ်းၸိုင်ႈတႆးပွတ်းဢွၵ်ႇ ဝႃႈၼႆ။ ၼႂ်းမိူင်းႁူမ်ႈတုမ်ပတ်းပိုၼ်ႉၼႆႉ လုၵ်ႈႁဵၼ်းၶဝ်ႈတွပ်ႇၸၼ်ႉသိပ်း 2017-2018 မိူဝ်ႈၼႂ်းလိူၼ်မၢတ်ႊၶျ် 2018 တင်း မူတ်းမီး 7 သႅၼ် 8 မိုၼ်ႇၵေႃႉပၢႆ။ ဢၼ်ဢွင်ႇပူၼ်ႉတင်းမူတ်း မီး 2 သႅၼ် 5 မိုၼ်ႇၵေႃႉပၢႆ ပေႃးဢဝ်ပိူဝ်ႊသႅၼ်ႊ ဝႃႈၸိုင် 32.82 ပိူဝ်ႊသႅၼ်ႊ ဝႃႈၼႆ။ လုၵ်ႈႁဵၼ်းဢၼ်ဢွင်ႇပူၼ်ႉၸၼ်ႉသိပ်း ဢေႇလိူဝ်ပိူၼ်ႈတီႈသုတ်း ၼႂ်းမိူင်းႁူမ်ႈတုမ်ပတ်းပိုၼ်ႉ ပဵၼ်ၸႄႈမိူင်းၶျၢင်း။ ဢၼ်ဢေႇလိူဝ်ပိူၼ်ႈတီႈသွင်မိူင်းႁူမ်ႈတုမ်ပတ်းပိုၼ်ႉသမ်ႉ ပဵၼ်ၼႂ်းၸိုင်ႈတႆးပွတ်းဢွၵ်ႇၶူင်း ဝႃႈၼႆ။

['ပၢႆးပိင်ႇၺႃႇ']

2018-06-05T09:18:14

https://shannews.org/archives/5404

21 ပၢင်လူင် ၵမ်း 3 တေဢမ်ႇဢုပ်ႇပႃး “လွင်ႈၽၢတ်ႇဢွၵ်ႇ”

ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 (ပၢင်ၵုမ်လွင်ႈငမ်းယဵၼ်မိူင်းႁူမ်ႈတုမ်) တေၸတ်းႁဵတ်း ၼႂ်းႁၢင် လိူၼ်ၵျုၼ်ႊ ဢမ်ႇၼၼ် ႁူဝ်လိူၼ်ၵျူႊလၢႆႊၼၼ်ႉ သွင်ၾၢႆႇလႆႈၸႂ်ဝႃႈတေဢမ်ႇဢုပ်ႇပႃးလွင်ႈ “ ၽၢတ်ႇဢွၵ်ႇ” ဝႃႈၼႆ။ ၶႅပ်းႁၢင်ႈ မိူဝ်ႈပီ 2015 ပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ဢၼ်တေၸတ်းႁဵတ်း ပွၵ်ႈၵမ်း 3 ၼႆႉ လႅပ်ႈတေပဵၼ်ၼႂ်းဝၼ်းတီႈ 30/06/2018 ဢၼ်တေထိုင်မႃးၼႆႉ။ ႁူဝ်ၶေႃႈဢၼ်တေၼမ်းဢုပ်ႇဢူဝ်းၵၼ် ၼႂ်းပၢင်ၵုမ်လူင်တႄႉ တေပဵၼ် လွင်ႈတူင်ႇဝူင်းၵူၼ်း၊ လွင်ႈပၢႆးမၢၵ်ႈမီးလႄႈ တီႈလိၼ်/ၶူဝ်းၶွင်သၽႃဝ ၸိူဝ်းၼႆႉ၊ လွင်ႈၾၢႆႇၵၢၼ်မိူင်း ၵဵဝ်ႇၵပ်း လွင်ႈၽၢတ်ႇဢွၵ်ႇ၊ လွင်ႈႁူမ်ႇလူမ်ႈ ၵဵဝ်ႇၵပ်းၵၢၼ်ဝၢင်းၶိူင်ႈၼႆႉတႄႉ လႆႈၸႂ်ဝႃႈ တေဢမ်ႇဢုပ်ႇ ဝႃႈၼႆ။ ၸဝ်ႈၶိုၼ်းသႂ် ၸႂ်ယဵၼ် ၽူႈၵွၼ်းလုမ်း PI ႁဵတ်းၵၢၼ်ၵမ်ႉထႅမ်လွင်ႈငမ်းယဵၼ်မိူင်းမၢၼ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပၢင် ၵုမ်လူင် ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ဢၼ်တေမႃးၼႆႉ လွင်ႈဢၼ်တေဢုပ်ႇၵၼ်လႆႈတႄႉတႄႉၼႆႉ မၼ်း ၵေႃႈပဵၼ် 3 ႁူဝ်ၶေႃႈၵူၺ်း။ တႃႇ 2 ႁူဝ်ၶေႃႈၼႆႉ မၼ်းတေဢုပ်ႇယၢပ်ႇဢိတ်းၼိုင်ႈ။ ၵၢၼ်မိူင်း တင်း လွင်ႈႁူမ်ႇ လူမ်ႈၼႆႉ ၺႃးပၼ်ႁႃယူႇ။ ယွၼ်ႉပိူဝ်ႈၼၼ်လႄႈ ႁဝ်းထၢင်ႇတႄႉ တေဢုပ်ႇဢူဝ်း 3 ႁူဝ်ၶေႃႈၼမ် မိူၼ် ၼင်ႇ လွင်ႈတူင်ႇဝူင်းၵူၼ်း၊ လွင်ႈပၢႆးမၢၵ်ႈမီးလႄႈ တီႈလိၼ်/ ၶူဝ်းတိုၼ်းသၽႃႇဝ ၸိူဝ်းၼႆႉ။ ပေႃးၸိူဝ်းၼႆႉယဝ်ႉ ၸင်ႇတေဢုပ်ႇၵၢၼ်မိူင်း။ ပေႃးဢုပ်ႇၵၢၼ်မိူင်းယဝ်ႉတူဝ်ႈလီငၢမ်း လွင်ႈႁူမ်ႇလူမ်ႈၵေႃႈ မၼ်းတေၸၢင်ႈဢုပ်ႇလႆႈ” ဝႃႈၼႆ။ ၵဵဝ်ႇၵပ်းလူၺ်ႈပၢင်ၵုမ်လူင်ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 ဢၼ်လႆႈၼၢၼ်းၸတ်းႁဵတ်းၼႆႉ ယွၼ်ႉ ၶွင်ႉၶမ်ၵၼ် တီႈႁူဝ်ၶေႃႈ ၵၢၼ်မိူင်းလႄႈ ၵၢၼ်ႁူမ်ႇလူမ်ႈ။ ၼႂ်းၵၢၼ်မိူင်းၼၼ်ႉ ၶွင်ႈၶမ်ၵၼ်ၵဵဝ်ႇ လူၺ်ႈလွင်ႈ ဢၼ်ဝႃႈႁၢမ်ႈၽၢတ်ႇ ဢွၵ်ႈမိူင်းႁူမ်ႈတုမ်။ ၵၢၼ်ႁူမ်ႇလူမ်ႈသမ်ႉ ၶွင်ႈၶမ်ၵၼ်တီႈဢၼ်ဝႃႈ ၼိုင်ႈမိူင်းၼႆႉ လူဝ်ႇလႆႈမီးတပ်ႉသိုၵ်းဢၼ်လဵဝ် ၵူၺ်း ၸဵမ်ၸိူဝ်းၼႆႉ။ ၸဝ်ႈၶိုၼ်းသႂ် ၸႂ်ယဵၼ် လၢတ်ႈဝႃႈ “ တင်းၾၢႆႇတပ်ႉသိုၵ်းမၢၼ်ႈတႄႉ တုၵ်းယွၼ်း ၵဵဝ်ႇၵပ်းလွင်ႈ ၼိုင်ႈမိူင်းလူဝ်ႇလႆႈ မီးတပ်ႉသိုၵ်းလဵဝ်ဢၼ်ဝႃႈၼႆႉ ၽႂ်ၵေႃႈ ဢမ်ႇထဵင် မၼ်းၵေႃႈ ပဵၼ်ပိူင်မၼ်းယူႇယဝ်ႉ။ ၵူၺ်းၵႃႈ တပ်ႉသိုၵ်းၸိုင်ႈ မိူင်းႁူမ်ႈတုမ်ၼႆႉ ထုၵ်ႇလီလႆႈပဵၼ် ၾၢင်ႁၢင်ႈ ၸိူင်ႉႁိုဝ်။ တေလႆႈၸႂ်ႉတိုဝ်းလွၵ်းပိူင်ၸိူင်ႉႁိုဝ်ဢၼ်ဝႃႈၼႆႉ မၼ်းယင်း မီးလွင်ႈၶွင်ႉၶမ်ၵၼ်ယူႇ။ လွင်ႈၶွင်ႉၶမ်ၼႆႉ ၶဝ်တေၶၢမ်ႈပူၼ်ႉၸိူင်ႉႁိုဝ်ဢၼ်ဝႃႈၼႆႉ ဢုပ်ႇၵၼ်မႃးလၢႆ ပွၵ်ႈၵေႃႈ မၼ်းၵေႃႈယင်းပႆႇၶၢမ်ႈပူၼ်ႉလႆႈ” ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 30-31/05/2018 ၸုမ်းယိပ်းၵွင်ႈၵၢင်ႇၸၢဝ်းၶိူဝ်း EAOs တင်း လူင်ပွင်ၸိုင်ႈလႄႈ တပ်ႉသိုၵ်း မၢၼ်ႈ ႁူပ်ႉဢုပ်ႇၵၼ် တီႈဝဵင်းတႃႈၵုင်ႈ တင်းသွင်ၾၢႆႇလႆႈဢုပ်ႇဢူဝ်းၵၼ် လွင်ႈဢၼ်လႆႈၶွင်ႉၶမ်ၵၼ်မႃး ၶၢဝ်း တၢင်း ပီပၢႆၼၼ်ႉ တေႁဵတ်းၸိူင်ႉႁိုဝ်ၵႂႃႇ ၸဵမ်ၸိူဝ်းၼႆႉ ဝႃႈၼႆ။

['ၵၢၼ်မိူင်း']

2018-06-05T09:07:26

https://shannews.org/archives/5394

ၸုမ်းၵူၼ်းၼုမ်ႇထုင်ႉမၢဝ်းလူင်းပိုၼ်ႉတီႈ ၸွႆႈထႅမ်ၵူၼ်းႁူပ်ႉလွင်ႈယၢပ်ႇ

ၸုမ်းၵူၼ်းၼုမ်ႇတႆး ပွတ်းထုင်ႉမၢဝ်းလႄႈ ၾင်ႇမိူင်းၶႄႇႁူမ်ႈၵၼ် ၵႂႃႇၸွႆႈထႅမ်တၢင်းၵိၼ်ယႅမ်ႉလႄႈ ၶူဝ်းၼုင်ႈတၢင်းဝႆ တီႈၵူၼ်းတုၵ်ႉၶိတလႄႈ ၵူၼ်းၸပ်းတၢင်းပဵၼ် ပႃးၸဵမ်လုၵ်ႈဢွၼ်ႇၸိူဝ်းႁၢမ်းတိုဝ်ႉတၢင်း။ ဝၼ်းတီႈ 30/05/2018 ၸုမ်းမူၼ်ႈသိူဝ်းၼႂ်းမိူင်းမၢဝ်း ၼႃႈလိၼ်ၽွင်းငမ်းတူဝ်ၵဝ်ႇတႆးတႂ်ႈၶူင်းလႄႈ ၸုမ်းၽူႈပွင် ၵၢၼ်တီႈလုမ်း ဢိူင်ႇၸေႊသႅင် ၼႂ်းမိူင်းၶႄႇ ဢိၵ်ႇၸုမ်းၵူၼ်းၼုမ်ႇတႆး TYO ဢိူင်ႇ 19 ဝၢၼ်ႈ ဢွၼ်ၵၼ်ၵႂႃႇၸွႆႈ ထႅမ်ၵူၼ်းတုၵ်ႉၶိတ၊ ၵူၼ်းမီးတၢင်းပဵၼ် ၊ ၵူၼ်းၸိူဝ်းဢၼ်ၺႃးတၢင်းယၢပ်ႇၽိုတ်ႇ ၸိူဝ်းယူႇသဝ်း ၼႂ်းဢိူင်ႇဝၢၼ်ႈ ဢၢႆႇတႂ်ႈ ပွတ်းထုင်ႉမၢဝ်း ။ ၶူဝ်းၶွင်ဢၼ်ၵႂႃႇၸွႆႈထႅမ်ၼႆႉမီး မိူၼ်ၼင်ႇ ၶူဝ်းၼုင်ႈတၢင်းဝႆ၊ ၶႅပ်းတိၼ်၊ သွၵ်းတိၼ်၊ သိူဝ်ႈ၊ ၵူၼ်၊ ထူင်ပႃးၸိူဝ်းၼႆႉ။ ၸၢႆးသၢႆလႅင်း ၽူႈၶဝ်ႈၸုမ်းပွင်ၵၢၼ် TYO လၢတ်ႈဝႃႈ “ ယိူင်းဢၢၼ်းဢၼ်ၸုမ်းၵူၼ်းၼုမ်ႇလႆႈ ၵွင်ႉသၢၼ်မိုဝ်းၵၼ် တင်းၸုမ်းမူၼ်ႈသိူဝ်း မိူင်းမၢဝ်းသေ ဢွၼ်ၵၼ်ၵမ်ႉၸွႆႈ ၵူၼ်းမိူင်းၸိူဝ်းမီးတၢင်းပဵၼ်၊ ၸိူဝ်းဢမ်ႇမီးၵူၼ်းလဵင်ႉလူလုမ်းလႃး၊ လုၵ်ႈဢွၼ်ႇဢၼ်မီးၼမ်ႉၵတ်ႉတၢင်းၶႅၼ်ႇသေ ဢမ်ႇမီးတိုဝ်ႉတၢင်းလႆႈၶိုၼ်ႈႁဵၼ်းၸိူဝ်းၼၼ်ႉၶႃႈဢေႃႈ ၼင်ႇႁိုဝ်ၵူၼ်းမိူင်းႁဝ်း တေလႆႈယူႇၵတ်းယဵၼ်ၶိုၼ်ႈယႂ်ႇၵႂႃႇမိူဝ်းၼႃႈ ” ဝႃႈၼႆ။ မိူဝ်ႈဝၼ်းတီႈ 02/02/2018 ၼၼ်ႉၵေႃႈ ၸုမ်းမူၼ်ႈသိူဝ်း ၼႂ်းမိူင်းမၢဝ်းလႄႈ ၸုမ်းၽူႈပွင်ၵၢၼ် တီႈလုမ်းဢိူင်ႇ ၸေႊသႅင် ၼႂ်းမိူင်းၶႄႇ ဢိၵ်ႇၸုမ်းၵူၼ်းၼုမ်ႇတႆး TYO ဢိူင်ႇ 19 ဝၢၼ်ႈ ဢွၼ်ၵၼ်ၵႂႃႇၸွႆႈထႅမ်ပေႃႈ မႄႈၵူၼ်းမိူင်း ၸိူဝ်းဢၼ်ဢႃယု 90 ပီၶိုၼ်ႈၼိူဝ်လႄႈ ၵူၼ်းတုၵ်ႉၶိတ ၵူၼ်းဢၼ်ၺႃးတၢင်းယၢပ်ႇၽိုတ်ႇ ၸိူဝ်းယူႇသဝ်းၼႂ်းဢိူင်ႇ 19 ဝၢၼ်ႈ ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။

['ၵူႈလွင်ႈလွင်ႈ']

2018-06-05T08:04:41

https://shannews.org/archives/5384

ၵေႃလိၵ်ႈလၢႆးမိူင်းပၼ်ႇ ၸတ်းပွႆးလူင်းပၢင်သွၼ် ၾိင်ႈငႄႈပုတ်ႉထလႄႈ လိၵ်ႈလၢႆးတႆး

ၵေႃလိၵ်ႈလၢႆးလႄႈ ၾိင်ႈငႄႈတႆးဝဵင်းမိူင်းပၼ်ႇ ၸတ်းႁဵတ်းပွႆးလူင်းပၢင်သွၼ်လိၵ်ႈတႆးလႄႈ ၾိင်ႈငႄႈပုတ်ႉထ ၽူႈၶဝ်ႈႁူမ်ႈမီးႁိမ်းၸမ်ႁဵင်။ ဝၼ်းတီႈ 03/06/2018 ၵေႃလိၵ်ႈလၢႆးလႄႈ ၾိင်ႈငႄႈတႆး ဝဵင်းမိူင်းပၼ်ႇ ဢိၵ်ႇၵူၼ်းဝၢၼ်ႈ ၵူၼ်းမိူင်းႁူမ်ႈၵၼ် ၸတ်းႁဵတ်း ပွႆးလူင်းပၢင်သွၼ်ႁူင်းႁဵၼ်းထမ်မလႄႈ ပၢင်သွၼ်လိၵ်ႈတႆးၶၢဝ်းမႆႈ တီႈႁူင်းႁေႃ ၸဝ်ႈၵေႃးလီႇ ပွၵ်ႉတူၵ်း ဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း မီးၽူႈယႂ်ႇ ၵူၼ်းလူင်၊ ၶူးသွၼ်၊ လုၵ်ႈႁဵၼ်းဢိၵ်ႇ ၵူၼ်းဝၢၼ်ႈ ၶဝ်ႈႁူမ်ႈၸမ်ႁဵင်။ ၸၢႆးတ ၽူႈၼမ်းၼႂ်းၵေႃလိၵ်ႈလၢႆးလႄႈၾိင်ႈငႄႈတႆး မိူင်းပၼ်ႇ လၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈၸတ်း ႁဵတ်းၼႆႉ ပိူဝ်ႈယုၵ်ႉမုၼ်းႁႂ်ႈၵူၼ်းၼုမ်ႇႁဝ်းၶႃႈမီးၼမ်ႉၵတ်ႉ မီးတၢင်းႁူႉတၢင်းႁၼ်ၶိုတ်းၸၼ်ႉပဵင်းပိူၼ်ႈ ဢမ်ႇဝႃႈၼွၵ်ႈမိူင်းၼႂ်းမိူင်းၶႃႈဢေႃႈ ” ဝႃႈၼႆ။ ပၢင်သွၼ်လိၵ်ႈတႆးၶၢဝ်းမႆႈၼႆႉ တႄႇပိုတ်ႇသွၼ်မႃးမိူဝ်ႈဝၼ်းတီႈ 01/04/2018 တေႃႇထိုင် ဝၼ်းတီႈ 01/05/2018 ၶၢဝ်းတၢင်း 1 လိူၼ်သေ ၸတ်းႁဵတ်းပၢင်တွပ်ႇလိၵ်ႈမိူဝ်ႈဝၼ်းတီႈ 19/05/2018 ။ ၶၢဝ်းတၢင်းပၢင်သွၼ်ၼႆႉ လုၵ်ႈႁဵၼ်းမီး 235ၵေႃႉ ၊ ၶူးသွၼ်မီးမွၵ်ႈ 50 ၵေႃႉၼႆယဝ်ႉ။

['ပၢႆးပိင်ႇၺႃႇ']

2018-06-05T07:58:57

https://shannews.org/archives/5382

ၸဝ်ႈသိုၵ်းလူင် ဢွင်ႇမိူင်း လူႉသဵင်ႈၵၢမ်ႇ လူၺ်ႈတၢင်းပဵၼ်လိူတ်ႈၶိုၼ်ႈ

ၸဝ်ႈသိုၵ်းလူင် ဢွင်ႇမိူင်း ၽူႈၵိူဝ်းၵုမ် RCSS/SSA လူႉသဵင်ႈၵၢမ်ႇသုတ်းမုၼ် လူၺ်ႈတၢင်းပဵၼ်လိူတ်ႈၶိုၼ်ႈ ၽွင်း ဢႃယုလႆႈ 70 ပီပၢႆ။ ဝၼ်းတီႈ 05/06/2018 ယၢမ်းၵၢင်ၼႂ်မွၵ်ႈ 10:30 မူင်းၼၼ်ႉ ၸဝ်ႈသိုၵ်းလူင် ဢွင်ႇမိူင်း ၽူႈၵိူဝ်းၵုမ် ၶွင်ႇသီႇဢဝ် ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA လူႉသဵင်ႈၵၢမ်ႇသုတ်းမုၼ် တီႈႁူင်းယႃငဝ်ႈၸိုင်ႈလွႆတႆးလႅင်း လူၺ်ႈ တၢင်းပဵၼ်လိူတ်ႈၶိုၼ်ႈလႄႈ တၢင်းပဵၼ်ႁူဝ်ၸႂ် ဝႃႈၼႆ။ လုၵ်ႈၼွင်ႉပွင်ႈပၢႆ ၸဝ်ႈသိုၵ်းလူင် ဢွင်ႇမိူင်း ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ၸဝ်ႈႁဝ်းၶႃႈၼႆႉ ပဵၼ်ၵူၼ်းလီ မေႃသင်ႇသွၼ်လုၵ်ႈၼွင်ႉပွင်ႈပၢႆ။ မေႃသႂ်ႇၸႂ်တူၺ်းထိုင်လူလွမ်လုၵ်ႈၼွင်ႉ။ သင်မၼ်းၸဝ်ႈပွင်ႉလုၵ်ႈၼွင်ႉၵေႃႈ မေႃၸီႉသင်ႇႁႃတၢင်းဢွၵ်ႇပၼ်လုၵ်ႈၼွင်ႉပွင်ႈပၢႆ ၵမ်းလဵဝ်။ မၼ်းၸဝ်ႈ ၼႆႉ ယွၼ်ႉဢႃယုယႂ်ႇသေ လႆႈၵိုတ်း ယင်ႉၵၢၼ်သိုၵ်းဝႆႉသေ လႆႈပဵၼ်တီႈၵိူဝ်းၵုမ် RCSS/SSA” ဝႃႈၼႆ။ ၸဝ်ႈသိုၵ်းလူင် ဢွင်ႇမိူင်းၼႆႉ ၵွၼ်ႇပႆႇၵိုတ်းလိုဝ်ႈၵၢၼ်သိုၵ်းၼၼ်ႉ မၼ်းၸဝ်ႈႁပ်ႉၼႃႈတီႈပုၼ်ႈၽွၼ်း ၾၢႆႇၽွင်းငမ်း ပၢင်သဝ်း ငဝ်ႈၸိုင်ႈၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA ၶၢဝ်းတၢင်း 10 ပီပၢႆ ဝႃႈၼႆ။ တေႃႈလဵဝ် ၶၢပ်ႈတူဝ်တၢႆ ၸဝ်ႈသိုၵ်းလူင် ဢွင်ႇမိူင်းၼႆႉ လႆႈဝႆႉတီႈငဝ်ႈၸိုင်ႈလွႆတႆးလႅင်း ဝႃႈၼႆ။

['ၵၢၼ်သိုၵ်း']

2018-06-05T05:47:21

https://shannews.org/archives/5372

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/06/05၊ BNI/SHAN TV Program, 2018/06/05

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/06/05၊ BNI/SHAN TV Program, 2018/06/05

['Uncategorized']

2018-06-05T05:34:05

https://shannews.org/archives/5368

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/06/05၊ BNI/SHAN TV Program, 2018/06/05

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/06/05၊ BNI/SHAN TV Program, 2018/06/05

['Uncategorized']

2018-06-04T14:22:22

https://shannews.org/archives/5363

ပၢင်ပိုတ်ႇႁူင်းႁဵၼ်းၸိူဝ်ႉၸၢတ်ႈ တီႈထုင်ႉယိူင်း ဝဵင်းလၢႆးၶႃႈ

ပၢင်ပိုတ်ႇႁူင်းႁဵၼ်းၸိူဝ်ႉၸၢတ်ႈ တီႈထုင်ႉယိူင်း ဝဵင်းလၢႆးၶႃႈ

['Uncategorized']

2018-06-04T07:27:07

https://shannews.org/archives/5354

ၵူၼ်းၼုမ်ႇတၢင်ႉယၢၼ်း 100 ပၢႆ ၸတ်းပၢင်ယုၵ်ႉမုၼ်းၼမ်ႉၵတ်ႉ

ပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈပၢင်ပၼ်ပိုၼ်ႉႁူႉသုၼ်ႇလႆႈၵူၼ်း ၸတ်းႁဵတ်းတီႈတၢင်ႉယၢၼ်း ပွၵ်ႈၵမ်းႁႅၵ်ႈ မီးၵူၼ်းၼုမ်ႇၶဝ်ႈႁူမ်ႈ 100 ပၢႆ။ ဝၼ်းတီႈ 01-03/06/2018 ၶၢဝ်းတၢင်း 3 ဝၼ်း ၽူႈတႅၼ်းသၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း၊ ၵေႃပူၵ်းပွင် ၵူၼ်းၼုမ်ႇၸိုင်ႈတႆး SSYCBC လႄႈ ဢိၵ်ႇလူၺ်ႈၵူၼ်းၼုမ်ႇ ထုင်ႉၼွင်ၽႃ ႁူမ်ႈၵၼ်ၸတ်းႁဵတ်း ပၢင်သွၼ်ယုၵ်ႉ မုၼ်းၼမ်ႉၵတ်ႉၵူၼ်းၼုမ်ႇလႄႈ ပၢင်ပၼ်ပိုၼ်ႉႁူႉသုၼ်ႇလႆႈၵူၼ်း တီႈဝတ်ႉဝိႁၢရ်ၼွင်ၽႃ ဢိူင်ႇၼွင်ၽႃ ၸႄႈဝဵင်း တၢင်ႉယၢၼ်း ၸႄႈတွၼ်ႈလႃႈသဵဝ်ႈ ၸိုင်ႈတႆးပွတ်းႁွင်ႇ။ ၸၢႆးပႃႉ ၽူႈဢွၼ်ႁူဝ်တူင်ႉၼိုင်ၸုမ်းၵူၼ်းၼုမ်ႇတႆး ၸႄႈဝဵင်းတၢင်ႉယၢၼ်းလၢတ်ႈတီႈၽူႈတွႆႇႁွၵ်ႈဝႃႈ “ တီႈထုင်ႉၼႆႉ တေမီးၵၢၼ်ၵေႃႇသၢင်ႈၾၢႆၼမ်ႉၶူင်း။ ပေႃးၶူင်းၵၢၼ်လူင်ၶဝ်ႈမႃးၼႆ လွင်ႈၵိုတ်းတီႈလိၼ် သူၼ်ႁႆႈၼႃး၊ လွင်ႈပူၼ်ႉ ပႅၼ်သုၼ်ႇလႆႈသုၼ်ႇပဵၼ်ၵူၼ်းၸိူဝ်းၼႆႉ ၵေႃႈတေမီးမႃး။ ၵဵဝ်ႇၵပ်းလွင်ႈၸိူင်ႉၼႆ ၶႂ်ႈႁႂ်ႈၵူၼ်းၼုမ်ႇၶဝ် မေႃၵွင်ႉ သၢၼ်ၵၼ်သေပိုၼ်ၽႄႈၶၢဝ်ႇငၢဝ်း” ဝႃႈၼႆ။ ၼၢင်းၶမ်းၼု ၽူႈၶဝ်ႈႁူမ်ႈပၢင်သွၼ် လၢတ်ႈဝႃႈ “ ၼင်ႇႁိုဝ် ၼေႃႇတႅၼ်းၶိူဝ်းႁဝ်းမိူဝ်းၼႃႈ ႁႂ်ႈမေႃပူၵ်းပွင်ၵႂႃႇတႃႇတူင်ႇ ဝူင်းၵူၼ်းလႄႈႁႂ်ႈမေႃၸွႆႈထႅမ်ၵၼ်။ ပၢင်သွၼ်ၼႆႉ ၸတ်းႁဵတ်းပဵၼ်ပွၵ်ႈၵမ်းႁႅၵ်ႈလႄႈ ၵူၼ်းၼုမ်ႇႁဝ်းၶဝ်လၢႆတီႈ လၢႆတၢင်း မႃးႁူပ်ႉထူပ်းၵၼ်ၼႆၵေႃႈ ပဵၼ်ဢၼ်ယိၼ်းၸူမ်း။ ၼင်ႇႁိုဝ် တေပဵၼ်မႃးပၢင်သွၼ်ၸိူင်ႉၼႆ ထႅင်ႈၼႆႉ ႁဝ်းၶႃႈ ၵူၼ်းၼုမ်ႇ မုင်ႈမွင်းဝႆႉယူႇ” ဝႃႈၼႆ။ ၼႂ်းပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ ပၢင်ပၼ်ပိုၼ်ႉႁူႉသုၼ်ႇလႆႈၵူၼ်းၼႆႉ မီးၽူႈလူင်ႉလႅၼ်ႇ ပူင် သွၼ်ပၼ် မိူၼ်ၽူႈတႅၼ်းသၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း ပူင်သွၼ်ပၼ်ၵဵဝ်ႇၵပ်းသိုဝ်ႇၶၢဝ်ႇ။ ၵေႃပူၵ်းပွင် ၵူၼ်းၼုမ်ႇၸိုင်ႈတႆး SSYCBC သမ်ႉ ပူင်သွၼ်ပၼ် ၵဵဝ်ႇၵပ်းၵၢၼ်သုၼ်ႇလႆႈၵူၼ်း ၸိူဝ်းၼႆႉ ဝႃႈၼႆ။ ပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ ပၢင်ပၼ်ပိုၼ်ႉႁူႉသုၼ်ႇလႆႈၵူၼ်းၼႆႉ မီးၵူၼ်းၼုမ်ႇ ၼႂ်းဢိူင်ႇၼမ်ႉၶႃး၊ ဢိူင်ႇၼွင်ၽႃ၊ ဢိူင်ႇႁူၺ်ႈၵဵင်၊ ဢိူင်ႇလူင်မူင်ႈလႄႈ ဢိူင်ႇမိူင်းၵႅင် မႃးၶဝ်ႈႁူမ်ႈႁဵၼ်း ၸၢႆး 71 ၵေႃႉ၊ ယိင်း 31 ၵေႃႉ ႁူမ်ႈၵၼ် တင်းမူတ်း 102 ၵေႃႉ ဝႃႈၼႆ။

['ပၢႆးပိင်ႇၺႃႇ']

2018-06-04T07:20:43

https://shannews.org/archives/5348

တႆးႁွတ်ႈၵဵင်းမႆႇ ၸတ်းႁဵတ်းပၢင်လဵၼ်ႈမၢၵ်ႇၼင် မၢႆတွင်းဝၼ်းလုၵ်ႉၽိုၼ်ႉ

တႆးႁွတ်ႈၵဵင်းမႆႇ (ႁႅင်းၵၢၼ်ယၢၼ်မိူင်း) 16 ၸုမ်း ၶႅင်ႇပိတ်ႉမၢၵ်ႇၼင်မၢႆတွင်း ဝၼ်းၽူႈၼမ်းတႆးတႄႇၵၢၼ်လုၵ်ႉ ၽိုၼ်ႉ ၶွပ်ႈတဵမ် 60 ပီ။ ဝၼ်းတီႈ 03/06/2018 ယၢမ်းၵၢင်ဝၼ်း 12 မူင်း ထိုင် 6 မူင်းႁူဝ်ၶမ်ႈ ၵူၼ်းၼုမ်ႇတႆး(ႁႅင်းၵၢၼ်ယၢၼ်မိူင်း) လၢႆမူႇ လၢႆၸုမ်း ႁူမ်ႈၵၼ်သေ ၸတ်းႁဵတ်းပၢင်လဵၼ်ႈမၢၵ်ႇၼင် ႁႂ်ႈပဵၼ်တီႈမၢႆတွင်းဝၼ်းလုၵ်ႉၽိုၼ်ႉၸိုင်ႈတႆး ၶွပ်ႈတဵမ် 60 ပီလႄႈ ႁႂ်ႈၵူၼ်းၼုမ်ႇတႆး ၸိူဝ်းယူႇသဝ်းၼႂ်းၵဵင်းမႆႇ မိုတ်ႈၵိုဝ်းၸမ်ၸႂ်၊ ႁႂ်ႈယၢၼ်ၵႆၽေးယႃႈမဝ်းၵမ်၊ ႁႂ်ႈမေႃၽွမ်ႉႁူမ်ႈ ၵၼ်လႄႈ ႁႂ်ႈမေႃၸွႆႈထႅမ်တိုတ်ႉတၢႆးၵၼ်။ ပၢင်လဵၼ်ႈမၢၵ်ႇၼင် ၸတ်းႁဵတ်းတီႈ ပၢင်သၼၢမ်ယႃႈထဵမ်း ၵဵင်းမႆႇယူႊ ၼၢႆႊတဵတ်ႊ ၸႄႈဝဵင်းၵဵင်းမႆႇ ၸိုင်ႈထႆး။ ၸၢႆးၶိူဝ်းလႅင်း ၽူႈတူင်ႉၼိုင် လၢတ်ႈတီႈၽူႈတွႆႇႁွၵ်ႈဝႃႈ “ ၸုမ်းၵူၼ်းၼုမ်ႇႁဝ်း ဢၼ်မႃးၶဝ်ႈ ၶႅင်ႇၵၼ် တင်းမူတ်း မီး 16 ၸုမ်း။ ဢၼ်လႆႈၸတ်းႁဵတ်းပၢင်လဵၼ်ႈမၢၵ်ႇၼင်ၼႆႉ ႁႂ်ႈၵူၼ်းၼုမ်ႇႁဝ်း ၸိူဝ်းၽၢတ်ႇ ယၢၼ်ႁိူၼ်းယေးမႃးႁဵတ်း ၵၢၼ်မိူင်းပိူၼ်ႈၼႆႉ ၼင်ႇႁိုဝ် ႁဝ်းတေမီးလွင်ႈမိုတ်ႈၵိုဝ်းၸမ်ၸႂ်ၵၼ်၊ ၶဝ်ႈဢွၵ်ႇၵၼ်။ ထႅင်ႈလွင်ႈၼိုင်ႈၵေႃႈ ႁႂ်ႈယၢၼ် ၵႆၽေးယႃႈမဝ်းၵမ်။ ၼွၵ်ႈလိူဝ်ၼၼ်ႉ ႁႂ်ႈမေႃႁၵ်ႉၵၼ်။ ယဝ်ႉၵေႃႈ ႁႂ်ႈၵၢၼ်ၽိတ်းမေႃး ၵၼ်ၼၼ်ႉ လူတ်းယွမ်းလူင်း။ ယိူင်းဢၢၼ်းထႅင်ႈလွင်ႈၼိုင်ႈတႄႉ ငိုၼ်းဢၼ်ႁဝ်းၶႃႈ ၵဵပ်းၵၼ်မႃးၼၼ်ႉ သင်ဝႃႈ မၼ်းလိူဝ်ၼႆ ႁဝ်းၶႃႈ တေသိုဝ်ႉ ၶိူင်ႈၸႂ်ႉတိုဝ်း ပၼ်လုၵ်ႈဢွၼ်ႇတႆး တီႈႁူင်းႁဵၼ်းၸိူဝ်ႉၸၢတ်ႈ လွႆတႆးလႅင်း” ဝႃႈၼႆ။ ပၢင်ၶႅင်ႇလဵၼ်ႈမၢၵ်ႇၼင်ၼႆႉ တင်းမူတ်း ၵူၼ်းၼုမ်ႇၶဝ်ႈႁူမ်ႈၶႅင်ႇၵၼ် 16 ၸုမ်း။ ၼႂ်း 16 ၸုမ်းၼၼ်ႉ ဢၼ် လႆႈႁပ်ႉသူးရၢင်းဝလ်းတီႈၼိုင်ႈ ပဵၼ်ၸုမ်းၶုၼ်ႁၢၼ် ၵဵင်းမႆႇ၊ သူးရၢင်းဝလ်းတီႈသွင် ၸုမ်းပႃသူးၽၼ်း ၵဵင်းမႆႇလႄႈ သူးရၢင်းဝလ်းတီႈသၢမ် ၸုမ်းၵၢတ်ႇမိူင်းမႂ်ႇ ၸိူဝ်းၼႆႉ ဝႃႈၼႆ။ ၸၢႆးၶိူဝ်းလႅင်းလၢတ်ႈဝႃႈ “ ၸုမ်းဢၼ်လႆႈသူးရၢင်းဝလ်းတီႈၼိုင်ႈသမ်ႉ ႁဝ်းၶႃႈ တွၼ်ႈပၼ်ငိုၼ်း 5,000 ဝၢတ်ႇတင်း ထူၺ်ႈရၢင်းဝလ်း 1 ဢၼ်၊ သူးတီႈသွင်သမ်ႉ တွၼ်ႈပၼ်ငိုၼ်း 2,000 ဝၢတ်ႇ တင်းထူၺ်ႈရၢင်းဝလ်း 1 ဢၼ်၊ သူးတီႈ သၢမ်သမ်ႉ တွၼ်ႈငိုၼ်း 700 ဝၢတ်ႇလႄႈ တင်းထူၺ်ႈ 1 ဢၼ်။ ၼွၵ်ႈလိူဝ်ၼၼ်ႉ တွၼ်ႈပႃးထႅင်ႈ သူးၼမ်ႉၸႂ် ထႅင်ႈ လၢႆလၢႆဢၼ်” ဝႃႈၼႆ။ ၸုမ်းတႆးဢၼ်ၶဝ်ႈၶႅင်ႇၵၼ် ၼႂ်း 16 ၸုမ်း။ ၸုမ်းလၢႆႊတူဝ်တူၼ်ႈ၊ ၸုမ်းပဢူဝ်း၊ ၸုမ်းပၢင် လူင်၊ ၸုမ်းၵၼ်သႃးလီး၊ ၸုမ်း UFAWIN ၊ ၸုမ်းၵၢတ်ႇမိူင်းမႂ်ႇ၊ ၸုမ်းပႃသူးၽၼ်း၊ ၸုမ်းၻိူဝ်ႊၵဵၵ်ႊ၊ ၸုမ်းၵူၼ်းၼုမ်ႇ တႆး၊ ၸုမ်းဢေႃႊသတႃႊ၊ ၸုမ်းၶုၼ်ႁၢၼ်(1)၊ ၸုမ်းသိူဝ်ၼုမ်ႇၾႃႉ၊ ၸုမ်းၼုမ်ႇႁႅင်းၵၢၼ်၊ ၸုမ်းၶုၼ်ႁၢၼ်(2)၊ ၸုမ်း သိူဝ်ယၢၼ်မိူင်းလႄႈ ၸုမ်းတၢင်ႉယၢၼ်း ၸိူဝ်းၼႆႉ။

['ႁႅင်းငၢၼ်းၶၢမ်ႈမိူင်း']

2018-06-04T06:37:03

https://shannews.org/archives/5346

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 04/06/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.24 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1354 ပျႃး၊ ငိုၼ်းၶႄႇ 1 ယႅၼ်ႉ = 210.89 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 04/06/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 03/06/2018 ငိုၼ်းထႆး 1 ဝၢတ်ႇ = 42.247 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1354 ပျႃး၊ ငိုၼ်းၶႄႇ 1 ယႅၼ်ႉ = 211.22 ပျႃး။

['ၵၢၼ်မၢၵ်ႈမီး']

2018-06-03T04:39:57

https://shannews.org/archives/5341

ပၢင်သွၼ်လၢႆးယဵပ်ႉၶူဝ်းတႆး တီႈလုမ်း TYO ဝဵင်းလႃႈသဵဝ်ႈ

ပၢင်သွၼ်လၢႆးယဵပ်ႉၶူဝ်းတႆး တီႈလုမ်း TYO ဝဵင်းလႃႈသဵဝ်ႈ

['Uncategorized']

2018-06-03T03:20:34

https://shannews.org/archives/5338

ဝၼ်းပိုၼ်ၽၢဝ်ႇသၢႆမၢႆ လုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉသိပ်း ၼႂ်းပီႁဵၼ်းလိၵ်ႈ 2017-18

ဝၼ်းပိုၼ်ၽၢဝ်ႇသၢႆမၢႆ လုၵ်ႈႁဵၼ်းၸိူဝ်းဢွင်ႇပူၼ်ႉၸၼ်ႉသိပ်း ၼႂ်းပီႁဵၼ်းလိၵ်ႈ 2017-18

['Uncategorized']

2018-06-03T02:41:51

https://shannews.org/archives/5335

ပၢင်ပၼ်ပိုၼ်ႉႁူႉသုၼ်ႇလႆႈၵူၼ်း ပွၵ်ႈၵမ်းႁႅၵ်ႈ ပိုတ်ႇတီႈဝၢၼ်ႈၼွင်ၽႃ ၸႄႈဝဵင်းတၢင်ႉယၢၼ်း

ပၢင်ပၼ်ပိုၼ်ႉႁူႉသုၼ်ႇလႆႈၵူၼ်း ပွၵ်ႈၵမ်းႁႅၵ်ႈ ပိုတ်ႇတီႈဝၢၼ်ႈၼွင်ၽႃ ၸႄႈဝဵင်းတၢင်ႉယၢၼ်း

['Uncategorized']

2018-06-02T11:24:09

https://shannews.org/archives/5332

လၢႆးႁဵတ်းၶဝ်ႈတမ်ငႃး တီႈႁၢၼ်ႉပႃႈသွႆႈ ဝဵင်းလူင်တူၼ်ႈတီး

လၢႆးႁဵတ်းၶဝ်ႈတမ်ငႃး တီႈႁၢၼ်ႉပႃႈသွႆႈ ဝဵင်းလူင်တူၼ်ႈတီး

['Uncategorized']

2018-06-01T09:03:20

https://shannews.org/archives/5326

သင်ၶၸဝ်ႈတင်းၵူၼ်းဝၢၼ်ႈ ၸတ်းပွႆးလူင်းပၢင်သွၼ် ၾိင်ႈငႄႈပုတ်ႉထလႄႈ လိၵ်ႈလၢႆးတႆးပွၵ်ႈၵမ်း 19 တီႈလၢင်းၶိူဝ်း

သင်ၶၸဝ်ႈလႄႈ ၵူၼ်းဝၢၼ်ႈၵူၼ်းမိူင်းႁူမ်ႈၵၼ် ၸတ်းႁဵတ်းပၢင်ပွႆးလူင်းပၢင်သွၼ် ၾိင်ႈငႄႈ ပုတ်ႉထလႄႈ လိၵ်ႈလၢႆးတႆး တီႈလၢင်းၶိူဝ်း ပိူဝ်ႈယုၵ်ႉမုၼ်းလိၵ်ႈၾိင်ႈႁိတ်ႈႁွႆးႁႂ်ႈၶိုၼ်ႈယႂ်ႇ။ ဝၼ်းတီႈ 29/05/2018 ၸဝ်ႈသြႃႇၸႃႇရိၼ်ႇတ ဝတ်ႉၵွင်းမူး၊ ၸဝ်ႈသြႃႇၵုင်ႇမႃႇၸႃႇရ ဝတ်ႉပရႁိတ မႆႉၵႅင်းမူၼ်း လႆႈဢွၼ်ႁူဝ်သင်ၶၸဝ်ႈ ၊ ၶူးသွၼ်၊ လုၵ်ႈႁဵၼ်းဢိၵ်ႇပေႃႈမႄႈ ၵူၼ်းဝၢၼ်ႈ ၵူၼ်းမိူင်း ထုင်ႉဝၢၼ်ႈႁၢတ်ႇ ပွတ်း ၾၢႆႇၸၢၼ်းဝဵင်းလၢင်းၶိူဝ်း 5 ဢိူင်ႇႁူမ်ႈၵၼ်ၸတ်းႁဵတ်း ပွႆးလူင်းပၢင် သွၼ်ၾိင်ႈငႄႈပုတ်ႉထလႄႈ လိၵ်ႈလၢႆးတႆး တီႈဝတ်ႉၵွင်းမူး ဝၢၼ်ႈၼႃးၵူင်း ထုင်ႉဝၢၼ်ႈႁၢတ်ႇ ၸႄႈဝဵင်းလၢင်းၶိူဝ်း ၸိုင်ႈတႆးပွတ်းၸၢၼ်း။ ၸဝ်ႈၶူးဢိၼ်ႇတဝုၼ်ႇသ ၽူႈၶဝ်ႈပႃးတႃႇပွင်ပဵၼ်ပၢင်သွၼ်လၢတ်ႈဝႃႈ “ ယိူင်းဢၢၼ်းၶႂ်ႈႁႂ်ႈမီး လွင်ႈၽွမ်ႉၽဵင်ႇၵၼ်လႄႈ ၼင်ႇႁိုဝ်လုၵ်ႈဢွၼ်ႇၶဝ် တေမေႃလိၵ်ႈတႆး လွင်ႈၸိူဝ်ႉၶိူဝ်း ၸဝ်ႈၵဝ်ႇ သေဢမ်ႇၵႃး ၶၢဝ်းယၢမ်းလိုဝ်ႈႁဵၼ်း လူင်ပွင်ၸိုင်ႈမၢၼ်ႈၼႆႉ ၼင်ႇႁိုဝ်လုၵ်ႈဢွၼ်ႇၶဝ်ပေႃးတေ ဢမ်ႇလႆႈၸႂ်ႉၶၢဝ်းယၢမ်းပႅတ်ႈလၢႆလၢႆလႄႈ ၸင်ႇလႆႈ ၸတ်းႁဵတ်း” ဝႃႈၼႆ။ ပၢင်သွၼ်ႇၼႆႉတႄႇပူင်သွၼ်ပၼ်ဝၼ်းတီႈ 17/03/2018 တေႃႇထိုင် ဝၼ်းတီႈ 29/05/2018 မီးလုၵ်ႈႁဵၼ်း မႃးၶိုၼ်ႈႁဵၼ်းဢဝ်1557ၵေႃႉ ၊ ၶူးသွၼ်ဢၼ်ပဵၼ်သင်ၶၸဝ်ႈမီး19 ၸဝ်ႈ ၊ မေႃသွၼ်ၸၢႆး 17ၵေႃႉ၊ မေႃသွၼ်ယိင်း 80 ၵေႃႉ ႁူမ်ႈတင်းသဵင်ႈ 116 ၵေႃႉ ပူင်သွၼ်ပၼ်လိၵ်ႈတႆး၊ ၾိင်ႈႁိတ်ႈႁွႆးတႆးပႃးၸဵမ်တၢင်းႁူႉလွင်ႈၶွမ်ႊၽိဝ်ႊ တိူဝ်ႊတွၼ်ႈတႃႇၶူးသွၼ်ဝႃႈၼႆ။

['ပၢႆးပိင်ႇၺႃႇ']

2018-06-01T08:34:29

https://shannews.org/archives/5319

ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၶိုင်သၢင်ႈၵၢၼ်သႃသၼႃ ၼႂ်းၸိုင်ႈတႆး ပွတ်းၸၢၼ်း၊ ပွတ်းဢွၵ်ႇ လၢႆတီႈ/လၢႆဝဵင်း

ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၶိုင်သၢင်ႈၵၢၼ်သႃသၼႃ ၼႂ်းၸိုင်ႈတႆးပွတ်းၸၢၼ်း၊ ပွတ်းဢွၵ်ႇ လၢႆတီႈလၢႆၸႄႈ ဝဵင်း ၵူၼ်းဝၢၼ်ႈ ၵူၼ်းမိူင်း ၼပ်ႉႁူဝ်ပၢၵ်ႇပႂ်ႉႁပ်ႉတွၼ်ႈၸဝ်ႈ။ ဝၼ်းတီႈ 30/05/2018 ၸဝ်ႈၶူးဝႃးဝုၼ်းၸုမ်ႉ ယေႃးတူဝ်ၶိုင်ပွင် ၵၢၼ်သႃသၼႃ ၼႂ်းၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၶၢဝ်းယၢမ်းၵၢင်ၶမ်ႈ 9 မူင်းႁွတ်ႈၽႅဝ်တီႈ ၵွင်းမူးမူၺ်ႇတေႃႇ မိူင်းပၼ်ႇသေ ၶၢဝ်းယၢမ်း 10:00 -12:30 မူင်း မဵတ်ႉတႃႇႁေႃးတြႃး ပၼ်ၽီသၢင်သတ်းၵူၼ်း၊ ၶၢဝ်းယၢမ်းၵၢင်ၼႂ် ဝၼ်းတီႈ 31 ယေႃးတူဝ်ၵႂႃႇတီႈဝတ်ႉလွႆၼွႆႉ သင်ၶၸဝ်ႈဢွၼ်ၵၼ်ၵၼ်ႇတေႃး မၼ်းၸဝ်ႈ ၶၢဝ်းယၢမ်း 7 – 8 မူင်း ပၢႆၵႂႃႇၼင်ႈၽႃဝၼႃတီႈၼွင်ၼၢင်းယေႈသႅင်ၵေႃႇ ။ ၸၢႆးၶိူဝ်းတႆး ၵူၼ်းမိူင်းပၼ်ႇ လၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်ၸဝ်ႈၶူးဝႃး ယေႃးတူဝ်မႃးတီႈမိူင်းႁဝ်း ၼႆႉ ပဵၼ်ဢၼ်ၸူမ်းသိူဝ်းတႄႉၶႃႈဢေႃႈ ဝၢႆးသေမၼ်းၸဝ်ႈၼင်ႈၽႃဝၼႃ တီႈၼွင်ၼၢင်းယေႈသႅင်ၵေႃႇယဝ်ႉ မၼ်းၸဝ်ႈလၢတ်ႈဝႃႈ တႄႇဢဝ်ၼႆႉၵႂႃႇ မိူင်းပၼ်ႇတေၶိုၼ်ႈ ယႂ်ႇမႂ်ႇသုင် ႁဵတ်းသင်ၵေႃႈတေတေႃႇ ၵေႃႇသင်ၵေႃႈတေမၢၼ် ၵၢၼ်ၵႃႉၶၢႆတေလီ ၵူၼ်းမိူင်းတေလႆႈ ယူႇၵတ်းယဵၼ် ” ဝႃႈၼႆ။ ၶၢဝ်းတၢင်းၸဝ်ႈၶူးဝႃးဝုၼ်းၸုမ်ႉၼႆႉ ၵွၼ်ႇတေမႃးမိူင်းပၼ်ႇ လႆႈယေႃးတူဝ်ၵႂႃႇတီႈလၢင်းၶိူဝ်း၊ ဝၢႆးသေယဝ်ႉတီႈမိူင်းပၼ်ႇယဝ်ႉ ယေႃတူဝ်ၵႂႃႇတီႈ ၊ မိူင်းတူၼ်၊ ပုင်ႇပႃႇၶႅမ် ၊ ၵႂႃႇတီႈၵွင်းမူးၸဝ်ႈၼရေးသူၼ် တီႈမိူင်းႁၢင် လႆႈႁူႉဝႃႈတေၶိုၼ်းမႄးၵုမ်းလုမ်းလႃး ၵွင်းမူးၸဝ်ႈၼရေးသူၼ် ၼႆယဝ်ႉ။ Photo: Sai Da

['ၵူႈလွင်ႈလွင်ႈ']

2018-06-01T04:10:35

https://shannews.org/archives/5309

ၸုမ်းၵူၼ်းၼုမ်ႇတႆး (TYO) ပဵၼ်သင် ?

ၼႂ်းမိူင်းတႆးလႆႈႁၼ်မီးၸုမ်းၵူၼ်းၼုမ်ႇတႆး (3) ၸုမ်း။ ၸုမ်းၵူၼ်းၼုမ်ႇတႆး (TYO), ၼႅင်ႇၶၢႆႇၵူၼ်း ၼုမ်ႇတႆး (TYN), တင်းၸုမ်းၵူၼ်းၼုမ်ႇသျၢၼ်း (SYO) သၢမ်ၸုမ်းၼႆႉ။ ၸုမ်းၵူၼ်းၼုမ်ႇတင်းသၢမ် ၸုမ်းၼႆႉႁဵတ်းၵၢၼ်တႃႇ တူင်ႇဝူင်းၵူၼ်း/တႃႇၾိင်ႇၵူၼ်း- ၼႂ်းမိူင်းတႆး၊ မိူင်းႁူမ်ႈတုမ်မိူၼ်မိူၼ်ၵၼ်။ ၵမ်ႈၼမ်တေပဵၼ်ၵူၼ်းၼုမ်ႇ ၸိူဝ်းမီးဢႃယု (35) လူင်းတႂ်ႈၸိူဝ်းမႃးၶဝ်ႈတူင်ႉၼိုင်ၸွမ်းၼႂ်းၸုမ်း ၵူၼ်းၼုမ်ႇတႆး။ ပိူင်လူင်မၼ်း ၸွႆႈႁဵတ်းပၼ်ၵၢၼ်ပူၵ်းပွင်ၽဝၵူၼ်းၼုမ်ႇတႆး ႁဵတ်းႁင်းၵူၺ်းၸုမ်း လဵဝ်လႄႈသင်၊ ႁူမ်ႈတင်းတၢင်ႇၸုမ်း လႄႈသင်။ ၼႂ်းသၢမ်ၸုမ်းၼႆႉ တူင်ႉၼိုင်ယုၵ်ႉယွင်ႈတႃႇၾိင်ႈငႄႈ ၸၢဝ်းၶိူဝ်းတႆးၶေႃၶေႃလႂ်၊ ၸိူင်ႉၼင်ႇ- ၸုမ်းၵူၼ်းၼုမ်ႇသျၢၼ်း (SYO)။ ၸုမ်းၵူၼ်းၼုမ်ႇသျၢၼ်းၼႆႉ မီးလုမ်းႁဵတ်းၵၢၼ်ယူႇတီႈ ဝဵင်းလူင်တွင်ၵီႈ(တူၼ်ႈတီး)၊ သွၼ်ပၼ်တၢင်းၵႃႈၼူၵ်ႉၵႃႈတူဝ်း၊ ၵႃႈလၢႆး မိုဝ်းလၢႆးလႅဝ်း၊ လၢႆးၶွၼ်ႉလၢႆးႁွၵ်ႇ ႁူမ်ႈတင်းလၢႆးႁႆႇၵွင်၊ တွႆႇမွင်း၊ ၸၢပ်ႇသႅင်ႇ- ၸိူဝ်းၼႆႉ။ ၼႅင်ႈၶၢႆႇၵူၼ်းၼုမ်ႇတႆး (TYN) ပဵၼ်ၶိူဝ်းၶၢႆႇၵူၼ်းၼုမ်ႇ ဢၼ်မီးလၢႆလၢႆၸုမ်း၊ လၢႆလၢႆတီႈမႃးတင်ႈ ၶွမ်ႊမီႊတီႊႁူမ်ႈၵၼ်သေ တူင်ႉၼိုင်ပိူဝ်ႈတႃႇမိုတ်ႈၵိုဝ်းၵၼ်၊ ပိူဝ်ႈတႃႇပွင်ႇၸႂ်ၼိူဝ်ၵၼ်၊ ပိူဝ်ႈတႃႇယွမ်း ႁပ်ႉၽွၼ်းၵၢၼ်(ၵၢၼ်ႁဵတ်း)ၵၼ်ၸိူဝ်းၼႆႉ။ လႆႈႁၼ်တူင်ႉၼိုင်ပႃးၵၢၼ်ၽွမ်ႉႁူမ်ႈၼႂ်းတႆး၊ တင်းတၢင်ႇ ၸၢဝ်းၶိူဝ်းထႅင်ႈယူႇ။ ၼႅင်ႈၶၢႆႇၵူၼ်းၼုမ်ႇတႆး (TYN) ၼႆႉလၵ်းၵၢၼ်ၶဝ်တေမီးဝႃႈ- ႁူမ်ႈၵၼ်ပႆၶိုၼ်ႈလွႆ၊ ႁူမ်ႈၵၼ်ပႆသဵၼ်ႈတၢင်းယၢဝ်း၊ ႁူမ်ႈၵၼ်ၼႄဢဵၼ်ႁႅင်းၵူၼ်းၼုမ်ႇ ၵူၼ်းသၢဝ်- ၸဵမ်ၸိူဝ်းၼႆႉ။ ၵွပ်ႈလၢႆ လၢႆၸုမ်းႁူမ်ႈမိုဝ်းၵၼ်မိူၼ်တႅဝ်းႁူမ်ႈၵွႆးလႄႈ ပေႃးႁူမ်ႈၵၼ်ႁဵတ်းၵၢၼ် (ဢၼ်လႂ်ဢၼ်ၼိုင်ႈ) ယဝ်ႉ တူဝ်ႈယဝ်ႉၼၼ်ႉ ၶိုၼ်းမိူဝ်းႁဵတ်းၵၢၼ်ၼႂ်းၸုမ်းၽႂ်ၸုမ်းမၼ်းႁဵတ်းၼႆ။ ၵူၼ်းၼုမ်ႇၸုမ်းၼႆႉၵွပ်ႈပဵၼ် တႅဝ်းႁူမ်ႈ (fronts) ၵွႆးလႄႈ ပဵၼ်မုၵ်ႉၸုမ်းသေတႃႉ ဢဵၼ်ႁႅင်းယႂ်ႇ(ၼႂ်းၾၢင်ႁၢင်ႈ) ၵွႆးလႄႈဢမ်ႇၵုမ်း ၵမ်ၵၼ်လႆႈမိူၼ်ၸုမ်းၼိုင်ႈၸုမ်းလဵဝ်။ လုမ်းငဝ်ႈငုၼ်းၵေႃႈဢမ်ႇတင်ႈဝႆႉပဵၼ်တီႈ၊ ၵမ်ႈၼမ်တေမီးၼႂ်း လုမ်း (online office) ၵွႆးၼႆယူႇ။ မႃးတူၺ်းထႅင်ႈၸုမ်းၵူၼ်းၼုမ်ႇတႆး (TYO) လူးၸွင်ႇမိူၼ်ၵၼ်တင်းသွင်ၸုမ်းၼၼ်ႉ။ ၸုမ်းၼိုင်ႈတင်း ၸုမ်းၼိုင်ႈ ဢမ်ႇမိူၼ်ၵၼ်လႆႈ၊ ၵွပ်ႈတၢင်းႁၼ်ထိုင်လႄႈၶေႃႈယိူင်းဢၢၼ်းႁူမ်ႈတင်းလၢႆးႁဵတ်းလၢႆး သၢင်ႈ ဢမ်ႇမိူၼ်ၵၼ်လႄႈ ၸင်ႇပဵၼ်ၼႆၼႆၼၼ်ႉ ႁူႉၵၼ်ၵူႈၵေႃႉယူႇ။ ၵွႆးၵႃႈ ဢၼ်ဢမ်ႇလီလိုမ်းၼႆႉ ၵူၼ်းၼုမ်ႇတႆးတင်းသၢမ်ၸုမ်း ၶဝ်ၵွင်ႉသၢၼ်ၵၼ်၊ မၢင်ၶၢဝ်းမၢင်ပိုၼ်ႉတီႈၶဝ်ႁူမ်ႈၵၼ်ႁဵတ်းၵၢၼ် ပူၵ်းပွင်တႃႇၽဝၵူၼ်းၼုမ်ႇယူႇၼႆၼၼ်ႉယဝ်ႈ။ ၵွပ်ႈၸုမ်းဝၢႆႇ (Y) သၢမ်ဝၢႆႇၼႆႉ ယိူင်း ဢၢၼ်းဢမ်ႇ ၸႂ်ႈၵၢၼ်မိူင်း၊ ၵၢၼ်သိုၵ်း၊ ပဵၼ်ၵၢၼ်တူင်ႇဝူင်းၵူၼ်း (Social Affair) ၵွႆးလႄႈ ၵမ်ႈၼမ်တေႁဵတ်း ၵၢၼ်ၾိင်ႈငႄႈ၊ ၵၢၼ်လိၵ်ႈလၢႆး၊ ၵၢၼ်ပူၵ်းပွင်ၵွႆးယူႇ။ ၵွႆးၵေႃႈ သင်ဝႃႈၸုမ်းၵၢၼ်မိူင်း၊ ၸုမ်းၾိင်ႈ ၵူၼ်းတၢင်ႇၸုမ်းၶဝ် တုၵ်းယွၼ်းမႃးႁႂ်ႈၶဝ်ႈၸွႆႈ တီႈဢၼ်ၵိုင်ႇထိူၵ်ႈႁဵတ်းလႆႈၼၼ်ႉၵေႃႈ လႆႈၶဝ်ႈ ႁဵတ်းၸွႆႈယူႇပဵၼ်ပွၵ်ႈပဵၼ်ၶၢဝ်းယူႇ တင်းဝၢႆႇသၢမ်ၸုမ်း။ ၼႂ်းဝၢႆႇ (Y) ၸုမ်းၼႆႉ ၸုမ်းၵူၼ်းၼုမ်ႇတႆး (TYO) ပဵၼ်ၸုမ်းဢၼ်လႆႈမၢႆၾၢင် (register) ပဵၼ်တၢင်းၵၢၼ် (လႆႈလွင်ႈႁပ်ႉႁွင်းတီႈလုမ်းတြႃးလူင်ပွင်ၸိုင်ႈ)ၼၼ်ႉၸုမ်းၼိုင်ႈ။ ၸႂ်ႉတိုဝ်းလွၵ်းပိူင်လိူၵ်ႈတင်ႈ ၵေႃၵမ်ၵၢၼ်ၵၢင်တီႈ ပၢင်ၵုမ်ၶွပ်ႈၶူပ်ႇ(ၶွပ်ႈထိူမ်း)သေ ႁဵတ်းသၢင်ႈမႃး။ ၸႂ်ႉလၵ်းပိူင်ႁူဝ်ပဝ်ႈ ၵႅမ်ႁူဝ်ပဝ်ႈ ၽူႈၼမ်းၼႂ်း ၵႅမ်ၽူႈၼမ်းၼႂ်းသေ ၵုမ်းၵမ်ၵၼ်မႃးတင်ႈတႄႇပီ 2013 ယဝ်ႉမႃးလႆႈမၢႆၾၢင်ပဵၼ်ၸုမ်း ၶဝ်ႈတြႃးပဵၼ်တၢင်းၵၢၼ်မႃးမိူဝ်ႈပီ 2014 လႄႈတူင်ႉၼိုင်ၸွမ်းၶေႃႈယိူင်းဢၢၼ်းမီးၼၼ်ႉမႃးတေႃႇ ထိုင်ပီ 2018 ၼႆႉလႆႈမီးၵၢၼ်လိူၵ်ႈတင်ႈၵေႃၵမ်ၵၢၼ်မႃး (3) ၸုပ်ႈပေႃးလီ။ ၸုပ်ႈၼိုင်ႈၸၢႆးၸၢမ်ႇ ၺုၼ်ႉ (ဝဵင်းလႃႈသဵဝ်ႈ) ပဵၼ်ႁူဝ်ပဝ်ႈ၊ ၸၢႆးသိူဝ်လူင် (ဝဵင်းမိူင်းပၼ်ႇ) ပဵၼ်ၽူႈၼမ်းၼႂ်း (2013-2014)။ ၸုပ်ႈသွင် ၸၢႆးလူင်ဝုၼ်း (ဝဵင်းၸဵင်းတုင်) ပဵၼ်ႁူဝ်ပဝ်ႈ၊ ၸၢႆးၸေႃႇလတ်ႉ (ဝဵင်းၸဵင်းတုင်) ပဵၼ်ၽူႈၼမ်းၼႂ်း(2015-2016)။ ၸုပ်ႈသၢမ် ၸၢႆးထုၼ်းလ (ဝဵင်းၵူတ်ႉၶၢႆ) ပဵၼ်ႁူဝ်ပဝ်ႈ၊ ၸၢႆးပိုၼ်း ႁၢၼ် (ဝဵင်းသီႇသႅင်ႇ) ပဵၼ်ၽူႈၼမ်းၼႂ်း(2016–2018)။ ထိုင်မႃးၸုပ်ႈသီႇ(2018-2021- သၢမ်ပီ) လႆႈၸတ်းႁဵတ်းပၢင်ၵုမ်ၶွပ်ႈၶူပ်ႇ(ပၢင်ၵုမ်ၶွပ်ႈထိူမ်း)မိူဝ်ႈဝၼ်း တီႈ 15-16 လိူၼ်မေႊ ၼႂ်းပီ 2018 ၼႆႉမီးၽူႈတၢင်တူဝ်ၵေႃၵမ်ၵၢၼ်သၢမ်ပွတ်းတွၼ်ႈ(ပွတ်းဢွၵ်ႇ၊ ပွတ်းႁွင်ႇ၊ ပွတ်းၸၢၼ်း) လိူၵ်ႈၵၼ်မႃးၶဝ်ႈႁူမ်ႈတင်းသဵင်ႈ (32) ၵေႃႉ။ ၼႂ်းပၢင်ၵုမ်လႆႈလိူၵ်ႈတင်ႈၵေႃ ၵမ်ၵၢၼ်မႂ်ႇ (15) ၵေႃႉ ပိူဝ်ႈတႃႇ ဢွၼ်ႁူဝ်ၼမ်းၼႃႈႁဵတ်းသၢင်ႈၵၢၼ်ငၢၼ်းၵႂႃႇၼႂ်းၶၢဝ်းတၢင်းသၢမ်ပီ။ ၼႂ်းၵေႃၵမ်ၵၢၼ်မႂ်ႇ (15) ၵေႃႉၼၼ်ႉ ၶိုၼ်းမႄးလိူၵ်ႈၽူႈၼမ်းတႃႇၵုမ်းၵမ်ၵေႃၵမ်ၵၢၼ်လႄႈလုမ်း ငဝ်ႈငုၼ်း (3) ၵေႃႉလူၺ်ႈသဵင်လပ်ႉ(ပၼ်ၶၼႅၼ်း-ပၼ်မႄးလပ်ႉ)။ ၸိူင်ႉၼင်ႇ (1) ၼၢင်းယိင်းၼွင်ႉ ဝဵင်းၵေးသီး ပဵၼ်ၽူႈၵုမ်းၵၢၼ် (Menagement Director=MD, မိူၼ်တၼ်းႁဵင်းႁူဝ်ပဝ်ႈ)။ ၸၢႆး တဵင်းဢွင်ႇ (ဝဵင်းမိူင်းပွၼ်) ပဵၼ်ၽူႈၵွၼ်းၾၢႆႇၵပ်းသၢၼ် (Networking Director=ND, မိူၼ် တၼ်းႁဵင်းၵႅမ်ႁူဝ်ပဝ်ႈၼိုင်ႈ)။ ၸၢႆးပိုၼ်းႁၢၼ် (Programme Director), မိူၼ်တၼ်းႁဵင်းၵႅမ်ႁူဝ်ပဝ်ႈ သွင်)။ ယဝ်ႉၼၼ်ႉ လိူၵ်ႈၽူႈၼမ်းၼႂ်းၸွမ်းပွတ်းတွၼ်ႈ၊ တွၼ်ႈလႂ် (2) ၵေႃႉ၊ သၢမ်တွၼ်ႈ (6) ၵေႃႉ တေလႆႈပၼ်မိုဝ်ႉၵၼ်သေ မႃးဢဝ်ပုၼ်ႈၽွၼ်းၼႃႈၵၢၼ်ၽူႈၼမ်းၼႂ်း မိူဝ်ႈၵေႃၵမ်ၵၢၼ်ငဝ်ႈငုၼ်းမီး ၼႃႈၵၢၼ်တႃငၢၼ်းလူဝ်ႇႁဵတ်းလူဝ်ႇသၢင်ႈ။ လုမ်းငဝ်ႈငုၼ်းတီႈဝဵင်းလူင်တွင်ၵီႈ(တူၼ်ႈတီး) ပဵၼ်တီႈ ႁုပ်ႈတုမ်ၵဵပ်းႁွမ်လၢႆးငၢၼ်းၵၢၼ်တူင်ႉၼိုင်ႈၸႄႈတွၼ်ႈလႄႈ ပဵၼ်တီႈၵပ်းသၢၼ်တၢင်ႇမူႇတၢင်ႇၸုမ်း ၸုမ်းတင်းၼႂ်းမိူင်း/ၼွၵ်ႈမိူင်း။ တၢင်းယိူင်းဢၢၼ်းပၢင်ၵုမ်ၶွပ်ႈၶူပ်ႇၸုမ်းၵူၼ်းၼုမ်ႇတႆး (TYO) တင်ႈဝႆႉဝႃႈ- (1)တႃႇပူၵ်းတိုၼ်ႇၵူၼ်း ၼုမ်ႇတႆး၊ (2)တႃႇမႄးၽိူမ်ႉထႅမ်ၶိုၼ်းပိူင်ၶွတ်ႇၽွတ်ႇ ႁႂ်ႈပေႃးၵႅၼ်ႇၶႅင်မၼ်ႈၵိုမ်းလႄႈ ပဵၼ်ပိူင်ဢၼ် ၵူၼ်းတင်းၼမ်လႆႈၸႂ်ႁၼ်လီ၊ (3)တႃႇႁႂ်ႈတူင်ႇဝူင်းၵူၼ်းၼုမ်ႇတႆး ပေႃးတေၶိုၼ်ႈယႂ်ႇတိူဝ်းတွၼ်း ၶိုတ်းတၼ်းငဝ်းလၢႆးဝၢၼ်ႈမိူင်း ဢၼ်လႅၵ်ႈလၢႆႈ ယူႇတႃႇသေႇ- သၢမ်ၶေႃႈၼႆႉ။ ၼႂ်းပၢင်ၵုမ်ၶွပ်ႈၶူပ်ႇၼႆႉ လႆႈမၵ်းမၢႆဝႆႉဝႃႈၸုမ်းၵူၼ်းၼုမ်ႇတႆး မၵ်းမၼ်ႈၽူႈႁၢပ်ႇၵၢၼ်ၵေႃၵမ်ၵၢၼ်ငဝ်ႈ ငုၼ်းၵဝ်ႇ(ၸိူဝ်းယၢမ်ႈႁၢပ်ႇပုၼ်ႈၽွၼ်းႁူဝ်ပဝ်ႈ၊ ၸိူဝ်းမီးဢႃယုယႂ်ႇ 40 ပီၶိုၼ်ႈၼိူဝ်၊ လႄႈၽူႈႁူႉၼႃႈ ႁၼ်လင် ၸိူဝ်းၼႂ်းၾိင်ႈၵူၼ်းၼပ်ႉယမ်) ၼၼ်ႉ ပဵၼ်ၵူၼ်းၶဝ်ႈၸုမ်းၽူႈၼမ်းၼႃႈ(ၼႃယၵ) မုၵ်ႉၸုမ်းၸွမ်းၼင်ႈ ၶေႃႈတႅပ်းတတ်း(ပၢင်ၵုမ်)ၵေႃၵမ်ၵၢၼ်ငဝ်ႈငုၼ်း(ၵမ်းလႂ်ၵမ်းၼၼ်ႉ)။ ပေႃးဢဝ်ၸွမ်း လၵ်းပိူင်ၵူႈမိူင်းမိူင်းဝႃႈ- ၵူၼ်းၸိူဝ်းဢႃယုမီး 18 ပီထိုင် 35 ပီၼၼ်ႉ မၵ်းမၼ်ႈပဵၼ်ၵူၼ်းၼုမ်ႇသၢဝ်။ ယႂ်ႇလိူဝ်ၼၼ်ႉ ဢမ်ႇၼပ်ႉပဵၼ်ၵူၼ်းၼုမ်ႇသၢဝ်၊ ၵွႆႈၵေႃႈ ၸုမ်းၵူၼ်းၼုမ်ႇတႆး (TYO) ၼႆႉယိူင်းဢၢၼ်းတႃႇၵၢၼ်ပူၵ်းပွင် ၵူၼ်းၼုမ်ႇ၊ ႁႂ်ႈၵူၼ်းၼုမ်ႇႁူႉပွင်ႇၶဝ်ႈၸႂ် လွင်ႈၼႃႈၵၢၼ်/ပုၼ်ႈၽွၼ်းၵူၼ်း ၼုမ်ႇၼမ်တိူဝ်းမႃးလႄႈ ဢမ်ႇဢဝ်ႈဢႃယုဝႃႈ၊ တေဢဝ်ၼႃႈၵၢၼ်ဢၼ်ပွင်ႇၸႂ်၊ ၶဝ်ႈၸႂ်၊ ႁူႉလၢႆးႁဵတ်း လၢႆးသၢင်ႈလွင်ႈပူၵ်းပွင်ၽဝၵူၼ်းၼုမ်ႇဝႃႈသေ လိူၵ်ႈၵၼ်ပဵၼ်ၽူႈၶဝ်ႈၸုမ်းၵူၼ်းၼုမ်ႇတႆး- တူၵ်း လူင်းလႆႈၸႂ်ၵၼ်ၸိူင်ႉၼႆ။ ၸုမ်းၵူၼ်းၼုမ်ႇတႆး (TYO) ၼႆႉပဵၼ်ၸုမ်းၵူၼ်းၼုမ်ႇသၢဝ် ဢၼ်ႁဵတ်းၵၢၼ်ၾိင်ႈၵူၼ်း(တူင်ႇဝူင်း ၵူၼ်း) လွတ်ႈလႅဝ်းထၢင်ႇႁၢင်ႈ။ ပဵၼ်ၸုမ်းဢၼ်ဢမ်ႇယူႇပႃႈတႂ်ႈၸုမ်းၵၢၼ်မိူင်းလႂ်၊ ပႃႊတီႊလႂ်၊ ၸုမ်း ယိပ်ႈၵွင်ႈၵၢင်ႇၸုမ်းလႂ်။ ၵွႆးၵႃႈ ၵွပ်ႈပဵၼ်ၸုမ်းႁဵတ်းၵၢၼ်ၸွႆႈၾိင်ႈၵူၼ်း(တူင်ႇဝူင်းၵူၼ်း)လႄႈဢမ်ႇဝႃႈ ၽႂ်၊ ပႃႊတီႊလႂ်၊ ၸုမ်းလႂ် တီႈဢၼ်ၶဝ်ႈၸွႆႈလႆႈ၊ ၵိုင်ႇၸွႆႈ(ၵဵဝ်ႇတင်းၵၢၼ်ၾိင်ႈၵူၼ်း)ၼၼ်ႉ ၶဝ်ႈႁူမ်ႈ ၸွႆႈထႅမ်ၵႃႈၼင်ႇပဵၼ်လႆႈယူႇၼႆ။ ငိုၼ်းၵွင်ၵၢင်ၵေႃႈ ယိၼ်းလီႁပ်ႉတၢင်းၸွႆႈထႅမ်လႆႈတီႈၵူႈမူႇၵူႈၸုမ်း ယူႇၼႆလႆႈႁူႉၸွမ်းဝႃႈလႆႈဢုပ်ႇဢူဝ်းၵၼ်ဝႆႉၼင်ႇၼႆ။ ဝၢႆးပၢင်ၵုမ်လိူၵ်ႈၵေႃၵမ်ၵၢၼ်ၸုပ်ႈမႂ်ႇယဝ်ႉၼၼ်ႉ လႆႈသိုပ်ႇႁဵတ်းပၢင်ယုၵ်ႉမုၼ်းပူၵ်းပွင်ၼမ်ႉၵတ်ႉၵေႃ ၵမ်ၵၢၼ်ၸုပ်ႈမႂ်ႇ (organization development= OD ၼႆႉထႅင်ႈသၢမ်ဝၼ်းလုမ်းလုမ်း။ တင်ႈဢဝ် ဝၼ်း 17 တေႃႇထိုင်ဝၼ်း 19 လိူၼ်မေႊ ၼင်ႈႁိုဝ်ပေႃးတေၶဝ်ႈၸႂ်ပွင်ႇၸႂ်ၼႃႈၵၢၼ်လၵ်းၸုမ်းၵူၼ်း ၼုမ်ႇတႆးလႄႈ လၢႆးႁဵတ်းၵၢၼ်သူၼ်းတုမ် ၸုမ်းၵူၼ်းၼုမ်ႇတႆး ႁူမ်ႈတင်းၵၢၼ်ၸွႆႈထႅမ်ၾိင်ႈၵူၼ်း (တူင်ႇဝူင်းၵူၼ်း)ဢဝ်ၸဵမ်ၸိူဝ်းၼႆႉၵႂႃႇ ၵႂၢင်ႈၵႂၢင်ႈၶႂၢင်ၶႂၢင်လႆႈႁူႉယိၼ်းၸွမ်းၼင်ႇၼႆ။ လုမ်းတီႈၵပ်းသၢၼ်- ၼၢင်းဢွမ်ၶမ်း ဝဵင်းသီႇသႅင်ႇ (ၽူႈၼင်ႈလုမ်းငဝ်ႈငုၼ်း) Tai Youth Organization= T.Y.O. Tel: 09- 263 4321 59 E-mail: taiyouthorganization@gmail.com FB: taiyouthorganization- T.Y.O ၵဵင်းသၢမ်ၶႃ (ၼမ်ႉၶူင်း)

['Uncategorized']

2018-05-31T15:57:04

https://shannews.org/archives/5306

SNLD ၸႄႈဝဵင်းၼမ်ႉၶမ်း ၸတ်းႁဵတ်းပၢင်ပွႆးၶွတ်ႇၽွတ်ႈ ၸုမ်းပွင်ၵၢၼ် တဵမ် 2 ပီ

SNLD ၸႄႈဝဵင်းၼမ်ႉၶမ်း ၸတ်းႁဵတ်းပၢင်ပွႆးၶွတ်ႇၽွတ်ႈ ၸုမ်းပွင်ၵၢၼ် တဵမ် 2 ပီ

['Uncategorized']

2018-05-31T12:35:41

https://shannews.org/archives/5303

ၶေႃႈယိုၼ်ႈ “ယႃႇႁႂ်ႈမီးၵၢၼ်ၶၢၼ်းၵူၼ်းတႃႇငႃးသိုၵ်း” ၼႂ်းသၽႃးမိူင်းတႆး ၺႃးပၢၵ်ႈပႅတ်ႈ

ပၢင်ၵုမ်သၽႃးမိူင်းတႆး ပၢၵ်ႈပႅတ်ႈ ၶေႃႈယိုၼ်ႈ “ယႃႇႁႂ်ႈမီးၵၢၼ်ၶၢၼ်းၵူၼ်းဝၢၼ်ႈၸွမ်းၶျေႃးငႃးသိုၵ်း” ၶွင်ၽူႈတႅၼ်းသၽႃး ၸႄႈဝဵင်းၵျွၵ်ႉမႄး ။ ၸၢႆးထုၼ်းၺၢၼ်ႇ ၽူႈတႅၼ်းသၽႃး ၸႄႈမိူင်း ၵျွၵ်ႉမႄး တၢင်ႇယိုၼ်ႈဝႆႉ မိူဝ်ႈဝၼ်းတီႈ 10 လိူၼ်မေႊ၊ လွင်ႈယႃႇႁႂ်ႈမီး လွင်ႈၶၢၼ်းၵူၼ်းဝၢၼ်ႈ ၸွမ်းသူင်ႇတၢင်းပၼ်ငႃးသိုၵ်း၊ လွင်ႈၼႆႉ ႁူဝ်ပဝ်ႈသၽႃး မိူင်းတႆး လႆႈႁပ်ႉဢဝ်သေ သိုပ်ႇသူင်ႇထိုင်လုမ်းလူင်ပွင်ၸိုင်ႈမိူင်းတႆး၊ လုမ်းလူင်ပွင်ၸိုင်ႈမိူင်းတႆးပၢၵ်ႈပႅတ်ႈ လႄႈဢမ်ႇလႆႈဢဝ်ၼမ်းဢုပ်ႇၼႂ်းသၽႃးယဝ်ႉ – ဝႃႈၼႆ။ “ ႁူဝ်ၶေႃႈဢၼ်ၶႃႈတၢင်ႇဝႆႉၼၼ်ႉဝႃႈ- ထုၵ်ႇလီသၢၼ်ၶတ်း ဢၼ်ၸုမ်းယိပ်းၵွင်ႈၵၢင်ႇၶဝ် တိၺွပ်း ၵူၼ်းမိူင်းႁၢပ်ႇၶျေႃး သူင်ႇတၢင်း ၼႂ်းၼႃႈလိၼ်သိုၵ်း- ဝႃႈၼႆဝႆႉ။ ၶႃႈဢမ်ႇလႆႈဝႃႈ သိုၵ်းမၢၼ်ႈ ၸုမ်းလဵဝ်။ မၢႆထိုင်ၸုမ်းယိပ်းၵွင်ႈၵၢင်ႇတင်းမူတ်း။ ၵၢၼ်ၸိူင်ႉၼႆ ၼႂ်းလုမ်ႈၾႃႉၼႆႉ သိုၵ်းမိူင်းလႂ်ၵေႃႈပိူၼ်ႈဢမ်ႇႁဵတ်း ယဝ်ႉ။ ပေႃးမီးလွင်ႈဢုပ်ႇၵၼ် ၼႂ်းသၽႃးဢိတ်းၼိုင်ႈၵေႃႈ ယူဝ်ၸၢင်ႈပဵၼ်ၼမ်ႉတွၼ်း တွၼ်ႈတႃႇႁူမ်ႇ လူမ်ႈၵူၼ်းမိူင်းၼႆၵူၺ်းၼင်ႇၵဝ်ႇ။ ”- ၸၢႆးထုၼ်းၺၢၼ်ႇလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈၼင်ႇၼႆ။ ပေႃးဢဝ်ပိူင်ၼႂ်းသၽႃးဝႃႈ ႁူဝ်ပဝ်ႈသၽႃးၼႆႉ ဢမ်းၼၢတ်ႈသုင်သုတ်းၼႂ်းသၽႃး၊ တႃႇတေဢဝ်ႁူဝ်ၶေႃႈ ဢၼ်တၢင်ႇမႃးၼၼ်ႉ ၶဝ်ႈဢုပ်ႇ ဢမ်ႇဢုပ်ႇၼၼ်ႉ မၼ်းမီးတီႈမၼ်းမူတ်း ၊ ၶႃႈထၢင်ႇတႄႉ ယွၼ်ႉပိူဝ်ႈ မၼ်းၵဵဝ်ႇၵပ်းသိုၵ်းၼႆသေ လုမ်းလူင်ပွင်ၸိုင်ႈဢမ်ႇပၼ်ဢဝ်ဢုပ်ႇၵူၺ်း။ ၶႃႈႁၼ်ထိုင်ဝႃႈ သၽႃးၼႆႉ တိုၵ်ႉလႆႈၵူဝ်လူင်ပွင်ၸိုင်ႈယူႇသေ လူင်ပွင်ၸိုင်ႈၵေႃႈတိုၵ်ႉလႆႈၵူဝ်သိုၵ်းယူႇ။ ၼႆႉဢမ်ႇၵိုင်ႇလီ ပဵၼ်သေဢိတ်း – ဝႃႈၼႆ။ လိူၼ်မေႊ ဝၼ်းတီႈ 3 ၼၼ်ႉ သိုၵ်းလူင်ပွင်ၸိုင်ႈမၢၼ်ႈ တိၺွပ်းဢဝ်လုင်းပႃႉၵျေႃႇသူင်ႇတၢင်း။ သမ်ႉၵႂႃႇယဵပ်ႇၺႃးမၢၵ်ႇ ဢၼ်သိုၵ်းတဢင်းႁၢင်ႈ – ၾင်ဝႆႉ။ လုင်းပႃႉၵျေႃႇတိူဝ်ႉမၢတ်ႇတီႈၶႃႈ။ သိုၵ်းမၢၼ်ႈ တၢႆမၢတ်ႇၵေႃႈမီး။ ၵဵဝ်ႇၵပ်းလွင်ႈၼႆႉၵူၼ်းမိူင်းသူင်ႇလိၵ်ႈတုၵ်းယွၼ်း ႁႂ်ုၸွႆႈၵေႈ လိတ်ႈပၼ်။ ဢိင်ၼိူဝ်လွင်ႈၸိူဝ်းၼႆႉသေ ၸၢႆးထုၼ်းၺၢၼ်ႇၸင်ႇလႆႈ ဢဝ်လိူင်ႈၼႆႉယိုၼ်ႈၼႂ်းသၽႃး တႃႇၼမ်းဢုပ်ႇ ႁႂ်ႈပဵၼ်မၢႆမီႈ တႃႇၵူၼ်းမိူင်း ဢမ်ႇလႆႈႁၢပ်ႇၶေႃးၼႂ်းသၽႃး – ဝႃႈၼႆ။ ၼႂ်းၸိုင်ႈတႆးပွတ်းႁွင်ႇ ပဵၼ်ပၢင်တိုၵ်းယူႇၶိူဝ်းယႂ်း ၼႂ်းၵႄႈ တပ်ႉသိုၵ်း RCSS၊ တပ်ႉသိုၵ်း TNLA၊ လႄႈ သိုၵ်းလူင်ပွင်ၸိုင်ႈမၢၼ်ႈ။ ႁၢင်လိူၼ်မေႊၼႆႉ သဵင်ၵွင်ႈယဵၼ်ၵႂႃႇၽွင်ႈသေတႃႉၵေႃႈ မၢၵ်ႇဢၼ်ႁၢင်ႈၵၢင် ၼႂ်းသူၼ်ၼႂ်းႁိူၵ်ႈ၊ ၸွမ်းသၢပ်ႇဝၢၼ်ႈ ၸိူဝ်းၼၼ်ႉ ဢမ်ႇမီးၽ်ႂႁပ်ႉပုၼ်ႈၽွၼ်း ပူတ်းထွၼ်ပၼ်ၶိုၼ်း။ ႁဵတ်းႁႂ်ႈၵူၼ်းမိူင်း ၵႂႃႇႁႆႈၵႂႃႇသူၼ် ယဵပ်ႇၺႃးမၢၵ်ႇ တႅၵ်ႇတိူဝ်ႉ မၢတ်ႇၸဵပ်း၊ တိၼ်မိုဝ်းပုတ်းၶၢတ်ႇ ၊ ထိုင်တၢႆၵေႃႈတိုၵ်ႉမီးယူႇတေႃႇထိုင်ယၢမ်းလဵဝ်။

['ၵူႈလွင်ႈလွင်ႈ']

2018-05-31T09:37:20

https://shannews.org/archives/5297

SNLD ၼမ်ႉၶမ်း ၸတ်းပၢင်ႁူပ်ႉထူပ်းၵူၼ်းမိူင်း မၢႆတွင်း ၶွတ်ႇၽွတ်ႈၶိုၼ်းၵေႃပွင်ၵၢၼ်ၸႄႈဝဵင်း ၶွပ်ႈတဵမ် 2 ပီ

ၸုမ်းပွင်ၵၢၼ်ပႃႇတီႇႁူဝ်သိူဝ် SNLD ၸႄႈဝဵင်းၼမ်ႉၶမ်း ၸတ်းႁဵတ်းပၢင်ပွႆးၶွပ်ႈၶူပ်ႇ ၶွတ်ႇၽွတ်ႈၸုမ်းပွင်ၵၢၼ် ပႃႇတီႇႁူဝ်သိူဝ် SNLD ၸႄႈဝဵင်းၼမ်ႉၶမ်းတဵမ် 2 ပီ ဢုပ်ႇဢူဝ်းတမ်းဝၢင်းၽႅၼ်ၵၢၼ်မိူဝ်းၼႃႈ။ ဝၼ်းတီႈ 29/05/2018 ၸုမ်းပွင်ၵၢၼ်ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး (ႁိုဝ်) ပႃႇတီႇ ႁူဝ်သိူဝ် SNLD ၸတ်းႁဵတ်းပၢင်ႁူပ်ႉထူပ်း ၼႂ်းတိုဝ်ႉတၢင်းၶွတ်ႇၽွတ်ႈၸုမ်းပွင်ၵၢၼ် (EC) ၶွပ်ႈတဵမ် 2 ပီ တီႈႁူင်းတူမ်ႈႁုင် တႅၼ်ႇမၢဝ်းၶမ်း ၼႂ်းပွၵ်ႉတႅၼ်ႇမႃႉ ၸႄႈဝဵင်းၼမ်ႉၶမ်း ၸႄႈတွၼ်ႈမူႇၸေႊ ၸိုင်ႈတႆးပွတ်းႁွင်ႇ။ ၸၢႆးၼွင်ႉ ၵႅမ်ၽူႈၼမ်းၼႂ်း (1) ၸုမ်းပႃႇတီႇႁူဝ်သိူဝ် လၢတ်ႈဝႃႈ – “ ယိူင်းဢၢၼ်းဢၼ်ႁဝ်းၶႃႈၸတ်းႁဵတ်းၼႆႉ ယွၼ်ႉပေႃႈမႄႈပီႈၼွင်ႉၵူၼ်းမိူင်းႁဝ်းပႆႇလႆႈႁူပ်ႉၽူႈတႅၼ်းလႄႈ ႁႂ်ႈပေႃးလႆႈႁူပ်ႉထူပ်းၵၼ် ။ ၸူဝ်ႇပႆႇမီး ၽူႈတႅၼ်းၼႂ်းၸႄႈဝဵင်းၼမ်ႉၶမ်းၼႆႉၵေႃႈ ႁႂ်ႈပေႃႈမႄႈပီႈၼွင်ႉၵူၼ်းမိူင်းမေႃသၢၼ်မိုဝ်းၵၼ်တင်း ၸုမ်းပွင်ၵၢၼ်ပႃႇတီႇႁူဝ်သိူဝ်ၵႂႃႇ ႁႂ်ႈပဵၼ်ၶေႃႈလဵဝ်သဵင်လဵဝ်ၵၼ် တႃႇၸွႆႈထႅမ်ၵႄႈလိတ်ႈလႆႈလွင်ႈပၼ်ႁႃ ဢၼ်တေၸၢင်ႈမေႃၵိူတ်ႇ ဢွၵ်ႇပဵၼ်မႃးၼၼ်ႉ ” ဝႃႈၼႆ။ ၼႂ်းပၢင်ၼႆႉ ဢွၼ်ၵၼ်တၵ်ႉယမ်တုင်းၸိူဝ်ႉၸၢတ်ႈ၊ တၵ်ႉယမ်ၽူႈႁတ်းႁၢၼ် ဢၼ်လူႉႁၢႆတၢႆ ၵႂႃႇတွၼ်ႈတႃႇ ၸိူဝ်ႉ ၸၢတ်ႈဝၢၼ်ႈမိူင်းတင်းသဵင်ႈ၊ ႁူမ်ႈၵၼ်ႁွင်ႉၽဵင်းၵႂၢမ်း ၶိူဝ်းတႆးၶိူဝ်းရႃႇၸႃႇ၊ တၵ်ႉယမ်တုင်းပႃႇတီႇႁူဝ်သိူဝ်၊ ႁူမ်ႈႁွင်ႉ ၽဵင်းၵႂၢမ်းယႃႇႁႂ်ႈဢဵၼ်ႁႅင်းႁၢႆ။ မီးၽူႈတႅၼ်းသၽႃးၸိူဝ်ႉၸၢတ်ႈ ၸၢႆးဝၼ်းလႅင်းၶမ်း၊ ၼၢင်းၶမ်းဢေး ၽူႈတႅၼ်းသၽႃးၵူၼ်းမိူင်းၼမ်ႉတူႈ ၊ ၽူႈယႂ်ႇၵူၼ်းလူင်ၼႂ်းပႃႇတီႇလႄႈ လုၵ်ႈၸုမ်းဢိၵ်ႇ တပ်ႉသိုၵ်းၵူၼ်းမိူင်းသႅင်ၵႅဝ်ႉၸိူဝ်း ၼႆႉ ၶဝ်ႈႁူမ်ႈ1,000 ပၢႆ။ လုင်းသြႃႇမၢဝ်းၶမ်း ၽူႈၼမ်းၼႂ်းလူင် ၸုမ်းပွင်ၵၢၼ်ပႃႇတီႇႁူဝ်သိူဝ်ၼမ်ႉၶမ်း လၢတ်ႈဝႃႈ – “ ပၢင်ပွႆးၶွပ်ႈၶူပ်ႇႁဝ်း ယဝ်ႉတူဝ်ႈၵႂႃႇလီငၢမ်း ယိၼ်းၸူမ်းယႂ်ႇၼမ်ထိုင်ၽူႈတႅၼ်း၊ ၸုမ်းပွင်ၵၢၼ်ၵူႈၵေႃႉ၊ ၵူၼ်းဝၢၼ်ႈၵူၼ်းမိူင်း လႄႈ ၸုမ်းသိုၵ်းၵူၼ်းမိူင်း ဢၼ်မႃးၸွႆႈထႅမ် ၵူႈလွင်ႈလွင်ႈၼႂ်းပွၵ်ႈၵမ်းၼႆႉ” ဝႃႈၼႆ။ တီႈပၢင်ၼၼ်ႉ မီးပႃးပၢင်မွပ်ႈယိုၼ်ႈသူးမေႃသွၼ်လိၵ်ႈတႆး 5 ၵေႃႉ ဢၼ်လႆႈႁပ်ႉသူးၽူႈၵတ်ႉၶႅၼ်ႇ မႃးတီႈပၢင်သွၼ်မူႇၸေႊ ဢၼ်ၸတ်းမိူဝ်ႈဝၼ်းတီႈ 11-25 ပူၼ်ႉမႃး။ လိူဝ်ၼၼ်ႉၸုမ်းၵူၼ်းၼုမ်ႇလႄႈ ၸုမ်းမႄႈႁိူၼ်းၼုမ်ႇမူႇၸေႊ၊ ၸေႊလၢၼ်ႉ ၶဝ်ဢွၼ်ၵၼ်မႃးၼႄတၢင်းၵႃႈ လဝ်ႇမူၼ်ႈတူၼ်ႈၸႂ်ပၼ်ၼႆယဝ်ႉ။ ပႃႇတီႇႁူဝ်သိူဝ် SNLD ၼႆႉ ဢွင်ႇပေႉပၢင်လိူၵ်ႈတင်ႈ မိူဝ်ႈဝၼ်းတီႈ 8/11/2015 ၼၼ်ႉလႆႈတီႈၼင်ႈ 40 တီႈ ၽူႈတႅၼ်းသၽႃးၸိူဝ်ႉၸၢတ်ႈ 3 ၵေႃႉ၊ ၽူႈတႅၼ်းသၽႃးၵူၼ်းမိူင်း 12 ၵေႃႉ။ ၽူႈတႅၼ်းသၽႃး ၸႄႈမိူင်း 25 ၵေႃႉ၊ မိူဝ်ႈပၢင်လိူၵ်ႈတင်ႈသွမ်ႈ 1/4/2017 ၼၼ်ႉၵေႃႈ ပႃႇတီႇႁူဝ်သိူဝ်ပေႉပၢင်လိူၵ်ႈတင်ႈ ၼႂ်းသၽႃးၵူၼ်းမိူင်း 2 ၵေႃႉ ၸႄႈမိူင်း 4 ၵေႃႉဝႃႈၼႆ။ တီႈၼႂ်းဝဵင်းၼမ်ႉၶမ်းတႄႉ ပႃႇတီႇတဢၢင်းပေႉၵႂႃႇၼႆယဝ်ႉ။

['ၵၢၼ်မိူင်း']

2018-05-31T08:42:22

https://shannews.org/archives/5294

ၸၢတ်ႈၸိုင်ႈလုမ်ႈၾႃႉ ၸီႉၸမ်ႈဝႃႈ မိူင်းႁူမ်ႈတုမ်မၢၼ်ႈ ယင်းတိုၵ်ႉၸႂ်ႉႁႅင်းသိုၵ်းလုၵ်ႈဢွၼ်ႇယူႇ

ၸၢတ်ႈၸိုင်ႈလုမ်ႈၾႃႉ UN ဝႃႈ တပ်ႉသိုၵ်းလူင်ပွင်ၸိုင်ႈမၢၼ်ႈ ပႃးၸဵမ်တပ်ႉသိုၵ်းၸၢဝ်းၶိူဝ်း ယင်းတိုၵ်းမီးၵၢၼ်ၵဵပ်းသိုၵ်းလုၵ်ႈဢွၼ်ႇယူႇ ဝႃႈၼႆ။ ဝၼ်းတီႈ 30/05/2018 သိုဝ်ႇၶၢဝ်ႇထႆး MGR ပိုၼ်ၽၢဝ်ႇဝႃႈ ၸုမ်းၸၢတ်ႈၸိုင်ႈလုမ်ႈၾႃႉဝႃႈ တပ်ႉသိုၵ်းလူင်ပွင် ၸိုင်ႈမၢၼ်ႈလႄႈ တပ်ႉသိုၵ်းၸၢဝ်းၶိူဝ်း ယင်းတိုၵ်ႉၵဵပ်းသိုၵ်းလုၵ်ႈဢွၼ်ႇ ၾိုၵ်းသွၼ်ၵၢၼ်သိုၵ်းလႄႈ ၶဝ်ႈႁၢပ်ႇၵၢၼ် ၼႂ်းၼႃႈသိုၵ်းယူႇ ။ သိုၵ်းလူင်ပွင်ၸိုင်ႈ ပိုၼ်ၽၢဝ်ႇဝႆႉဝႃႈ တေၵိုတ်းၵၢၼ်ၵဵပ်းသိုၵ်းလုၵ်ႈဢွၼ်ႇယဝ်ႉၼႆသေ မိူဝ်ႈပီ 2012 ဝၢႆးပူၼ်ႉပၢၼ်သိုၵ်းၽွင်းငမ်းဝၢၼ်ႈမိူင်းၼၼ်ႉ ပွႆႇပၼ်သိုၵ်းလုၵ်ႈဢွၼ်ႇ ၶိုၼ်းယဝ်ႉဝႃႈၼႆသေတႃႉ ယၢမ်းလဵဝ်ၼႂ်းၼႃႈသိုၵ်း ယင်းတိုၵ်းမီးသိုၵ်းလုၵ်ႈဢွၼ်ႇထႅင်ႈတင်းၼမ် ဝႃႈၼႆ။ ဝိူဝ်ႊၸီႊၼီယိူဝ်ႊ ၵႅမ်ႊၿႃႊ ၽူႈတူင်ႉၼိုင်လွင်ႈလုၵ်ႈဢွၼ်ႇလႄႈ ၵၢၼ်တေႃႇသူႈလူၺ်ႈၶိူင်ႈၵွင်ႈၵၢင်ႇ UN လၢတ်ႈဝႃႈ – “ လူင်ပွင်ၸိုင်ႈဢမ်ႇမီးသၢၵ်ႈသေႇ လၵ်းထၢၼ်ၸႅင်ႈလႅင်း လွင်ႈၵၢၼ်ပွႆႇတူဝ် သိုၵ်းလုၵ်ႈဢွၼ်ႇၼၼ်ႉ ႁဝ်းၶႃႈယွၼ်းၶေႃႈမုလ်းၶဝ်ၵေႃႈ ၼၢၼ်းပၼ်ႁဝ်း။ တေလႆႈဝႃႈ ၵၢၼ်ပူၵ်းပွင်ဝၢၼ်ႈမိူင်း၊ ၵၢၼ်ၵိုတ်းလွင်ႈၵဵပ်းသိုၵ်းလုၵ်ႈဢွၼ်ႇၼႆႉ ယင်းတိုၵ်ႉၼိုၵ်းထိူင်းယူႇ ၊ လိူဝ်သေသိုၵ်းလူင်ပွင်ၸိုင်ႈယဝ်ႉ ၸုမ်းယိပ်းၵွင်ႈၵၢင်ႇၸၢဝ်းၶိူဝ်းမၢင် ၸုမ်းၵေႃႈ ယင်းတိုၵ်ႉၵဵပ်းသိုၵ်းလုၵ်ႈဢွၼ်ႇယူႇ ” ဝႃႈၼႆ။ UNၸီႉၸမ်ႈဝႆႉဝႃႈ လုၵ်ႈဢွၼ်ႇဢၼ်ၺႃးၵဵပ်းသိုၵ်းၼႆႉ ၵမ်ႈၼမ်ထုၵ်ႇသူင်ႇတူဝ်ၵႂႃႇၼႂ်းပၢင်တိုၵ်းၸွမ်းလႅၼ်လိၼ် ။မိူဝ်ႈလဵဝ်ၼႆႉဢမ်ႇပႆႇႁူႉၸႅင်ႈလႅင်းဝႃႈ မီးလုၵ်ႈဢွၼ်ႇ ဢၼ်ႁၢပ်ႇၵိုတ်ႉၵၢၼ်သိုၵ်းဝႆႉယူႇ တီႈၼႃႈသိုၵ်းၼၼ်ႉမွၵ်ႈၵႃႈႁိုဝ် ။ ၼႂ်းမိူင်းႁူမ်ႈတုမ်မၢၼ်ႈၼႆႉ ဢဵၼ်ႁႅင်းသိုၵ်းလူင်ပွင်ၸိုင်ႈမၢၼ်ႈလႄႈ သိုၵ်းၸၢဝ်းၶိူဝ်းတေမီးမွၵ်ႈ 500,000 ၵေႃႉဝႃႈၼႆ။ Photo: MGR Online

['ၵၢၼ်သိုၵ်း']

2018-05-31T08:23:50

https://shannews.org/archives/5292

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 31/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.21 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 211.14 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 31/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 30/05/2018 ငိုၼ်းထႆး 1 ဝၢတ်ႇ = 42.22 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1355 ပျႃး၊ ငိုၼ်းၶႄႇ 1 ယႅၼ်ႉ = 211.14 ပျႃး။

['ၵၢၼ်မၢၵ်ႈမီး']

2018-05-31T07:14:48

https://shannews.org/archives/5286

ဝၼ်းပုတ်ႉထ ၶွပ်ႈႁွပ်ႈ 2606 ပီ

ဝၼ်းပုတ်ႉထၸဝ်ႈ ပီ 2018 ၼီႈၼႆႉ မႅၼ်ႈဝၼ်းလိူၼ်ၸဵတ်းမူၼ်း။ လိူၼ်ၸဵတ်းမူၼ်းပီၼႆႉ မႅၼ်ႈၼႂ်းဝၼ်းတီႈ 29 လိူၼ်ႈမေႊ။ မိူင်းထႆး မိူင်းလၢဝ်း မိူင်းမလေးသိယိူဝ်း မိူင်းသိင်ၵပူဝ်ႊ မိူင်းဢိၼ်ႊတူဝ်ႊၼီႊသိယိူဝ်း လႄႈမိူင်းၵႅဝ်(ဝႅတ်ႉၼၢမ်း) ၸတ်းႁဵတ်းလိူၼ်ၼႆႉမိူၼ်ၵၼ်။ ဝၼ်းပုတ်ႉထၸဝ်ႈၼႆႉ ပဵၼ်ဝၼ်းၼေႃႇဢၼ်ၸဝ်ႈသိတ်ႉတတ်ႉထ ၶိူဝ်းႁိူၼ်းၵူဝ်းတမ ၸိူဝ်ႉၸၢတ်ႈသႃၵိယ မိူင်းသၵ်ႉၵ ႁူပ်ႉႁၼ်သတ်ႉၸထမ်းသေ မူတ်းပႅတ်ႈလူဝ်းၽ တူဝ်းသ မူဝ်းႁ ႁူမ်ႈတင်းၵမ်မ-ၵမ်မဝိပႃၵ(ဢၼ်မီး ၸေတၼႃးပဵၼ်ပိုၼ်ႉထၢၼ်ၼၼ်ႉ)ပုတ်းပုတ်း ၶၢတ်ႇၶၢတ်ႇ ဢမ်ႇမီးသင်လိူဝ်ဝႆႉၼႂ်းၸႂ်ၸဝ်ႈယဝ်ႉလႄႈ လႆႈၸိုဝ်ႈမႂ်ႇဝႃႈ- ပုတ်ႉထၸဝ်ႈ-ၼႆ ၼၼ်ႉယူႇ။ ဝၼ်းၼႆႉ ၵွပ်ႈမႃးမႅၼ်ႈဝၼ်းလိူၼ်ႁူၵ်းမူၼ်းလႄႈ ဢဝ်ၸွမ်းၸိုဝ်ႈဝိသႃၶလႅင် လၢဝ်သေ ဝၼ်းဝိသႃၶပူးၸႃး ႁိုဝ် ဝၼ်းဝေးသျၢၵ်ႉ (Visakha Puja Day or Veshak Day) ၼႆၵေႃႈႁွင်ႉႁိၵ်ႈၵၼ်မႃးတေႃႇဝၼ်းမိူဝ်ႈၼႆႉ။ ဝၼ်းပုတ်ႉထၸဝ်ႈၼႆႉ ၽူႈႁူႉၽူႈလူင်ႉလႅၼ်ႇပိုၼ်းပုတ်ႉထ ၸၢဝ်းထႆးၵေႃႉၼိုင်ႈ(ဢႃးၸၢၼ် သထဵၼ်ၽူင်း ဝၼ်းၼပူၵ်ႇ၊ ရႃႇၸပၼ်ႇတိၸၢဝ်းထႆး) ၼပ်ႉသွၼ်ႇသေ လၢတ်ႈဝႆႉဝႃႈ- မႅၼ်ႈ ဝၼ်းတီႈ 18 လိူၼ်မေႊ ဢွၼ်တၢင်းပီပုတ်ႉထ 45 ပီမိူင်း(BC. 588) ၼႆယူႇ။ ၼႂ်းပီ 2018 ၼႆႉ ၵွပ်ႈပဵၼ်ပီဢထိၵမၢသ်ႈ(ပီဝႃႇထၢပ်ႈ- လိူၼ်ပႅတ်ႈမီး 2 လိူၼ်)လႄႈဝၼ်းဝိသႃၶပူး ၸႃးၵေႃႈ လႆႈႁၼ်ၸတ်းႁဵတ်းပႅၵ်ႇပိူင်ႈၵၼ်။ ၸိူင်ႉၼင်ႇ- မိူင်းမၢၼ်ႈ မိူင်းသီရိလင်းၵႃလႄႈ မိူင်းၵမ်ႊၽူႊၶိယိူဝ်း ၸတ်းႁဵတ်းမိူဝ်ႈဝၼ်းတီႈ 29 လိူၼ်ဢေႊပလိူဝ်ႊလ်၊ မိူင်းၵျပႅၼ်ႊ ၸတ်းႁဵတ်းမိူဝ်ႈဝၼ်းတီႈ (8) လိူၼ်ဢေႊပလိူဝ်ႊလ်၊ မိူင်းၶႄႇလႅင် မိူင်းထႆဝၼ်း မိူင်းၽူႊ တၼ်ႈတင်းမိူင်းၵဝ်းလီ(ၵူဝ်ႊရိယိူဝ်းၸၢၼ်း) သမ်ႉၸတ်းႁဵတ်းမိူဝ်ႈဝၼ်းတီႈ (22) လိူၼ် မေႊၼႆႉ။ မိူင်းထႆးသျၢမ် မိူင်းလၢဝ်း မိူင်းသိင်ၵပူဝ်ႊ မိူင်းၵႅဝ်(ဝႅတ်ႉၼၢမ်း) မိူင်းမလေး သိယိူဝ်း တင်းမိူင်းဢိၼ်ႊတူဝ်ႊၼိသိူဝ်း လႆႈၸတ်းႁဵတ်းမိူဝ်ႈဝၼ်းတီႈ 29 လိူၼ်ဢေႊပ ရိူဝ်ႊလ်ၼႆႉမိူၼ်ၵၼ်။ မုၵ်ႉၸုမ်းၸိုင်ႈမိူင်းလုမ်ႈၾႃႉ(UN) တႄႉလႆႈပိုၼ်ၽၢဝ်ႇဢဝ်ဝၼ်းပုတ်ႉထၸဝ်ႈၼႆႉ ပဵၼ် ဝၼ်းလိုဝ်ႈၵၢၼ်လုမ်ႈၾႃႉပဵၼ်တၢင်းၵၢၼ်သေ တႄႇၸတ်းႁဵတ်းဝၼ်းဝေးသျၢၵ်ႈ(Veshak Day) ၼႆႉတီႈၼႂ်းလုမ်းလူင်ယူႊဢဵၼ်ႊမႃးမိူဝ်ႈပီ 2000 လႄႈၸတ်းႁဵတ်းမႃးတေႃႇထိုင်ဝၼ်း မိူဝ်ႈၼႆႉ(Professor Dr. Khammai Dhammasami, Ph.D Oxford Buddhavihara, Oxford, England)။ ဝၼ်းပုတ်ႉထၸဝ်ႈ ဢမ်ႇၼၼ် ဝၼ်းဝိသႃၶပူးၸႃးၼႆႉ ပုတ်ႉထၶမ်းၸဝ်ႈၵူဝ်းတမ ဢွင်ႇ ပႄႉသိင်ႇလႂ် ? ၶေႃႈထၢမ်ၼႆႉ ၵမ်ႈၼမ်တေႁူႉၵၼ်ယူႇ။ တေဢွၼ်ၵၼ်တွပ်ႇဝႃႈ- ၶမ်းၸဝ်ႈ ဢွင်ႇပႄႇၵိလေႇသႃႇတင်းမူတ်းဢမ်ႇလိူဝ်သင်(ၸရေးတႆးႁဝ်းဝႃႈ- ၵိလေႇသႃႇမီး 1,500) ၼႆၵၼ်။ ၵွႆးလိုမ်းၼိုၵ်ႉထိုင်လွင်ႈဝႃႈ- ပုတ်ႉထၶမ်းၸဝ်ႈ ပၢၵ်ႈပႅတ်ႈလႆႈၵိလေႇသႃႇဢၼ်မီး လူဝ်းၽ တူဝ်းသ မူဝ်းႁ ပဵၼ်ၵႅၼ်ၼမ်းဝႆႉၼၼ်ႉ ၶမ်းၸဝ်ႈပၢၵ်ႈပႅတ်ႈလႆႈတင်းမူတ်းဢမ်ႇ ၵိုတ်းသင်သေဢိတ်း၊ ပေႃးပဵၼ်သိင်ႇၵမ်ႇသဝ်ႈဝဝ်းလမ်ၼႆ မွၵ်ႈပရမၼူး(atom)ၵွႆးၵေႃႈ တိုၼ်းဢမ်ႇၵိုတ်းသင်ဢဝ်ၵမ်းလဵဝ်ယဝ်ႉ။ ႁူမ်ႈတင်းၵမ်ႇမ- ၵမ်မဝိပႃႇၵ၊ ၵမ်ၵဝ်ႇ-ၵမ်မႂ်ႇ (ဢၼ်တႆးႁဝ်းယုမ်ႇၵၼ်ဝႃႈ- ၵမ်ဝဵၼ်း၊ ဝူတ်ႈၵမ်၊ ၶုၼ်သၢင်ပြမ်ႇမႃႇတႅမ်ႈသႂ်ႇဝႆႉၼႃႈၽၢၵ်ႇ ဢွၼ်တၢင်းမိူဝ်ႈပႆႇၵိူတ်ႇယဝ်ႉ)၊ ႁူမ်ႈတင်းၶမ်းၸဝ်ႈပၢၵ်ႈပႅတ်ႈတင်းၸေႇတၼႃႇ- ဝႃႇသ ၼႃႇလႆႈတင်းမူတ်းဢမ်ႇၵိူတ်းၶၢင်ႉသင်ယဝ်ႉ။ ၵွပ်ႈၶမ်းၸဝ်ႈၵူဝ်းတမပုတ်ႉထဢွင်ႇပႄႉလႆႈ၊ ပၢၵ်ႈပႅတ်ႈလႆႈတင်းမူတ်းယဝ်ႉဢမ်ႇလိူဝ်သင် ယဝ်ႉလႄႈၸင်ႇႁူပ်ႉႁၼ်သတ်ႉထမ်းမလႄႈလႆႈသပ်ႉပၺ်းၺုတၺၢၼ်း ဢၼ်ဢမ်ႇမီးၽႂ် တႅၵ်ႈမိူၼ်လႆႈ။ ၵွပ်ႈလႆႈသပ်ႉပၺ်းၺုတၺၢၼ်းဢၼ်သုင်သုတ်းယဝ်ႉလႄႈ ၸင်ႇလႆႈ ၼၢမ်း ဝႃႈ- ပုတ်ႉထၸဝ်ႈ(ၽူႈႁူႉ-ႁူႉသတ်ႉထမ်းမ၊ ၽူႈတိုၼ်ႇ-တိုၼ်ႇတူဝ်ဢွၵ်ႇပူၼ်ႉ ၸႂ်ဢတ်ႉတ၊ ၽူႈၸိုၼ်ႈသိူဝ်း- ယူႇၼိူဝ်ၵုသုလ် ဢၵုသုလ်ယဝ်ႉ)။ ႁူႉထိုင်ၶဝ်ႈၸႂ်ထိုင်ၸၼ်ႉ ၼႆႉယဝ်ႉ သုၼ်ႇၼမ်ယင်းတိုၵ်ႉယုမ်ႇယမ်ၸပ်းပႅၼ်းယူႇၼႂ်းၸႂ်ဝႃႈ- ပုတ်ႉထၶမ်းၸဝ်ႈ ၵေႃႈမီးၵမ်ၵဝ်ႇ(ၵမ်ဝဵၼ်း- ၵမ်မဝိပႃႇၵ- ဝိဝၢၵ်ႇၵမ်- ဝူတ်ႈဝၼ်းလင်) မိူၼ်ၵူၼ်းပုထုၸူၼ်း (ပုထုၸၼ-ပုထုၸိၼ်ႇ) ၼင်ႇသူၸဝ်ႈႁဝ်းၶႃႈ ႁူမ်ႈတင်းၽဢရႁၼ်တႃၶဝ်ၸဝ်ႈတင်းလၢႆ။ ၸင်ႇမီးမႃးၾိင်ႈဝိပႃႇၵသိပ်းသွင်(ၸိူင်းၸၢတ်ႈသႃႇထၵလွင်ႈဝူတ်ႈဝိပႃႇၵ 12 ၶွင်ပုတ်ႉထ ၶမ်းၸဝ်ႈ)ၼႆသေ သွၼ်ႁဵၼ်းၵၼ်မႃးတေႃႇပၢၼ်မိူဝ်ႈလဵဝ်ၼႆႉမိူၼ်ႁူႉႁူႉၵၼ်။ ၼႂ်းဝူတ်ႈ ဝိပႃႇၵ 12 ၼၼ်ႉမီးဝႃႈ- လွင်ႈပုတ်ႉထၶမ်းၸဝ်ႈႁူဝ်ၸဵပ်း၊ ဢႅဝ်ၸဵပ်း၊ တွင်ႉႁေႈလိူတ်ႈလႄႈ ဢဝ်ပရိၼိပ်ႉပၢၼ်း(တၢႆ)တီႈၵႄႈၵၢင်တူၼ်ႈမႆႉပဝ်းသွင်တူၼ်ႈၸိူဝ်းၼႆႉ ၵွပ်ႈၵမ်ၵဝ်ႇ(ဝူတ်ႈ ဝၼ်းလင်)မႃးၸွမ်းတွပ်ႇတႅၼ်းၸိူင်ႉၼႆ။ ပုတ်ႉထၶမ်းၸဝ်ႈၵေႃႈမီးၵမ်ၵဝ်ႇ(ၵမ်ဝဵၼ်း-ၵမ်မဝိပႃႇၵ-ဝိဝၢၵ်ႇၵမ်-ဝူတ်ႈဝၼ်းလင်)ၼႆ ၼၼ်ႉ ၸွင်ႇၸႂ်ႈတႄႉ ? ဢမ်ႇၸႂ်ႈ။ ပေႃးဢဝ်လၵ်းၵၢၼ်- ၵၢၼ်ၽူႈလီ(ပႃႇရမီႇထမ်း)၊ ပုတ်ႉထဢႃသဝၵ်ႉၶယၺၢၼ်းလႄႈသပ်ႉပၺ်းၺုတၺၢၼ်းဝႃႈၼႆ ဢမ်ႇၸႂ်ႈတႄႉ။ ၵမ်ၵဝ်ႇ၊ ၵမ်ဝဵၼ်း၊ ဝိဝၢၵ်ႇၵမ်၊ ဝူတ်ႈဝၼ်းလင်ၼႆႉ ၵွပ်ႈပဵၼ်မႃးယွၼ်ႉၵုသလၵမ်- ဢၵုသလၵမ်လွၼ်ႉလွၼ်ႉလႄႈ ၶမ်းၸဝ်ႈၵူဝ်းတမပုတ်ႉထၼႆႉ ၶၢမ်ႈပူၼ်ႉၵုသလၵမ်-ဢၵုသလၵမ်(ဢၼ်ႁွမ်းပႃးၸေတၼႃး)၊ ႁူမ်ႈတင်းဝႃသၼႃမူတ်းယဝ်ႉ။ ယွၼ်ႉၼၼ် လႄႈသိင်ႇလဝ်ႇၼၼ်ႉ(ၵမ်ၸိူဝ်းၼၼ်ႉ) ဢမ်ႇမီးႁႅင်းဢၼ်တေမႃးႁဵတ်းႁၢႆႉသင်တီႈပုတ်ႉထ ၶမ်းၸဝ်ႈလႆႈ။ ၸိူဝ်းပဵၼ်ပုတ်ႉထသႃႇဝၵ ၸိူင်ႉၼင်ႇၸဝ်ႈသႃရိပုတ်ႉတ၊ ၸဝ်ႈမူၵ်ႉၵ လႃႇၼ၊ ၸဝ်ႈသုၽူႇတိလႄႈၸဝ်ႈဢင်ႇၵုလိမႃႇလၶဝ်ၸဝ်ႈၵေႃႈမိူၼ်ၵၼ်။ ပဵၵ်ႉဝႃႈ-ဝႃသ ၼႃသုၼ်ႇတူဝ်ယင်းလိူဝ်ယူႇၵေႃႈယႃႇ ၵုသုလ်- ဢၵုသုလ်(ၵမ်မၸေတၼႃး)တႄႉဢမ်ႇ ၵိုတ်ႉ ၶၢင်ႉသင်မိူၼ်တင်းပုတ်ႉထၶမ်းၸဝ်ႈယဝ်ႉ။ ၵမ်ၵဝ်ႇ၊ ၵမ်ဝဵၼ်း၊ ဝိဝၢၵ်ၵမ်၊ ၵမ်မဝိပႃႇပ၊ ဝူတ်ႉဝၼ်းလင်- ၸိူဝ်းၼႆႉ ဢမ်ႇႁဵတ်းႁၢႆႉသင်တီႈၶဝ်ၸဝ်ႈလႆႈမိူၼ်ၵၼ်။ ၵမ်းလိုၼ်းသုတ်းၼႆႉ ၵမ်-ၽွၼ်းၵမ်၊ ၵမ်မ-ၵမ်မၽလ-ၼႆႉမၼ်းပဵၼ်လွင်ႈဢၸိၼ်ႇတေယျ (ယူႇၼိူဝ်ၶွပ်ႇပၢႆးဝူၼ်ႉၵူၼ်းထမ်းမလႃး- ႁိုဝ်- ၵူၼ်းပုထုၸူၼ်း-ပုထုၸိၼ်ႇ)ၸိူင်ႉၼႆ။ ၼၼ် သေၵေႃႈ ၶွင်ႈၶီႈလူတ်းၵေႃႈ ၼႄးၵမ်ၵဝ်ႇ၊ တူၵ်းၼမ်ႉတူၵ်ႉတူၼ်ႈမႆႉၵေႃႈ ၵွပ်ႈမီးဝူတ်ႇၵဝ်ႇ၊ ထုၵ်ႇပိူၼ်ႈလၵ်ႉၶူဝ်းၶွင်-ၶူဝ်းၶွင်တူဝ်ၵဝ်ႇႁၢႆ၊ လူမ်ႉလႄႈမိုဝ်းႁၵ်းၶႃႁၵ်းၵေႃႈၼႄးဝႃႈဝူတ်ႉ ဝၼ်းလင်၊ လုၵ်ႈလၢင်းႁၢႆႉ၊ ၽူဝ်ႁၢႆႉမေးႁၢႆႉၵေႃႈၼႄးဝႃႈမီးဝူတ်ႈ(ဝူတ်ႇတွပ်ႇ)ၸိူဝ်းၼၼ်ႉ ပေႃးဢဝ်ထမ်းမၶမ်းၸဝ်ႈပုတ်ႉထဝႃႈ- ၶဝ်ႈၶၢႆႇမိၸ်ႉသႃတိတ်ႉထိ(ပၢႆးဝူၼ်ႉၽိတ်း-ပၢႆးဝူၼ်ႉ ၼွၵ်ႈၵႂၢမ်းသင်ႇသွၼ်ပုတ်ႉထၶမ်းၸဝ်ႈ)တေလႆႈဝႃႈၸိူင်ႉၼႆယူႇ။ မီးသတ်ႉထႃး(လွင်ႈယုမ်ႇ ယမ်) ဢၼ်ဢမ်ႇႁွမ်းပႃး- သတိ(ဝူၼ်ႉႁွပ်ႈၶွပ်ႈ)၊ ဝီရိယ(ၶတ်းၸႂ်ဝူၼ်ႉၸေးၸွတ်ႇ)၊ သမႃထိ(ဝူၼ်ႉလူၺ်ႈၸႂ်ႈတဵင်ႈၼိမ်မၼ်ႈၵိုမ်း) လႄႈပၺ်ၺႃ(ဝူၼ်ႉၵႃႈၼႂ်းၶွပ်ႇဝူင်းပၺ်ၺႃ)၊ ၸႂ်သတ်ႉထႃး ဢၼ်ဢမ်ႇႁွမ်းၽႃဝႆႉတင်းထမ်းမသီႇၶေႃႈပႃႈၼိူဝ်ၼႆႉ ပဵၼ်ၸႂ်သတ်ႉထႃး (တၢင်းယုမ်ႇယမ်) ဢၼ်ၵႅၵ်းဢၼ်ပွမ်၊ ဢမ်ႇၸႂ်ႈသတ်ႉထႃးတႄႉ။ သမ်ႉ သတ်ႉထႃး- ဢၼ် ႁွမ်းၽႃဝႆႉတင်းသတိ ဝီရိယ သမႃထိလႄႈပၺ်ၺႃ-ၼႆႉၸင်ႇပဵၼ်ၸႂ်သတ်ႉထႃး- ဢၼ်တႄႉ ဢၼ်ၸၢင်ႇၸႅတ်ႈ(ယူႇၼႂ်းၶွပ်ႇဝူင်းသမ်မႃတိတ်ႉထိ- ပၢႆဝူၼ်ႉမႅၼ်ႈ- ပၢႆးဝူၼ်ႉၼႂ်းၵႂၢမ်းသွၼ် ပုတ်ႉထၶမ်းၸဝ်ႈ)- ၸိူင်ႉၼႆ။ မႁႃမုင်ႉ (မိူင်းၸႄႈ)

['Uncategorized']

2018-05-30T09:18:07

https://shannews.org/archives/5282

ပလိၵ်ႈထႆး တီႉၺွပ်းႁႅင်းၵၢၼ်တႆးၶဝ်ႈမိူင်းၽိတ်းမၢႆမီႈ တီႈၵဵင်းမႆႇ

ၸဝ်ႈၼႃႈတီႈပလိၵ်ႈထႆး ႁူမ်ႈၵၼ်တီႉၺွပ်းႁႅင်းၵၢၼ်တႆး 2 ၵေႃႉ ဢၼ်ၶဝ်ႈမိူင်းထႆး ၽိတ်းမၢႆမီႈတီႈၵဵင်းမႆႇ။ ဝၼ်းတီႈ 28/05/2018 ၸဝ်ႈၼႃႈတီႈပလိၵ်ႈထႆး ႁူမ်ႈၵၼ်တီႉၺွပ်းႁႅင်းၵၢၼ် ၶဝ်ႈမိူင်းၽိတ်းပၵ်းပိူင်မၢႆမီႈ 2 ၵေႃႉ ၸိုဝ်ႈႁွင်ႉ ၼၢင်းမွၼ်းၸိင်ႇ ဢႃယု 20 ပီလႄႈ ၸၢႆးဢၢႆႈၵမ်ႇ ဢႃယု 20 ပီ ။ သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ႁႅင်းၵၢၼ် 2 ၵေႃႉၼႆႉ ၶဝ်ႈမႃးတၢင်းမႄႈသၢႆ ၸႄႈတွၼ်ႈၵဵင်းႁၢႆးသေ မႃးသွၼ်ႈတူဝ်ဝႆႉယူႇတီႈမူႇ 3 ဢိူင်ႇဝၢၼ်ႈၵၢင် ၸႄႈဝဵင်းသၼ်ပႃႇတွင်း ၸႄႈတွၼ်ႈၵဵင်းမႆႇ ။ ၸဝ်ႈၼႃႈတီႈၸင်ႇၵူတ်ႇထတ်းႁၼ်ဝႃႈ ဢမ်ႇမီးဝတ်းဝႂ်ထုၵ်ႇမႅၼ်ႈၸွမ်းၼင်ႇပၵ်းပိူင်မၢႆမီႈၼႆသေ တီႉၺွပ်းသူင်ႇ ႁူင်းပလိၵ်ႈ သၼ်ပႃႇတွင်း ပၼ်တူတ်ႈတၢမ်ႇၵႂႃႇ ( ၸွမ်ၼင်ႇမၢႆမီႈမီးဝႆႉ ပေႃးဢမ်ႇမီးဝတ်းၼႆ မီးတၢမ်ႇမႂ်ငိုၼ်း 5,000 ထိုင် 10,000 ၿၢတ်ႇ ) ၼႆယဝ်ႉ။ Photo: CM News

['ႁႅင်းငၢၼ်းၶၢမ်ႈမိူင်း']

2018-05-30T09:04:30

https://shannews.org/archives/5278

ၸၼ်ႉၸွမ်မႁႃၸုလႃး ႁူမ်ႈမိုဝ်းတင်း UNESCAP ၸတ်းပၢင်ပွႆး ဝၼ်းဝိသႃၶၿူးၶျႃး လုမ်ႈၾႃႉ ၵမ်းထူၼ်ႈ 15

ၸၼ်ႉၸွမ်မႁႃၸုလႃး ႁူမ်ႈမိုဝ်းၵၼ်တင်း ၸုမ်းၸၢတ်ႈၸိုင်ႈလုမ်ႈၾႃႉ UNESCAP ၸတ်းႁဵတ်း ပၢင်ဢုပ်ႇၶႆႈ လွင်ႈဝၼ်းဝိသႃၶၿူးၶျႃး လုမ်ႈၾႃႉ မီးသင်ၶၸဝ်ႈလႄႈ တူဝ်တႅၼ်းၵူၼ်းမိူင်း 84 မိူင်း ၶဝ်ႈႁူမ်ႈၼပ်ႉႁူဝ်ႁဵင်။ ဝၼ်းတီႈ 25 -27/05/2018 ၸၼ်ႉၸွမ်မႁႃၸုလႃးလူင်းၵွၼ်း ႁူမ်ႈမိုဝ်းၵၼ်တင်း ၶွမ်ႊမသျိၼ်ႊ ပၢႆးပိူင်ၵူၼ်းလႄႈ ပၢႆးမၢၵ်ႈမီးဢေႊသျိူဝ်ႊပႄႊသိၾိၵ်ႊ UNESCAP ( United Nations Economic and Social Com mission for Asia and the Pacific ) ၸတ်းႁဵတ်းပၢင်ၵုမ်လူင်ၶွၼ်ႊၾရႅၼ်ႉသ် ႁူမ်ၸူမ်း ဝၼ်းဝိသႃၶၿူးၶျႃး လုမ်ႈၾႃႉ “United Nations Day of Vesak” ၵမ်းထူၼ်ႈ 15 မီးသင်ၶၸဝ်ႈ တူဝ်တႅၼ်းၼွၵ်ႈမိူင်း 84 မိူင်း ၶဝ်ႈႁူမ်ႈ ။ ဝၼ်းတီႈ25 လႄႈ 26 ၸတ်းႁဵတ်းတီႈ ႁွင်ႈႁေႃးၸၼ်ႉၸွမ်မႁႃၸုလႃးလူင်းၵွၼ်း ၸႄႈဝဵင်းဝင်းၼွႆႉ ၸႄႈတွၼ်ႈ ဢယုတ်ႉထယႃး ၸိုင်ႈထႆး ဝၼ်းတီႈ 27 သမ်ႉၸတ်းႁဵတ်းတီႈ ႁွင်ႈပၢင်ၵုမ် ၸၢတ်ႈၸိုင်ႈလုမ်ႈၾႃႉ (United Nations Conference Centre: UNCC) မိူင်းၵွၵ်ႇ ၸိုင်ႈထႆး ။ ယိူင်းဢၢၼ်းဢၼ်ၸတ်းႁဵတ်းၼႆႉ ပိူဝ်ႈယုၵ်ႉမုၼ်းသႃသၼႃပုတ်ႉထၸဝ်ႈ တႃႇပိုၼ်ၽႄႈ ႁႂ်ႈသႃသၼႃႁိူဝ်ႈႁိူင်းပိူင်းသႂ်ၵႂႃႇမိူဝ်းၼႃႈ ၸိူဝ်းၼႆႉ။ ၸဝ်ႈၶူးလူင် Dr.ၶမ်းမၢႆထမ်မသႃမိ လၢတ်ႈတီႈၼႂ်းပၢင်ၵုမ်ၼၼ်ႉဝႃႈ “ မီးတၢင်းၸူမ်းသိူဝ်းဢၼ်လႆႈ ႁၼ်တၵ်ႉၵႃႇသတ်ႉထႃးၸိူဝ်းမႃးၸွႆႈမႃးထႅမ် ။ တႃႇတေပူၵ်းပွင်သႃသၼႃၼႂ်းမိူင်းႁဝ်း ပေႃးတေႁိူဝ်ႈ ႁိူင်းပိူင်းသႂ်ၵႂႃႇၼၼ်ႉ ၵေႃႉလဵဝ်ႁဵတ်းဢမ်ႇလႆႈ ၵူႈၵေႃႉၵူႈၾၢႆႇႁူမ်ႈၵၼ်ၸွႆႈၵၼ်ၸင်ႇပဵၼ်လႆႈ ” ဝႃႈၼႆ။ ၼႂ်းပၢင်ၼႆႉယူႇတီႈၸဝ်ႈတူၼ်ၶူးလူင် Dr.ၶမ်းမၢႆ ထမ်မသႃမိသေ ဢွၼ်ႁူဝ်သင်ၶၸဝ်ႈလႄႈ ပီႈၼွင်ႉတႆးၶဝ်ႈႁူမ်ႈတင်းၼမ်။ ၼၢင်းၶမ်းဢူး ၽူႈၶဝ်ႈႁူမ်ႈလၢတ်ႈတီႈၸုမ်းၶၢဝ်ႇၽူႈတွႆႇႁွၵ်ႈဝႃႈ – “ ဢၼ်လႆႈၶဝ်ႈႁူမ်ႈၼႆႉ ပဵၼ်ဢၼ်ယိၼ်းၸူမ်းတႄႉၶႃႈဢေႃႈ မိူဝ်းၼႃႈမႃးပေႃးမီးတိုဝ်ႉတၢင်းၼႆ ၶႂ်ႈႁႂ်ႈပီႈၼွင်ႉႁဝ်းၶႃႈ ၶဝ်ႈႁူမ်ႈၼမ်ၼမ်ၶႃႈ။ ယူႇတီႈၸဝ်ႈတူၼ်ၶူးလူင်ႁဝ်းၵေႃႈ ႁၼ်မၼ်းၸဝ်ႈမီးတၢင်းၸူမ်းသိူဝ်းၶႃႈဢေႃႈ ပေႃးမီးပီႈၼွင်ႉတႆး မႃးၶဝ်ႈႁူမ်ႈၼမ်” ဝႃႈၼႆ။ ဝၼ်းဝိသႃၶၿူးၶျႃးၼႆႉ ၸၢတ်ႈၸိုင်ႈလုမ်ႈၾႃႉ ယွမ်းႁပ်ႉသေမၵ်းမၼ်ႈ ပဵၼ်ဝၼ်းလမ်ႇလွင်ႈ ၼႂ်းလုမ်ႈၾႃႉ International Day of Vesak မႃး မိူဝ်ႈဝၼ်းတီႈ 15 ၻီႊသႅမ်ႊၿိူဝ်ႊ 1999 သေ တႄႇၸတ်းပၢင်ႁူပ်ႉထူပ်းဢုပ်ႇ ၵုမ်ၵၼ်တီႈဝဵင်းလူင်ၼိဝ်ႊယွၵ်ႉမိူဝ်ႈဝၼ်းတီႈ 15 မေႊလ် ပီ 2000 ၊ ဢၼ်ၸတ်းႁဵတ်းၸၼ်ႉၵူႈမိူင်းမိူင်း ၼႂ်းမိူင်းထႆးတႄႉ တႄႇၸတ်းႁဵတ်းမႃးမိူဝ်ႈပီ 2004 ။ မိူင်းဢၼ်ႁပ်ႉပဵၼ်ၸဝ်ႈတႃႇၼၸတ်းႁဵတ်းၼႆႉ မိူင်းထႆး12 ပွၵ်ႈမိူင်းဝႅတ်ႉၼၢမ်း 2 ပွၵ်ႈလႄႈ သီရိလင်းၵႃ 1 ပွၵ်ႈၼႆႉယဝ်ႉ။ Photo: FB Nang Kham Oo

['ၾိင်ႈငႄႈၾိင်ႈထုင်း']

2018-05-29T09:23:04

https://shannews.org/archives/5272

ႁူင်းႁဵၼ်းထမ်ႇမၸိုင်ႈတႆး ၸတ်းႁဵတ်းပၢင်ၵုမ်ၵေႃပွင်ၵၢၼ် ၶွပ်ႈႁူၵ်းလိူၼ် တီႈတူၼ်ႈတီး

ႁူင်းႁဵၼ်းထမ်ႇမၸိုင်ႈတႆး ၸတ်းႁဵတ်းပၢင်ၵုမ်ၵေႃပွင်ၵၢၼ် ၶွပ်ႈႁူၵ်းလိူၼ် တီႈတူၼ်ႈတီး

['Uncategorized']

2018-05-29T07:10:06

https://shannews.org/archives/5265

ၽွမ်ႉၵၼ်ႁူမ်ႈသၢင်ႈ တီႈဢၢင်ႈဢၢၼ်းမိူၼ်ၵၼ်

လၢႆလၢႆၸုမ်းမႃးၶွၼ်ႈတုမ်ၵၼ်သေ ႁဵတ်းပဵၼ်ၸုမ်းၼိုင်ႈၸုမ်းလဵဝ်လႄႈ လၢႆလၢႆၸုမ်းမႃးႁဵတ်းသၢင်ႈ ၼႃႈၵၢၼ်ဢၼ်လႂ် ဢၼ်ၼိုင်ႈ ႁိုဝ် ႁဵတ်းၼႃႈၵၢၼ်ဢၼ်မိူၼ်ၵၼ် ယွၼ်ႉဢဵၼ်းဢၢၼ်းမိူၼ်ၵၼ်လႄႈ မႃးႁဵတ်းသၢင်ႈႁူမ်ႈၸွမ်းၵၼ်ၼၼ်ႉ ဢမ်ႇမိူၼ်ၵၼ်။ ၸိူင်ႉၼင်ႇ ၸၢႆးယိင်းသွင်ၵေႃႉ မႃးၵူပ်ႉၵူႈပဵၼ်ၼႃႈႁိူၼ်းလဵဝ်ၵၼ်ၼၼ်ႉ (မႃးပဵၼ်ဢၼ်ၼိုင်ႈ ဢၼ်လဵဝ်ၵၼ် ႁူမ်ႈတုၵ်ႉႁူမ်ႈသိူဝ်း ၸႃႉႁူမ်ႈၶီ လီႁူမ်ႈပူၺ်ႈၸွမ်းၵၼ် ၶဝ်ႈထူင်လဵဝ် ငိုၼ်းထူင်လဵဝ်ၵၼ်)ၼၼ်ႉ လႆႈဝႃႈပဵၼ်ဢၼ်ၼိုင်ႈ ဢၼ်လဵဝ်ၵၼ်။ ၵူၺ်းၵႃႈ ၵူၼ်းသွင်ၵေႃႉ ယူႇၵေႃႉတီႈၵေႃႉတၢင်း တေၵႂႃႇတီႈမုင်ႈမၢႆ သမ်ႉပဵၼ်တီႈလဵဝ်ၵၼ်လႄႈၵႂႃႇၸွမ်းၵၼ်ၼၼ်ႉ ဢမ်ႇလႆႈဝႃႈပဵၼ်ဢၼ်ၼိုင်ႈဢၼ်လဵဝ်ၵၼ်။ ယိူင်းမၢႆမိူၼ်ၵၼ်တီႈလဵဝ် ၵၼ်ၵူၺ်း။ ႁူမ်ႈဝႃႈၼၼ်သေတႃႉ မၢင်ပွၵ်ႈမၢင်လွင်ႈ ဢဵၼ်းဢၢၼ်းယိူင်းမၢႆမိူၼ်ၵၼ်တီႈလဵဝ်ၵၼ်ၵေႃႈ ၵေႃႉၼိုင်ႈ လုၵ်ႉတၢင်းဢွၵ်ႇ ၵေႃႉၼိုင်ႈလုၵ်ႉတၢင်းတူၵ်း ၵေႃႉၼိုင်ႈလုၵ်ႉတၢင်းၸၢၼ်း ၵေႃႉၼိုင်ႈလုၵ်ႉတၢင်းႁွင်ႇသေၵႂႃႇၼၼ်ႉ တၵ်းဢမ်ႇပဵၼ်သဵၼ်ႈတၢင်းလဵဝ်ၵၼ်လႆႈသဵင်ႈ။ ၵၢၼ်သူၼ်ႇတူဝ်ၽႂ်မၼ်း ၵၢၼ်ဝၢင်းၽႅၼ်ၼႃႈႁိူၼ်းၽႂ်မၼ်း ငဝ်းလၢႆးတေဢမ်ႇမိူၼ်ၵၼ်။ ၵူၺ်းၵႃႈ ၵၢၼ်ၼႃႈဝၢၼ်ႈ ၼၼ်ႉ ထုၵ်ႇလႆႈၸွႆႈၵၼ်ၶိုင်ပွင်ယူႇ ဢမ်ႇၸႂ်ႈဢဝ်ၵၢၼ်ၼႃႈဝၢၼ်ႈမႃးပဵၼ်ၵၢၼ်ၼႃႈႁိူၼ်းပႅတ်ႈသဵင်ႈ။ ယွၼ်ႉၵၢၼ် ၼႃႈဝၢၼ်ႈၵူၼ်းဝၢၼ်ႈဢမ်ႇလႆႈႁဵတ်းၵူႈဝၼ်း မိူဝ်ႈမီးလွင်ႈတၢင်းသေဢၼ်ဢၼ်ၵိူတ်ႇၶိုၼ်ႈ ၸင်ႇမႃးႁူမ်ႈၵၼ်ၶိုင်သၢင်ႈ။ ႁူမ်ႈဝႃႈ ပူႇၵၢင်ႉပူႇၵႄႇမီးဢမ်းၼၢၸ်ႈယႂ်ႇသုင်သုတ်းၼႂ်းၵၢၼ်ၼႃႈဝၢၼ်ႈၵေႃႈ ဢမ်ႇၸၢင်ႈတေမႃးတဵၵ်းငႅၼ်ႉလုၵ်ႈဝၢၼ်ႈ ႁဵတ်းၸွမ်းၵူႈလွင်ႈၵူႈဢၼ် လိူဝ်သေၵၢၼ်ၶုၼ်။ ၼွၵ်ႈသေၼၼ်ႉ ၽႂ်ၵႂႃႇႁဵတ်းသင်ၵေႃႈ တၵ်းဢမ်ႇထုၵ်ႇလႆႈဢၢင်ႈထိုင် ၸိုဝ်ႈသဵင်ဝၢၼ်ႈၼၼ်ႉ ၽႂ်ၵႂႃႇႁဵတ်းသင်ၵေႃႈ ပေႃးဢမ်ႇလႆႈႁပ်ႉမွပ်ႈမၢႆပဵၼ်တူဝ်တႅၼ်းဝၢၼ်ႈၵေႃႈ ပဵၼ်ၵူၼ်းႁိူၼ်း ၼၼ်ႉၵူၺ်း။ မိူၼ်ၵၼ်တင်းၵၢၼ်မူႇၵၢၼ်ၸုမ်း ဢၼ်လၢႆမူႇလၢႆၸုမ်းမႃးႁူမ်ႈႁဵတ်းသၢင်ႈ ၸွမ်းၵၼ်ၼႂ်းၼႃႈၵၢၼ်ဢၼ်ပဵၼ်သူၼ်ႇႁူမ်ႈ တွၼ်ႈလႂ် လွင်ႈသင် မိူဝ်ႈလႂ်မိူဝ်ႈၼၼ်ႉၵူၺ်း။ ဢမ်ႇၸႂ်ႈၵူႈမိူဝ်ႈ ၵူႈလွင်ႈၵေႃႈ တေလႆႈဝႃႈပဵၼ်ၵၢၼ်ႁဝ်းတင်းသဵင်ႈ။ ၸႂ်ႈယူႇ ႁူမ်ႈဝႃႈၵဵဝ်ႇၶွင်ႈၵၼ်တင်းမူတ်းသေတႃႉ ၵူၺ်းၵႃႈ လၵ်းလၵ်းမၼ်းပဵၼ်ၵၢၼ်ဢၼ်ၸုမ်း ၸုမ်းၼၼ်ႉ ႁဵတ်းမႃး တႃႇသေႇလႄႈတေလႆႈဝႃႈပဵၼ်ၵၢၼ်ၶွင်ၸုမ်းၼၼ်ႉၵူၺ်း တေႁႂ်ႈၵူႈမူႇၵူႈၸုမ်းၶဝ်ႈပႃးႁဵတ်းၸွမ်း ၵူႈမိူဝ်ႈၵူႈပွၵ်ႈၼၼ်ႉ ဢမ်ႇသၢင်ႇထုၵ်ႇ။ ၵွပ်ႈၵၢၼ်လၵ်းလၵ်းၶွင်မူႇလႂ်ၸုမ်းၼၼ်ႉ မီးဝႆႉႁင်းၽႂ်ႁင်းမၼ်း မီးလၵ်းမီးပိူင် မီးလၵ်းၼမ်းႁင်းၽႂ် ႁင်းမၼ်းလႄႈၸွမ်းငဝ်းလၢႆးၶွင်ၽႂ်ၶွင်မၼ်း။ ၸိူင်ႉၼင်ႇၵေႃႁူမ်ႈသၢင်ႈၸိူဝ်ႉၸၢတ်ႈတႆး ဢၼ်မီး ၸုမ်းၸၢဝ်းၶိူဝ်းတႆး ၸုမ်းၵွင်တိုၼ်းၸွႆႈၸၢတ်ႈ ၵေႃလိၵ်ႈလၢႆးလႄႈ ၾိင်ႈငႄႈတႆးၵဵင်းမႆႇ ႁူမ်ႈတုမ်ၸၢဝ်းၶိူဝ်းတႆး(ဝတ်ႉသူၼ်ၻွၵ်ႇ) ၸုမ်းၼုမ်ႇတႆးၵတ်းယဵၼ် ၸိူဝ်းၼႆႉ လႆႈၸႂ်ၵၼ်ဝႃႈ ၼႃႈၵၢၼ်ဢၼ်လႂ် တွၼ်ႈလႂ် လွင်ႈလႂ်ဢၼ်ပဵၼ်ၵၢၼ်ယႂ်ႇလူင် ပဵၼ်ၸိုဝ်ႈသဵင်ၼႃႈတႃတႆး ထုၵ်ႇလႆႈမႃးႁူမ်ႈႁဵတ်းသၢင်ႈ ၸွမ်းၵၼ်ၵေႃႈ တေႁူမ်ႈၵၼ်ႁဵတ်းသၢင်ႈၶိုင်ပွင်။ ဢမ်ႇၸႂ်ႈယႃႉပႅတ်ႈၸုမ်းၽႂ်ၸုမ်းမၼ်းသေ မႃးပဵၼ်ၵေႃႁူမ်ႈသၢင်ႈ ၸိူဝ်ႉၸၢတ်ႈတႆး တင်းမူတ်းတင်းပိုၵ်း။ ၸုမ်းၼိုင်ႈၸုမ်းလႂ်ၵႂႃႇႁဵတ်းသင်ၵေႃႈ ပဵၼ်ၸိုဝ်ႈၵေႃႁူမ်ႈသၢင်ႈၸိူဝ်ႉၸၢတ်ႈတႆး တင်းသဵင်ႈ။ ပေႃးၸိူင်ႉၼၼ် မိူၼ်တင်းယႃႉပႅတ်ႈၸိုဝ်ႈမူႇၸုမ်းၽႂ်မၼ်းသေမႃးပဵၼ်(ၸုမ်း) ၵေႃႁူမ်ႈသၢင်ႈၸိူဝ်ႉၸၢတ်ႈ တႆး ပႅတ်ႈလုမ်းလုမ်းယဝ်ႉ။ ယွၼ်ႉလူၺ်ႈလွင်ႈၶဝ်ႈၸႂ်ပႅၵ်ႇပိူင်ႈၵၼ်ၵေႃႈ တေၸၢင်ႈပဵၼ်လႆႈ။ မိူၼ်ၼင်ႇ ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU ဢၼ်မီးသွင်ပႃႇတီႇၵၢၼ်မိူင်း ႁူဝ်သိူဝ်လႄႈသိူဝ်ၽိူၵ်ႇ သွင်တပ်ႉ သိုၵ်း ၶွင်ႇသီႇဢဝ်ၶိုၼ်းၸိုင်ႈတႆးလႄႈတပ်ႉသိုၵ်းၸိုင်ႈတႆး RCSS/SSA ပႃႇတီႇမႂ်ႇသုင်ၸိုင်ႈတႆးလႄႈတပ်ႉသိုၵ်းၸိုင်ႈ တႆး SSPP/SSA ပဵၼ်လၵ်းသေမီးၸုမ်းၵူတ်းမၢႆ တူင်ႇဝူင်းၵူၼ်း ၸုမ်းၵူၼ်းၼုမ်ႇတႆးလႄႈလၢႆလၢႆၸုမ်း ၶဝ်ႈပႃးၼၼ်ႉ ပဵၼ်ၸိုဝ်ႈဢၼ်လႆႈၸႂ်ႁူမ်ႈၵၼ်မၵ်းမၼ်ႈပိူဝ်ႈတႃႇဢဝ်မႃးႁဵတ်းၵၢၼ်ၸိူဝ်ႉၸၢတ်ႈ ပဵၼ်ၸိုဝ်ႈဢၼ်ဢဝ်မႃးၸႂ်ႉပိူဝ်ႈတႃႇ ဢုပ်ႇၵိူဝ်းၵုမ်ၵၢၼ်ဝၢၼ်ႈၵၢၼ်မိူင်း ၵၢၼ်ဝၢင်းၽႅၼ် ပဵၼ်ၸိုဝ်ႈတႃႇ ဢဝ်ဝႆႉသဵတ်ႈၵႃႈသဵတ်ႈႁူဝ် မိူဝ်ႈဢုပ်ႇဢူဝ်းၵၢၼ်မိူင်း တင်းလူင်ပွင်ၸိုင်ႈ။ ဢမ်ႇၸႂ်ႈၸုမ်းလႂ်ၸုမ်းၼိုင်ႈဢွၼ်ႁူဝ်လႄႈၸင်ႇဝႃႈ ဢမ်ႇမီးႁူဝ်ပဝ်ႈ ၼိုင်ႈပီၼိုင်ႈၸုမ်း ပၼ်ႇပုတ်ႈ ၵၼ် ပဵၼ်ၽူႈၼင်ႈၸိုင်ႈၵူၺ်း။ ပေႃးဝႃႈပဵၼ်ၽူႈၼင်ႈၸိုင်ႈၼႆၵေႃႈ မီးဢမ်းၼၢၸ်ႈၼႂ်းပၢင်ၵုမ်ၵူၺ်း (ပွင်ႇဝႃႈ ၼင်ႇၼၼ်)။ လိူဝ်ၼၼ်ႉၵေႃႈ မီးၸုမ်းၽူႈၼမ်းၼႂ်း (ဢၼ်ပႃးၽူႈလူင်ႉလႅၼ်ႇၵၢၼ်မိူင်းလႄႈၵူၼ်းၼႂ်းၸုမ်းလၢႆၸုမ်း)ၼၼ်ႉ ပဵၼ်ၽူႈ တူင်ႉၼိုင်ဝၢင်းၽႅၼ်ၸတ်းၵၢၼ်ၶိုင်သၢင်ႈၵႂႃႇ။ ဢမ်ႇၸႂ်ႈယူႇတီႈၸုမ်း ဢၼ်တူၵ်းပုၼ်ႈၽွၼ်းပဵၼ်ၽူႈၼင်ႈၸိုင်ႈ။ ၼွၵ်ႈ သေၼၼ်ႉ ၵၢၼ်ပုၼ်ႈၽွၼ်းပႃႇတီႇ ပုၼ်ႈၽွၼ်းတပ်ႉသိုၵ်းၽႂ်မၼ်းၵေႃႈ ႁဵတ်းၽႂ်ႁဵတ်းမၼ်းၸွမ်းပိူင်ၵၢၼ် ၽႅၼ်ၵၢၼ် ဢဵၼ်းဢၢၼ်းလႄႈငဝ်းလၢႆးၶွင်ၸုမ်းၽႂ်မၼ်း။ ဢမ်ႇၸႂ်ႈဢဝ်ၸိုဝ်ႈၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး CSSU မႃးဢၢင်ႈ မႃးႁဵတ်း။ ၵၢၼ်ၽွမ်ႉႁူမ်ႈ ဢၼ်တႆးႁဝ်းႁဵၵ်ႈႁွင်ႉမႃးယူႇတႃႇသေႇၼၼ်ႉ ဝၼ်းမိူဝ်ႈၼႆႉလႄႈဝၼ်းပူၼ်ႉမႃး မၼ်းပိူင်ႈၵၼ်ၸိူင်ႉႁိုဝ် ၽွမ်ႉသေတႅၵ်ႇ တႅၵ်ႇယဝ်ႉၶိုၼ်းႁွင်ႉႁႃလွင်ႈၽွမ်ႉႁူမ်ႈ ႁဵတ်းၼႆလူင်ယူႇတိၵ်းတိၵ်းၵူၺ်းႁိုဝ် ဝၼ်းမိူဝ်ႈၼႆႉ ၼမ်ႉၵတ်ႉ ႁဝ်းမီးၵႃႈႁိုဝ် ဢၼ်ႁဝ်းၶႂ်ႈလႆႈၶႂ်ႈပဵၼ်ၼၼ်ႉ ႁဵတ်းလႆႈၵႃႈႁိုဝ် ပဵၼ်လႆႈမွၵ်ႈႁိုဝ် ထုၵ်ႇလႆႈပဵၼ်ႁိုဝ် ငဝ်းလၢႆးမိူဝ်ႈၼၼ်ႉ လႄႈမိူဝ်ႈၼႆႉ မိူၼ်ၵၼ် ပိူင်ႈၵၼ် ၸိူင်ႉႁိုဝ် ႁဝ်းၶဝ်ႈၸႂ်ပွင်ႇၸႂ်ၵၼ်မွၵ်ႈၵႃႈႁိုဝ်။

['Uncategorized']

2018-05-29T05:56:21

https://shannews.org/archives/5260

ႁူင်းႁဵၼ်းထမ်ႇမၸိုင်ႈတႆးၸတ်းႁဵတ်း ပၢင်ၵုမ်ၵေႃပွင်ၵၢၼ် ၶွပ်ႈႁူၵ်းလိူၼ် တီႈတူၼ်ႈတီး

(ယိင်းၸၢမ်ၽူၺ်း-သူင်ႇၶၢဝ်ႇ) ႁူင်းႁဵၼ်းထမ်ႇမၸိုင်ႈတႆး ၸတ်းႁဵတ်းပၢင်ၵုမ် ႁူၵ်းလိူၼ်ၶွပ်ႈ တီႈဝတ်ႉဝေႇလုဝၼ်ႇ ဝဵင်းတူၼ်ႈတီး ၸိုင်ႈတႆးပွတ်းၸၢၼ်း ။ ႁူင်းႁဵၼ်းထမ်ႇမၸိုင်ႈတႆးၸတ်းႁဵတ်း ပၢင်ၵုမ်ၵေႃပွင်ၵၢၼ် ၶွပ်ႈႁူၵ်းလိူၼ် တီႈတူၼ်ႈတီး ပၢင်ၵုမ်ၸတ်းၼႂ်းဝၼ်းတီႈ 26 လႄႈ 27 လိူၼ်မေႇ ပီ 2018 ။ မီးသင်ၶၸဝ်ႈ၊ ၵေႃပွင်ၵၢၼ် လႄႈ မေႃသွၼ် ႁူင်းႁဵၼ်းထမ်ႇမ တူင်ႇဝဵင်း ဢိၵ်ႇ တၵ်ႉၵႃႇ သတ်ႇထႃး 18 ၸေႈဝဵင်း မႃးၶဝ်ႈႁူမ်ႈပၢင်ၵုမ်။ ၸဝ်ႈၶူး ပၺ်ၺႃၸႃႇရ ၵျႂင်းၵၢင်ဝဵင်း ဝဵင်းသီႇပေႃႉ ႁူဝ်ပဝ်ႈၵေႃပွင်ၵၢၼ် ႁူင်းႁဵတ်းထမ်ႇမ လၢတ်ႈၼႄလွင်ႈယိူင်းဢၢၼ်း ဝႃႈ- ‘‘ၼင်ႇႁိုဝ်မေႃသွၼ် ၵူႈတီႈတီႈ တေမေႃၶဝ်ႈဢွၵ်ႇမိုတ်ႈၵိုဝ်းၵၼ် ၊ ႁႂ်ႈမေႃၸွႆႈၵႄႈပၼ်ႁႃ ႁူင်းႁဵၼ်းၽႂ်မၼ်း ၊ ၶၢဝ်းတၢင်းမိူဝ်းၼႃႈ ႁႂ်ႈလႆႈမီးလွင်ႈ ၵွင်ႉၵၢႆႇၵပ်းသၢၼ်ၵၼ် ဢမ်ႇဝႃႈ လွင်ႈပၢင်ၽိုၵ်းၽွၼ်ႉ လႄႈ လွင်ႈႁူင်းႁဵၼ်းၼၼ်ႉ ႁႂ်ႈလႆႈႁူႉ ၵၼ် လူင်ႈၼႃႈဢွၼ်တၢင်း ၸဵမ်ၸိူဝ်းၼႆႉ ။လုၵ်ႈဢွၼ်ႇတႆးႁဝ်းႁႂ်ႈမေႃဢဝ်ထမ်ႇမသေ ပူၵ်းပွင်ၽဝတူဝ်ၸဝ်ႈၵဝ်ႇၵႂႃႇ ၊ ထမ်ႇမၼႆႉ ပၼ်ၵတ်းယဵၼ်ၼႂ်းတူင်ႇဝူင်းႁဝ်း’’ – ဝႃႈၼႆ။ သင်ၶၸဝ်ႈ၊ ၵေႃပွင်ၵၢၼ် လႄႈ မေႃသွၼ် ႁူင်းႁဵၼ်းထမ်ႇမ တူင်ႇဝဵင်း ဢိၵ်ႇ တၵ်ႉၵႃႇ သတ်ႇထႃး 18 ၸေႈဝဵင်း မႃးၶဝ်ႈႁူမ်ႈပၢင်ၵုမ် ပၢင်ၵုမ် 6 လိူၼ်ၶွပ်ႈပွၵ်ႈၵမ်းၼႆႉ ပဵၼ်ပွၵ်ႈၵမ်း 8 ။ ၵၢၼ်သွၼ်ႁဵၼ်းႁူင်းႁဵၼ်းထမ်ႇမ ၼႂ်းၸိုင်ႈတႆးၼႆႉ မီးပၢင်သွၼ်ၶၢဝ်းမႆႈလႄႈ ပၢင်သွၼ်ၶၢဝ်းယၢဝ်း (တဵမ်ပီ) ။ ၼႂ်းပီ 2018 ၼႆႉ ပၢင်သွၼ်ၶၢဝ်းယၢဝ်း 45 ႁူင်းႁဵၼ်း လႄႈပၢင်သွၼ်ၶၢဝ်းမႆႈ မီး 15 ႁူင်းႁဵၼ်း ၊ ႁူမ်ႈၵၼ် တင်းမူတ်းမီး 60 ႁူင်းႁဵၼ်း ၼႆယဝ်ႉ ။ ၸဝ်ႈၶူးပၺ်ၺႃသႃႇမိ ၵျွင်းၵၢင်ဝဵင်း တၢင်ႉယၢၼ်း ၵႅမ်ၵေႃပွင်ၵၢၼ်လူင်ႁူင်းႁဵၼ်းထမ်ႇမ လၢတ်ႈၼႄဝႃႈ – “တၢင်းယၢပ်ႇၽိုတ်ႇ ၼႂ်းႁူင်းႁဵၼ်းတႄႉ ပဵၼ်လွင်ႈမေႃသွၼ် ဢမ်ႇပဵင်းပေႃး ယွၼ်ႉလွင်ႈႁႃၵိၼ်လဵင်ႉတွင်ႉလႄႈသင် လႆႈဢွၵ်ႇၵႂႃႇႁဵတ်းၵၢၼ်တၢင်ႇဝၢၼ်ႈတၢင်ႇမိူင်း ပၼ်ႁႃၼႆႉမိူၼ်ၵၼ်ၵူႈတီႈ ။ ယဝ်ႉၵေႃႈပဵၼ်လွင်ႈလုၵ်ႈႁဵၼ်း ၊ ပေႃးဢဝ်ၼႂ်းဝဵင်းတၢင်ႉယၢၼ်းဝႃႈတေႉ လုၵ်ႈဢွၼ်ႇ ဢၼ် ၵႂႃႇႁူင်းႁဵၼ်းၶႄႇၼႆႉဢၢၼ်ႇႁူဝ်ႁဵင်။ ပေႃးဝႃႈ ႁူင်းႁဵၼ်းထမ်ႇမ တေႉ ႁူဝ်ပၢၵ်ႇ မၼ်း ၵူၺ်း ၵေႃႈ ဢမ်ႇ မီး။ ၼႆႉမၼ်းဢိင်ၼိူဝ် ပေႃႈမႄႈလုၵ်ႈဢွၼ်ႇ ဢၼ်ဢမ်ႇပေႃး ပွင်ၸႂ်ပၼ် ” – ဝႃႈၼႆ။ မီးသင်ၶၸဝ်ႈ၊ ၵေႃပွင်ၵၢၼ် လႄႈ မေႃသွၼ် ႁူင်းႁဵၼ်းထမ်ႇမ တူင်ႇဝဵင်း ဢိၵ်ႇ တၵ်ႉၵႃႇ သတ်ႇထႃး 18 ၸေႈဝဵင်း မႃးၶဝ်ႈႁူမ်ႈပၢင်ၵုမ် ႁူင်းႁဵၼ်းထမ်ႇမၼႆႉ ယၢမ်းလဵဝ် မီးဝႆႉ ထိုင်ၸၼ်ႉႁႃႈ ။ ၽႅၼ်ၵၢၼ် မိူဝ်းၼႃႈတေႉ တေသွၼ်ပၼ်ပႃး လၵ်းသုတ်ႇ ဢိင်းၵလဵတ်ႈ ၊ ပပ်ႉႁဵၼ်းလၵ်းသုတ်ႇၵၢၼ်ႁဵၼ်းၸၼ်ႉႁူၵ်း ၵေႃႈ တေၸွႆႈၵၼ်ႁဵတ်းဢွၵ်ႇ ဝႃႈၼႆ။ ႁူင်းႁဵၼ်းထမ်ႇမၼႆႉ တေႇပိုတ်ႇသွၼ်ၼႂ်းၸိုင်ႈတႆးမႃး မိူဝ်ႈပီ 2014 ၊ တင်းမူတ်းမီးယူႇ 28 တူင်ႇဝဵင်း ၼႆယဝ်ႉ။ တၢင်းမုင်ႈမွင်းႁူင်းႁဵၼ်းထမ်ႇမၼႆႉ ပူၵ်းပွင် ပၼ်လုၵ်ႈဢွၼ်ႇႁႂ်ႈပဵၼ်ၽူႈၵတ်ႉၶႅၼ်ႇ ၼႂ်းဝၼ်းမိူဝ်းၼႃႈ ၼႆယဝ်ႉ။

['ပၢႆးပိင်ႇၺႃႇ']

2018-05-29T02:39:15

https://shannews.org/archives/5256

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/05/29၊ BNI/SHAN TV Program, 2018/05/29

ငဝ်းႁၢင်ႈသဵင်ၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ပွင်ႈၵႂၢမ်း-1၊ 2018/05/29၊ BNI/SHAN TV Program, 2018/05/29

['Uncategorized']

2018-05-29T02:11:40

https://shannews.org/archives/5253

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/05/29၊ BNI/SHAN TV Program, 2018/05/29

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ၊ 2018/05/29၊ BNI/SHAN TV Program, 2018/05/29

['Uncategorized']

2018-05-28T10:25:29

https://shannews.org/archives/5249

ၽၵ်းတူလူင်မိူင်းၶႄႇ တီႈမူႇၸေႊ ၵူတ်ႇထတ်းၵူၼ်းၶဝ်ႈဢွၵ်ႇမိူင်း ႁၢဝ်ႈႁႅင်း

ၽၵ်းတူလူင် တၢင်းၶဝ်ႈဢွၵ်ႇမိူင်း လႅၼ်လိၼ် တႆး- ၶႄႇ တီႈမူႇၸေႊၼၼ်ႉ တၢင်းၾၢႆႇၸဝ်ႈၼႃႈတီႈၶႄႇ ၵူတ်ႇ ထတ်းၵူၼ်းမိူင်းၶဝ်ႈဢွၵ်ႇႁၢဝ်ႈႁႅင်း ဝႃႈၼႆ။ တႄႇဢဝ်ႁၢင်လိူၼ်မေႊ 2018 ၼႆႉမႃး ၸဝ်ႈၼႃႈတီႈၶႄႇ ၵူတ်ႇထတ်းၵူၼ်းၶဝ်ႈမိူင်း တီႈလၢၼ်ႇၵဵတ်ႉၽၵ်းတူလူင် လႅၼ်လိၼ်တႆး-ၶႄႇ။ တီႈမူႇၸေႊ တင်း မိူင်းမၢဝ်း မူႇၸေႊ ၸေႊၵဝ်ႇ ၸိုင်ႈတႆးပွတ်းႁွင်ႇၼၼ်ႉ ၵူတ်ႇထတ်းၵူၼ်း ဢၼ်လုၵ်ႉတၢင်း မူႇၸေႊ ၵႂႃႇတၢင်းမိူင်းၶႄႇၼၼ်ႉ ႁၢဝ်ႈႁႅင်း ဝႃႈၼႆ။ ၸၢႆးမႅတ်ႈ ၵူၼ်းပိုၼ်ႉတီႈမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ဝၢႆးလင် ဢၼ်ၵိူတ်ႇၶိုၼ်ႈပၼ်ႁႃ ၼႂ်းၸႄႈဝဵင်းမူႇၸေႊ မိူဝ်ႈပဵၼ်ပၢင်တိုၵ်းၼၼ်ႉမႃး ၵူၼ်းမိူင်း ဢၼ်လုၵ်ႉတၢင်းမူႇၸေႊႁဝ်းသေ ဢၼ်တေၶဝ်ႈၵႂႃႇတၢင်းမိူင်းၶႄႇၼၼ်ႉ ၸဝ်ႈၼႃႈတီႈၶႄႇၶဝ် ၵူတ်ႇထတ်းႁၢဝ်ႈႁႅင်း။ လႆႈတဵၵ်းႁူဝ်မႄႈမိုဝ်းၵူႈၼိဝ်ႉ။ သင်ဝႃႈ မီးပၼ်ႁႃသင်မႃး ၶဝ်တေၸွမ်းႁႃ တူဝ်လႆႈငၢႆႈ။ မိူဝ်ႈၵူႈပွၵ်ႈ လွင်ႈဢၼ်ၶဝ်ဢဝ်မိုဝ်းႁဝ်းၶႃႈသၵႅၼ်းၵူႈၼိဝ်ႉၼၼ်ႉ ၶဝ်ယၢမ်ႈႁဵတ်းမႃးယဝ်ႉၵမ်းၼိုင်ႈ ၵူၺ်းၵႃႈ ၶိူင်ႈၸၢၵ်ႈၶဝ်မၼ်းဢမ်ႇဢွင်ႇ ဢမ်ႇပဵၼ်ၵၢၼ်သေ ၵမ်းၼႆႉ ၶိူင်ႈၸၢၵ်ႈၶဝ်သမ်ႉ လႅပ်ႈႁဵတ်းလႆႈယဝ်ႉႁိုဝ် ဢမ်ႇႁူႉ ၶိုၼ်းမႃးတႄႇႁဵတ်းၶိုၼ်း ထတ်းၵူၼ်းၵႂႃႇမိူင်းၶႄႇ ၸႂ်ႉႁႂ်ႈတဵၵ်းႁူဝ်မႄႈမိုဝ်းၵူႈၵေႃႉ” ဝႃႈၼႆ။ ၵူၼ်းမိူင်းတႆး ဢၼ်လုၵ်ႉတၢင်းမူႇၸေႊ တေၶၢမ်ႈၵႂႃႇတၢင်းမိူင်းၶႄႇၸိူဝ်းၼၼ်ႉ ယွၼ်ႉၾၢႆႇႁူမ်ႇလူမ်ႈၶႄႇထတ်းႁၢဝ်ႈ ႁႅင်းလႄႈ လႆႈၸုၵ်းပႂ်ႉႁိုင်ဝႆႉ ဝႃႈၼႆ။ ၸၢႆးလၢဝ် ၽူႈတူင်ႉၼိုင်ၸုမ်းတူင်ႇဝူင်းတႆး တီႈမူႇၸေႊ လၢတ်ႈတီႈၽူႈတွႆႇႁွၵ်ႈဝႃႈ “ ၸဝ်ႈၼႃႈတီႈၶႄႇၶဝ် ႁႂ်ႈတဵၵ်းႁူဝ် မႄႈမိုဝ်းလႄႈ ဢဝ်လႆႈႁိုင်ပႅတ်ႈ။ မိူဝ်ႈၵူႈပွၵ်ႈ ဢမ်ႇလႆႈတဵၵ်းႁူဝ်မႄႈမိုဝ်း ။ တၢင်းၾၢႆႇၶႄႇၶဝ်တႄႉ ၶဝ်ႁႂ်ႈမၼ်းပဵၼ် ဢၼ်လဵဝ်ၵၼ် တီႈဝႂ်ၶၢမ်ႈမိူင်းတင်း ႁူဝ်မႄႈမိုဝ်း၊ ၵူဝ်မၼ်းမီးဝႂ်ၶၢမ်ႈမိူင်းဢၼ်ပွမ်ၼႆလႄႈ ၸင်ႇႁဵတ်းၼႆဝႃႇ။ လွင်ႈ ဢၼ်ၶဝ်ၵူတ်ႇထတ်းၵူၼ်းၶဝ်ႈႁၢဝ်ႈႁႅင်းၼႆႉ မီးမႃး 5-6 ဝၼ်းယဝ်ႉ” ဝႃႈၼႆ။ ၽၵ်းတူလူင် ဢၼ်လုၵ်ႉတၢင်းမူႇၸေႊ ၶဝ်ႈၸူးမိူင်းၶႄႇသမ်ႉ တင်းမူတ်းတေမီး 3 တီႈ တီႈၼိုင်ႈပဵၼ်တီႈၽၵ်းတူင် မၢၼ်ႈဝဵင်း၊ တီႈၼိုင်ႈသမ်ႉ ၽၵ်းတူၵၢင်(ရွှေနန်းတော်)လႄႈ ထႅင်ႈတီႈၼိုင်ႈသမ်ႉ ၽၵ်းတူၸၢင်ႉၽိူၵ်ႇ(ဆင်ဖြူ) ။ တီႈၽၵ်းတူမၢၼ်ႈဝဵင်းၼၼ်ႉ ဝႆႉတႃႇလူတ်ႉၵႃးတၢင်ႇၵုၼ်ႇၶဝ်ႈဢွၵ်ႇ တီႈၼၼ်ႈၵေႃႈၵူတ်ႇထတ်းႁၢဝ်ႈႁႅင်းမိူၼ်ၵၼ်။ တီႈၽၵ်းတူင်ၸၢင်ႉၽိူၵ်ႇသမ်ႉ ဝႆႉတႃႇၵူၼ်းမိူင်း ၸိူဝ်းဢဝ်လူတ်ႉၶိူင်ႈ/ၵႃး ၵႂႃႇမႃး တီႈၼၼ်ႈၵေႃႈၵူတ်ႇ ထတ်းႁၢဝ်ႈႁႅင်း ဝႆႉၼင်ႇၵဝ်ႇ ဝႃႈၼႆ။

['သုၼ်ႇလႆႈၵူၼ်း']

2018-05-28T09:48:12

https://shannews.org/archives/5244

ၵေႃႁူမ်ႈသၢင်ႈၸိူဝ်ႉၸၢတ်ႈတႆး ႁဵတ်းပၢင်ၵုမ်ဢုပ်ႇ ထတ်းသၢင်ၼႃႈၵၢၼ်

ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၶိုၼ်းမႄးထတ်းသၢင်ၸိုဝ်ႈသဵင် ၼႃႈၵၢၼ်လႄႈ ပုၼ်ႈၽွၼ်းၼႂ်းၸုမ်း ၽူႈၶဝ်ႈပႃး ၼႂ်းၵေႃႁူမ်ႈသၢင်ႈၸိူဝ်ႉၸၢတ်ႈတႆး ဢၼ်ၵေႃႇတင်ႈႁူမ်ႈၵၼ်မႃးၶၢဝ်းတၢင်း 6 လိူၼ် ပိူဝ်ႈတႃႇႁူမ်ႈမိုဝ်းၵၼ် ႁဵတ်းသၢင်ႈၼႃႈၵၢၼ်တူင်ႇဝူင်း ၵူၼ်းတႆး ဢၼ်ၸုမ်းၽႂ်ၸုမ်းမၼ်း ႁဵတ်းယူႇလႄႈမိူၼ်ၵၼ်ၼၼ်ႉလႄႈသင် ပဵၼ်ၼႃႈၵၢၼ်ဢၼ်ၵဵဝ်ႇၶွင်ႈၵူႈၸုမ်းၸုမ်းၼၼ်ႉလႄႈသင် ပိူဝ်ႈတႃႇတေၸၢင်ႈၵပ်းသၢၼ်ပိၼ်ပႆႇၸွႆႈထႅမ်ၵၼ် ၼႂ်းတူင်ႇဝူင်းၵူၼ်းတႆးလႄႈလႆႈၸႂ်ႁူမ်ႈၵၼ် ၵေႃႇတင်ႈမႃးပဵၼ်ငဝ်ႈငုၼ်းသုၼ်ႇၵၢင်။ ဝၼ်းတီႈ 27/05/2018 ၼႆႉ ၵေႃႁူမ်ႈသၢင်ႈၸိူဝ်ႉၸၢတ်ႈတႆး ႁဵတ်းပၢင်ၵုမ်ၵၼ်တီႈႁွင်ႈၵၢၼ်ၵေႃလိၵ်ႈလၢႆးလႄႈ ၾိင်ႈငႄႈတႆး ၵဵင်းမႆႇ ၵဵဝ်ႇၵပ်းၵၢၼ်ၸႂ်ႉတိုဝ်းၸိုဝ်ႈသဵင် ၵေႃႁူမ်ႈသၢင်ႈၸိူဝ်ႉၸၢတ်ႈတႆးလႄႈ ၼႃႈတီႈပုၼ်ႈၽွၼ်း ၼႂ်းၸိူဝ်းလုၵ်ႈၸုမ်း 5 ၸုမ်း ဢုပ်ႇဢူဝ်းၶိုၼ်းထတ်းသၢင် လႅၵ်ႈလၢႆႈပၢႆးဝူၼ်ႉ လူၺ်းလွၵ်းလၢႆးၵၢၼ်ႁူမ်ႈၵၼ် သၢင်ႈၵၢၼ်ပူၵ်းပွင်ဢၼ်တေပဵၼ် ၽွၼ်းလီတႃႇတူင်ႇဝူင်း ၵူၼ်းတႆး ႁႂ်ႈတၢင်ႇၾၢႆႇတၢင်ႇၵေႃႉ တေဢမ်ႇၶဝ်ႈၸႂ် ၽိတ်းပိူင်ႈ။ ဢွၼ်တၢင်းသုတ်း ထတ်းသၢင်ထိုင်လွင်ႈၸႂ်ႉတိုဝ်း ၸိုဝ်ႈသဵင်ၵေႃႁူမ်ႈသၢင်ႈၸိူဝ်ႉၸၢတ်ႈတႆး။ ယွၼ်ႉၵွပ်ႈ ၸုမ်းၸၢဝ်းၶိူဝ်းတႆး ပဵၼ်ၸုမ်းဢၼ်ၵိူတ်ႇဢွၵ်ႇမႃးတီႈၵၢၼ်ၵမ်ႉထႅမ် ၶွင်ႇသီႇဢဝ်ၶိုၼ်းၸိုင်ႈတႆးလႄႈတပ်ႉသိုၵ်း ၸိုင်ႈတႆး RCSS/SSA သေတႃႉ မိူဝ်ႈၸုမ်း ၸဝ်ႈၵဝ်ႇႁဵတ်းၼႃႈတီႈပုၼ်ႈၽွၼ်းၸဝ်ႈၵဝ်ႇ ဢၼ်ႁဵတ်းမႃးယူႇ တႃႇသေႇၼၼ်ႉ ႁႂ်ႈပဵၼ်ၼႃႈတီႈပုၼ်ႈၽွၼ်း လၵ်းလၵ်းၶွင်ၸဝ်ႈၵဝ်ႇလႄႈ တၵ်းထုၵ်ႇလီလႆႈဝႄႈလွင်ႈၵၢၼ် ၸႂ်ႉတိုဝ်းၸိုဝ်ႈသဵင်ၵေႃႁူမ်ႈသၢင်ႈၸိူဝ်ႉၸၢတ်ႈတႆး ဢမ်ႇဝႃႈတွၼ်ႈလႂ်တီႈလႂ် မိူဝ်ႈလႂ်။ လိူဝ်သေဝႃႈပဵၼ်ၵၢၼ် ဢၼ်ၵူႈၸုမ်းၸုမ်းတင်း 5 ၸုမ်းလႆႈၸႂ်ၵၼ်ႁဵတ်းသၢင်ႈ ၸွမ်းၵၼ်ၼၼ်ႉ ၸင်ႇတေၸႂ်ႉတိုဝ်းၸိုဝ်ႈၵေႃႁူမ်ႈသၢင်ႈ ၸိူဝ်ႉၸၢတ်ႈတႆး။ ၼွၵ်ႈသေၼၼ်ႉၵေႃႈ ၸုမ်းၵွင်တိုၼ်းၸွႆႈၸၢတ်ႈ ဢၼ်ၵဵပ်းႁွမ်ငိုၼ်းတွင်းၶဝ်ႈပႃဢႃးႁၢရ်တၢင်းၵိၼ်ယႅမ်ႉသေ ၵႂႃႇၸွႆႈၵေႃႉသိုၵ်းယူႇၵူႈလိူၼ်ၼၼ်ႉၵေႃႈတေႃႈၼင်ႇၼၼ် ပဵၼ်ၼမ်ႉၸႂ်သူၼ်ႇၸုမ်းၵွင်တိုၼ်းၵၢင်ၵူၺ်း ဢမ်ႇၸႂ်ႈ ၵေႃႈႁူမ်ႈသၢင်ႈၸိူဝ်ႉၸၢတ်ႈတႆး။ ယွၼ်ႉလွင်ႈၸိူဝ်းၼႆႉသေ လၢႆၾၢႆႇၶဝ်ႈၸႂ်ႁၼ်ဝႃႈ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉၵေႃႈ ပဵၼ်ၸုမ်းဢၼ် ယူႇၾၢႆႇ ၾၢႆႇတပ်ႉသိုၵ်းပွတ်းၸၢၼ်းၵူၺ်း ႁဵတ်းပၼ်ၽွၼ်းလီတႃႇတပ်ႉသိုၵ်းပွတ်းၸၢၼ်းၵူၺ်းၼႆလႄႈ ၸင်ႇလႆႈမႃးႁဵတ်း ပၢင်ၵုမ်ၶိုၼ်းၸီႉၸႅင်ႈထတ်းသၢင်ၼႄၵၼ်။ ပေႃးၸိူင်ႉၼၼ် ၵေႃႁူမ်ႈသၢင်ႈၸိူဝ်ႉၸၢတ်ႈတႆး ၼႆႉ ဢမ်ႇပဵၼ်ၵၢင် ဢမ်ႇၸႂ်ႈတႃႇပုၼ်ႈတႆးတင်းသဵင်ႈ တေဢွၵ်ႇၾၢင်ႁၢင်ႈၼင်ႇၼၼ်။ တီႈတႄႉမၼ်းၵေႃႈႁူမ်ႈသၢင်ႈၸိူဝ်ႉၸၢတ်ႈတႆးၼႆႉ လႆႈၸႂ်ၵၼ်သေၵေႃႇတင်ႈၶိုၼ်ႈမႃး မိူဝ်ႈဝၼ်းတီႈ 21 လိူၼ် ၼူဝ်ႊဝႅမ်ႊၿိူဝ်ႊ 2017 ၼၼ်ႉ ပိူဝ်ႈတႃႇၵူႈမူႇၵူႈၸုမ်းတေၸၢင်ႈၵပ်းသၢၼ်ငၢႆႈငႅမ်ႈလႄႈႁူမ်ႈမိုဝ်းၵၼ် မီးဢဵၼ်း ဢၢၼ်းလၵ်းၼမ်း ၵဵဝ်ႇၵပ်းၵၢၼ်တူင်ႇဝူင်းၵူၼ်းတႆး ဢိၵ်ႇတင်းၵၢၼ်ဢၼ်ပဵၼ်ၼႃႈပဵၼ်တႃတႆးတင်းသဵင်ႈ ယိူင်ႈငၢႆးမိူၼ်သၽႃး တႃႇၵူႈမူႇၵူႈၸုမ်းၶဝ်ႈမႃးလႅၵ်ႇပိၼ်ႇတၢင်းႁူႉတၢင်းႁၼ် ပၼ်တၢင်းဝူၼ်ႉတၢင်းၶႆႈၸႂ် ၵမ်ႉထႅမ်ပၼ်ႁႅင်း ယုၵ်ႉယွင်ႈဢူဢၢႆမုၼ်ငဝ်းၼႃႈတႃၸိုဝ်ႈသဵင်ၵၼ် ဢမ်ႇယႃႉယုင်ႈၵဝ်းသႄႇမႄႇသူၼ်း ဢမ်ႇၶႃႉ ၸိုဝ်ႈၶၢႆသဵင် ဢမ်ႇသႄႉဢမ်ႇၼႄး ဢမ်ႇဝႃႈၸုမ်းလႄႈၿူၵ်ၵလ (သူၼ်ႇတူဝ်) ၽူႈလႂ်ၽႂ်ၵေႃႉလႂ်။ ၵေႃႁူမ်ႈသၢင်ႈၸိူဝ်ႉၸၢတ်ႈတႆးၼႆႉ ဢမ်ႇယူႇတႂ်ႈတပ်ႉသိုၵ်းၸုမ်းလႂ် ဢမ်ႇယူႇတႂ်ႈပႃႇတီႇၸုမ်းလႂ်လႄႈမီး လၵ်းၼမ်းဢဝ်ၵၢၼ်ၽွမ်းႁူမ်ႈပဵၼ်လၵ်းသေ ၵမ်ႉထႅမ်ႁၼ်လီယုၵ်ႉယွင်ႈၵူႈမူႇၵူႈၸုမ်း ဢမ်ႇဝႃႈၼွၵ်ႈမိူင်း ၼႂ်းမိူင်း ဢၼ်ႁဵတ်းၵၢၼ်တူင်ႉၼိုင်တူင်ႇဝူင်းၵူၼ်း ၵၢၼ်ပူၵ်းပွင် ႁူမ်ႈတင်းတူင်ႇဝူင်းၵၢၼ်ၾိင်ႈငႄႈလိၵ်ႈလၢႆး လႄႈၵၢၼ်ၸိူဝ်ႉၸၢတ်ႈၸိူဝ်ႉၶိူဝ်းဝၢၼ်ႈမိူင်း။ လၵ်းလၵ်းလူင်မၼ်း ၵမ်ႉထႅမ်ပၼ်ႁႅင်း ၵေႃပွင်ၵၢၼ်ၽွမ်ႉႁူမ်ႈၸိုင်ႈတႆး (CSSU) ပဵၼ်တူဝ်တႅၼ်း ႁဵတ်းသၢင်ႈ ၼႃႈတီႈၵၢၼ်မိူင်းတႆးၼၼ်ႉ။ ၵေႃႁူမ်ႈသၢင်ႈၸိူဝ်ႉၸၢတ်ႈတႆး 1.ၸုမ်းၸၢဝ်းၶိူဝ်းတႆး၊ 2.ၵေႃလိၵ်ႈလၢႆးလႄႈၾိင်ႈငႄႈတႆး ၵဵင်းမႆႇ၊ 3. ၸုမ်းၵွင်တိုၼ်းၸွႆႈၸၢတ်ႈ၊ 4. ၸုမ်းႁူမ်ႈတုမ်ပီႈၼွင်ႉတႆး၊ 5. ၼုမ်ႇတႆးၵတ်းယဵၼ်။

['ၵူႈလွင်ႈလွင်ႈ']

2018-05-28T07:49:35

https://shannews.org/archives/5241

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 28/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.51 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 212.26 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 28/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 27/05/2018 ငိုၼ်းထႆး 1 ဝၢတ်ႇ = 42.15 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353 ပျႃး၊ ငိုၼ်းၶႄႇ 1 ယႅၼ်ႉ = 211.79 ပျႃး။

['ၵၢၼ်မၢၵ်ႈမီး']

2018-05-28T07:42:40

https://shannews.org/archives/5239

ၽႂ်တေၶဝ်ႈၶႅင်ႇ ပၢင်လိူၵ်ႈတင်ႈသွမ်ႈ ႁႂ်ႈလူင်းၸိုဝ်ႈၼႂ်းႁူဝ်လိူၼ်ၵျူႊလၢႆႊ

ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ပိုၼ်ၽၢဝ်ႇဝႃႈ ၼေႃႇၽူႈတႅၼ်းဢၼ်တေၶဝ်ႈၶေႉၶႅင်ႇ ၼႂ်းပၢင်လိူၵ်ႈ တင်ႈသွမ်ႈၼၼ်ႉ တေပၼ်သဵၼ်ႈၸိုဝ်ႈလႆႈ ၼႂ်းႁူဝ်လိူၼ်ၵျူႊလၢႆႊ တႃႇၶၢဝ်းတၢင်း 10 ဝၼ်း ဝႃႈၼႆ။ ဝၼ်းတီႈ 25/05/2018 ၶွမ်ႊမသျိၼ်ႊ ပၢင်လိူၵ်ႈတင်ႈမိူင်းႁူမ်ႈတုမ် ပိုၼ်ၽၢဝ်ႇဢွၵ်ႇပဵၼ်တၢင်းၵၢၼ်ဝႃႈ ပႃႇတီႇလႂ်၊ သုၼ်ႇလဵဝ်လႂ် သင်ဝႃႈ တေၶဝ်ႈၶႅင်ႇ ၼႂ်းပၢင်လိူၵ်ႈတင်ႈသွမ်ႈ ဢၼ်တေၸတ်းႁဵတ်းၼႂ်းႁူဝ်လိူၼ်ၼူဝ်ႊဝႅမ်ႊၿိူဝ်ႊ ၼၼ်ႉ ႁႂ်ႈလူင်းၸိုဝ်ႈပၼ်သဵၼ်ႈသၢႆမၢႆလႆႈ ၼႂ်းဝၼ်းတီႈ 02-11/07/2018 ဝႃႈၼႆ။ ၸၢႆးၵျေႃႇၸေႇယ ၽူႈတႅၼ်းသၽႃးၸႄႈမိူင်း ၶဵတ်ႇလိူၵ်ႈတင်ႈမၢႆ (1) ၸႄႈဝဵင်းလၢႆးၶႃႈ လၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းၸႄႈဝဵင်းလၢႆးၶႃႈႁဝ်း ဢွင်ႈတီႈၽူႈတႅၼ်းသၽႃးၵူၼ်းမိူင်း ဢၼ်လုတ်ႈႁၢမ်းပဝ်ႇဝႆႉၼၼ်ႉ ပႃႇတီႇႁူဝ်သိူဝ်ႁဝ်းၶႃႈ တေၶဝ်ႈၶႅင်ႇယူႇ။ ယွၼ်ႉသင်ၼႆ ၼႂ်းၸႄႈဝဵင်းလၢႆးၶႃႈႁဝ်းၵေႃႈ မီးၽူႈတႅၼ်းၸႄႈမိူင်းဝႆႉ 2 ၵေႃႉယဝ်ႉ။ လွင်ႈဢၼ်ဝႃႈ ၼေႃႇၽူႈတႅၼ်း ဢၼ်တေမႃးၶဝ်ႈလိူၵ်ႈတင်ႈ တီႈလၢႆးၶႃႈႁဝ်းၼႆႉတႄႉ တေပဵၼ်ၽႂ်ၵေႃႉလႂ် ဢၼ်ဝႃႈၼၼ်ႉ ႁဝ်းၶႃႈ တႄႉ ပႆႇလႆႈႁူႉ ယူႇတီႈငဝ်ႈငုၼ်းသေ တေၸတ်းလူင်းမႃးၵူၺ်း” ဝႃႈၼႆ။ သိုပ်ႇလၢတ်ႈဝႃႈ ၼႂ်းၸႄႈဝဵင်းလၢႆးၶႃႈႁဝ်း ပႃႇတီႇဢၼ်တေၶဝ်ႈလိူၵ်ႈတင်ႈတႄႉ လႆႈႁပ်ႉႁူႉဝႆႉၶၢဝ်ႉၶၢဝ်ႉမၼ်းတႄႉ ပႃႇတီႇႁူဝ်သိူဝ်၊ သိူဝ်ၽိူၵ်ႇလႄႈ ၼူၵ်ႉယုင်း။ ၵူၺ်းၵႃႈ ပႃႇတီႇသၢင်ႇသီႈ ပႆႇႁူႉတႅတ်ႈတေႃး ဝႃႈၼႆ။ သဵၼ်ႈၸိုဝ်ႈၼေႃႇၽူႈတႅၼ်းသၽႃး ဢၼ်ၶဝ်ႈလိူၵ်ႈတင်ႈသွမ်ႈ ဢွင်ႈတီႈႁၢမ်းပဝ်ႇဝႆႉ 13 တီႈၼင်ႈၼၼ်ႉ ႁႂ်ႈယိုၼ်ႈ သဵၼ်ႈၸိုဝ်ႈပၼ် ၼႂ်းဝၼ်းတီႈ 02/07/2018 ထိုင် 11/07/2018 ။ လိူဝ်ၼၼ်ႉ သင်ဝႃႈ ၶႂ်ႈထွၼ်ၶိုၼ်း ၽိုၼ်လဝ်ႈ ၼေႃႇၽူႈတႅၼ်းၵေႃႈထွၼ်လႆႈ ၵွၼ်ႇပႆႇထိုင် ဝၼ်းတီႈ 13/07/2018 ဝႃႈၼႆ။ ယူႇတီႈၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် တေၵူတ်ႇထတ်းၸိုဝ်ႈသဵၼ်ႈသၢႆမၢႆ ၼေႃႇၽူႈတႅၼ်းဢၼ် တၢင်ႇ ယိုၼ်ႈၶိုၼ်ႈမႃး တႄႇဢဝ်ဝၼ်းတီႈ 16-22/07/2018 ဝႃႈၼႆ။ ပၢင်လိူၵ်ႈတင်ႈသွမ်ႈဢၼ်တေၸတ်းႁဵတ်းပွၵ်ႈၵမ်းၼႆႉ တေၸတ်းႁဵတ်းၼႂ်းဝၼ်းတီႈ 03/11/2018 တီႈ ၼင်ႈဢၼ် ပဝ်ႇဝႆႉ မီး 13 တီႈၼင်ႈ။ ၼႂ်းၼၼ်ႉ ပႃးမိူင်းတႆး 1 တီႈၼင်ႈ ပဵၼ်ၼႂ်းၸႄႈဝဵင်း လၢႆးၶႃႈ၊ တီႈၼင်ႈလုင်းမူၼ်း ၽူႈ တႅၼ်းသၽႃးၵူၼ်းမိူင်းလၢႆးၶႃႈ ဢၼ်လူႉသဵင်ႈသုတ်းမုၼ်းၵႂႃႇ မိူဝ်ႈပီ 2017။

['ၵူႈလွင်ႈလွင်ႈ']

2018-05-28T07:39:05

https://shannews.org/archives/5233

ႁူင်းႁဵၼ်းၸိူဝ်ႉၸၢတ်ႈ ဝၢၼ်ႈယိူင်း လၢႆးၶႃႈ ၶႂၢၵ်ႈၸၼ်ႉသေ ပိုတ်ႇပၢႆႉမႂ်ႇ

ႁူင်းႁဵၼ်းၸိူဝ်ႉၸၢတ်ႈ ဢိူင်ႇထုင်ႉယိူင်း ၸႄႈဝဵင်းလၢႆးၶႃႈ ပိုတ်ႇပၢႆႉႁူင်းႁဵၼ်းလႄႈ ပိုတ်ႇႁွင်ႈႁဵၼ်းမႂ်ႇထႅင်ႈ မီးၽူႈ ၶဝ်ႈႁူမ်ႈပၼ်ႁႅင်း 100 ပၢႆ။ ဝၼ်းတီႈ 26/05/2018 ယၢမ်းၵၢင်ၼႂ် သင်ၶၸဝ်ႈ၊ ၶွမ်ႊမတီႊႁူင်းႁဵၼ်းၸိူဝ်ႉၸၢတ်ႈ၊ ၽူႈတႅၼ်းသၽႃး၊ ၸုမ်းတူင်ႉ ၼိုင်တူင်ႇဝူင်းၵူၼ်း၊ ၸုမ်းၵူၼ်းၼုမ်ႇလႄႈ ၵူၼ်းမိူင်းၼႂ်းပိုၼ်ႉတီႈ ႁူမ်ႈၵၼ် ပိုတ်ႇပၢႆႉႁူင်းႁဵၼ်းၸိူဝ်ႉၸၢတ်ႈလႄႈ ပိုတ်ႇႁွင်ႈႁဵၼ်းမႂ်ႇထႅင်ႈ တီႈဢိူင်ႇထုင်ႉယိူင်း ၸႄႈဝဵင်းလၢႆးၶႃႈ ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း ဝႃႈၼႆ။ ၸၢႆးၵျေႃႇၸေႇယ ၽူႈတႅၼ်းသၽႃးၸႄႈမိူင်းၶဵတ်ႈလိူၵ်ႈတင်ႈမၢႆ(1) ၸႄႈဝဵင်းလၢႆးၶႃႈ လၢတ်ႈတီႈၽူႈတွႆႇႁွၵ်ႈဝႃႈ “ ႁူင်း ႁဵၼ်းၸိူဝ်ႉၸၢတ်ႈႁဝ်းတႄႉ တေႇပိုတ်ႇမႃး မိူဝ်ႈပီၵၢႆယဝ်ႉ။ ပွၵ်ႈၼႆႉတႄႉ ပိုတ်ႇပၢႆႉႁူင်းႁဵၼ်းၸိူဝ်ႉၸၢတ်ႈ။ ယဝ်ႉ ၵေႃႈ သမ်ႉသၢင်ႇတေႃႇၸွမ်း ဝၼ်းၵိူတ်ႇၸဝ်ႈတူၼ်ၶူးလူင်ဝိႁၢရ်ၵျွင်းၵၢင်တူင်ႈ ၼႂ်းဢိူင်ႇထုင်ႉယိူင်း ႁဝ်းသေ သင်ၶ ၸဝ်ႈတင်း ၶွမ်ႊမတီႊႁူင်းႁဵၼ်း ႁူမ်ႈၵၼ်သေ ၸင်ႇလႆႈၸတ်းႁဵတ်းမႃး” ဝႃႈၼႆ။ ႁူင်းႁဵၼ်းၸိူဝ်ႉၸၢတ်ႈ တီႈဢိူင်ႇထုင်ႉယိူင်း ၸႄႈဝဵင်းလၢႆးၶႃႈၼႆႉ တေႇပိုတ်ႇသွၼ်မႃးလႆႈ ပီၼိုင်ႈယဝ်ႉ မိူဝ်ႈပီပူၼ်ႉမႃး လုၵ်ႈႁဵၼ်း မီး 30 ပၢႆ။ ပီၼႆႉသမ်ႉ လုၵ်ႈႁဵၼ်းမီး 60 ပၢႆ ။ ယဝ်ႉၵေႃႈ ၸၼ်ႉလိၵ်ႈမႄးၶႂၢၵ်ႈဢွၵ်ႇမႃးထႅင်ႈၸၼ်ႉၼိုင်ႈ မိူဝ်ႈပီၵၢႆ မီးၸၼ်ႉငဝ်ႈ၊ ၸၼ်ႉၼိုင်ႈ ၵူၺ်းပီၼႆႉၶႂၢၵ်ႈထႅင်ႈ ၸၼ်ႉသွင် ဝႃႈၼႆ။ ၸၢႆးၵျေႃႇၸေႇယ လၢတ်ႈဝႃႈ ၼႂ်းႁူင်းႁဵၼ်းၸိူဝ်ႉၸၢတ်ႈႁဝ်းတႄႉ ဢဝ်လိၵ်ႈတႆးပိူင်ယႂ်ႇသေ ပူင်သွၼ်ၵႂႃႇ။ ယဝ်ႉၵေႃႈ တေမီးၽႃသႃဢင်းၵိတ်းထႅင်ႈ။ ပီၼႆႉ သမ်ႉၶႂၢၵ်ႈၶိုၼ်ႈမႃးထႅင်ႈၸၼ်ႉသွင်လႄႈ တေသွၼ်ပႃးထႅင်ႈ ပၢႆးၼပ်ႉ၊ ပၢႆးသၢႆႊ ၸဵမ်ၸိူဝ်းၼႆႉထႅင်ႈလူးၵွၼ်ႇ” ဝႃႈၼႆ။ Photo – Sai Lang Herng

['ပၢႆးပိင်ႇၺႃႇ']

2018-05-28T07:25:54

https://shannews.org/archives/5226

ၸုမ်းတွႆႇတိုင်ႈ ပၢႆးမွၼ်းတႆး ၵဵင်းမႆႇ ႁူပ်ႉထူပ်းၵၼ် ၵမ်းႁႅၵ်ႈ

ၸုမ်းတွႆႇတိုင်ႈ ပၢႆးမွၼ်းတႆး 8 ၸုမ်း ၼႂ်းၵဵင်းမႆႇ ၸတ်းႁဵတ်းပၢင်ႁူပ်ႉထူပ်း ဢုပ်ႇဢူဝ်းၵၼ် တႃႇပဵၼ်လွင်ႈ မိုတ်ႈၵိုဝ်းၸမ်ၸႂ်ၵၼ်လႄႈ တႃႇတိုတ်ႉတၢႆးၸုင်ၸၼ်ၵၼ် ႁႂ်ႈပၢႆးမွၼ်းတႆး ပေႃးၶိုၼ်ႈယႂ်ႇ ၶိုတ်းၸၼ်ႉၵႂႃႇ ၸိူဝ်းၼႆႉ ဝႃႈၼႆ။ ဝၼ်းတီႈ 19/05/2018 ၸုမ်းတွႆႇတိုင်ႈ ပၢႆးမွၼ်းတႆး 8 ၸုမ်း ၼႂ်းၵဵင်းမႆႇ ႁူပ်ႉထူပ်းဢုပ်ႇဢူဝ်းၵၼ် ပဵၼ်ပွၵ်ႈ ၵမ်းႁႅၵ်ႈ တီႈႁၢၼ်ႉဢမ်းၽၼ်းၵႅဝ်ႈ ၸႄႈဝဵင်းၵဵင်းမႆႇ ၸိုင်ႈထႆး ။ ၸၢႆးသႅင်ၼေႃႇၾႃႉ ၽူႈတွႆႇတိုင်ႈဝူင်းသိူဝ်း လၢတ်ႈတီႈၽူႈတွႆႇႁွၵ်ႈဝႃႈ “ လွင်ႈတၢင်းမၼ်းတႄႉ ၵွပ်ႈႁၼ်ထိုင်ဝႃႈ ၸုမ်းပၢႆးမွၼ်းတႆးႁဝ်း တီႈၼႂ်းၵဵင်းမႆႇၼႆႉ မီးယူႇတင်းၼမ် ၵူၺ်းၵႃႈ ၵမ်ႈၼမ်လဵၼ်ႈၽႂ်လဵၼ်ႈမၼ်း ႁွင်ႉၽႂ်ႁွင်ႉ မၼ်းၵူၺ်း ဢမ်ႇလႆႈႁူႉၸၵ်းမိုတ်ႈၵိုဝ်းၵၼ် ဢမ်ႇလႆႈၶွၼ်ႈတုမ်ၵၼ်သေပွၵ်ႈ တေႃႈၼင်ႇပဵၼ်ပွႆးလၢမ်းၵေႃႈ မၢင်ၸိူဝ်းယင်းဢမ်ႇပေႃးလႆႈလၢတ်ႈတေႃႇၵၼ်။ ၵွပ်ႈၼႆ ၸင်ႇဝူၼ်ႉဝႃႈ ပေႃးႁဝ်းမိုတ်ႈၵိုဝ်းၵၼ်ဝႆႉ ၸူႉတုမ် ယူဝ်ႁဝ်းတေၸၢင်ႈပဵၼ်ႁႅင်းယႂ်ႇမႃးလႄႈ ႁႂ်ႈမေႃဢွၼ်ၵၼ် ၸုင်ၸၼ် တိုတ်ႉတၢႆးၵၼ် ႁႂ်ႈပၢႆးမွၼ်း တႆးႁဝ်း ၶိုၼ်ႈယႂ်ႇ ၶိုတ်းၸၼ်ႉပဵင်းပိူၼ်ႈမႃးၼႆသေ ၸင်ႇပဵၼ်မႃးပၢင်ႁူပ်ႉထူပ်းဢၼ်ၼႆႉ” ဝႃႈၼႆ။ ပၢင်ႁူပ်ႉထူပ်းၵၼ်ၼႆႉ ၵွပ်ႈဝႃႈ ပဵၼ်ပွၵ်ႈၵမ်းႁႅၵ်ႈၼႆလႄႈ လႆႈဝႃႈပဵၼ်ပၢင်ႁူပ်ႉထူပ်း ႁႂ်ႈလႆႈႁူႉၸၵ်းမိုတ်ႈၵိုဝ်း ၵၼ်။ လိူဝ်ၼၼ်ႉ ႁူမ်ႈတွႆႇတိုင်ႈႁွင်ႉၽဵင်းၵႂၢမ်းၸွမ်းၵၼ် တင်းမူတ်း 8 ၸုမ်း ဝႃႈၼႆ။ ၸၢႆးသႅင်ၼေႃႇၾႃႉ လၢတ်ႈဝႃႈ ယိူင်းဢၢၼ်းတႄႉ ၶႂ်ႈႁႂ်ႈပဵၼ်မႃးထႅင်ႈ ၵွပ်ႈဝႃႈဢမ်ႇၵႃးၼႂ်း ၵဵင်းမႆႇၼႆႉၵူၺ်း ၸုမ်း ပၢႆးမွၼ်းတႆးႁဝ်း ယင်းတိုၵ်ႉ မီးထႅင်ႈတင်းၼမ်။ တၢင်းၼႃႈမႃး ၶႂ်ႈၶႂၢၵ်ႈတူင်ႇဝူင်းပၢႆးမွၼ်းတႆးႁဝ်း ႁႂ်ႈၵႂၢင်ႈ ၼမ် မႃးထႅင်ႈလိူဝ်ၵဝ်ႇ ဝႃႈၼႆ။ ၸုမ်းတွႆႇတိုင်ႈပၢႆးမွၼ်းတႆး ဢၼ်ႁူပ်ႉၵၼ်တီႈၵဵင်းမႆႇ 8 ၸုမ်းၼၼ်ႉ မိူၼ်ၼင်ႇ ၸုမ်းလိူတ်ႈတႆး၊ ၸုမ်းဢူၺ်း ၵေႃႉ၊ ၸုမ်းႁႅင်းၸႂ်တႆး၊ တႆးႁၵ်ႉတႆး၊ တိုၵ်ႉႁႅင်း၊ Double M (မွၵ်ႇမႆႇ)၊ STK (သၢႆတႅၼ်းၶိူဝ်း)လႄႈ ၸုမ်း SIR (သိူဝ်း) ၸိူဝ်းၼႆႉ ဝႃႈၼႆ။

['ၵူႈလွင်ႈလွင်ႈ']

2018-05-28T07:22:00

https://shannews.org/archives/5223

ဝဵင်းလၢဝ်ႇၵၢႆး ၵူၼ်းၵိၼ်ယႃႈမႃႉ ၵေႃႉၼိုင်ႈ ၾၼ်းၵူၼ်းတၢႆ 7 ၵေႃႉ

ၸိုင်ႈတႆးပွတ်းႁွင်ႇ ၼႂ်းၸႄႈဝဵင်းလၢဝ်ႇၵၢႆး မီးၽူႈၸၢႆးၵေႃႉၼိုင်ႈ ၵိၼ်ယႃႈမႃႉၼမ်သေ ပႃးလႅဝ်းလမ်းၾၼ်းၵူၼ်း ဝၢၼ်ႈႁဵတ်းႁႂ်ႈ ၵူၼ်းလူႉတၢႆ 7 ၵေႃႉ မၢတ်ႇၸဵပ်း 14 ၵေႃႉ ဝႃႈၼႆ။ ဝၼ်းတီႈ 24/05/2018 ယၢမ်းၵၢင်ၼႂ်ၸဝ်ႉ မီးၵူၼ်းၵေႃႉၼိုင်ႈ ၸိုဝ်ႈႁွင်ႉ ၵျိၼ်ႊလၢဝ်ႊဢၢႆႊ ၵိၼ်ယႃႈမႃႉၼမ်သေ လမ်းၾၼ်း ၵူၼ်းၼႂ်းဝၢၼ်ႈ ဝၢၼ်ႈႁူဝ်ႇသျိၼ်ႇၵျူင်း ၸႄႈဝဵင်းလၢဝ်ႇၵၢႆး ၸိုင်ႈတႆးပွတ်းႁွင်ႇ။ ၵူၼ်းမိူင်းလူႉတၢႆယွၼ်ႉ 7 ၵေႃႉ မၢတ်ႇၸဵပ်း 14 ၵေႃႉ ဝႃႈၼႆ။ ၽူႈမီးပုၼ်ႈၽွၼ်း ပလိၵ်ႈၸႄႈဝဵင်းလၢဝ်ႇၵၢႆး လၢတ်ႈဝႃႈ “ မၼ်းၸၢႆးၼႆႉ ယွင်ႇယႃႈသေ ဢဝ်ၽႃႉၾၼ်းသႂ်ႇမေး မၼ်းၸၢႆးတင်း လုၵ်ႈယိင်းမၼ်းဢွၼ်တၢင်း။ ယဝ်ႉၵေႃႈ ၵႂႃႇတွႆႇၽၵ်းတူႁိူၼ်းပိူၼ်ႈသေ ၶိုၼ်ႈႁိူၼ်းလူင်းႁိူၼ်း ဢဝ်ၽႃႉၾၼ်းသႂ်ႇပိူၼ်ႈ၊ သင်ဝႃႈ ႁိူၼ်းလႂ် ပိုတ်ႇၽၵ်းတူပၼ်ၵေႃႈ ဢဝ်ၽႃႉၾၼ်းသႂ်ႇၵမ်းလဵဝ်ႁဵတ်းၼၼ်။ ဢၼ် မၼ်းဢဝ်ၽႃႉၾၼ်းသႂ်ႇသေ ၵူၼ်းလႆႈလူႉတၢႆ ပႃးမေးမၼ်းၸၢႆးလႄႈ လုၵ်ႈယိင်း မၼ်းၸၢႆး တင်းမူတ်း 7 ၵေႃႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ၵူၼ်းဝၢၼ်ႈလႆႈႁူမ်ႈၵၼ်သေ ၶႄမၼ်းၸၢႆး၊ ၶႄဢမ်ႇလႆႈထိုင်တီႈမီးလွင်ႈၾၼ်းၵၼ်ၶိုၼ်းလႄႈ မၼ်းၸၢႆးၵေႃႈ လႆႈလူႉတၢႆၵႂႃႇၼႂ်းဝၼ်းၼၼ်ႉ မိူၼ်ၵၼ် ဝႃႈၼႆ။ ၵူၼ်းမၢတ်ႇၸဵပ်း 14 ၵေႃႉ ၸိူဝ်းၼၼ်ႉ လႆႈသူင်ႇယူတ်းယႃတူဝ်ဝႆႉ တီႈႁူင်းယႃၸႄႈဝဵင်းလၢဝ်ႇၵၢႆး ဝႆႉယူႇ ဝႃႈၼႆ။ ၼႂ်းမိူင်းတႆးပွတ်းႁွင်ႇၼႆႉ ဢိင်ၼိူဝ်ပၼ်ႁႃယႃႈမဝ်းၵမ်သေ ၵႆႉပဵၼ်ပၼ်ႁႃၵၢၼ်ၾၼ်းတႅင်းၵၼ် ႁိမ်ၶူဝ်းၶွင်ၵၼ်။ မိူၼ် ၼင်ႇ ၼႂ်းဝဵင်းလႃႈသဵဝ်ႈ ၼၼ်ႉၵေႃႈ မီးၵူၼ်းၼုမ်ႇမၢင်ၸိူဝ်း ၽွတ်ႈႁဵတ်းၸုမ်းသေ လႄႇႁႃဢဝ်ၽႃႉၾၼ်းပိူၼ်ႈ လူၺ်ႈဢမ်ႇ မီးလွင်ႈ တၢင်းသင်။ ၼႂ်းမိူင်းတႆးပတ်ႉပိုၼ်ႉ ယႃႈမဝ်းၵမ်လိူင်ႇၼမ် သိုဝ်ႉငၢႆႈ၊ ငိုၼ်းမၢၼ်ႈၼိုင်ႈႁဵင် သိုဝ်ႉ လႆႈ 4-5 မဵတ်ႉ(ယႃႈမႃႉ) ၵေႃႈမီး ဝႃႈၼႆ။

['ယႃႈမဝ်းၵမ်']

2018-05-28T06:59:20

https://shannews.org/archives/5219

ၸုမ်းၼၢင်းယိင်း RCSS တေႁဵတ်းသၢင်ႈႁူင်းလိုဝ်ႈသဝ်း တီႈလွႆတႆးလႅင်း

ၸုမ်းၼၢင်းယိင်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး RCSS/SSA တေႁူမ်ႈၵၼ် ၵေႃႇသၢင်ႈႁူင်းလိုဝ်ႈသဝ်း တီႈငဝ်ႈၸိုင်ႈလွႆတႆးလႅင်း တႃႇႁႂ်ႈၶႅၵ်ႇတီႈၸမ်ၵႆလႆႈမႃးလိုဝ်ႈသဝ်းဝႃႈၼႆ။ တႄႇဢဝ်ဝၼ်းတီႈ 26/03/2018ၼႆႉမႃးၸုမ်းၼၢင်းယိင်း ၶွင်ႇသီႇဢဝ်ၶိုၼ်းၸိုင်ႈတႆး/တပ်ႉသိုၵ်းၸိုင်ႈတႆး ပဵၼ် ၵဝ်ႉၵၼ်းသေပူၵ်းတင်ႈသဝ်တႄႇၵၢၼ်ၵေႃႇသၢင်ႈ ႁူင်းလိုဝ်ႈသဝ်း တွၼ်ႈတႃႇၵေႃႉသိုၵ်းၵေႃႉႁၢၼ်ၸိူဝ်းဢၼ်မႃးယႃတူဝ်လႄႈ လုၵ်ႈလၢင်းၼၢင်းမေး ၸိူဝ်းမႃးသူႇၸႂ်း လႆႈလိုဝ်ႈၼွၼ်း -ဝႃႈၼႆ။ ၼၢင်းလိူၼ်ၶမ်း ႁူဝ်ပဝ်ႈၸုမ်းၼၢင်းယိင်း မေးၼၢင်းၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင် RCSS/SSA လၢတ်ႈဝႃႈ “ယိူင်းဢၢၼ်းဢၼ်ႁဝ်းၶႃႈၵေႃႇသၢင်ႈၼႆႉ ပိူဝ်ႈႁႂ်ႈလုၵ်ႈမေး ၵူၼ်းသိုၵ်း ဢၼ်လုၵ်ႉၼႂ်းမိူင်းမႃး ၸိူဝ်းပႆႇမီးတီႈယူႇၼၼ်ႉ ႁႂ်ႈလႆႈမႃးလိုဝ်ႈသဝ်း၊ တႃႇႁႂ်ႈၵူၼ်းသိုၵ်းလႄႈ လုၵ်ႈမေးၵူၼ်းသိုၵ်းဢၼ်ယူႇၸွမ်းတပ်ႉၼၼ်ႉ ပေႃးမႃးယႃတူဝ်၊ မႃးၵိူတ်ႇလုၵ်ႈၸိူဝ်းၼႆႉ ႁႂ်ႈၸၢင်ႈမႃးလိုဝ်ႈ၊ တႃႇႁႂ်ႈပေႃႈမႄႈပီႈၼွင်ႉၸိူဝ်းမႃးၸႂ်းလုၵ်ႈလၢင်း ၵေႃႉသိုၵ်း ၵေႃႉႁၢၼ်ၼၼ်ႉ ႁႂ်ႈၸၢင်ႈမႃးလိုဝ်ႈလႆႈ၊ ႁႂ်ႈပဵၼ်တီႈႁူပ်ႉထူပ်းၵၼ်ဢုပ်ႇၵုမ်ၵၼ်၊ ႁႂ်ႈၵူၼ်းဝၢၼ်ႈ ၵူၼ်းမိူင်း လႆႈမႃးလိုဝ်ႈၸိူဝ်းၼႆႉ ” ဝႃႈၼႆ။ ႁူင်းလိုဝ်ႈသဝ်းၼႆႉ တေဢၢၼ်းႁဵတ်း 2 ၸၼ်ႉ 16 ႁွင်ႈ တင်ႈဝႆႉယူႇၾၢႆႇတႂ်ႈဝတ်ႉလႅင်းႁၢၼ်တႆး ငဝ်ႈၸိုင်ႈလွႆတႆး လႅင်း ၸႄႈဝဵင်းမိူင်းပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၸုမ်းၼၢင်းယိင်း RCSS ၼႆႉ ၶွတ်ႇၽွတ်ႈမႃးမိူဝ်ႈ ဝၼ်းတီႈ 20/4/2016 ႁူဝ်ပဝ်ႈပဵၼ် ၼၢင်းလိူၼ်ၶမ်း မီးယိူင်း ဢၢၼ်းလူင် 4 ၶေႃႈ မိူၼ်ၼင်ႇႁႂ်ႈၼၢင်းယိင်းမီး လွင်ႈႁူမ်ႇလူမ်ႈ၊ ပူၵ်းပွင်ပၼ်ၼၢင်းယိင်းတႃႇၶဝ်ႈႁူမ်ႈၼႂ်းၵၢၼ်မိူင်း၊ ႁႂ်ႈၼၢင်းယိင်းမေႃယူႇသဝ်းၵိၼ်သၢင်ႈ ဢၼ်မႅၼ်ႈၸွမ်းပၢႆးယူႇလီ၊ ႁႂ်ႈၼၢင်းယိင်းမေႃႁဵတ်းႁႃၵိၼ်လဵင်ႉတွင်ႉ ပိုင်ႈ ဢိင်တူဝ်ၵဝ်ႇလႆႈၸိူဝ်းၼႆႉ။

['ၵူႈလွင်ႈလွင်ႈ']

2018-05-28T06:19:38

https://shannews.org/archives/5215

ၽူႈသိုဝ်ႇၶၢဝ်ႇတႆးလၢႆၵေႃႉလႆႈၶဝ်ႈႁူမ်ႈလဵပ်ႈႁဵၼ်း ငဝ်ႈငႃႇၵၢၼ်ပွႆႇသဵင်ထႆးလႄႈ ပိုၼ်းထႆးတီႈမိူင်းၵွၵ်ႇ

ၽူႈႁဵတ်းၵၢၼ်သိုဝ်ႇတႆးလၢႆၵေႃႉ လႆႈၶဝ်ႈႁူမ်ႈၸွမ်း ႁူင်းပွႆႇသဵင်ၸၢတ်ႈၸိုင်ႈမိူင်းထႆး AM1476 KHz သေႃႊဝေႃႊထေႃႊၵဵင်းမႆႇသေ လဵပ်ႈႁဵၼ်းၵၢၼ်ပွႆႇသဵင်ထႆး ပိုၼ်းထႆးတီႈမိူင်းၵွၵ်ႇ။ ဝၼ်းတီႈ 23 -26/05/2018 ႁူင်းပွႆႇသဵင်ၸၢတ်ႈၸိုင်ႈမိူင်းထႆး AM 1476 KHz ဢွၼ်ဢဝ်ၽူႈ ၸတ်းလၢႆးၵၢၼ်လႄႈ ၸုမ်းၼႅင်ႈသၢၼ်ဢိၵ်ႇၵူၼ်းၼုမ်ႇသႅၼ်းႁုၼ်ႈမႂ်ႇလၢႆလၢႆၸၢဝ်းၶိူဝ်းမိူၼ်ၼင်ႇ ဢႃးၶႃႇ၊ ယၢင်း၊မဵၼ်ႉ၊ လႃးႁူႇ၊ ဝႃႉ၊ တဢၢင်း၊ လီသူး၊ မူင်ႉလႄႈတႆးၸိူဝ်းၼႆႉတင်းမူတ်းမွၵ်ႈ 50 ပၢႆၵႂႃႇလဵပ်ႈႁဵၼ်း တီႈမိူင်းၵွၵ်ႇ ၸိုင်ႈထႆး ပိူဝ်ႈၸၢင်ႈပူၵ်းပွင်ၵၢၼ်သိုဝ်ႇႁႂ်ႈၶိုၼ်ႈယႂ်ႇမိူဝ်းၼႃႈ ။ ၼႂ်းတႆးဢၼ်လႆႈၵႂႃႇလဵပ်ႈႁဵၼ်းၼၼ်ႉမီး ၼၢင်းမူဝ်ၶၢဝ်ၼူၼ်း ၽူႈၸတ်းလၢႆးၵၢၼ်ၾၢႆႇတႆး AM 1476 KHz ၼၢင်း ၵွၼ်တႆး ၸုမ်းသိုဝ်ႇႁႅင်းၼုမ်ႇ၊ ၸၢႆးဢွင်ႇထူး၊ ၼၢင်းၶမ်းဢုင်ႇ၊ ၼၢင်းသၢႆမွၵ်ႇႁွမ် ၸုမ်းၶၢဝ်ႇၽူႈတွႆႇႁွၵ်ႈၸိူဝ်းၼႆ။ ၼႂ်းပၢင်ၼႆႉလဵပ်ႈႁဵၼ်းမိူၼ်ၼင်ႇ ၵၢၼ်ၸတ်းၵၢၼ်ႁူင်းပွႆႇသဵင်၊ လၢႆႁဵတ်းၵၢၼ်ႁူင်းပွႆႇသဵင်လူင်ပွင်ၸိုင်ႈ၊ ပၵ်းပိူင်လႄႈလွင်ႈတိုဝ်းၵမ်ၵူၼ်းႁဵတ်းၵၢၼ်သိုဝ်ႇ၊ ၼမ်ႉၵတ်ႉၽူႈႁဵတ်းၵၢၼ်သိုဝ်ႇၸိူဝ်းၼႆႉ လိူဝ်ၼၼ်ႉလႆႈ လဵပ်ႈႁဵၼ်းလွင်ႈပိုၼ်းပဵၼ်မႃးမိူင်းထႆး လွင်ႈၸဝ်ႈမုၼ်ယႂ်ႇၶုၼ်ႁေႃၶမ်းႁဵတ်းသၢင်ႈႁၢင်ႈပွင်ပၼ်ၵူၼ်းမိူင်းထႆး၊လွင်ႈၼမ်ႉၸႂ်ၵူၼ်းမိူင်းထႆးမီးတေႃႇၵၼ်ၸိူင်ႉႁိုဝ် ၸဵမ်ၸိူဝ်းၼႆႉ။ ယိင်းၵွၼ်တႆး ၽူႈၶဝ်ႈႁူမ်ႈလဵပ်ႈႁဵၼ်း လၢတ်ႈဝႃႈ – “ ႁဝ်းၶႃႈတေလႆႈႁၼ်ဝႃႈ ၽူႈယႂ်ႇၵူၼ်းလူင်ထႆးၼႆႉ မီးၼမ်ႉၸႂ် မဵတ်ႉတႃႇ သႂ်ႇၸႂ်တူၺ်းထိုင်ၼိူဝ်လုၵ်ႈၼွင်ႉပွင်ႈပၢႆလီတႄႉတႄႉ ၊ ၸဝ်ႈမုၼ်ယႂ်ႇ ၶုၼ်ႁေႃၶမ်းလႄႈ ၵူၼ်းမိူဝ်ႈ ၵွၼ်ႇၵေႃႈ မီးတၢင်းၶတ်းၸႂ် ႁၵ်ႉပႅင်းၼိူဝ်ၵူၼ်းမိူင်းလႄႈ ႁဵတ်းသၢင်ႈႁၢင်ႈပွင်ၵႅတ်ႇၵင်ႈဝၢၼ်ႈမိူင်းႁူမ်ႈၵၼ်မႃးတေႃႇထိုင်ယၢမ်းလဵဝ် ဢၼ်လႆႈၶဝ်ႈႁူမ်ႈလဵပ်ႈႁဵၼ်းၼႆႉၵေႃႈ တေလႆႈဝႃႈပဵၼ်တိုဝ်ႉတၢင်းလီတႄႉတႄႉၶႃႈဢေႃႈ ” ဝႃႈၼႆ။ ႁူင်းပွႆႇသဵင် ၸၢတ်ႈၸိုင်ႈမိူင်းထႆး AM 1476 KHz ၼႆႉမိူဝ်ႈဝၼ်းတီႈ 25 -27/04/2018 ၸတ်းႁဵတ်းပၢင်ၾိုၵ်း ၽွၼ်ႉၸၼ်ႉပိုၼ်ႉထၢၼ် ၊ မိူဝ်ႈဝၼ်းတီႈ 16 -18/05/2018 ၼၼ်ႉသမ်ႉ ၸတ်းႁဵတ်းပၢင်သွၼ်ၽိူမ်ႉထႅမ်ၼမ်ႉ ၵတ်ႉထႅင်ႈ။ တီႈပၢင်သွၼ်ၼၼ်ႉမီးၸုမ်းသိုဝ်ႇၶၢဝ်ႇ၊ ၸုမ်းMAP 99 ၊ ၵဝ်ႉငဝ်ႈသုၼ်ႇလႆႈၵူၼ်းၸိုင်ႈတႆး၊ ႁူင်းပွႆႇသဵင်တႆးလွတ်ႈလႅဝ်း၊ ၸုမ်းၶၢဝ်ႇၽူႈတွႆႇႁွၵ်ႈ ဢိၵ်ႇၸုမ်းၸိူဝ်းတူင်ႉၼိုင်ၵၢၼ်ပွႆႇသဵင်ၸိူဝ်းၼႆႉၶဝ်ႈႁူမ်ႈ။ Photo – AM 1476 KHz

['ၵူႈလွင်ႈလွင်ႈ']

2018-05-28T03:51:42

https://shannews.org/archives/5212

ပၢင်ၵုမ်လူင် 21 ပၢင်လူင်ၵမ်း 3 ထုၵ်ႇလီပဵၼ်ပၢင်ၸိူင်ႉႁိုဝ်

မိူဝ်ႈၼႆႉ ပီၶရိတ်ႊ 2018 လိူၼ်မေႊ 25 ဝၼ်း ႁဝ်းၶႃႈ မႃးဢုပ်ႇၸွမ်း လၢႆးၵၢၼ်ႁဝ်းဝူင်ႈပူၼ်ႉ ႁဝ်းၶႃႈထတ်းသၢင် ၼႄ လွင်ႈငဝ်းလၢႆးၵေႃႇသၢင်ႈငမ်းယဵၼ် ၼႂ်းမိူင်းမၢၼ်ႈၼႆႉ ယွၼ်ႉပိူဝ်ႈၸိူင်ႉႁိုဝ် မီးၸိူင်ႉႁိုဝ်လႄႈ ႁဝ်းၶႃႈထုၵ်ႇလီ ၸုၵ်းမၼ်ႈၸိူင်ႉႁိုဝ် ႁဝ်းၶႃႈ ထတ်းသၢင်မႃး ပွတ်းဢွၼ်ႇတွၼ်ႈၼိုင်ႈယဝ်ႉၶႃႈၼေႃႈ။ ၵမ်းၼႆႉ ၵဵဝ်ႇလူၺ်ႈလွင်ႈ ၵၢၼ်သၢင်ႈလွင်ႈငမ်းယဵၼ် ၼႂ်းမိူင်းမၢၼ်ႈၼႆႉ ယူႇတီႈမိူင်းၶႄႇၵေႃႈသမ်ႉ မီးဝႆႉ မိတ်ႉသတိူဝ်ႊ သုၼ်းၵူဝ်ႊသျႅင် ၽူႈတၢင်တူဝ် ၶိုၵ်ႉတွၼ်း ပိူဝ်ႈတႃႇၶဝ်ႈၸွႆႈၼႂ်းၵႄႈၵၢင် ၵၢၼ်ငမ်းယဵၼ် ။ သုၼ်းၵူဝ်ႊသျႅင်ၼႆႉ မိူဝ်ႈလိူၼ်မေႊ ဝၼ်းတီႈ 18 ၼၼ်ႉ မၼ်းႁွင်ႉႁူပ်ႉ ၸုမ်းၽၢၵ်ႈၼိူဝ် ဢၼ်ႁွင်ႉဝႃႈ FPNCC ၶဝ် 7 ၸုမ်း ဢၼ်ဝႃႉဢွၼ်ႁူဝ်ၼၼ်ႉသေ ပၼ်တၢင်းၶႂ်ႈၸႂ်ၵႂႃႇ – ႁဝ်းၶႃႈ ဢဝ်ႁူဝ်ၶေႃႈၼႆႉမႃး ထတ်းသၢင်တူၺ်း။ တီႈၼႆႈ မၼ်းၸၢႆးလၢတ်ႈၵႂႃႇတႄႉ သင်ၸိူဝ်ႉပဵၼ်မႃးပၼ်ႁႃ တီႈတၢင်း မိူင်းႁူမ်ႈတုမ်မၢၼ်ႈပွတ်းႁွင်ႇ ၸွမ်းလႅၼ်လိၼ် ၶႄႇ ဢမ်ႇမၼ်ႈဢမ်ႇၼိမ်မႃးၼႆၸိုင် ၸၢင်ႈပဵၼ်ပၼ်ႁႃမႃး ၼင်ႇႁိုဝ် တေဢမ်ႇၵိူတ်ႇ ပဵၼ်ပၼ်ႁႃၼၼ်ႉ ယူႇတီႈၸုမ်းၾၢၵ်ႈၼိူဝ် 7 ၸုမ်းၼႆႉ တေလႆႈၸွႆႈထႅမ်ထိင်းသိမ်း ပိူဝ်ႈတႃႇၸွမ်းလႅၼ်လိၼ် တေလီၶိုၼ်ႈ။ ယဝ်ႉၵေႃႈ ပေႃးႁဵတ်းႁႂ်ႈတိူဝ်ႉၶိူၵ်ႈ ၵူၼ်းမိူင်းၶႄႇၶဝ်သေၵေႃႉသေၵူၼ်း မိူၼ်ၸိူင်ႉၼင်ႇ ၼႂ်းပၢင်တိုၵ်း ဢၼ်ပဵၼ် ၵႂႃႇတီႈမူႇၸေႊ ဢၼ်ပူၼ်ႉမႃးၸိူဝ်းၼၼ်ႉၼႆၸိုင် ယူႇတီႈၾၢႆႇတၢင်းၶႄႇၶဝ် တေသၢၼ်ၶတ်းႁၢဝ်ႈႁၢဝ်ႈႁႅင်းႁႅင်း ပဵၼ်မူႇလႂ် ၸုမ်းလႂ် ၽိတ်းၵေႃႈ ၶဝ်တိုၼ်းသၢၼ်ၶတ်း တိုၼ်းတေဢမ်ႇပၼ်ႁႅင်း ဝႃႈၼႆ။ ၵမ်းၼႆႉ ဢိင်ၼိူဝ်ပၢင်တိုၵ်းဢၼ်ပဵၼ်ၵႂႃႇတီႈမူႇၸေႊၼႆႉသေယဝ်ႉ ယူႇတီႈလူင်ပွင်ၸိုင်ႈမိူင်းမၢၼ်ႈၼႆႉ တေမီးလွင်ႈ လႅၵ်ႈလၢႆႈပိၼ်ႇၸႂ်ၵႂႃႇဢိတ်းၼိုင်ႈယူႇ ၶႂ်ႈဝႃႈတႄႉ ပေႃးပဵၼ်မႃးပၢင်ၵုမ်လူင် ပၢင်လူင် ၸူဝ်ႈပၢၵ်ႇပီ 21 ၼၼ်ႉ ၶႂ်ႈမွၵ်ႇ ႁွင်ႉ 7 ၸုမ်းၼႆႉယဝ်ႉ ဢမ်ႇၼၼ်ၵေႃႈ ၸၢင်ႈတေယႅၵ်ႈၸုမ်းသေ မွၵ်ႇႁိုဝ် ၵၢင်ၸႂ်ၶဝ်တႄႉ ၸင်ႈတေလႅၵ်ႈလၢႆႈ ၵႂႃႇယူႇ။ ၵူၺ်းပဵၼ်ၸိူင်ႉႁိုဝ် မီးၸိူင်ႉႁိုဝ်ၵေႃႈယဝ်ႉ ယူႇတီႈ FPNCC ၸုမ်းၽၢၵ်ႈၼိူဝ် 7 ၸုမ်းၼႆႉတႄႉ ၵႃႈတၵ်းတေ လႆႈမိူဝ်းၶဝ်ႈႁူမ်ႈၸွမ်းယူႇ၊ ထုၵ်ႇလီမိူဝ်းၶဝ်ႈႁူမ်ႈၸွမ်းယူႇ တိုၼ်းပၼ်တၢင်းၶႂ်ႈၸႂ်ၸိူင်ႉၼၼ်။ တီႈၼႆႈ ပေႃးၵဵဝ်ႇလူၺ်ႈ NCA ႁွင်ႉဝႃႈ လွင်ႈတူၵ်းလူင်းၵၼ် ပိူဝ်ႈတႃႇၵိုတ်းတိုၵ်းၵၼ်ပတ်းပိုၼ်ႉတူဝ်ႈမိူင်းၼၼ်ႉၼႆ ၸိုင် ၼႂ်းၸုမ်း FPNCC 7 ၸုမ်းၼႆႉၵေႃႈ ႁူႉၵႃႈတေမီးလွင်ႈၵၢင်ၸႂ်ဢမ်ႇမိူၼ်ၵၼ် တၢင်းႁပ်ႉဢမ်ႇမိူၼ်ၵၼ်ၵေႃႈ ၶႄးတေၸၢင်ႈမီးယူႇ NCA ၼႆႉ မၼ်းဢမ်ႇၵုမ်ႇထူၼ်ႈၼႆၵေႃႈ တၢမ်တူဝ်မၼ်းၸဝ်ႈႁူႉ။ ၵူၺ်းၵႃႈ ပဵၼ်ႁိုဝ် မီးႁိုဝ် ၵေႃႈယဝ်ႉ ယူႇတီႈ 7 ၸုမ်းၼႆႉတႄႉ ၶႂ်ႈႁႂ်ႈႁူမ်ႈလူင်းလၢႆးမိုဝ်းၸွမ်း ၼႂ်း NCA ။ ပၼ်ႁႃတီႈတၢင်းမိူင်းပွတ်းႁွင်ႇၼၼ်ႉ ၸင်ႇတေလူတ်းယွမ်းၵႂႃႇၼႆၵေႃႈ မၼ်းပၼ်တၢင်းၶႂ်ႈၸႂ်။ ၵဵဝ်ႇလူၺ်ႈ ပိူဝ်ႈတႃႇတေႁူပ်ႉထူပ်းဢုပ်ႇဢူဝ်းၵၼ်ၼၼ်ႉ ပၼ်ႁႃၵၢၼ်မိူင်းလႂ် ဢဝ်လၢႆးၵၢၼ်မိူင်းၵႄႈလိတ်ႈၵၼ်ၵႂႃႇ ဢၼ်ဝႃႈၼၼ်ႉ ႁႂ်ႈလႆႈမီးလိၵ်ႈပိုၼ်ၽၢဝ်ႇဢွၵ်ႇၵႂႃႇ ငဝ်းလၢႆးဝၼ်းမိူဝ်ႈလဵဝ် သင်ၸိူဝ်ႉဝႃႈ တၢင်းပွတ်းႁွင်ႇၼႆႉ ပၼ် ႁႃမၼ်း သုၵ်ႉယုင်ႈၵိူတ်ႇၶိုၼ်ႈ ယူႇၵူႈဝၼ်းဝၼ်းၼႆႉ။ သင်ၸိူဝ်ႉမီး UN ဢမ်ႇၼၼ်ၵေႃႈ မိူင်းဝၼ်းတူၵ်းၶဝ် ၶဝ်ႈၸိမ် မႃးၸွမ်းၼႆ ယူဝ်ၶႄးတေၶိုၵ်ႉ ပၼ်ႁႃတေလိုၵ်ႉလမ်ႇ သုၵ်ႉယုင်ႈတိူဝ်းလိူဝ်ၼႆႉမႃး ၸင်ႇဝႃႈ ၼႆႉၵေႃႈ ႁႂ်ႈဢွၼ်ၵၼ် ၾင်ႉၸွမ်း လႆႈႁၼ်ၾၢႆႇမၼ်းၸဝ်ႈ တုၵ်းယွၼ်းၵႂႃႇၸိူင်ႉၼင်ႇၼၼ်။ ၵူၺ်းၵႃႈ တီႈၼႆႈ ပေႃးႁဝ်းၶႃႈ မႃးထတ်းသၢင်တူၺ်း ပၢင်ၵုမ်လူင် ၸူဝ်ႈပၢၵ်ႇပီ 21 ဢၼ်တေႁဵတ်းၵႂႃႇ ၵမ်းထူၼ်ႈ 3 တေပဵၼ်မႃးၼႂ်းလိူၼ်မေႊဢၼ်ဝႃႈၼၼ်ႉ ၸွမ်းလူၺ်ႈငဝ်းလၢႆး ၵူႈလွင်ႈလွင်ႈသေ ပႆႇၸၢင်ႈပဵၼ်ႁဵတ်းယဝ်ႉ ယူႇတီႈ လုမ်းၸွမ်ၸိုင်ႈ ဢမ်ႇၼၼ်ၵေႃႈ ယူႇတီႈ ၽူႈမီးပုၼ်ႈၽွၼ်းၶဝ် ပိုၼ်ၽၢဝ်ႇဢွၵ်ႇၵႂႃႇယဝ်ႉလႄႈ ၼႂ်းလိူၼ်မေႊၼႆႉၵေႃႈ တိုၼ်းတေဢမ်ႇပဵၼ်ႁဵတ်းယဝ်ႉ။ ပေႃးဝႃႈ ဢမ်ႇပဵၼ်ႁဵတ်းမႃးၼႆ ယူႇတီႈလူင်ပွင်ၸိုင်ႈ ၸုမ်းၼူၵ်ႉယုင်း ပိူင်ယႂ်ႇမၼ်း ယူႇတီႈ ၽူႈၵိူဝ်းၵုမ်ၸိုင်ႈမိူင်း တေႃႇဢွင်ႇသၢၼ်းသူႉၵျီႇသမ်ႉ လႆႈလၢတ်ႈဝႆႉဝႃႈ ၵွၼ်ႇပီ 2019 ပႆႇသဵင်ႈၼႆႉ ပၢင်ၵုမ်လူင် ၸူဝ်ႈပၢၵ်ႇပီ 21 ႁႂ်ႈတၼ်းလႆႈႁဵတ်း 4 ပွၵ်ႈ၊ ပေႃးပဵၼ်ယဝ်ႉ 4 ပွၵ်ႈ ၵွၼ်ႇၸိုင် ပိူင်ယႂ်ႇသုတ်းမၼ်း ဢၼ်ၶဝ်ႁွင်ႉဝႃႈ ပိူင်ငဝ်ႈၸိုင်ႈမိူင်း ပိူဝ်ႈတႃႇတေၵေႃႇသၢင်ႈမိူင်းႁူမ်ႈတုမ် ၾႅတ်ႉတရႄႊၼၼ်ႉ ႁႂ်ႈမၼ်းယဝ်ႉယႃႇၵႂႃႇ ႁႂ်ႈလႆႈတႅမ်ႈယဝ်ႉ ၵႂႃႇ။ ပိူဝ်ႈတႃႇတေတႅမ်ႈယဝ်ႉ ဢၼ်ႁွင်ႉဝႃႈ ပိူင်ငဝ်ႈၸိုင်ႈမိူင်းၼၼ်ႉ ႁဝ်းၶႃႈမႃးထတ်းသၢင်ၸွမ်းၸိုင် ယူႇတီႈလူင် ပွင်ၸိုင်ႈ ၾၢႆႇၼိုင်ႈ၊ တပ်ႉမတေႃႇ ၾၢႆႇၼိုင်ႈ EAOs ဢၼ်ႁွင်ႉဝႃႈ ၸုမ်းၸၢဝ်းၶိူဝ်းမႅၵ်ႇၵွင်ႈၸိူဝ်းၼႆႉ။ 1) တႃႈမုင်ႈ ၵၢၼ်မိူင်းၶဝ် ဢၼ်ႁွင်ႉဝႃႈ (Vision) ဝီႊသိၼ်ႊ ၸွင်ႇမၼ်းပႃႈမိူၼ်ၵၼ်။ ပိူဝ်ႈတႃႇတေၵေႃႇတင်ႈမိူင်းႁူမ်ႈတုမ် ၸိုၼ်ႈၸၢင်ႈၼႆတႄႉ ၵူႈၵေႃႉၵေႃႈလၢတ်ႈယူႇ။ ၵူၺ်းၵႃႈ မိူင်းႁူမ်ႈတုမ်ၸိုၼ်ႈၸၢင်ႇၼၼ်ႉ ၾၢင်ႁၢင်ႈယူင်ႉၶၢပ်ႈမၼ်း ပဵၼ်ႁိုဝ် မီးႁိုဝ်ၼႆ ၸွင်ႇၶဝ်ပႃႈမုင်ႈႁၼ်မိူၼ်ၵၼ်ၶႃႈႁိုဝ် ၼႆႉဢၼ်ၼိုင်ႈ။ 2) လွင်ႈဝႆႉၵႃႈၶၼ် ၼိူဝ်မိူင်းႁူမ်ႈတုမ်ၼၼ်ႉ သမ်ႉ ပဵၼ်ၸိူင်ႉႁိုဝ် မီးၸိူင်ႉႁိုဝ် ၸွင်ႇၶဝ်ပႃႈ ဝႆႉလႆႈၼမ်ႉၸႂ်မိူၼ်ၵၼ် လၢႆးဝႆႉၵႃႈၶၼ်ၶဝ် ၸွင်ႇပႃႈမိူၼ်ၵၼ်။ တီႊမူဝ်ႊၶရေႊသီႊဢၼ်ဝႃႈၼၼ်ႉ တေလႆႈမီးသုၼ်ႇၵႂၢင်ႈၶႂၢင်ၵႃႈႁိုဝ် ၾႅတ်ႊတရႄႊဢၼ်ဝႃႈၼၼ်ႉ တေၸႅၵ်ႇမႅင်ႇ ဢႃႇၼႃႇၵၼ်မွၵ်ႈၵႃႈႁိုဝ် ပေႃးလႆႈၵႃႈႁိုဝ် ၸင်ႇတေဝႃႈဢၼ်ၼႆႉ ၵႃႈၶၼ်မၼ်းၵုမ်ႇထူၼ်ႈယဝ်ႉၼႆ ၼႆႉၸွင်ႇပႃႈမိူၼ် ၵၼ်ႁိုဝ် ပေႃးဝႃႈ တႃႈမုင်ႈလႄႈ တင်းလွင်ႈဝႆႉၵႃႈၶၼ်ပႆႇမိူၼ်ၵၼ်ၼႆ ပိူဝ်ႈတႃႇတေသၢင်ႈႁႂ်ႈပဵၼ်လႆႈမႃး ပိူင်ငဝ်ႈၸိုင်ႈ မိူင်းႁႂ်ႈမႃးမိူၼ်ၵၼ် ဢၼ်ဝႃႈၼၼ်ႉ တိုၼ်းတေဢမ်ႇၸၢင်ႈပဵၼ်လႆႈ ႁဝ်းၶႃႈတႄႉ ထတ်းသၢင်ႁၼ်ထိုင်ၸိူင်ႉၼႆ။ ပေႃးႁဝ်းမႃးတူၺ်း ၾၢႆႇလူင်ပွင်ၸိုင်ႈၸိုင် ၵဵဝ်ႇလူၺ်ႈလွင်ႈတီႊမူဝ်ႊၶရေႊသီႊလႄႈသင်၊ ၵဵဝ်ႇလူၺ်းၾႅတ်ႊတရႄႊ လႄႈသင် ဢၼ်မၼ်းႁၢင်ႈတမ်းဝႆႉဝႃႈ ႁဝ်းတေၵႂႃႇၸိူင်ႉၼႆ ပဵၼ်ၸိူင်ႉၼႆဢိူဝ်ႈ ပႆႇႁၼ်မီးၸႅင်ႈလႅင်း။ ၾၢႆႇၼိုင်ႈ ပေႃးတေတူၺ်းတပ်ႉမတေႃႇၼႆၵေႃႈ သမ်ႉၵူၺ်းၸုၵ်းယၼ်ၼိူဝ် ပိူဝ်ႈတႃႇ သုၼ်ႇလႆႈသုၼ်ႇပဵၼ် ၽွၼ်းပၢင်ႈၶွင် သုၼ်ႇတူဝ်လႄႈ သုၼ်ႇၸုမ်းမၼ်းၵူၺ်း။ ပိူင်ယႂ်ႇသုတ်းတႄႉ ၸူဝ်ႈလူင်ပွင်ၸိုင်ႈၸုမ်းၼူၵ်ႉယုင်း တိုၵ်ႉၵုမ်းၵမ်ဝၢၼ်ႈ မိူင်းယူႇၼႆႉ ပၢင်လူင်ၸူဝ်ႈပၢၵ်ႇပီ 21 ပိူဝ်ႈတႃႇတေမူၼ်ႉမႄးပၵ်းပိူင်ငဝ်ႈပိုၼ်းမိူင်းၼၼ်ႉ ၶဝ်ပႆႇၸင်ႈတူဝ်ႈတၼ်း ။ ႁၼ် ထိုင်တႄႉ ဝႃႈၶဝ်တိုၼ်းမီးလွင်ႈ မုင်ႈမွင်းပိူဝ်ႈတႃႇ ၵမ်းတေမႃး ဝၢႆး 2020။ သင်ၸိူဝ်ႉဝႃႈ ပႃႇတီႇသၢင်ႇသီႈ ပေႉပုၼ်ႈၵႂႃႇ ၼႆၸိုင် တေၸင်ႈႁူမ်ႈမိုဝ်းၵၼ်သေ ႁဵတ်းသၢင်ႈယဝ်ႉယႃႇၵႂႃႇ ။ ပွင်ႇဝႃႈတႄႉ ဢၼ်ၶဝ်ၶိုင်သၢင်ႈႁၢင်ႈပွင် ၵုမ်းၵမ်ဝၢၼ်ႈ မိူင်းမႃး ၶၢဝ်းတၢင်း 60-70 ပီမိူင်းၼၼ်ႉ ၽိူဝ်ႇတေမႃး ပိၼ်ႇလႅၵ်ႈ ႁႂ်ႈမၼ်းပဵၼ်လွင်ႈလီၼၼ်ႉ ဢမ်ႇၶႂ်ႈပဵၼ် တၢင်ႇ ၵေႃႉတၢင်ႇၵူၼ်း မႃးဢွၼ်ႁူဝ်ႁဵတ်းသၢင်ႈၵႂႃႇ ၶႂ်ႈႁႂ်ႈပဵၼ်တၢင်တူဝ်တပ်ႉမတေႃႇ ဢွၼ်ႁူဝ်ႁဵတ်းသေလႄႈ ၸင်ႇတေမူၼ်ႉမႄး ထိုင်တီႈလႆႈၵႂႃႇ ၼႆႉၵေႃႈပဵၼ် တၢင်းမုင်ႈမွင်းၶဝ်ဢၼ်ၼိုင်ႈ။ သမ်ႉထႅင်ႈ ပၼ်ႁႃဢၼ်ယႂ်ႇလိုၵ်ႉသေၼႆႉတႄႉ တေပဵၼ် ပိူဝ်ႈတႃႇတေၵေႃႇတင်ႈ တပ်ႉသိုၵ်းႁႂ်ႈပဵၼ်လုၵ်ႈလဵဝ် ဢၼ်လဵဝ်ဢၼ်ဝႃႈၼၼ်ႉတႄႉ ႁဵတ်းႁႂ်ႈၸုမ်းၸၢဝ်းၶိူဝ်းမႅၵ်ႇၵွင်ႈ ၶဝ် ယွမ်းႁပ်ႉဢၼ်ၼႆႉၵေႃႈ မႃးပဵၼ်တၢင်း ယၢပ်ႇ ပိူဝ်ႈ တႃႇၸုမ်းၸၢဝ်းၶိူဝ်းမႅၵ်ႇၵွင်ႈၶဝ်ဝႃႈ တပ်ႉသိုၵ်းမိူင်းႁူမ်ႈတုမ် လုၵ်ႈလဵဝ်ဢၼ်ဝႃႈၼၼ်ႉ ၸွင်ႇယူႇတီႈၸုမ်း ၸၢဝ်းၶိူဝ်းၶဝ် မီးသုၼ်ႇၶဝ်ႈႁူမ်ႈပႃးၸွမ်းသေယဝ်ႉ မီးသုၼ်ႇၸတ်းသၢင်ႈ ႁၢင်ႈပွင် ၸွမ်းမွၵ်ႈၵႃႈႁိုဝ် ဢၼ်ဝႃႈၼၼ်ႉ တေမႃးပဵၼ်ၶေႃႈထၢမ်။ ထႅင်ႈၶေႃႈၼိုင်ႈ တပ်ႉသိုၵ်းဢၼ်ၼၼ်ႉ ၸွင်ႇမၼ်း တေယူႇတႂ်ႈၶေႃႈၸီႉသင်လႄႈ လွင်ႈၵုမ်း ၵမ်လူင်ပွင်ၸိုင်ႈဢၼ်ၵူၼ်းမိူင်းယုၵ်ႉတၢင်ႇဝႆႉယူႇႁိုဝ် ၼႆႉၵေႃႈ တေပဵၼ်ၶေႃႈ ထၢမ် ဢၼ်ယႂ်ႇၶိုၵ်ႉ ပိူဝ်ႈတႃႇၸုမ်း ၸၢဝ်းၶိူဝ်းလႄႈ တင်းတပ်ႉသိုၵ်း တေမႃးၶဵင်ႈၶႅင်ၵၼ် ။ ၵမ်းလိုမ်းသုတ်းတႄႉၵေႃႈ ႁဝ်းၶႃႈမႃးႁၼ်ထိုင်ဝႃႈ ၵဵဝ်ႇလူၺ်ႈသုၼ်ႇၸတ်းသၢင်ႁၢင်ႈပွင် ဢၼ်ဝႃႈၼၼ်ႉ ယူႇတီႈ ၾၢႆႇတပ်ႉသိုၵ်းသမ်ႉ ပိုတ်ႇတီႈပွင်ႇမၼ်းဝႆႉ ၸိူင်ႉႁိုဝ် ပေႃးမႃးတူၺ်းၼႆ ၾၢႆႇတပ်ႉသိုၵ်းတႄႉ လၢတ်ႈယူႇ ၵူၺ်းၵႃႈ လွင်ႈပိုတ်ႇၶေႃႈတီႈပွင်ႇမၼ်းဢမ်ႇမီး တေဝႃႈၾၢႆႇလူင်ပွင်ၸိုင်ႈၸုမ်းၼူၵ်ႉယုင်းၼႆၵေႃႈ ဢမ်ႇမီးဝႆႉလွင်ႈတီႈပွင်ႇမၼ်း တၢင်းၵႂၢင်ႈတၢင်းၶႂၢင်မၼ်း တၢင်းၵႅပ်ႈတၢင်းၵႂၢင်ႈမၼ်း မီးၵႃႈႁိုဝ် ၶဝ်တိုၼ်းဢမ်ႇမၵ်ႉၶၼ်းဝႆႉ ဢိင်ၼိူဝ်ၸၢဝ်းၶိူဝ်း ယိုၼ်ႈယွၼ်းတၢင်ႇထိုင်ၵႂႃႇၼၼ်ႉသေယဝ်ႉ ၸင်ႇလီႁိုဝ် ဢမ်ႇလီ။ ၵူၺ်းၵႃႈၸတ်းႁၼ်ၸွမ်းၸိူင်ႉၼၼ်ၵူၺ်းဢၼ် ဝႃႈၼၼ်ႉ ႁဝ်းၶႃႈတေလႆႈႁူႉ ႁၢင်ႈႁႅၼ်းၸွမ်းဝႆႉ။ ၵွပ်ႈပိူဝ်ႈၸိူင်ႉၼၼ် ပေႃးႁဝ်းမႃးႁုပ်ႇသေလၢတ်ႈတႄႉ လႆႈသုၼ်ႇလႆႈသုၼ်ႇပဵၼ် ဢၼ်ႁဝ်းၶႃႈယိုၼ်ႈယွၼ်းမႃး တႃႇသေႇ ဢၼ်ဝႃႈ ႁႂ်ႈမီးသုၼ်ႇၸတ်းသၢင်ႈႁၢင်ႈပွင်ႁင်းၶေႃ ၾၢႆႇၸၢဝ်းၶိူဝ်းႁဝ်းၶႃႈ ၶႂ်ႈလႆႈမွၵ်ႈၵႃႇႁိုဝ်၊ လႆႈမွၵ်ႈၵႃႈႁိုဝ် ၸွင်ႇတေပေႃးၸႂ် ပေႃးဝႃႈပႆႇႁၢင်ႈႁႅၼ်းတူဝ်ႈတၼ်းဝႆႉ ၽိုၼ်လိၵ်ႈဢမ်ႇၼၼ်ၵေႃႈ ၶေႃႈမၼ်ႈၵႅၼ်ႇၼႂ်းၸႂ်ႁဝ်းၶႃႈ ပႆႇမိူၼ်ၵၼ်ၼႆၸိုင် ပိူဝ်ႈတႃႇတေတေႃႇသူႇလူင်ပွင်ၸိုင်ႈလႄႈသင် ပိူဝ်ႈတႃႇတေသဵတ်ႈၶၼ်တေႃႇလွင်းၸွမ်းတပ်ႉ သိုၵ်းၼၼ်ႉလႄႈသင် ၾၢႆႇၸၢဝ်းၶိူဝ်းၼႆႉ တိုၼ်းတေပႆႇၸင်ႈၶဝ်ႈထိုင်လႆႈ။ ပေႃးႁဝ်းၶႃႈ မႃးထတ်းသၢင်ၸွမ်းတႄႉ ဢၼ်ႁဝ်းၶႃႈယိုၼ်ႈယွၼ်းမႃးဝႃႈ ပၼ်ႁႃၵၢၼ်မိူင်းႁႂ်ႈလႆႈဢဝ်လၢႆး တၢင်းၵၢၼ်မိူင်းၵႄႈလိတ်ႈၵၼ်ဢၼ်ဝႃႈၼၼ်ႉ ၾၢႆႇၸုမ်းၸၢဝ်းၶိူဝ်းၼႆႉၵေႃႈ တႃႈမုင်ႈၸွင်ႇပႃႈမိူၼ်ၵၼ် လွင်ႈဝႆႉၵႃႈ ၶၼ် ၸွင်ႇပႃႈမိူၼ်ၵၼ် ပေႃးဝႃႈသွင်ဢၼ်ၼႆႉ ပဵၼ်မိူၼ်ၵၼ်ၸိုင် ဢၼ်ဝႃႈပိူင်ငဝ်ႈၸိုင်ႈမိူင်း ဢၼ်ႁဝ်းၶႃႈ ၶႂ်ႈၵေႃႇတင်ႈ ၼၼ်ႉၵေႃႈ တေပႆႇၸင်ႈ မၼ်ႈၵိုမ်းမိူၼ်ၵၼ်လႆႈ ႁဝ်းၶႃႈတႄႉမုင်ႈႁၼ်ၸိူင်ႉၼၼ်ႉသေ ယွၼ်ႉၶွတ်ႈယွတ်ႈပၢႆၵမ်းဝႆႉ တီႈၼႆႈၶႃႈၼေႃႈ။ ႁိုၼ်း ၵႃယၢင်း 25/05/2018

['Uncategorized']

2018-05-25T15:31:47

https://shannews.org/archives/5209

မၢၼ်ႈၵွင်း-မိူင်းဝၼ်း ၸႄႈမိူင်းၶၢင် ၸတ်းႁဵတ်းပွႆးလူင်းပၢင်သွၼ်ၾိင်ႈငႄႈပုတ်ႉထ၊ လိၵ်ႈလၢႆးတႆးၶၢဝ်းမႆႈ ၵမ်း 2

မၢၼ်ႈၵွင်း-မိူင်းဝၼ်း ၸႄႈမိူင်းၶၢင် ၸတ်းႁဵတ်းပွႆးလူင်းပၢင်သွၼ်ၾိင်ႈငႄႈပုတ်ႉထ၊ လိၵ်ႈလၢႆးတႆးၶၢဝ်းမႆႈ ၵမ်း 2

['Uncategorized']

2018-05-25T11:44:27

https://shannews.org/archives/5205

ၸုမ်းပၢင်ႇလႅင်းသႂ်တင်းတပ်ႉပလိၵ်ႈမၢၼ်ႈၼမ်ႉၸၢင် ႁူမ်ႈမိုဝ်းၵၼ်တီႉလႆႈယႃႈလမ် 900 ၸွႆႉပၢႆ

ၸုမ်းသိုၵ်းၵူၼ်းမိူင်း ပၢင်ႇလႅင်းသႂ် ၸေႈဝဵင်းၼမ်ႉၸၢင်လႄႈ တပ်ႉပလိၵ်ႈႁူမ်ႈၵၼ် ၶူၼ်ႉသွၵ်ႈ လူတ်ႉ ၼႂ်းထုင်ႉမိူင်းၸိတ်ႇ တီႉၺွပ်းလႆႈယႃႇၾိၼ်ႇလမ် ၼမ်ႉၼၵ်း 920 ၸွႆႉ။ ဝၼ်းတီႈ 24/5/2018 ဢိင်ၼိူဝ်ပလိၵ်ႈမၢၼ်ႈ ၼမ်ႉၸၢင် ၵပ်းသိုပ်ႇတုၵ်းယွၼ်းလွင်ႈ သၢၼ်မိုဝ်း ဝႃႈၼႆသေ ၸုမ်းသိုၵ်းၵူၼ်းမိူင်းပၢင်ႇလႅင်းသႂ် (ႁိုဝ်) ပျီႇတုၸိတ်ႉမၢၵ်ႇၵႅင်း လူင်းပိုၼ်ႉတီႈၵူတ်ႇ လူတ်ႉၵႃး ၵႂႃႇမႃး ၼႂ်းထုင်ႉမိူင်းၸိတ်ႇ။ မီးၵႃး Toyota Vigo လမ်းၼိုင်ႈ၊ Toyota Mighty X လမ်းၼိုင်ႈ တၢင်ႇယႃႈလမ် (ယႃႈၾိၼ်ႇလိပ်း) 920 ၸွႆႉမႃးလႄႈ တိၺွပ်းလႆႈ – ဝႃႈၼႆ။ ၽူႈၼမ်းၸၼ်ႉသုင် ၸုမ်းသိုၵ်းၵူၼ်းမိူင်း ၸဝ်ႈၼိုင်ႈလၢတ်ႈတီႈ ၸုမ်းၶၢဝ်ႇၽူႈတွႆႇႁွၵ်ႈဝႃႈ – တပ်ႉသိုၵ်း မၢၼ်ႈ ၶလယ 247 လႄႈ ၶမယ 516 တင်း ပလိၵ်ႈမၢၼ်ႈ တေလူင်းပိုၼ်ႉတီႈၼႆသေ မႃးယွၼ်းဢဵၼ် ႁႅင်းသိုၵ်း ၵူၼ်းမိူင်းႁႂ်ႈထႅမ်ႁႅင်းပၼ်ၶဝ်။ ယၢမ်းၵၢင်ၼႂ်း 7 မူင်းၼၼ်ႉ ၸုမ်းႁဝ်းၶႃႈႁၼ်လူတ်ႉ 2 လမ်း။ လႅပ်ႈဢမ်ႇၸႂ်ႈလူတ်ႉသၢႆဢၼ်တေႃႉတၢင်ႇၵူၼ်းမိူင်းၵႂႃႇမႃးၼႆလႄႈ ႁႄႉသေၵူတ်ႇထတ်းတူၺ်း ။ လႆႈႁၼ် ယႃႈ ၾိၼ်ႇလမ် 26 ထူင်။ ၼမ်ႉၼၵ်းတေမီးမွၵ်ႈ 920 ၸွႆႉ။ မီးၵူၼ်းမႃးၸွမ်းလူတ်ႉၼၼ်ႉ 7 ၵေႃႉ။ ယၢမ်းလဵဝ်တိၺွပ်းၸိူဝ်းၶဝ်ဝႆႉသေ သူင်ႇၵႂႃႇၼမ်ႉၸၢင်ယဝ်ႉ – ဝႃႈၼႆ။ ၼႂ်ၼၼ်ႉၵူၺ်းၼင်ႇၵဝ်ႇ ယၢမ်းၵၢင်ၼႂ် 9 မူင်းၼၼ်ႉ တိၺွပ်းလႆႈထႅင်ႈ ၵူၼ်းၸၢႆး 2 ၵေႃႉ ၶီႇလူတ်ႉ ၶိူင်ႈမႃး ၵေႃႉလမ်းလမ်း၊ ၼၼ်ႉၵေႃႈတီႉလႆႈယႃႈလမ် 17 ၸွႆႉ- ဝႃႈၼႆ။ တီႈဢၼ်တီႉလႆႈယႃလမ်ၼႆႉပဵၼ်ႁိမ်းဝၢၼ်ႈၼွင်ၸမ်ႈ ဢၼ်မီးၼႂ်းဢိူင်ႇမိူင်းၸိတ်ႇ ၸေႈဝဵင်းၼမ်ႉၸၢင်၊ ၸုမ်းၶဝ်ပိုတ်ႇလၢတ်ႈတီႈပလိၵ်ႈဝႃႈ ယႃႈၸိူဝ်းၼႆႉတၢင်ႇဢဝ်တီႈ ဝၢၼ်ႈမႆႉၶႃး ၸေႈဝဵင်းလွႆလႅမ်မႃး ဝႃႈၼႆ။ တီႈလူတ်ႉ 2 လမ်းၼၼ်ႉ တႅမ်ႈလိၵ်ႈ ၽႃသႃပဢူဝ်းဝႆႉဝႃႈ- မိတ်ႉတႃႇၶမ်းတၢၼ်ႇ- တီႈပွင်ႇဝႃႈ ဝၢၼ်ႈမိူင်းဢၼ်မီးမဵတ်ႉတႃႇ – ဝႃႈၼႆ ။ ယွၼ်ႉပဵၼ်ၶေႃႈၵႂၢမ်းဢၼ်မီးမင်ႇၵလႃႇလႄႈ ၸိူဝ်းႁူႉတီႈပွင်ႇ သူင်ၵၼ်ဝႆႉတီႈလူတ်ႉတီႈၵႃး။ ၸွင်ႇၵဵဝ်ႇၵပ်းၵၼ်တၢင်း ၸုမ်းယိပ်းၵွင်ႈၵၢင်ႇႁႃႉ ဢၼ်ဝႃႈၼၼ်ႉတေႉ တေလႆႈပႂ်ႉထွမ်ႇတီႈၵူၼ်းၸိူဝ်းထုၵ်ႇတီႉၶဝ် ပိုတ်ႇလၢတ်ႈတီႈပလိၵ်ႈၼၼ်ႉၵူၺ်း -ဝႃႈၼႆ။ တပ်ႉသိုၵ်းၵူၼ်းမိူင်း မၢၵ်ႇၵႅင်း ၸုမ်းထုင်ႉပၢင်ႇလႅင်းသႂ် ၽူႈဢွၼ်ႁူဝ် ပဵၼ် ၸၢႆးလူႇ ဢၼ်ၵမ်ႈၼမ်ႁူႉဝႃႈ ၸဝ်ႈလႅင်းသႂ်။ ၶၼ်ယႃႈလမ်မိူဝ်ႈၵူႈပွၵ်ႈ ၼိုင်ႈၸွႆႉ မီး 7 သႅၼ်ပျႃးထိုင် 12 သႅၼ်ပျႃး၊ ၵူၺ်းၵႃႈယၢမ်းလဵဝ် ၵႃႈၶၼ်ယႃႈလမ်ၼိုင်ႈၸွႆႉလိူဝ် 3 သႅၼ်ပျႃးထိုင် 6 သႅၼ်ပျႃး – ဢိင်ၼိူဝ် သႅၼ်းယႃႈ ၶႅမ်ႉဢမ်ႇၶႅမ်ႉသေ တတ်းမၵ်းၵႃႈၶၼ်ဝႃႈၼႆ။

['ယႃႈမဝ်းၵမ်']

2018-05-25T10:25:18

https://shannews.org/archives/5202

ၸႄႈဝဵင်းၵဵင်းတုင် သင်ၶၸဝ်ႈ တူၼ်ၼိုင်ႈ ၽႅၼ်ၶေႃးသုတ်းမုၼ်

သင်ၶၸဝ်ႈ တူၼ်ၼိုင်ႈ ဢႃယု မွၵ်ႈ 80 ပီ ၽႅၼ်ၶေႃးတၢႆ တီႈထၢတ်ႈ(ၵွင်းမူး) ဝၢၼ်ႈၼွင်ၵုင်ႈ ၸႄႈဝဵင်းၵဵင်းတုင် ဝႃႈၼႆ။ ဝၼ်းတီႈ 24/05/2018 ယၢမ်းၵၢင်ဝၼ်း 11 မူင်း တူႉပူႇ ဢႃယု မွၵ်ႈ 80 ပီ ၸိုဝ်ႈႁွင်ႉ( လုင်းပွၵ်း) ပဵၼ်ၵူၼ်း ဝၢၼ်ႈ ၼွင်ၵုင်ႈ ၼုင်ႈၽႃႈလိူင်သၢင်ႇၵၢၼ်း တၼ်းလႆႈ မွၵ်ႈ 8 လိူၼ်သေ ၽႅၼ်ၶေႃးတၢႆ တီႈထၢတ်ႈ ဝၢၼ်ႈၼွင်ၵုင်ႈ ၸႄႈ ဝဵင်းၵဵင်းတုင် ၸိုင်ႈတႆးပွတ်းဢွၵ်ႇ။ လုင်းၸၢႆးထုၼ်း ၵူၼ်းဝၢၼ်ႈၼွင်ၵုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ပဵၼ်ၵူၼ်းထဝ်ႈ ဢႃယု မွၵ်ႈ 80 ၼႆႉယဝ်ႉ။ လႅပ်ႈ မၼ်းၸဝ်ႈတေဝူၼ်ႉၼမ်။ ပေႃးတူၺ်းမၼ်းၸဝ်ႈၼႆ တိုၵ်ႉၼုင်ႈလိူင်သၢင်ႇၵၢၼ်း မွၵ်ႈလႆႈ 7-8 လိူၼ် ၼႆႉၵူၺ်း။ ထႅင်ႈၾၢႆႇၼိုင်ႈၵေႃႈ မၼ်းၵေႃႈလႅပ်ႈသဵင်ႈၸႂ် လၢႆလွင်ႈလၢႆတၢင်းဝႆႉ။ ယွၼ်ႉမိူဝ်ႈၵူႈပွၵ်ႈ မၼ်းၸဝ်ႈၵေႃႈ သမ်ႉဢမ်ႇ မီးလုၵ်ႈလၢၼ်သေၵေႃႉ ပဵၼ်တၢင်းပဵၼ်ၵူၼ်း ထဝ်ႈဝႆႉသေ လႅပ်ႈသဵင်ႈၸႂ်လၢႆလွင်ႈလၢႆတၢင်းလႄႈ ၸင်ႇၽႅၼ်ၶေႃး တၢႆႁိုဝ် ဢမ်ႁူႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸုမ်းၸွႆႈထႅမ်ၵူၼ်းထူပ်းၽေးၵိုင်ႉၵၢင်ႉ ၼႂ်းၸႄႈဝဵင်းၵဵင်းတုင် လႆႈမႃးၸွႆႈၵၼ်ဢဝ်တူဝ်တၢႆ တူႉပူႇ (လုင်းပွၵ်း) ဢႃယု 80 ပီၼႆႉ သူင်ႇၵႂႃႇဝႆႉတီႈႁူင်းယႃၵဵင်းတုင်ယဝ်ႉ ဝႃႈၼႆ။ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ တူႉပီႈ(မုၼ်ၸၢင်း) ထႅင်ႈတူၼ်ၼိုင်ႈ တီႈဝတ်ႉဝိႁၢရ် ဝၢၼ်ႈၵဵင်းတၢင်ႈ ဢိူင်ႇမိူင်း လင်း ၸႄႈဝဵင်းၵဵင်းတုင် ၼၼ်ႉၵေႃႈ ၽႅၼ်ၶေႃးတၢႆ (ႁူဝ်ယွႆႈတိုၵ်ႉၸွပ်ႇထၢမ်ထႅင်ႈ) ဝႃႈၼႆ။

['ၵူႈလွင်ႈလွင်ႈ']

2018-05-25T09:12:04

https://shannews.org/archives/5199

ၵူၼ်းသိုၵ်း SSPP/SSA ႁႃႈၵေႃႉ ပူၼ်ႉလွတ်ႈတူတ်ႈတၢမ်ႇၶွၵ်ႈ

ၵူၼ်းသိုၵ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး ဢၼ်ၶမ်ဝႆႉၼႂ်းၶွၵ်ႈလူင် ဝဵင်းလႃႈသဵဝ်ႈၼၼ်ႉ ပူၼ်ႉတူတ်ႈတၢမ်ႇၶွၵ်ႈသေ လွတ်ႈဢွၵ်ႇမႃး 5 ၵေႃႉ။ ၶွၵ်ႈလူင် ဝဵင်းလႃႈသဵဝ်ႈ ဝၼ်းတီႈ 22/5/2018 ၵူၼ်းသိုၵ်းပႃႇတီႇမႂ်ႇသုင်ၸိုင်ႈတႆး ၸိူဝ်းၺႃး သိုၵ်းလူင်ပွင်ႈၸိုင်ႈမၢၼ်ႈ တီႉ ယဵတ်ႈဝႆႉ ၼႂ်းၶွၵ်ႈလူင်ဝဵင်းလႃႈသဵဝ်ႈၼၼ်ႉ ပူၼ်ႉလွတ်ႈ ဢွၵ်ႇၶွၵ်ႈမႃး 5 ၵေႃႉ၊ ဢၼ်တိုၵ်ႉၵိုတ်းဝႆႉ ထႅင်ႈၵေႃႈတိုၵ်ႉမီးယူႇ – ဝႃႈၼႆ။ ၸဝ်ႈႁၢၼ်ၽူင်းႁၢၼ် ၽူႈၶၢၼ်ပၢၵ်ႇပႃႇတီႇမႂ်ႇသုင်ၸိုင်ႈတႆး လၢတ်ႈဝႃႈ – “ယုမ်ႇယမ်ဝႃႈ ဢၼ်တေ ပူၼ်ႉဢွၵ်ႇမႃးထႅင်ႈၵေႃႈမီးယူႇ။ ၼႂ်းႁွင်ႈၶင်တီႈ ဝဵင်းမူႇၸေႊ ၵေႃႈမီးထႅင်ႈ 3 ၵေႃႉ။ ပေႃးလႆႈၶိုၼ်ႈလုမ်းတြႃး ၾၢႆႇၸႅင်ႈၵႂၢမ်း ၸုမ်းသိုၵ်းမၢၼ်ႈ သမ်ႉဢမ်ႇမႃးလႄႈ ဢမ်ႇၸၢင်ႈတႅပ်းတတ်းတြႃး” – ဝႃႈၼႆ။ ယၢမ်းလဵဝ်ၵူၼ်းသိုၵ်း ပႃႇတီႇမႂ်ႇသုင်ၸိုင်ႈတႆး ဢၼ်ၺႃးသိုၵ်းလူင်ပွင်ၸိုင်ႈမၢၼ်ႈ ၵုမ်းၶင် – ၼႂ်းၶွၵ်ႈ လႃႈသဵဝ်ႈ ၼၼ်ႉ တိုၵ်ႉၵိုတ်း 17 ၵေႃႉ၊ ၼႂ်းႁွင်ႈၶင် ဝဵင်းလွႆလႅမ် မီး 3 ၵေႃႉ၊ ၼႂ်းႁွင်ႈၶင် မူႇၸေႊ ၵေႃႈမီး 3 ၵေႃႉ ။ မိူဝ်ႈႁူဝ်လိူၼ်မေ ၼႆႉ ၶွမ်ႊမသျိၼ်ႊငမ်းယဵၼ်လူင်ပွင်ၸိုင်ႈ ၵႂႃႇတီႈငဝ်ႈငုၼ်းဝၢၼ်ႈႁႆး၊ မိူဝ်ႈႁူပ်ႉဢုပ်ႇ ၵၼ် ၼၼ်ႉ ၾၢႆႇပႃႇတီႇမႂ်ႇသုင်ၸိုင်ႈတႆးတုၵ်းယွၼ်းလၢႆၶေႃႈ ၼႂ်းၼၼ်ႉ ပႃးၵူၼ်းသိုၵ်း၊ ၵူၼ်းမိူင်း ၸိူဝ်း ၺႃး တီႉ ၸိူဝ်းၼၼ်ႉ ႁႂ်ႈၸဵဝ်းပွႆႇပၼ် သေၵမ်း – ဝႃႈၼႆ။ ၵူၺ်းၵႃႈ ၸၢႆးလဵၵ်ႉ ၽူႈၶၢၼ်ပၢၵ်ႇ ငဝ်ႈငုၼ်းတီႇမူဝ်ႇၶရေႇၸီႇၸိူဝ်ႉၶိူဝ်းတႆး လႄႈၸုမ်းၸွႆႈထႅမ် ၵူၼ်းတူၵ်း ၶွၵ်ႈၵၢၼ်မိူင်း လၢတ်ႈဝႃႈ – “ဢၼ်ၸုမ်းသိုၵ်းမၢၼ်ႈပွႆႇပၼ် ၵူၼ်း SSPP ၵမ်းၼႆႉ ဢမ်ႇမီးၶေႃႈၼွင်ႇ ငိူၼ်ႈၶႆ ၵဵဝ်ႇၵပ်းၵၢၼ်မိူင်းသင်၊ ဝၼ်းၵုမ်းၶင်သုတ်းသဵင်ႈယဝ်ႉတူဝ်ႈ ယဝ်ႉလႄႈပွႆႇပၼ်ၶိုၼ်းၵူၺ်း၊ ဢၼ် တေပူၼ်ႉၶၢဝ်းၵုမ်းၶင် သေ ဢွၵ်ႇမႃးထႅင်ႈၵေႃႈတိုၵ်ႉမီးယူႇ” – ဝႃၼႆ။ ၵူၼ်းသိုၵ်း ပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ၸိူဝ်းၺႃးၶွၵ်ႈၸိူဝ်းၼႆႉ ၵမ်ႈၼမ် ၺႃးတီႉ ၽွင်းပဵၼ်ပၢင်တိုၵ်း 2013-14-15 ။ ၺႃးတီႉၽွင်းလတ်း ဝၢၼ်ႈ လတ်းသူၼ်ၵႂႃႇ သူင်ႇၶဝ်ႈ သူင်ႇၼမ်ႉ ၵူၼ်းသိုၵ်းၸိူဝ်းမီးၼႃႈသိုၵ်း။ ပႃႇတီႇမႂ်ႇသုင်ၸိုင်ႈတႆး ၼႆႉ ၶဝ်ႈပႃးၶဵၼ်ႇတႅမ်ႈ ယုၵ်းယၢင်ႇလိၵ်ႈၵိၼ်ၵႅၼ်ႇၵိုတ်းတိုၵ်းတူဝ်ႈမိူင်း NCA သေတႃႉ ဢိင်ၼိူဝ်ငဝ်းလၢႆးသေ ဢမ်ႇပႆႇလူင်းလၢႆးမိုဝ်း။ ၾၢႆႇၼိုင်ႈၶဝ်ႈပႃးၼႂ်းၸုမ်း ၵေႃႁူမ်ႈသၢင်ႈ ၸိုင်ႈတႆး ဢၼ် မီး ၶွင်ႇသီႇဢဝ်ၶိုၼ်းၸိုင်ႈတႆး RCSS ၶဝ်ႈႁူမ်ႈ။ ထႅမ်ႈၾၢႆႇၼိုင်ႈသမ်ႉ ၶဝ်ႈႁူမ်ႈ ၸုမ်းဢူၺ်းလီပွတ်းႁွင်ႇ ဢၼ် ၸုမ်းဝႃႉ UWSA ပဵၼ်ႁူဝ်ပဝ်ႈ/ၸုမ်းၼႆႉသမ်ႉ ပိုၼ်ၽၢဝ်ႇဝႆႉဝႃႈ သဵၼ်ႈတၢင်း NCA ဢမ်ႇပဵၼ်ၵၢၼ် လႄႈ ၶိုင်ႁႃလၢႆးမႂ်ႇဢၼ်လႆႈဢုပ်ႇဢူဝ်းၵၢၼ်မိူင်းၵမ်းသိုဝ်ႈ ။

['ၵူႈလွင်ႈလွင်ႈ']

2018-05-25T08:32:40

https://shannews.org/archives/5197

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 25/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.31 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1356 ပျႃး၊ ငိုၼ်းၶႄႇ 1 ယႅၼ်ႉ = 212.60 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 25/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 24/05/2018 ငိုၼ်းထႆး 1 ဝၢတ်ႇ = 42.150 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353 ပျႃး၊ ငိုၼ်းၶႄႇ 1 ယႅၼ်ႉ = 211.79 ပျႃး။

['ၵၢၼ်မၢၵ်ႈမီး']

2018-05-25T08:14:00

https://shannews.org/archives/5192

တႆးသွင်ၽူဝ်မေး ႁွတ်ႈမိူင်းထႆး ၽိတ်းမေႃးၵၼ် ၵေႃႉပဵၼ်မေးဝႅၼ်တူၵ်းၼမ်ႉ – ၵူၼ်းလူင်းၸွႆႈတၢႆၸွမ်း

သွင်ၵေႃႉၽူဝ်မေးၵႂႃႇႁဵတ်းၵၢၼ်မိူင်းထႆး ၽိတ်းမေႃးၵၼ် ၵေႃႉပဵၼ်မေးၼၢင်း ဝႅၼ်တူၵ်းမႄႈၼမ်ႉၸဝ်ႈၽယႃး တီႈ ဝဵင်းလူင်မိူင်းၵွၵ်ႇ ၵေႃႉပဵၼ်ၽူဝ်ဢမ်ႇမေႃလုၺ်းၼမ်ႉ ၸႂ်ႉဢူၺ်းၵေႃႉ/ၵူၼ်းႁဵတ်းၵၢၼ်ၸွမ်းၵၼ်ၼၼ်ႉ လူင်းၸွႆႈ-ပႃးၵၼ်ၸူမ်တၢႆတင်းသွင်ၵေႃႉ။ ဝၼ်းတီႈ 23/05/2018 ယၢမ်းၵၢင်ၼႂ် ၸၢႆးပၢၼ်း ဢႃယု 31 ပီ တင်း ၼၢင်းၶိၼ်ႇ ဢႃယု 20 ပီ သွင်ၶႃၽူဝ်မေးၽိတ်း မေႃးၵၼ် ၵေႃႉပဵၼ်မေးၼၢင်း ၼၢင်းၶိၼ်ႇ ဝႅၼ်တူၵ်းမႄႈၼမ်ႉၸဝ်ႈၽယႃး တီႈၶူဝ်သင်ႈႁီႉ ၼႂ်းဝဵင်းလူင်မိူင်းၵွၵ်ႇ (ၵုင်းထဵပ်ႈ) ၸိုင်ႈထႆး။ ၵေႃႉပဵၼ်ၽူဝ်ၸၢႆးပၢၼ်းသမ်ႉ ဢမ်ႇမေႃလုၺ်းၼမ်ႉၼႆသေ ႁွင်ႉဢူၺ်းၵေႃႉ/ ၵူၼ်းႁဵတ်း ၵၢၼ်ၸွမ်းၵၼ်ၼၼ်ႉ ႁႂ်ႈလူင်းၸွႆႈၵေႃႉပဵၼ်မေးၼၢင်းမၼ်း ဢၼ်ဝႅၼ်တူၵ်းၼမ်ႉလူင်းၵႂႃႇၼၼ်ႉၼႆသေ ၵမ်းၼႆႉ ၸၢႆးသႅင် ဢႃယု 22 ပီ ဝႅၼ်တူၵ်းမႄႈၼမ်ႉၸဝ်ႈၽယႃးသေ တေဢၢင်ႈၵႂႃႇၸွႆႈၼၢင်းၶိၼ်ႇ ဢွၵ်ႇမႃး- ၵူၺ်းဢမ်ႇ ၸွႆႈလႆႈသေ လႆႈလူႉတၢႆၵႂႃႇ တင်း 2 ၵေႃႉ ၼႂ်းမႄႈၼမ်ႉၸဝ်ႈၽယႃးၼၼ်ႉ ဝႃႈၼႆ။ ၸဝ်ႈၼႃႈတီႈပလိၵ်ႈထႆး လႆႈထဵတ်ႈထၢမ် ၸၢႆးပၢၼ်း ၵေႃႉပဵၼ်ၽူဝ်ၼၢင်းၶိၼ်ႇၼၼ်ႉ လႆႈႁူႉဝႃႈ ၵွၼ်ႇဝၼ်း တေ ဝႅၼ်တူၵ်းၼမ်ႉၼၼ်ႉ ၸၢႆးပၢၼ်းတင်းမေးမၼ်း ၼၢင်းၶိၼ်ႇ ၽိတ်းမေႃးၵၼ်။ ၵေႃႉပဵၼ်ၽူဝ် ၸၢႆးပၢၼ်း လႆႈႁၼ် တီႈၶေႃးမေးမၼ်းၸၢႆး မီးႁွႆးသီလႅင်/ႁွႆးၸုပ်ႇဝႆႉသေ ထၢင်ႇဝႃႈ မေးမၼ်းၼၢင်းၵႂႃႇလဵၼ်ႈမၢဝ်ႇမႂ်ႇ။ မီးၽူဝ်မႂ်ႇထႅင်ႈ ၼႆသေ ၽိတ်းမေႃးၵၼ်။ ထိုင်မႃး ဝၼ်းတီႈ 23 ၼၼ်ႉ ၸၢႆးပၢၼ်း ႁွင်ႉမေးၼၢင်းမၼ်း ၼၢင်းၶိၼ်ႇ ၵႂႃႇႁဵတ်းၵၢၼ် ၸွမ်းမၼ်းၸၢႆး။ မိူဝ်ႈၽွင်းၼၼ်ႉ ၵေႃႉပဵၼ်ၸၢႆးပၢၼ်း ၵႂႃႇသိုဝ်ႉၶဝ်ႈတေမႃးပၼ်ၼၢင်းၶိၼ်ႇၵိၼ် ႁဵတ်းၼၼ် ၶဝ်သွင် ၵေႃႉ ၽိတ်းမေႃးၵၼ်ႁၢဝ်ႈႁႅင်းထႅင်ႈသေ ၵေႃႉမေး ၼၢင်းၶိၼ်ႇတတ်းသဵၼ်ႈၸႂ်သေ ဝႅၼ်တူၵ်းမႄႈ ၼမ်ႉၸဝ်ႈ ၽယႃးၵႂႃႇ ဝႃႈၼႆ။ သိုပ်ႇလၢတ်ႈဝႃႈ ၵမ်းၼၼ်ႉ ၸၢႆးပၢၼ်း ဢမ်ႇမေႃလုၺ်းၼမ်ႉသေ ၸႂ်ႉဢူၺ်းၵေႃႉမၼ်းၸၢႆး ဢၼ်ႁဵတ်း ၵၢၼ်ၸွမ်း ၵၼ်ၼၼ်ႉ ႁႂ်ႈလူင်းၸွႆႈဢဝ်ၼၢင်းၶိၼ်ႇ ၵေႃႉပဵၼ်မေးၼၢင်းမၼ်းၼႆ ၵမ်းၼႆႉ ၸၢႆးသႅင် ဢႃယု 22 ပီ ဝႅၼ် တူၵ်း ၼမ်ႉသေ တေၵႂႃႇၸွႆႈၼၢင်းၶိၼ်ႇၼႆလႄႈ ယွၼ်ႉတေဢမ်ႇမေႃလုၺ်းၼမ်ႉၵေႃႈ တေပဵၼ်။ ထႅင်ႈၾၢႆႇၼိုင်ႈၵေႃႈ ၼမ်ႉၸႅဝ်ႈႁႅင်းသေ ဢမ်ႇပေႉလႆႈႁႅင်းၼမ်ႉၵေႃႈပဵၼ်လႆႈ ႁဵတ်းၼၼ်သေ လႆႈလူႉတၢႆတင်းသွင်ၵေႃႉ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈၸဝ်ႈၼႃႈတီႈထႆး ၾၢႆႇၸွႆႈထႅမ်ၽေးၵိုင်ႉၵၢင်ႉ လႆႈလူင်းၵုမ်းဢဝ်တူဝ်တၢႆၼၢင်းၶိၼ်ႇတင်း ၸၢႆးသႅင် ၶိုၼ်ႈမႃးတၢင်းၼိူဝ်ၾင်ႇ လႆႈၸႂ်ႉၶၢဝ်းယၢမ်းလူင်းဢဝ်တူဝ်တၢႆ ၶဝ်သွင်ၵေႃႉ မွၵ်ႈ 20 မိၼိတ်ႉပၢႆ ဝႃႈၼႆ။ ၸၢႆးပၢၼ်း၊ ၼၢင်းၶိၼ်ႇလႄႈ ၸၢႆးသႅင် ၶဝ် 3 ၵေႃႉၼႆႉ ပဵၼ်ၸၢဝ်းတႆး တင်း 3 ၵေႃႉ။ ၸၢႆးပၢၼ်းသမ်ႉ ပဵၼ်ၽူႈႁပ်ႉ မဝ်တႃးသီ ဝႃႈၼႆ။ ၶေႃႈမုလ်း – Thairath Photo – Thairath

['ႁႅင်းငၢၼ်းၶၢမ်ႈမိူင်း']

2018-05-25T07:58:32

https://shannews.org/archives/5188

ၸႄႈဝဵင်းမူႇၸေႊ ၵူၼ်းၵေႃႉၼိုင်ႈ ၶိုၼ်ႈလၵ်းၾႆးၶိုင်ၶႃႈတူဝ်တၢႆ ယၢတ်ႇတူၵ်းမၢတ်ႇၸဵပ်း ႁၢဝ်ႈႁႅင်း

ၽူႈၸၢႆးၵေႃႉၼိုင်ႈ ဢႃယု မွၵ်ႈ 30 ပီ ၶိုၼ်ႈသဝ်ၾႆးၾႃႉ 2 ဝၼ်း ထပ်းၵၼ် တီႈၼိူဝ်သဵၼ်ႈတၢင်း မူႇၸေႊ – ၼမ်ႉၶမ်း ထိုင်မႃး ဝၼ်းထူၼ်ႈသွင် လႆႈယၢတ်ႇတူၵ်းလူင်းမႃး ၽတ်ႉသႂ်ႇၵႃး ဢၼ်ၵိုတ်းဝႆႉတီႈတႂ်ႈၼၼ်ႉ မၢတ်ႇၸဵပ်းႁၢဝ်ႈႁႅင်း သေ လႆႈသူင်ႇယူတ်းယႃတူဝ်တီႈ ႁူင်းယႃၵူၼ်းမိူင်းမူႇၸေႊ ဝႃႈၼႆ။ ဝၼ်းတီႈ 24/05/2018 ၸၢႆးဢၢႆႈလွၼ်း ဢႃယု မွၵ်ႈ 30 ပီ ၶိုၼ်ႈသဝ်ၾႆးၾႃႉ တေဢၢင်ႈၶႃႈတူဝ်တၢႆ တီႈၼိူဝ်သဵၼ်ႈ တၢင်း မူႇၸေႊ – ၼမ်ႉၶမ်း ၼႂ်းၸႄႈဝဵင်းမူႇၸေႊ ၸိုင်ႈတႆးပွတ်းႁွင်ႇ။ ႁဵတ်းၼၼ် ယၢတ်ႇတူၵ်းလူင်းမႃး ၽတ်ႉသႂ်ႇ တၢင်းလင်ၵႃး ဢၼ်ၵိုတ်းတႂ်ႈသဝ်ၾႆးၾႃႉၼၼ်ႉ လႆႈမၢတ်ႇၸဵပ်းႁၢဝ်ႈႁႅင်းသေ လႆႈသူင်ႇယူတ်းယႃတူဝ် တီႈႁူင်းယႃ မူႇၸေႊ ဝႃႈၼႆ။ ဢူးတွင်းထုၼ်း ႁူဝ်ပဝ်ႈၸုမ်းၸွႆႈထႅမ်ၵူၼ်းၺႃးၽေးၵိုင်ႉၵၢင်ႉ ၸႄႈဝဵင်းမူႇၸေႊ လၢတ်ႈတီႈသိုဝ်ႇၶၢဝ်ႇ တႃႈၶီႈလဵၵ်း ဢႃႊၵျဵၼ်ႊသီႊဝႃႈ “ မိူဝ်ႈဝႃးၵေႃႈ မၼ်းၸၢႆးၶိုၼ်ႈသဝ်ၾႆးၾႃႉတီႈၼႆႈယဝ်ႉၵမ်းၼိုင်ႈ။ ယူႇတီႈၸဝ်ႈၼႃႈတီႈၾၢႆႇ ၶႄၾႆးမႃးဢဝ်လူင်းပၼ်သေ လႆႈႁၼ်တီႈတူဝ်မၼ်းၸၢႆးၼၼ်ႉ မီးႁွႆးမိတ်ႈၶိတ်ႇဝႆႉ လၢႆလၢႆတီႈ။ ယွၼ်ႉ ၼၼ် သေ ၸင်ႇလႆႈသူင်ႇၵႂႃႇယူတ်းယႃတီႈႁူင်းယႃ။ မိူဝ်ႈၼႆႉၵေႃႈ ၶိုၼ်ႈထႅင်ႈ။ မၼ်းၸၢႆးၶိုၼ်ႈသဝ်ၾႆးၾႃႉၼႆႉ 2 ပွၵ်ႈ ပႃးၼႆႉ ယဝ်ႉ။ ထိုင်မႃး ဝၼ်းထူၼ်ႈ 2 ၾႆးၾႃႉသျွတ်ႉသႂ်ႇသေ လႆႈတူၵ်းလူင်းမႃး” ဝႃႈၼႆ။ မိူဝ်ႈဝၼ်းတီႈ 23/05/2018 ယၢမ်းၵၢင်ၼႂ် ၸၢႆးဢၢႆႈလွၼ်းၼႆႉၵူၺ်းၼင်ႇၵဝ်ႇ ယိပ်းတင်းမိတ်ႈသေ ၶိုၼ်ႈသဝ်ၾႆးၾႃႉ တီႈၼႆႉ ယူႇတီႈၸဝ်ႈၼႃႈတီႈၾၢႆႇၶႄၾႆးသေ လႆႈမႃးဢဝ်တူဝ်မၼ်းၸၢႆးလူင်းပၼ် ဝႃႈၼႆ။ ၵူၼ်းပိုၼ်ႉတီႈ ၸႄႈဝဵင်းမူႇၸေႊ ၵေႃႉၼိုင်ႈလၢတ်ႈဝႃႈ “ ထၢင်ႇတႄႉ ပဵၼ်ၵူၼ်းယွင်ႇယႃႈမႃႉၵူၺ်း။ ၸဝ်ႈၼႃႈတီႈ ၾၢႆႇၾႆးၾႃႉၵေႃႈဢမ်ႇၸႂ်ႈ၊ ၵူၼ်းမႄးၾႆးၾႃႉၵေႃႈဢမ်ႇၸႂ်ႈ။ သမ်ႉၵၢၼ်းၶိုၼ်ႈသဝ်ၾႆးၾႃႉသေ ၵႂႃႇၼင်ႈယူႇၼိူဝ် မၼ်း ၸိူင်ႉၼႆ။ ပေႃးပဵၼ်ၵူၼ်းမိူင်း ဢမ်ႇယွင်ႇယႃႈတႄႉ ၽႂ်တေဢမ်ႇႁတ်းႁဵတ်းၸိူင်ႉၼႆ။ တေႃႈလဵဝ် ၼႂ်းမူႇၸေႊ ႁဝ်းၶႃႈၼႆႉ ယႃႈမဝ်းၵမ် လိူင်ႇၼမ်ၼႃႇ သိုဝ်ႉငၢႆႈ ၵိၼ်ငၢႆႈ ယႃႈမႃႉၼိုင်ႈမဵတ်ႉလႆႈ လၢႆပၢၵ်ႇပျႃးၵူၺ်း။ ႁဵတ်းႁိုဝ်လႄႈ ၵူၼ်းၼုမ်ႇႁဝ်းၶႃႈ ဢမ်ႇတိတ်း/ၸပ်းယႃႈလႃႇ” ဝႃႈၼႆ။ ယၢမ်းလဵဝ် ၸၢႆးဢၢႆႈလွၼ်းၼႆႉ လႆႈသူင်ႇယူတ်းယႃတူဝ်ဝႆႉတီႈ ႁူင်းယႃၵူၼ်းမိူင်းၸႄႈဝဵင်းမူႇၸေႊ ဝႆႉယဝ်ႉ ဝႃႈၼႆ။ ဓါတ်ပုံ – သောင်းထွန်း

['ယႃႈမဝ်းၵမ်']

2018-05-24T14:42:46

https://shannews.org/archives/5185

လုၵ်ႈဢွၼ်ႇယိင်းဢႃယု 6 ၶူပ်ႇ ၺႃးၵၼ်ႉၸၼ်တီႈဝဵင်းတူၼ်ႈတီး

လုၵ်ႈဢွၼ်ႇယိင်း ဢႃႇယု 6 ၶူပ်ႇယူႇပွၵ်ႉၸဝ်ႈၸၢမ်ႇထုၼ်း ဝဵင်းလူင်တူၼ်ႈတီး ၺႃးၵူၼ်းႁိမ်းၶၢင်ႈ ႁိူၼ်းၵေႃႉၼိုင်ႈဢႃယု 26 ၶူပ်ႇ ၼၼ်ႉၵၼ်ႉၸၼ်၊ လႆႈၶဝ်ႈယူတ်းယႃတူဝ် 5 ဝၼ်းတီႈႁူင်းယႃလူင် တူၼ်ႈတီး ။ ၵေႃႉပဵၼ်မႄႈ လၢတ်ႈဝႃႈ- လုၵ်ႈၶႃႈလႆႈၶဝ်ႈႁူင်းယႃ 5 ဝၼ်း။ ၶႃႈတႄႉၶႂ်ႈလႆႈလွင်ႈၽဵင်ႇပဵင်းၵူၺ်း။ ၾၢႆႇပူၼ်ႉ ပႅၼ် မႃးထၢမ်ပၼ်ငိုၼ်းသၢႆႈတႅၼ်း ၶႃႈဢမ်ႇၶႂ်ႈလႆႈ ဢမ်ႇဢဝ်။ ၶႃႈၶႂ်ႈႁႂ်ႈလုမ်းတြႃး မီးမၢႆမီႈပၼ်တူတ်ႈတၢမ်ႇတၢႆမၼ်းၵူၺ်းယဝ်ႉ ဢၢႆႈၼၼ်ႉ- ဝႃႈၼႆ။ လွင်ႈၵၼ်ႉၸၼ်ၼႆႉပဵၼ်မိူဝ်ႈဝၼ်းတီႈ 17 /05/2018 ။ ၵေႃႉပဵၼ်မႄႈ လႆႈၵႂႃႇၸႅင်ႈပလိၵ်ႈ ပိုတ်ႇဢမုဝႆႉယဝ်ႉဝႃႈၼႆ။ ၵဵဝ်ႇၵပ်းလွင်ႈၼႆႉသေ မႄႈမၼ်းၼၢင်းလၢတ်ႈၼေဝႃ- ဝၼ်းၼၼ်ႉဝၢႆးဝၼ်း လုၵ်ႈၶႃႈ ဢၢပ်ႇၼမ်ႉယဝ်ႉ မႃးၼင်ႈမိူၼ်ႇမိုင်ယူႇတီႈလဵဝ်။ ဢမ်ႇလႅတ်း ဢမ်ႇသႅဝ်း မိူၼ်ၵူႈဝၼ်းလႄႈ ၶႃႈၸင်ႇထၢမ်တူၺ်း ဝႃႈပဵၼ်သင်။ မၼ်းလၢတ်ႈဝႃႈ ဢၢႆႈၸီႇတူႇၸူဝ်း ဢႃႇယု 26 ပီ ႁိမ်းၶၢင်ႇႁိူၼ်းႁဝ်ၼႆႉမႃးတဵၵ်းမၼ်း ၼႂ်းၵႄႈႁူဝ်ႉႁဝ်းတင်းၽႃႁိူၼ်းႁဝ်းၼႆႉၼႆ။ ၽိူဝ်ႇၶႃႈမႃးတူၺ်းယဝ်ႉ ႁိပ်ႈၼႅတ်ႈဢဝ်သူင်ႇႁူင်းယႃၵမ်းလဵဝ် ။ မေႃယႃၶဝ်ပၼ်ယႃႈလိုမ်းသေ ဢဝ်ၶဝ်ႈ ႁွင်ႈၽႃႇတတ်းၵမ်းလဵဝ် – ဝႃႈၼႆ။ ၵဵဝ်ႇၵပ်းလွင်ႈၼႆႉ တေႃႇၼေႃႇၶမ်းတဵင်း ၽူႈၵွၼ်းႁွင်ႈၵၢၼ် ႁွင်ႈၵၢၼ်ၾၢႆႇပူၵ်းပွင်ၸွႆႈ ထႅမ်ပိူင်ၵူၼ်း လူင်ပွင်ၸိုင်ႈမိူင်းတႆး လၢတ်ႈဝႃႈ တေၵမ်ႉၸွႆႈၵူႈလွင်ႈလွင်ႈ ပႃးၸဵမ်တႃႇပူၵ်းပွင်ပၢႆးၸႂ် လုၵ်ႈဢွၼ်ႇ ယိင်းၼၼ်ႉ ၶိုၼ်း ဝႃႈၼႆ။ တေႃႇသီႇတႃႇဢွင်ႇ ၸုမ်း Peace World Gender လၢတ်ႈဝႃႈ- မိူဝ်းၼႃႈမႃး ၼင်ႇႁိုဝ်တေဢမ်ႇပဵၼ် ထႅင်ႈ လွင်ႈပူၼ်ႉပႅၼ် ၵၼ်ႉၸၼ် လုၵ်ႈဢွၼ်ႇၼႆႉ ထုၵ်ႇလီပၼ်တၢင်းႁူႉႁႂ်ႈတူဝ်ႈထိုင်ၵူႈတီႈ။ ဢမ်ႇၶႂ်ႈ ႁႂ်ႈလုၵ်ႈဢွၼ်ႇ လႆႈတုမ်ႉတိူဝ်ႉပၢႆးတူဝ်ပၢႆးၸႂ် လၢႆလၢႆၵမ်း။ ပႃးၸဵမ်မၢႆမီႈပိူင်ပိုင်းၵေႃႈ ႁႂ်ႈမီးတူတ်ႈတၢမ်ႇ ႁၢဝ်ႈႁႅင်းတွၼ်ႈတႃႇ ၽူႈပူၼ်ႉပႅၼ်ၵၼ်ႉၸၼ်လုၵ်ႈဢွၼ်ႇ18 လူင်းတႂ်ႈ။ ယဝ်ႉၵေႃႈ တွၼ်ႈတႃႇၵူၼ်းပူၼ်ႉပႅၼ်ႁဵတ်းၽိတ်းၼၼ်ႉ လူတ်းယွၼ်ႇပၼ် တၢင်းၽိတ်းလႂ်၊ ပူတ်းပွႆႇပၼ်လႂ်ၸိူဝ်းၼႆႉ ဢမ်ႇထုၵ်ႇလီမီး – ဝႃႈၼႆ။ ယၢမ်းလဵဝ် ယူႇတီႈပလိၵ်ႈၼႂ်းပိုၼ်ႉတီႈ ၸေႈဝဵင်းတူၼ်ႈတီးၵေႃႈ တိၺွပ်းၵုမ်းၶင် ၸီႇတူႇၸူဝ်း ၽူႈပူၼ်ႉပႅၼ်ႁဵတ်းၽိတ်းၼၼ်ႉသေ သူင်ႇလုမ်းတြႃး ပိုတ်ႇဢမု ၶတီး ဝႆႉလူၺ်ႈမၢႆမီႈမၢတ်ႉတႃ 376 ဝႃႈၼႆ။

['သုၼ်ႇလႆႈၵူၼ်း']

2018-05-24T14:09:51

https://shannews.org/archives/5182

ပၢင်ၵုမ်ၶူပ်းႁွပ်ႈ 6 လိူၼ် ၵေႃႇလိၵ်ႈလၢႆးလႄႈၾိင်ႈငႄႈတႆး တူင်ႇဝဵင်းလႃႈသဵဝ်ႈ

ပၢင်ၵုမ်ၶူပ်းႁွပ်ႈ 6 လိူၼ် ၵေႃႇလိၵ်ႈလၢႆးလႄႈၾိင်ႈငႄႈတႆး တူင်ႇဝဵင်းလႃႈသဵဝ်ႈ

['Uncategorized']

2018-05-24T10:45:13

https://shannews.org/archives/5174

ၸႄႈဝဵင်းတႃႈၶီႈလဵၵ်း ၾႆးမႆႈၵႃးလမ်းၼိုင်ႈ ၵူၼ်းႁေႃႈၵႃးလႅၼ်ႈပၢႆႈ

ၵႃးလမ်းၼိုင်ႈ လုၵ်ႉတၢင်းဝၢၼ်ႈမၢၵ်ႇယၢင်းသေ လူင်းမႃးတင်း တႃႈၶီႈလဵၵ်းၼၼ်ႉ ယွၼ်ႉႁေႃႈမႃးဝႆးသေ တူၵ်းတၢင်း ၵႂႃႇ ထုၵ်ႇၾႆးႁုပ်ႇမႆႈႁၢဝ်ႈႁႅင်း ၵူၼ်းႁေႃႈၵႃးလႅၼ်ႈပၢႆႈဝႆႉ ဝႃႈၼႆ။ ဝၼ်းတီႈ 23/05/2018 ယၢမ်းၵၢင်ၼႂ်ၸဝ်ႉ မွၵ်ႈ 4 မူင်းၼၼ်ႉ ၵႃးသႅၼ်းမၢၵ်ႊတူႊ သီၶၢဝ်လမ်းၼိုင်ႈ၊ ဢမ်ႇသႂ်ႇ ပၢႆႉလူတ်ႉဝႆႉ လုၵ်ႉတၢင်းဝၢၼ်ႈမၢၵ်ႇယၢင်းသေ ၶဝ်ႈမႃးတၢင်းတႃႈၶီႈလဵၵ်းၼၼ်ႉ ယွၼ်ႉႁေႃႈဝႆးသေ ဢမ်ႇၵုမ်းလႆႈ ႁႅင်း လူတ်ႉ လႆႈတူၵ်းတၢင်းၵႂႃႇ ထုၵ်ႇၾႆးမႆႈၵႃးတင်းလမ်း ဝႃႈၼႆ။ ၵူၼ်းပိုၼ်ႈတီႈတႃႈၶီႈလဵၵ်း လၢတ်ႈဝႃႈ “ မၼ်းတေႁေႃႈဝႆးႁိုဝ် ဢမ်ႇႁူႉၵႃးၼႆႉ ပေႃးသဵၼ်တူၵ်းတၢင်းၵႂႃႇ တၢင်းၾၢႆႇၶႂႃ။ တီႈဢၼ်ၵႃးသဵၼ်တူၵ်းလူင်းၵႂႃႇၼၼ်ႉ တေႁၢင်ႇၵႆ သဵၼ်ႈတၢင်းလူင် မွၵ်ႈ 10 ဝႃး။ ၵူၺ်းၵႃႈ ၵႃးတႄႉ ပဵၼ်ၾႆးမႆႈ တင်းလမ်းယဝ်ႉ” ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈၾၢႆႇၶႄၾႆး တင်း ၸုမ်းၸွႆႈထႅမ်ၽေးၵိုင်ႉၵၢင်ႉ ၼႂ်းၸႄႈဝဵင်းတႃႈၶီႈလဵၵ်း လႆႈၵႂႃႇ ၸွႆႈၶႄႁူတ်းၾႆး ဝႃႈၼႆ။ တေႃႈလဵဝ် ပလိၵ်ႈမၢၼ်ႈ ဝဵင်းတႃႈၶီႈလဵၵ်း တိုၵ်ႉသိုပ်ႇၶူၼ်ႉသွၵ်ႈ လမ်းႁႃတူဝ်ၵူၼ်းႁေႃႈၵႃးဝႆႉယူႇ ဝႃႈၼႆ။ ဓါတ်ပုံ – တာချီလိတ်နာရေးကူညီမှူအသင်း

['ၵူႈလွင်ႈလွင်ႈ']

2018-05-24T10:40:46

https://shannews.org/archives/5170

ၵူၼ်းမိူင်းၼမ်ႉၸၢင် ၺႃးၽေးၾႃႉၽႃႇ တၢႆ 2 ၵေႃႉ

ၵူၼ်းႁဵတ်းသူၼ် 2 ၵေႃႉ ၺႃးၽေးၾႃႉၽႃႇသႂ်ႇ လႆႈလူႉတၢႆထင်တီႈ ၼႂ်းၸႄႈဝဵင်းၼမ်ႉၸၢင် ၸိုင်ႈတႆး ပွတ်းၸၢၼ်း ဝႃႈၼႆ။ ဝၼ်းတီႈ 23/05/2018 ယၢမ်းၵၢင်ဝၼ်း 12 မူင်းပၢႆ ၸၢႆးၵမ်ႇ ဢႃယု 25 ပီ ၵႂႃႇႁဵတ်းသူၼ်ၶဝ်ႈၵၢပ်ႇ တီႈဝၢၼ်ႈမၢႆ 9 ၼႂ်းၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆးပွတ်းၸၢၼ်း။ ၺႃးၾႃႉၽႃႇသႂ်ႇ မၼ်းၸၢႆး တီႈၼႂ်းသူၼ်သေ လႆႈလူႉတၢႆထင်တီႈ ၵမ်းလဵဝ် ဝႃႈၼႆ။ ၸၢႆးၵျေႃႇမိၼ်ႉ ႁူဝ်ပဝ်ႈပႃႇတီႇႁူဝ်သိူဝ် SNLD ၸႄႈဝဵင်းၼမ်ႉၸၢင် လၢတ်ႈတီႈၽူႈတွႆႇႁွၵ်ႈဝႃႈ “ ၸႂ်ႈၶႃႈဢေႃႈ မၼ်း ၸၢႆးယူႇပွၵ်ႉ 2 ၵႂႃႇႁဵတ်းၵၢၼ်သူၼ်ၶဝ်ႈၵၢပ်ႇတီႈဝၢၼ်ႈမၢႆ 9 ။ လႅပ်ႈမၼ်းၸၢႆးၼင်ႈလဵၼ်ႈၾူၼ်းတီႈတႂ်ႈ တူၼ်ႈ မႆႉသေ ၾႃႉၸင်ႇၽႃႇသႂ်ႇမၼ်းၸၢႆး။ တူဝ်မၼ်းၸၢႆးတႄႉ လႆႈတၢႆတီႈၼၼ်ႈၵမ်းလဵဝ်။ ၾူၼ်းမၼ်းၸၢႆးၵေႃႈ လႆႈ လူႉလႅဝ်တႅၵ်ႇၵွႆမူတ်း” ဝႃႈၼႆ။ သိုပ်ႇလၢတ်ႈဝႃႈ ၼႂ်းဝၼ်းလဵဝ်ၵၼ်ၵူၺ်းၼင်ႇၵဝ်ႇ တီႈဝၢၼ်ႈလွႆသၢႆး ၵူၼ်းၼုမ်ႇ ဢႃယု 20 ပီပႆၢ ၸိုဝ်ႈႁွင်ႉ ၸၢႆးၸိင်ႇ မိူဝ်ႈၽွင်းမၼ်းၸၢႆး တိုၵ်ႉထႆသူၼ်ၶဝ်ႈၵၢပ်ႇယူႇၼၼ်ႉ ၺႃးၾႃႉၽႃႇ မၼ်းၸၢႆးသေ လႆႈလူႉတၢႆထင်တီႈ ထႅင်ႈ ၵေႃႉၼိုင်ႈ။ ၼႂ်းဝၼ်းလဵဝ်ၵၼ်ၵူၺ်း ၵူၼ်းမိူင်းႁဝ်း လႆႈၺႃးၽေးၾႃႉၽႃႇ လူႉတၢႆ 2 ၵေႃႉ” ဝႃႈၼႆ။ ၸၢႆးဝုၼ်ႇၼ ၵူၼ်းပိုၼ်ႉတီႈၼမ်ႉၸၢင် ၵေႃႉၼိုင်ႈလၢတ်ႈတီႈၽူႈတွႆႇႁွၵ်ႈဝႃႈ “ ၼႂ်းဝၼ်း သွင်ဝၼ်းၼႆႉ ၾူၼ်ယႂ်ႇ၊ လူမ်းလူင် ၽတ်ႉပဝ်ႇႁၢဝ်ႈႁႅင်း ၼႂ်းၸႄႈဝဵင်းၼမ်ႉၸၢင်။ ထႅင်ႈၾၢႆႇၼိုင်ႈၵေႃႈ တီႈၵူၼ်းဝၢၼ်ႈ ၺႃးၾႃႉၽႃႇသႂ်ႇၼၼ်ႉ ပဵၼ်တၢင်းပွတ်းတွၼ်ႈထုင်ႉလိၼ်ပဵင်းဝႆႉ။ ပေႃးလူမ်းမႃး ၾူၼ်မႃးၸိုင် ၽတ်ႉပဝ်ႇၵႂႃႇ ပဵၼ်တူၼ်းပဵၼ်ႁၢဝ်းယဝ်ႉ” ဝႃႈၼႆ။ ၵဵဝ်ႇၵပ်းလွင်ႈၵူၼ်းမိူင်းလူႉတၢႆ 2 ၵေႃႉၼႆႉသေ ယူႇတီႈၸုမ်းၸွႆႈထႅမ်ၽေးၵိုင်ႉၵၢင်ႉ ၼႂ်းၸႄႈဝဵင်းၼမ်ႉၸၢင် လႆႈၵႂႃႇ ဢဝ်တူဝ်တၢႆၶဝ် မႃးဝႆႉတီႈႁူင်းယႃ ၸႄႈဝဵင်းၼမ်ႉၸၢင် ဝႃႈၼႆ။

['သိင်ႇဝႅတ်ႉလွမ်ႉ']

2018-05-24T10:37:12

https://shannews.org/archives/5167

ဢမ်ႇႁိုင် ၶွမ်ႊမသျိၼ်ႊပၢင်လိူၵ်ႈတင်ႈ တေတႄႇပိုၼ်ၽၢဝ်ႇ သၢႆမၢႆၽူႈမီးသုၼ်ႇတွတ်ႈၶႅပ်း ပၢင်လိူၵ်ႈတင်ႈသွမ်ႈ

ဢွင်ႈတီႈၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇဝႆႉ 13 တီႈၼင်ႈၼၼ်ႉ တေၸတ်းႁဵတ်းပၢင်လိူၵ်ႈတင်ႈသွမ်ႈ တႃႇလိူၵ်ႈၽူႈတႅၼ်းၵႂႃႇလႄႈ ၶွမ်ႊမသျိၼ်ႊပၢင်လိူၵ်ႈတင်ႈတေတႄႇပိုၼ်ၽၢဝ်ႇသၢႆမၢႆၵႂႃႇ 2 ၵမ်း ဝႃႈၼႆ။ ဢၼ်တေပိုၼ်ၽၢဝ်ႇသဵၼ်ႈၸိုဝ်ႈ ၽူႈမီးသုၼ်ႇတွတ်ႈၶႅပ်းၵၢင်ၸႂ်သမ်ႉ တေပဵၼ်လိူၼ်ၵျုၼ်ႊသဵင်ႈ ဢမ်ႇၼၼ်ႉ ၵၢင်လိူၼ်ၵျူႊလၢႆႊ ၵမ်းၼိုင်ႈ။ ယဝ်ႉၵေႃႈ မွၵ်ႈလိူၼ်ဢေႃႊၵတ်ႊသ် ထႅင်ႈၵမ်းၼိုင်ႈ ဝႃႈၼႆ။ ဢူးမိၼ်ႉၼၢႆႇ ၽူႈၶၢၼ်ပၢၵ်ႇ ၶွမ်ႊမသျိၼ်ႊ ပၢင်လိူၵ်ႈတင်ႈမိူင်းႁူမ်ႈတုမ် လၢတ်ႈဝႃႈ “ ႁဝ်းၶႃႈ တေပိုၼ်ၽၢဝ်ႇ ပၼ်ၵူၼ်းမိူင်း မႃး တူၺ်းၸိုဝ်ႈတႃႇ 2 ပွၵ်ႈ။ တေပဵၼ်ၼႂ်းလိူၼ်ၵျုၼ်ႊသဵင်ႈ ဢမ်ႇၼၼ် ၵၢင်လိူၼ်ၵျူႊလၢႆႊ ၵမ်းၼိုင်ႈ။ ယဝ်ႉၵေႃႈ မွၵ်ႈလိူၼ်ဢေႃႊၵတ်ႊသ်ၵမ်းၼိုင်ႈ။ ပေႃးပိုၼ်ၽၢဝ်ႇ 2 ပွၵ်ႈယဝ်ႉ။ ႁဝ်းၶႃႈ တေတိတ်းၸိုဝ်ႈ ပဵၼ်တၢင်းၵၢၼ်ယဝ်ႉ။ ၵူၺ်းၵႃႈ ဝၼ်းဢၼ်တေပိုၼ်ၽၢဝ်ႇတႄႉ တေပဵၼ်ဝၼ်းလႂ်ဢၼ်ဝႃႈၼၼ်ႉ ပႆႇမၵ်းမၼ်ႈ” ဝႃႈၼႆ။ သိုပ်ႇလၢတ်ႈဝႃႈ “ တေႃႈလဵဝ် ဢွင်ႈတီႈသၽႃး ဢၼ်လုတ်ႈႁၢမ်းပဝ်ႇဝႆႉ 13 တီႈၼင်ႈၼၼ်ႉ ၽူးတေတွတ်ႈၶႅပ်းၵၢင်ၸႂ် မီး 8 သႅၼ်ပၢႆ ယၢမ်းလဵဝ် တိုၵ်ႉၵူတ်ႇထတ်းသဵၼ်ႈသၢႆမၢႆၸိုဝ်ႈၶဝ်ယူႇ” ဝႃႈၼႆ။ ဢွင်ႈတီႈသၽႃး 13 တီႈၼင်ႈ ဢၼ်လုတ်ႈႁၢမ်းပဝ်ႇဝႆႉၼၼ်ႉ ပဵၼ် ဢွင်ႈတီႈၽူႈတႅၼ်းသၽႃးၵူၼ်းမိူင်း 4 တီႈၼင်ႈ၊ သၽႃးၸိူဝ်ႉၸၢတ်ႈ 1 တီႈၼင်ႈလႄႈ သၽႃးၸႄႈမိူင်းတင်း တိူင်းသမ်ႉ 8 တီႈၼင်ႈ ၸိူဝ်းၼႆႉ။ ၼႂ်း 13 တီႈၼင်ႈ ၼၼ်ႉၼႂ်းမိူင်းတႆး ပႃးၼိုင်ႈတီႈၼင်ႈ ပဵၼ်တီႈသၽႃးၵူၼ်းမိူင်း ၸႄႈဝဵင်းလၢႆးၶႃႈ ၼိုင်ႈတီႈၼင်ႈ ဝႃႈၼႆ။ ၽူႈတႅၼ်းသၽႃး ဢၼ်လႆႈလုတ်ႈႁၢမ်းပဝ်ႈၵႂႃႇ 13 တီႈၼင်ႇၼၼ်ႉသမ်ႉ ၽူႈတႅၼ်းမၢင်ၵေႃႉလူႉသဵင်ႈၵႂႃႇ၊ မၢင်ၵေႃႉ ၶၢႆႉတီႈယူႇတၼ်းႁဵင်း(ပုၼ်ႈၽွၼ်း)၊ မၢင်ၵေႃႉထွၼ်တူဝ်ဢွၵ်ႇ ၸဵမ်ၸိူဝ်းၼႆႉ ဝႃႈၼႆ။ ပၢၼ်လူင်ပွင်ၸိုင်ႈၼူၵ်ႉယုင်းၶိုၼ်ႈမႃးၼႆႉ မိူဝ်ႈဝၼ်းတီႈ 1 လိူၼ်ဢေႊပရိူဝ်ႊၼၼ်ႉၵေႃႈ ၸတ်းႁဵတ်းမႃး ပၢင်လိူၵ်ႈ တင်ႈသွမ်ႈၵမ်းၼိုင်ႈယဝ်ႉ ဝႃႈၼႆ။ ၶွမ်ႊမသျိၼ်ႊပၢင်လိူၵ်ႈတင်ႈ မိူင်းႁူမ်ႈတုမ် ပိုၼ်ၽၢဝ်ႇပဵၼ်တၢင်းၵၢၼ် မိူဝ်ႈဝၼ်းတီႈ 08/05/2018 ဝႃႈ ဢွင်ႈတီႈ ၽူႈတႅၼ်းသၽႃး ဢၼ်လုတ်ႈႁၢမ်းပဝ်ႇဝႆႉၸိူဝ်းၼၼ်ႉ ပေႃးထိုင်မႃး ဝၼ်းတီႈ 3 လိူၼ်ၼူဝ်ႊဝႅမ်ႊၿိူဝ်ႊၸိုင် တေ ၸတ်းႁဵတ်း ပၢင်လိူၵ်ႈတင်ႈသွမ်ႈၵႂႃႇ ဝႃႈၼႆ။

['ၵူႈလွင်ႈလွင်ႈ']

2018-05-24T10:30:11

https://shannews.org/archives/5162

RCSS ပိုတ်ႇပၢင်သွၼ်ၾိုၵ်းလပ်ႉၼမ်ႉၵတ်ႉၶူးသွၼ် ၼႂ်းၸႄႈဝဵင်းၼမ်ႉၸၢင်

RCSS/SSA ဢွၼ်ႁူဝ်သေ ၸတ်းႁဵတ်းပၢင်သွၼ်ၽိူမ်ႉထႅမ်ၼမ်ႉၵတ်ႉ ၼႂ်းၸႄႈဝဵင်းၼမ်ႉၸၢင် ၸိုင်ႈတႆးပွတ်းၸၢၼ်း မီးၶူးသွၼ် ၶဝ်ႈႁူမ်ႈလဵပ်ႈႁဵၼ်း ႁိမ်း 50 ၵေႃႉ ဝႃႈၼႆ။ ပၢင်ၾိုၵ်းၽွၼ်ႉၽိူမ်ႉထႅမ်ၼမ်ႉၵတ်ႉ ၶူးသွၼ်ၼႃႈလိၼ်သိုၵ်းမၢႆ 3 ၸႄႈဝဵင်းၼမ်ႉၸၢင် ၸႄႈတွၼ်ႈလွႆလႅမ် ၸိုင်ႈတႆး ပွတ်းၸၢၼ်းၼႆႉ တႄႇဢဝ် ဝၼ်းတီႈ 21-27/05/2018 တႃႇၶၢဝ်းတၢင်း 7 ဝၼ်း။ ပၢင်သွၼ်ၼႆႉ ယူႇတီႈ သင်ၶၸဝ်ႈ တူင်ႇဝဵင်းၼမ်ႉၸၢင်တင်း ၶွင်ႇသီႇဢဝ်ၶိုၼ်းၸိုင်ႈတႆး/ တပ်ႉသိုၵ်းၸိုင်ႈတႆး RCSS/SSA ႁူမ်ႈၵၼ်သေ ဢွၼ်ႁူဝ် ၸတ်းႁဵတ်းၵႂႃႇ ဝႃႈၼႆ။ ၽူႈမီးပုၼ်ႈၽွၼ်းၼႃႈလိၼ်သိုၵ်းမၢႆ 3 ၵေႃႉၼိုင်ႈ လၢတ်ႈတီႈၽူႈတွႆႇႁွၵ်ႈဝႃႈ “ ပၢင်ၾိုၵ်းၽွၼ်ႉၼႆႉ ႁဝ်းၶႃႈ ၸတ်း ႁဵတ်းမႃး ပဵၼ်ပွၵ်ႈၵမ်း 5 ပႃးပွၵ်ႈၼႆႉယဝ်ႉၶႃႈ။ ၶၢဝ်းတၢင်းပူင်သွၼ်တႄႉ တႃႇ 7 ဝၼ်း/ ၼိုင်ႈဝူင်ႈ။ ယူႇတီႈသင်ၶ ၸဝ်ႈတူင်ႇဝဵင်းၼမ်ႉၸၢင်လႄႈ RCSS ႁူမ်ႈၵၼ်သေ လူင်းပူင်သွၼ်ၾိုၵ်းၽွၼ်ႉပၼ်ၵႂႃႇၶႃႈ။ ထႅင်ႈလွင်ႈၼႆႉၵေႃႈ ၼင်ႇ ႁိုဝ် ၶူးသွၼ်ၼႂ်းပိုၼ်ႉတီႈႁဝ်း ပေႃးတေၽိူမ်ႉၼမ်ႉၵတ်ႉၶိုၼ်ႈမႃးထႅင်ႈ” ဝႃႈၼႆ။ ၼႂ်းပၢင်ၾိုၵ်းၽွၼ်ႉ ဢၼ်လႆႈပူင်သွၼ်ၵႂႃႇသမ်ႉ မိူၼ်ၼင်ႇ ၽႃသႃ ဢင်းၵိတ်ႉ၊ ပၢႆးၼပ်ႉ၊ ပပ်ႉပိူင်ၵၢၼ်သွၼ်ၶူး၊ ၼႃႈၵၢၼ်ပုၼ်ႈၽွၼ်းၶူးသွၼ်ၵူႈၸၼ်ႉၸၼ်ႉ၊ ၵၢၼ်ဢွၼ်ႁူဝ်၊ ၵၢၼ်လုမ်း၊ Social Cooperative၊ RCSS Education Policy လႄႈ ႁဵတ်းၵၢၼ်တူဝ်ထူပ်းၼႃႈတီႈၽႂ်မၼ်း ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-05-24T10:25:29

https://shannews.org/archives/5157

လူတ်ႉ 3 လေႃႉ ပိၼ်ႈတူၵ်းတၢင်း ၼႂ်းၸႄႈဝဵင်းမိူင်းၽျၢၵ်ႈ မီးၵူၼ်းမၢတ်ႇၸဵပ်း လူႉတၢႆ

လူတ်ႉၶိူင်ႈ 3 လေႃႉ လမ်းၼိုင်ႈ ဢၼ်လုၵ်ႉတၢင်း ၼႂ်းဝဵင်းမိူင်းၽျၢၵ်ႈ ၵႂႃႇတင်းဢိူင်ႇမိူင်းႁႆးၼၼ်ႉ ပိၼ်ႈၶႂမ်ႈ တူၵ်း တၢင်း ၵူၼ်းမႃးၸွမ်းလူတ်ႉ 3 လေႃႉၼၼ်ႉ လႆႈမၢတ်ႇၸဵပ်း 3 ၵေႃႉ လူႉတၢႆထင်တီႈ 3 ၵေႃႉ ဝႃႈၼႆ။ ဝၼ်းတီႈ 22/05/2018 ယၢမ်းႁူဝ်ၶမ်ႈ မွၵ်ႈ 5 မူင်းၼၼ်ႉ လူတ်ႉ 3 လေႃႉ လုၵ်ႉတၢင်းၼႂ်းဝဵင်းမိူင်းၽျၢၵ်ႈသေ တေၵႂႃႇ တၢင်းဢိူင်ႇမိူင်းႁႆးၼၼ်ႉ ပိၼ်ႈၶႂမ်ႈတူၵ်းတၢင်း တီႈတၢင်းလူင်းလွႆ ႁိမ်းဝၢၼ်ႈၵွင်းမူး ၼိူဝ်သဵၼ်ႈတၢင်း မိူင်းၽျၢၵ်ႈ – မိူင်းၵူၵ်း ၼႂ်းၸႄႈဝဵင်းမိူင်းၽျၢၵ်ႈ ၸိုင်ႈတႆးပွတ်းဢွၵ်ႇ။ ၸၢႆးၶမ်းၸၼ် ႁူဝ်ပဝ်ႈပႃႇတီႇသိူဝ်ၽိူၵ်ႇ SNDP ၸႄႈဝဵင်းမိူင်းၽျၢၵ်ႈ လၢတ်ႈတီႈၽူႈတွႆႇႁွၵ်ႈဝႃႈ “ လူတ်ႉၶိူင်ႈ 3 လေႃႉ ဢၼ်မႃးပိၼ်ႈၶႂမ်ႈတူၵ်းတၢင်းၼၼ်ႉ ပဵၼ်ၵူၼ်းဢိူင်ႇမိူင်းႁႆး ဝၢၼ်ႈတူင်ႈလူင် ပဵၼ်ပီႈၼွင်ႉတႆးႁဝ်းၶႃႈ။ ၶဝ်မႃးလူႇ တၢၼ်းတီႈၼႂ်းဝဵင်းမိူင်းၽျၢၵ်ႈ တေပွၵ်ႈမိူဝ်း။ ယွၼ်ႉၵူၼ်း ႁေႃႈလူတ်ႉၶိူင်ႈ 3 လေႃႉၼၼ်ႉ သမ်ႉတေႁေႃႈ ဝႆးသေ ဢမ်ႇၵုမ်းလႆႈႁႅင်းလူတ်ႉ လေႃႈလူင်းတူၵ်းတၢင်းၵႂႃႇ ႁဵတ်းၼၼ်” ဝႃႈၼႆ။ ၵူၼ်းဢၼ်မႃးၸွမ်းၼႂ်းလူတ်ႉ 3 လေႃႉၼၼ်ႉ တႃႇၽူႈယိင်း 3 ၵေႃႉ လႆႈလူႉတၢႆထင်တီႈၵမ်းလဵဝ်၊ တႃႇၽူႈယိင်း ထႅင်ႈ 2 ၵေႃႉသမ်ႉ လႆႈမၢတ်ႇၸဵပ်းႁၢဝ်ႈႁႅင်းသေ လႆႈသူင်ႇယူတ်းယႃတူဝ်တီႈႁူင်းယႃ ၵူၼ်းမိူင်းတႃႈၶီႈလဵၵ်း။ တႃႇၽူႈ ၸၢႆး ထႅင်ႈၵေႃႉၼိုင်ႈတႄႉ လႆႈမၢတ်ႇၸဵပ်းဢိတ်းဢွတ်း။ ၽူႈယိင်းဢၼ်မႃးၸွမ်းထႅင်ႈၵေႃႉၼိုင်ႈၼၼ်ႉတႄႉ ဢမ်ႇ လႆႈမၢတ်ႇၸဵပ်းသင် ဝႃႈၼႆ။ ၵဵဝ်ႇၵပ်းလွင်ႈၵူၼ်းလူႉတၢႆ 3 ၵေႃႉၼၼ်ႉ ယူႇတီႈၸိူဝ်ႉၶိူဝ်းပီႈၼွင်ႉၶဝ်သေ လႆႈမႃးႁပ်ႉဢဝ်တူဝ်တၢႆတီႈႁူင်းယႃ ၵူၼ်း မိူင်းၸႄႈဝဵင်းမိူင်းၽျၢၵ်ႈသေ ဢဝ်မိူဝ်းလုမ်းလႃးသၢင်းၵျူဝ်ႇပၼ် ၸွမ်းၼင်ႇၾိင်ႈထုင်းတႆးမီးၼၼ်ႉ ဝႃႈၼႆ။ ၵူၼ်းႁေႃႈလူတ်ႉ 3 လေႃႉၼၼ်ႉ ၸိုဝ်ႈႁွင်ႉၸၢႆးဢွၵ်ႉ။ ၵူၺ်းၵႃႈ တူဝ်ၵူၼ်းႁေႃႈလူတ်ႉလၵ်ႉလႅၼ်ႈပၢႆႈဝႆႉ။ ၼႂ်းၵူၼ်း လူႉတၢႆ 3 ၵေႃႉ ပႃးမေးၼၢင်းၵူၼ်းႁေႃႈလူတ်ႉၵေႃႉၼိုင်ႈ ဝႃႈၼႆ။ ဓါတ်ပုံ – သင်္ဂဟလူမှူကူညီရေးအသင်း

['ၵူႈလွင်ႈလွင်ႈ']

2018-05-24T09:53:26

https://shannews.org/archives/5153

ပၢင်သွၼ်လၢႆးႁေႉၵင်ႈတူဝ်လႄႈ လိၵ်ႈဢင်းၵိတ်း တီႈႁူင်းသဝ်းလုၵ်ႈဢွၼ်ႇတႆး ဝဵင်းလႃႈသဵဝ်ႈ

ပၢင်သွၼ်လၢႆးႁေႉၵင်ႈတူဝ်လႄႈ လိၵ်ႈဢင်းၵိတ်း တီႈႁူင်းသဝ်းလုၵ်ႈဢွၼ်ႇတႆး ဝဵင်းလႃႈသဵဝ်ႈ

['Uncategorized']

2018-05-24T08:01:28

https://shannews.org/archives/5151

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 24/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.15 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1353 ပျႃး၊ ငိုၼ်းၶႄႇ 1 ယႅၼ်ႉ = 211.79 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 24/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 23/05/2018 ငိုၼ်းထႆး 1 ဝၢတ်ႇ = 42.309 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1353 ပျႃး၊ ငိုၼ်းၶႄႇ 1 ယႅၼ်ႉ = 212.52 ပျႃး။

['ၵၢၼ်မၢၵ်ႈမီး']

2018-05-24T04:07:03

https://shannews.org/archives/5148

ပၢင်ၸႃႇပၼ ၸဝ်ႈၾႃႉလူင်ဝၢၼ်ႈယဵၼ်ႇ ၸဝ်ႈၸိင်ႇၺုၼ်ႉ

ပၢင်ၸႃႇပၼ ၸဝ်ႈၾႃႉလူင်ဝၢၼ်ႈယဵၼ်ႇ ၸဝ်ႈၸိင်ႇၺုၼ်ႉ

['Uncategorized']

2018-05-23T12:23:29

https://shannews.org/archives/5144

ပၢင်ၽိုၵ်းၽွၼ်ႉမေႃသွၼ်လိၵ်ႈလၢႆးတႆး တွၼ်ႈတႃႇပီ 2112 ၼီႈ ပိုတ်ႇတီႈဝဵင်းမူႇၸေႊ

ပၢင်ၽိုၵ်းၽွၼ်ႉမေႃသွၼ်လိၵ်ႈလၢႆးတႆး တွၼ်ႈတႃႇပီ 2112 ၼီႈ ပိုတ်ႇတီႈဝဵင်းမူႇၸေႊ

['Uncategorized']

2018-05-23T09:22:11

https://shannews.org/archives/5141

ႁွင်ႈၵၢၼ်ပၢႆးပၺ်ၺႃလူင်ပွင်ၸိုင်ႈပိုၼ်ၽၢဝ်ႇ ႁူင်းႁဵၼ်းလူင်ပွင်ၸိုင်ႈ တေပိုတ်ႇႁပ်ႉလုၵ်ႈႁဵၼ်း ၼႂ်းႁၢင်လိူၼ်မေႊၼႆႉ

ႁွင်ႈၵၢၼ်ၾၢႆႇပၢႆးပၺ်ၺႃလူင်ပွင်ၸိုင်ႈ ပိုၼ်ၽၢဝ်ႇပၼ်ၾၢင်ႉဝႃႈ ၽွင်းၶၢဝ်းပိုတ်ႇႁပ်ႉ လုၵ်ႈႁဵၼ်းၼၼ်ႉ ၸိူဝ်းပဵၼ် ပေႃႈမႄႈလုၵ်ႈဢွၼ်ႇ ယႃႇပေပၼ်ငိုၼ်းလႄႈၶူဝ်းတွၼ်ႈ တီႈမေႃသွၼ်/ ၶူးသွၼ်။ ယူႇတီႈမေႃသွၼ်ၶဝ်ၵေႃႈ တေ ဢမ်ႇလႆႈၵဵပ်းငိုၼ်းတေဢမ်ႇလႆႈ ဢဝ်ၶူဝ်းတွၼ်ႈသင် တီႈပေႃႈမႄႈလုၵ်ႈဢွၼ်ႇ ဝႃႈၼႆ။ ႁူင်းႁဵၼ်းလူင်ပွင်ၸိုင်ႈ မိူင်းႁူမ်ႈတုမ် တေပိုတ်ႇႁပ်ႉသဵၼ်ႈၸိုဝ်ႈလုၵ်ႈႁဵၼ်း တင်ႈဢဝ်ဝၼ်းတီႈ 25-31/05/2018 လႄႈ တိုၵ်းသူၼ်းပႃးပေႃႈမႄႈလုၵ်ႈႁဵၼ်းႁႂ်ႈဢဝ်လုၵ်ႈလၢင်းၸဝ်ႈၵဝ်ႇၵႂႃႇၾၢၵ်ႇႁူင်းႁဵၼ်း ဝႃႈၼႆ။ လိူဝ်ၼၼ်ႉ ၼႂ်းၶေႃႈပိုၼ်ၽၢဝ်ႇပႃးဝႆႉဝႃႈ ၽူႈၵွၼ်းႁူင်းႁဵၼ်း၊ ၶူးသွၼ်/မေႃသွၼ် တေဢမ်ႇလႆႈၵဵပ်းငိုၼ်း၊ ႁပ်ႉငိုၼ်း တီႈလုၵ်ႈဢွၼ်ႇ ႁဵၼ်းလႄႈ ၶူဝ်းတွၼ်ႈ ၸိူဝ်းၼႆႉ။ ၼွၵ်ႈလိူဝ်ၼၼ်ႉ ယူႇတီႈလုၵ်ႈႁဵၼ်း သေ ႁႂ်ႈသႂ်ႇၶူဝ်းႁူင်းႁဵၼ်း မႃးတဵမ်ထူၼ်ႈ ႁႂ်ႈပႃးမိၵ်ႈမၢႆႁွင်ႈႁဵၼ်းလႄႈ မိၵ်ႈမၢႆႁူင်းႁဵၼ်းၵၼ်။ ၾၢႆႇၼိုင်ႈ ၵေႃႈ တေဢမ်ႇလႆႈၶၢႆၶူဝ်းၶွင်သင်ပၼ် လုၵ်ႈႁဵၼ်း” ဝႃႈၼႆ။ သင်ဝႃႈ လုၵ်ႈဢွၼ်ႇဢႃယု လႆႈ 5 ပီတဵမ်ၸိုင် ႁႂ်ႈလႆႈၶိုၼ်ႈၸၼ်ႉငဝ်ႈ(မူလ)၊ သင်လႆႈ 6 ပီၸိုင် ႁႂ်ႈၶိုၼ်ႈၸၼ်ႉ ၼိုင်ႈ ၵမ်းလဵဝ်။ ၼင်ႇႁိုဝ် လုၵ်ႈဢွၼ်ႇပေႃးလႆႈၶိုၼ်ႈႁူင်းႁဵၼ်းမူတ်းၼၼ်ႉ ယူႇတီႈၶူးသွၼ်တင်း ပေႃႈမႄႈလုၵ်ႈဢွၼ်ႇ ႁႂ်ႈႁူမ်ႈမိုဝ်းၵၼ်သေ တိုၵ်းသူၼ်းဢီးသူၼ်းႁႂ်ႈလုၵ်ႈဢွၼ်ႇမႃးၶိုၼ်ႈႁူင်းႁဵၼ်း ဝႃႈၼႆ။ ၵၢၼ်သွၼ်ႁဵၼ်း ၼႂ်းႁူင်းႁဵၼ်းလူင်ပွင်ၸိုင်ႈၼႆႉ တေတွပ်ႇလိၵ်ႈထတ်းထွင်ၼမ်ႉၵတ်ႉလုၵ်ႈႁဵၼ်း ၼိုင်ႈပီ 4 ပွၵ်ႈ။ လိူၼ်ၵျူႊလၢႆႊၵမ်းၼိုင်ႈ။ လိူၼ်ၻီႊသႅမ်ႊၿိူဝ်ႊၵမ်းၼိုင်ႈ။ ဢၼ်တွပ်ႇႁူမ်ႈၵၼ်တင်းမူတ်းသမ်ႉ ၼႂ်းလိူၼ်ဢွၵ်ႊထူဝ်ႊ ၿိူဝ်ႊ 2018 ၵမ်းၼိုင်ႈလႄႈ လိူၼ်ၾႅပ်ႊၿိဝ်ႊရီႊ 2019 ၵမ်းၼိုင်ႈ ဝႃႈၼႆ။ လုၵ်ႈႁဵၼ်းၸၼ်ႉငဝ်ႈၼႆႉ ဢမ်ႇဝႃႈ ၵူၼ်းၸၢႆး၊ ၼၢင်းယိင်း ၵူႈၵေႃႉ တေလႆႈဢၢၼ်ႇလႆႈ လူလႆႈ၊ တေလႆႈမေႃၼပ်ႉ သွၼ်ႇၸၼ်ႉပိုၼ်ႉထၢၼ် လွင်ႈၼႆႉ တေလႆႈဝႆႉပဵၼ်လွင်ႈယႂ်ႇဝႆႉၼၵ်းၼႃသေ ပူင်သွၼ်ၵႂႃႇ ၼင်ႇႁိုဝ် လုၵ်ႈႁဵၼ်း ပေႃးတေလႆႈၶိုၼ်ႈၵႂႃႇ ပဵၼ်ၸၼ်ႉတေႃႇထိုင်ပေႃးသုတ်း။ လိူဝ်ၼၼ်ႉ ၶူးသွၼ်တင်း ပေႃႈမႄႈလုၵ်ႈဢွၼ်ႇ တေလႆႈႁူမ်ႈမိုဝ်းၵၼ် ဢီးသူၼ်းႁႂ်ႈလုၵ်ႈဢွၼ်ႇမႃးၶိုၼ်ႈႁူင်းႁဵၼ်း၊ လွင်ႈဝႃႈ လုၵ်ႈဢွၼ်ႇဢွၵ်ႇႁူင်းႁဵၼ်း ၶၢတ်ႇႁူင်း ႁဵၼ်း ၸိူဝ်းၼႆႉ ယႃႇႁႂ်ႈလႆႈမီး ဝႃႈၼႆ။

['ပၢႆးပိင်ႇၺႃႇ']

2018-05-23T08:47:28

https://shannews.org/archives/5136

သင်ၶလႄႈ သတ်ႉထႃး မိူင်းၼွင် ၸတ်းပွႆးလူင်းပၢင်သွၼ် လိၵ်ႈဢင်းၵိတ်ႉ ၵမ်းႁႅၵ်ႈ

သင်ၶၸဝ်ႈလႄႈ တၵ်ႉၵႃႇသတ်ႉထႃး ႁူမ်ႈၵၼ် ၸတ်းႁဵတ်းပွႆးလူင်းပၢင်သွၼ်လိၵ်ႈဢင်းၵိတ်ႉ ၶၢဝ်းမႆႈ ပွၵ်ႈၵမ်းႁႅၵ်ႈ တီႈမိူင်း ၼွင် ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း မီးလုၵ်ႈႁဵၼ်းၶဝ်ႈႁူမ်ႈ ပၢၵ်ႇပၢႆ။ ဝၼ်းတီႈ 22/05/2018 သင်ၶၸဝ်ႈလႄႈ တၵ်ႉၵႃႇသတ်ႉထႃး ဝဵင်းမိူင်းၼွင် ဢွၼ်ႁူဝ်ၸတ်းႁဵတ်း ပၢင်ပွႆးလူင်း ပၢင် သွၼ်လိၵ်ႈ ဢင်းၵိတ်ႉ ၶၢဝ်းမႆႈ ပွၵ်ႈၵမ်းႁႅၵ်ႈ တီႈဝဵင်းမိူင်းၼွင် ဢၼ်ပူင်သွၼ်ပၼ် ပိုၼ်ႉထၢၼ် လိၵ်ႈဢင်းၵိတ်း Basic and Grammar ။ ပၢင်သွၼ်ၼႆႉ တႄႇၸတ်းႁဵတ်း ဝၼ်းတီႈ 22 လိူၼ်မၢတ်ႊၶျ် 2018 တေႃႇဝၼ်းတီႈ 22 လိူၼ်မေႊ 2018 ၶၢဝ်းတၢင်းသၢမ်လိူၼ်၊ ၽူႈၸတ်းၵၢၼ်လႄႈ ၽူႈပူင်သွၼ်ၼႂ်း ၶၢဝ်းတၢင်းပၢင် သွၼ်ၼႆႉ ပဵၼ် ၸဝ်ႈၶူးဝီႉမလ လႅင်းၼုမ်ႇ(B.A Thailand) ပဵၼ်ၽူႈၸတ်းၵၢၼ်၊ ၸဝ်ႈၶူးမွၼ်းၶိူဝ်း ပၺႃႇ ၼၼ်ႇတ မူၺ်ႇတေႃႇ၊ ၸဝ်ႈၶူးသီႇရိမၼ်ႇတ တႃႈၶီႈလဵၵ်း၊ ၸဝ်ႈၶူးၶမ်းသႅင် ထမ်ႇမသႃႇမိ ဝၢၼ်ႈဢိတ်းမိူင်းၼၢင်း၊ ၸဝ်ႈၶိူဝ်းႁၢၼ် ဢိင်ႇတႃႇမယ ဝဵင်းမိူင်းၼွင်၊ ၸဝ်ႈပိုၼ်းႁၢၼ် ပၺႃႇၽေႃးၵ မူၺ်ႇတေႃႇ၊ ၸဝ်ႈဢႃႇၸႃႇရ ပၢင်လွင်း၊ ၸဝ်ႈသူရိယ သႂ်ႁိူင်း လႃႈသဵဝ်ႈ ၸိူဝ်းၼႆႉသေ ဢွၼ်ႁူဝ် ပူင်သွၼ်ၵႂႃႇ ဝႃႈၼႆ။ “ယိူင်းဢၢၼ်းဢၼ်လႆႈၸတ်းႁဵတ်းပၢင်သွၼ်ၼႆႉ ၶႂ်ႈႁႂ်ႈလုၵ်ႈဢွၼ်ႇတႆး မေႃတႅမ်ႈမေႃလၢတ်ႈၵႂၢမ်းဢင်းၵိတ်ႉ ယွၼ်ႉ ပိူဝ်ႈလိၵ်ႈဢင်းၵိတ်ႉၼႆႉ ပဵၼ်လိၵ်ႈဢၼ်ၸႂ်ႉတိုဝ်းတၢင်းလုမ်ႈၾႃႉ ပေႃးမေႃလိၵ်ႈဢင်းၵိတ်ႉၼႆႉ လုၵ်ႈဢွၼ်ႇတႆးႁဝ်း တေမီးတိုဝ်ႉတၢင်း ၼင်ႇၵၢင်ၸႂ်ၶဝ် ၶႂ်ႈႁဵတ်းၶႂ်ႈသၢင်ႈ ၼႂ်းၸူဝ်ႈပၢၼ်ၶဝ်” ဝႃႈၼႆ။ ပၢင်သွၼ်လိၵ်ႈဢင်းၵိတ်ႉပွၵ်ႈၼႆႉ ပဵၼ်ပွၵ်ႈၵမ်းႁႅၵ်ႈသေတႃႉၵေႃႈ မိူဝ်းၼႃႈၼင်ႇႁိုဝ် လုၵ်ႈဢွၼ်ႇတႆး ပေႃးတေမီး တိုဝ်ႉတၢင်း လႆႈႁဵၼ်းႁူႉဢဝ် ပၢႆးပၺ်ၺႃ ၾၢႆႇဢင်းၵိတ်ႉလႄႈ မီးၼမ်ႉၵတ်ႉမေႃလၢတ်ႈ၊ မေႃတႅမ်ႈ။ ၽႃသႃဢင်း ၵိတ်ႉၼႆႉ တေၶတ်းၸႂ်ၸတ်းႁဵတ်းၵႂႃႇယူႇ ဝႃႈၼႆ။

['ပၢႆးပိင်ႇၺႃႇ']

2018-05-23T07:54:27

https://shannews.org/archives/5133

ၸဝ်ႈၼႃႈတီႈမၢၼ်ႈ ၵူတ်ႇထတ်းတီႉၺွပ်းလႆႈယႃႈမဝ်းၵမ် ၼႂ်းၸိုင်ႈတႆး တင်းၼမ်

ႁွင်ႈၵၢၼ်ၾၢႆႇၼ်ႂ်းမိူင်းလူင်ပွင်ၸိုင်ႈ ပိုၼ်ၽၢဝ်ႇဝႃႈ တီႉလႆႈယႃႈၾိၼ်ႇၽိူၵ်ႇ ၼႂ်းၸႄႈဝဵင်းၵူတ်ႉၶၢႆ တင်းၼမ်လၢႆ တေတူၵ်း မႅၼ်ႈငိုၼ်း 484 သႅၼ်ပျႃး ဝႃႈၼႆ။ ဝၼ်းတီႈ 21/05/2018 ၼၼ်ႉ ပလိၵ်ႈမၢၼ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ႁႄႉၵႃးလမ်းၼိုင်ႈ တီႈတၢင်းၶဝ်ႈ ဝၢၼ်ႈ ၶူဝ်လူင် ၸႄႈဝဵင်းၵူတ်ႉၶၢႆ ၸိုင်ႈတႆးပွတ်းႁွင်ႇ။ ၵူတ်ႇထတ်းၼႂ်းၵႃး ထူပ်းႁၼ် ယႃႈၾိၼ်ႇၽိူၵ်ႇ သႂ်ႇၼႂ်းထူင်ၸၢၼ်ႈဝႆႉ တႂ်ႈတီႈၼင်ႈၵူၼ်းႁေႃႈလူတ်ႉ၊ ၼႂ်းထူင်ၸၢၼ်ႈၼၼ်ႉ ဢဝ်ယႃႈၾိၼ်ႇၽိူၵ်ႇသႂ်ႇ ဝႆႉၼႂ်း ၵွၵ်းသပျႃႇ 220 ဢႅပ်ႇ။ ၼမ်ႉ ၼၵ်း တေမီး 2.42 ၵီႊလူဝ်ႊလႄႈ တီႉလႆႈပႃး ၾူၼ်းထႅင်ႈ 2 လုၵ်ႈ/ ႁူၺ်ႇ ဝႃႈၼႆ။ ၵူၺ်းၵႃႈ ဢမ်ႇႁၼ်ၸဝ်ႈၼႃႈတီႈပိုၼ်ၽၢဝ်ႇသဵၼ်ႈၸိုဝ်ႈ ၵူၼ်းၵႃႉ ယႃႈမဝ်းၵမ် ဝႃႈၼႆ။ ပူၼ်ႉမႃး မိူဝ်ႈဝၼ်းတီႈ 19/05/2018 ယၢမ်းၵၢင်ၼႂ် 10 မူင်း ပလိၵ်ႈမၢၼ်ႈ ၾၢႆႇၽဵဝ်ႈမူၺ်ႉယႃႈမဝ်းၵမ် ႁႄႉၵႃးလမ်း ၼိုင်ႈၵိုတ်းသေ ၵူတ်ႇထတ်း တီႉလႆႈယႃႈမႃႉၼႂ်းၵႃး 6.8 သႅၼ်မဵတ်ႉ တီႈႁိမ်းဝၢၼ်ႈႁူဝ်တိုဝ်ႉ ၼိူဝ်သဵၼ်ႈတၢင်း လွႆလႅမ် – တူၼ်ႈတီး ၸိုင်ႈတႆးပွတ်းၸၢၼ်း ၵေႃႉတၢင်ႇယႃႈမႃးၼႆႉ ၸိုဝ်ႈႁွင်ႉ တိၼ်ႇမျိၼ်ႉထုၼ်း ဢႃယု 43 ပီ ဝႃႈၼႆ။ ၵဵဝ်ႇၵပ်းလွင်ႈၼႆႉ ယူႇတီႈပလိၵ်ႈမၢၼ်ႈ လႆႈၵုမ်းၶင်တူဝ် ၽူႈၵႃႉယႃႈၸိူဝ်းၼႆႉ ပိုတ်ႇဢမူႉၶၻီႊဢဝ်လိူင်ႈလၢဝ်း ၸွမ်း ၼင်ႇပၵ်း ပိူင် ဝၢၼ်ႈမိူင်းမီးၼၼ်ႉ ဝႃႈၼႆ။ ဓါတ်ပုံ – ပြည်ထဲရေးဝန်ကြီးဌာန

['ယႃႈမဝ်းၵမ်']

2018-05-23T07:33:50

https://shannews.org/archives/5131

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 23/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42.30 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1353 ပျႃး၊ ငိုၼ်းၶႄႇ 1 ယႅၼ်ႉ = 212.52 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 23/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 22/05/2018 ငိုၼ်းထႆး 1 ဝၢတ်ႇ = 41.85 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348 ပျႃး၊ ငိုၼ်းၶႄႇ 1 ယႅၼ်ႉ = 211.29 ပျႃး။

['ၵၢၼ်မၢၵ်ႈမီး']

2018-05-23T06:43:03

https://shannews.org/archives/5125

သိုၵ်း TNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸိုင်ႈတႆးပွတ်းႁွင်ႇ လၢႆတီႈ

တပ်ႉသိုၵ်း TNLA တင်း သိုၵ်းမၢၼ်ႈ ပဵၼ်ပၢင်တိုၵ်းၵၼ် ၼႂ်းၸႄႈဝဵင်းၼမ်ႉတူႈ၊ ၵူတ်ႉၶၢႆ လႄႈ ၼမ်ႉၶမ်း ၸဵမ်ၸိူဝ်းၼႆႉ။ ဝၼ်းတီႈ 22/05/2018 ယၢမ်းၵၢင်ၼႂ် 11:00 မူင်းပၢႆ တပ်ႉသိုၵ်းတဢၢင်း TNLA တပ်ႉၸုမ်း 1 တင်း တပ်ႉသိုၵ်းမၢၼ်ႈ ၶမရ 324 ပဵၼ်ပၢင်တိုၵ်းၵၼ် ၼႂ်းၵႄႈဝၢၼ်ႈၼႃးလိၼ်း တင်း ဝၢၼ်ႈပၢင်ဝႃႈ ၼႂ်းၸႄႈဝဵင်းၼမ်ႉတူႈ ၸိုင်ႈတႆး ပွတ်းႁွင်ႇ ဝႃႈၼႆ။ ႁွင်ႈၵၢၼ်ပိုၼ်ၽၢဝ်ႇ TNLA ဢွၵ်ႇဝႆႉဝႃႈ “ မိူဝ်ႈဝၼ်းတီႈ 4 လိူၼ်မေႊၼႆႉ သိုၵ်းမၢၼ်ႈၽိူမ်ႉႁႅင်းသိုၵ်း လုၵ်ႉတၢင်းလႃႈသဵဝ်ႈ မႃးတၢင်းၼမ်ႉတူႈ တႃႇၵႃး 10 လမ်း” ဝႃႈၼႆ။ မိူဝ်ႈဝၼ်းတီႈ 19 လိူၼ်မေႊၼၼ်ႉၵေႃႈ သိုၵ်း TNLA တင်း သိုၵ်းမၢၼ်ႈ တပ်းမ 88 ပဵၼ်ပၢင်တိုၵ်းၵၼ် ယၢမ်းၵၢင်ၼႂ် 7 မူင်း – 8 မူင်း တီႈႁိမ်းမၢၼ်ႈဝီး ၸႄႈဝဵင်းၼမ်ႉၶမ်း ၵမ်းၼိုင်ႈ။ လိူဝ်ၼၼ်ႉ ၼႂ်းဝၼ်းလဵဝ်ၵၼ်ၵူၺ်း ယၢမ်းဝၢႆးဝၼ်း 1 မူင်း သိုၵ်းမၢၼ်ႈ တင်း သိုၵ်း TNLA ပဵၼ်ပၢင်တိုၵ်းၵၼ် ႁိမ်းဝၢၼ်ႈသူၺ်ႇမေႃႇ ၸႄႈဝဵင်းၵူတ်ႉၶၢႆ ၸိုင်ႈတႆး ပွတ်းႁွင်ႇထႅင်ႈ ၼႂ်းဝၼ်းလဵဝ်ၵၼ် ပဵၼ်ပၢင်တိုၵ်း 2 ပွၵ်ႈ ဝႃႈၼႆ။ ၵဵဝ်ႇၵပ်းလွင်ႈပၢင်တိုၵ်းၼႆႉသေ ၵူၼ်းဝၢၼ်ႈတႄႉ ဢမ်ႇလႆႈပၢႆႈယၢၼ်ႁိူၼ်းယေးၼင်ႇၵဝ်ႇ ဝႃႈၼႆ။

['ၵၢၼ်သိုၵ်း']

2018-05-22T10:46:12

https://shannews.org/archives/5121

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 22/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 42 ပျႃး၊ ငိုၼ်းတေႃႊ လိူဝ်ႊ(US) 1 တေႃႊလိူဝ်ႊ = 1351 ပျႃး၊ ငိုၼ်းၶႄႇ 1 ယႅၼ်ႉ = 211.64 ပျႃး (ၶၼ်လႅၵ်ႈငိုၼ်းလုမ်ႈ ၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 22/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 21/05/2018 ငိုၼ်းထႆး 1 ဝၢတ်ႇ = 41.85 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348 ပျႃး၊ ငိုၼ်းၶႄႇ 1 ယႅၼ်ႉ = 211.29 ပျႃး။

['ၵၢၼ်မၢၵ်ႈမီး']

2018-05-22T10:36:13

https://shannews.org/archives/5118

ပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ပွၵ်ႈၵမ်း 3 တေၶၢႆႉၵႂႃႇၸတ်းႁဵတ်းၼႂ်းလိူၼ်ၵျုၼ်ႊ

ပၢင်ၵုမ်လူင် ပၢင်လူင်ႁူဝ်ပၢၵ်ႇ ပီ 21 ပွၵ်ႈၵမ်း 3 ဢၼ်တေၸတ်းႁဵတ်း ၼႂ်းလိူၼ်မေႊၼႆႉ ၶၢႆႉလိူၼ်ႈၵႂႃႇ ၸတ်းႁဵတ်း ၼႂ်းလိူၼ်ၵျုၼ်ႊ ဝႃႈၼႆ။ ၶႅပ်းႁၢင်ႈ ဢၼ်ၵဝ်ႇ ပၢင်ၵုမ်လူင် ပၢင်လူင်ႁူဝ်ပၢၵ်ႇပီ 21 ၵဵဝ်ႇၵပ်းလူၺ်ႈပၢင်ၵုမ်ၼႆႉ မိူဝ်ႈတႄႇမၼ်း ႁၢင်ႈႁႅၼ်းတေၸတ်းႁဵတ်းၼႂ်းလိူၼ်မေႊၼႆႉဝႃႈၼႆသေတႃႉ ၵူၺ်းၵႃႈ ဢမ်ႇ ပဵၼ်ၸတ်းသေ တေၶၢႆႉလိူၼ်ႈၵႂႃႇ ၼႂ်းလိူၼ်ၵျုၼ်ႊ ဝႃႈၼႆ။ မိူဝ်ႈပွၵ်ႈၵမ်းဢွၼ်တၢင်း ဢၼ်လႆႈၶၢႆႉလိူၼ်ႈၵႂႃႇၼၼ်ႉ ယွၼ်ႉဢမ်ႇလႆႈၸတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၼႆသေၶၢႆႉၵႂႃႇၵမ်းၼိုင်ႈ။ ပွၵ်ႈၵမ်းၼႆႉသမ်ႉ ၵၢၼ်ႁၢင်ႈႁႅၼ်းၶွမ်ႊမတီႊတႃႇတေဢုပ်ႇဢူဝ်းၼႂ်းပၢင်ၵုမ်လူင် ပႆႇယဝ်ႉတူဝ်ႈလီလႄႈ ၸင်ႇလႆႈၶၢႆႉလိူၼ်ႈထႅင်ႈၵမ်းၼိုင်ႈ ဝႃႈၼႆ။ ၸဝ်ႈသိုၵ်းလူင် ၶုၼ်ႇဢူၵ်ႉၵႃႇ ၽူႈၼမ်းၼႃႈ PNLO လၢတ်ႈဝႃႈ “ ၵဵဝ်ႇလူၺ်ႈ ပၼ်ႁႃသေဢၼ်ဢၼ် ၼႂ်းပၢင်ၵုမ်သေ လႆႈၶၢႆႉလိူၼ်ႈၵႂႃႇဢၼ်ဝႃႈၼၼ်ႉ ဢမ်ႇၸႂ်ႈ။ ယွၼ်ႉၶွမ်ႊမတီႊၾၢႆႇႁၢင်ႈႁႅၼ်းၵၢၼ်ငၢၼ်း ႁၢင်ႈႁႅၼ်းဢမ်ႇတၼ်းယဝ်ႉ လႄႈၸင်ႇလႆႈၶႆႉလိူၼ်ႈဝၼ်းပၢင်ၵုမ်လူင်ၵႂႃႇ” ဝႃႈၼႆ။ လိူဝ်ၼၼ်ႉ ၼႂ်းၼႃႈလိၼ်ၸုမ်းဢၼ်လူင်းလၢႆးမိုဝ်းၵိုတ်းတိုၵ်းပတ်းပိုၼ်ႉတူဝ်ႈမိူင်း NCA မိူၼ်ၼင်ႇ ၸႄႈမိူင်းတႆး တင်း ၸႄႈမိူင်းရၶႅင်ႇၼႆႉ သွင်တီႈၼႆႉ ဢမ်ႇပႆႇလႆႈၸတ်းႁဵတ်းပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ဝႃႈၼႆ။ ၽူႈၶဝ်ႈၸုမ်း လွင်ႈငမ်းယဵၼ်ၵေႃႉၼိုင်ႈ လၢတ်ႈဝႃႈ “ ပေႃးႁဝ်းမႃးတူၺ်းၸိုင် တႆးတင်း ရၶႅင်ႇ ဢၼ်တေၸတ်းႁဵတ်း ပၢင်ၵုမ်ၵၢၼ်မိူင်းၸၼ်ႉၸိူဝ်ႉၸၢတ်ႈ ၵွၼ်ႇပၢင်ၵုမ်လူင် ပၢင်လူင် ႁူဝ်ပၢၵ်ႇပီ 21 ၼႆႉ လႅပ်ႈဢမ်ႇပေႃးတႅတ်ႈၼႅတ်ႈ။ တေႃႇထိုင်ယၢမ်းလဵဝ် ငူပ်ႉငီႉဢုပ်ႇဢူဝ်းၵၼ် ပႆႇလႆႈ” ဝႃႈၼႆ။ ပူၼ်ႉမႃးၼၼ်ႉ ၸုမ်းလူင်းလၢႆးမိုဝ်း NCA တင်း 8 ၸုမ်းၶဝ်ႁူမ်ႈပၢင်ၵုမ်။ တေႃႈလဵဝ်သမ်ႉ ၽိူမ်ႉမႃးထႅင်ႈ 2 ၸုမ်း ၸုမ်းမွၼ်းတင်း ၸုမ်းလႃးႁူႇ ဝႃႈၼႆ။ ၶေႃႈမုလ်း – The Voice

['ၵၢၼ်မိူင်း']

2018-05-22T10:29:29

https://shannews.org/archives/5110

ၼႃႈလိၼ်သိုၵ်းတႆးမၢႆ 2 RCSS တီႈလွႆသၢမ်သိပ်း ပၢင်းဢဝ်ႁုၼ်ႇႁၢင်ႈ ၸဝ်ႈၼရေႊသူၼ်ၵႂႃႇဝႆႉတူၼ်ၼိုင်ႈ

ၼႃႈလိၼ်သိုၵ်းတႆးမၢႆ 2 လႅၼ်လိၼ်တႆး-ထႆး ပၢင်းဢဝ်ႁုၼ်ႇႁၢင်ႈၸဝ်ႈၼရေးသူၼ်ၵႂႃႇတင်ႈဝႆႉ တႃႇၵႃရဝပူးၸႃး တူၼ်ၼိုင်ႈ ဝႃႈၼႆ။ ဝၼ်းတီႈ 19/05/2018 ယၢမ်းၵၢင်ၼႂ် 9 မူင်း ပီႈၼွင်ႉတႆး-ထႆး ၽူႈမီးၼမ်ႉၸႂ်ၸေႇတၼႃႇ ႁူမ်ႈၵၼ်ႁဵတ်းႁုၼ်ႇႁၢင်ႈ ၸဝ်ႈၼရေႊသူၼ်တူၼ်ၼိုင်ႈ ပၢင်းၵႂႃႇဝႆႉတီႈၼႃႈလိၼ်သိုၵ်းတႆးမၢႆ 2 တီႈလွႆသၢမ်သိပ်း/လွႆသၼ်ၸူႉ လႅၼ်လိၼ်တႆး-ထႆး ၼႂ်းၸႄႈဝဵင်းမိူင်းတူၼ် ၸႄႈတွၼ်ႈမိူင်းသၢတ်ႇ ၸိုင်ႈတႆးပွတ်းဢွၵ်ႇ ဝႃႈၼႆ။ ၸၢႆးၶႂၼ်မိူင်း ၵႅမ်ႁူဝ်ပဝ်ႈ သမႃးၶူမ်းပၢႆးပၺ်ၺႃလႄႈ ၾိင်ႈငႄႈတႆး ၵဵင်းမႆႇ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ လၢႆ လၢႆၵေႃႉ ႁူမ်ႈၵၼ်သေ လေႃႇႁုၼ်ႇႁၢင်ႈၸဝ်ႈၼရေႊသူၼ် တူၼ်ၼိုင်ႈ။ ဢၼ်ႁဝ်းၶႃႈ ဢဝ်ၵႂႃႇဝႆႉတီႈ လွႆသၢမ်သိပ်းၼႆႉ ႁႂ်ႈပေႃးပဵၼ်တီႈမၢႆတွင်း တႃႇၵေႃႉသိုၵ်းၵေႃႉႁၢၼ်ၼပ်ႉထိုဝ်သေ ႁႂ်းပေႃႈမီးႁႅင်းၸႂ်။ ထႅင်ႈၾၢႆႇၼိုင်ႈၵေႃႈ ဢၼ်ႁဝ်းၶႃႈ ဢဝ်ႁုၼ်ႇႁၢင်ႈၸဝ်ႈၼရေႊသူၼ် ၵႂႃႇဝႆႉတီႈၼၼ်ႈၵေႃႈ ယွၼ်ႉဝႃႈ ၸမ်ၵွင်းမူးၸဝ်ႈၼရေႊသူၼ် တီႈမိူင်းႁၢင် ၵေႃႈၸႂ်ႈ” ဝႃႈၼႆ။ ႁုၼ်ႇႁၢင်ႈၸဝ်ႈၼရေႊသူၼ်ၼႆႉ ဢဝ်ပုၼ်သေလေႃႇဝႆႉ တၢင်းသုင်မီး 2.50 မဵတ်ႉ(6 ထတ်းပၢႆ)။ လွင်ႈၵေႃႇ သၢင်ႈ ၶိုၼ်ႈမႃးႁုၼ်ႇႁၢင်ႈၽရႃႉရေႊသူၼ်ၼႆႉ ယူႇတီႈၽူႈမီးၸမ်ၸႂ်ၸေႇတၼႃႇ ၵူၼ်းတႆး-ထႆး ႁူမ်ႈၵၼ် ႁဵတ်းလူႇဝႆႉ တီႈ ၼႃႈလိၼ်သိုၵ်းမၢႆ 2 တီႈလွႆသၢမ်သိပ်း တႃႇပဵၼ်တီႈမၢႆတွင်းလႄႈ ႁႂ်ႈလႆႈပဵၼ်တီႈတွၼ်ႈတႃႇ ၵေႃႉသိုၵ်းၵေႃႉႁၢၼ် တႆး ဢွၼ်ၵၼ်ၼပ်ႉယမ် ပၼ်ႁႅင်းၸႂ် ဝႃႈၼႆ။ ၸၢႆးၶႂၼ်မိူင်း လၢတ်ႈဝႃႈ တီႈၼႃႈလိၼ်သိုၵ်းတႆး မၢႆ 2 တီႈလွႆသၼ်ၸူႉ တင်း မိူင်းႁၢင်ၼႆႉ ယၢၼ်ၵႆၵၼ် မွၵ်ႈ 20 ၵီႊလူဝ်ႊ။ ပေႃးၼင်ႈလူတ်ႉၵႃးၵႂႃႇၸိုင် တေၵႆ 1 ၸူဝ်ႈမူင်းပၢႆ ဝႃႈၼႆ။ မိူဝ်ႈပၢၼ်ၸဝ်ႈၶမ်းၵၢႆႇၼွႆႉ ၸဝ်ႈၾႃႉသႅၼ်ဝီၼၼ်ႉ ၸဝ်ႈၼရေႊသူၼ်တင်း ၸဝ်ႈၶမ်းၵၢႆႇၼွႆႉ ပဵၼ်ဢူၺ်းၵေႃႉၵၼ်။ မိူဝ်ႈ ၽွင်းတေတိုၵ်းမၢၼ်ႈၼၼ်ႉ ၸဝ်ႈၼရေႊသူၼ် ဢဝ်ဢဵၼ်ႁႅင်းသိုၵ်းသေ တေၶိုၼ်ႈမိူဝ်းၸွႆႈၸဝ်ႈၶမ်းၵၢႆႇၼွႆႉ။ ၵူၺ်းၵႃႈ မိူဝ်ႈၽွင်းဢွၵ်ႇတၢင်းယူႇၼၼ်ႉ ယွၼ်ႉတၢင်းပဵၼ်ဢမ်ႇယူႇလီသေ လႆႈၵႂႃႇလူႉသဵင်ႈတီႈမိူင်းႁၢင် ၼႂ်းၸႄႈ ဝဵင်းမိူင်းတူၼ် ၸိုင်ႈတႆးပွတ်းဢွၵ်ႇ။ ၸဝ်ႈၼရေႊသူၼ်ၼႆႉ ယၢမ်ႈၵဵဝ်ႇၶွင်ႈၸွမ်းတႆး ဝႃႈၼႆ။

['ၵၢၼ်သိုၵ်း']

2018-05-22T10:15:39

https://shannews.org/archives/5104

ထႆး – မၢၼ်ႈ ႁူပ်ႉဢုပ်ႇၵၼ် တႃႇႁူမ်ႈၵႄႈလိတ်ႈပၼ်ႁႃ ယႃႈမဝ်းၵမ် တီႈၼေႇပျီႇတေႃႇ

ၽွင်းလူင်ထႆး ၾၢႆႇၽဵင်ႇပဵင်းပဵၼ်ထမ်းလႄႈ ၸုမ်းၸိူဝ်း ဢွၵ်ႇၶၢဝ်းတၢင်းၵႂႃႇမိူင်းႁူမ်ႈတုမ်မၢၼ်ႈ ဢုပ်ႇဢူဝ်းၵၼ် လွင်ႈႁူမ်ႈမိုဝ်း ၵႄႈလိတ်ႈပၼ်ႁႃယႃႈမဝ်းၵမ်လႄႈ ႁူမ်ႈပူၵ်းပွင်ၸွမ်းလႅၼ်လိၼ်။ ဝၼ်းတီႈ 21/05/2018 သိုဝ်ႇၶၢဝ်ႇၵဵင်းမႆႇ ပိုၼ်ၽၢဝ်ႇဝႃႈ ၸွမ်သိုၵ်းလူင် ပရႃႊၸိၼ်ႊ ၸၼ်ႊတွင်ႊ ၽွင်းလူင်ၾၢႆႇၽဵင်ႇပဵင်းပဵၼ်ထမ်း ႁူမ်ႈၸုမ်း ၸိူဝ်း ဢွၵ်ႇၶၢဝ်းတၢင်းၵႂႃႇႁူပ်ႉထူပ်း ၸွမ်သိုၵ်းၵျေႃႇသူၺ်ႇ ၽွင်းလူင်ၾၢႆႇၼႂ်းမိူင်း မိူင်းမၢၼ်ႈ ဢိၵ်ႇၸုမ်းၸိူဝ်းႁူပ်ႉထူပ်းၵၼ် တီႈႁွင်ႈႁပ်ႉႁွင်းၽွင်းလူင်ၾၢႆႇၼႂ်းမိူင်း တီႈၼေႇပျီႇတေႃႇ ။ ၼႂ်းပၢင်ၼႆႉသွင်ၾၢႆႇဢုပ်ႇဢူဝ်းၵၼ်လၢႆလွင်ႈ မိူၼ်ၼင်ႇတႃႇႁူမ်ႈၵၼ်ၵႄႈလိတ်ႈပၼ်ႁႃယႃႈမဝ်းၵမ်၊ တႃႇႁူမ်ႈၵၼ်ပူၵ်းပွင်ၸွမ်းလႅၼ်လိၼ်လႄႈ ႁႂ်ႈမီးလွင်ႈမိုတ်ႈၵိုဝ်းၸမ်ၸႂ်ၵၼ်ၸဵမ်ၸိူဝ်းၼႆႉ။ ၾၢႆႇထႆးဢုပ်ႇလၢတ်ႈဝႃႈ – ယိၼ်းၸူမ်းထိုင်ၾၢႆႇမၢၼ်ႈဢၼ်ပၼ်တၢင်းႁူမ်ႈမိုဝ်း မိူဝ်းၼႃႈမႃးၼႆၵေႃႈ ၸွမ်းသၢမ် ၸဵင်ႇၶမ်းလႄႈ ၸွမ်းသၢပ်ႇမႄႈၼမ်ႉၶူင်၊ ၸွမ်လႅၼ်လိၼ်ၸိူဝ်းၼႆႉ ႁႂ်ႈၶဵင်ႈၶႅင်ၵူတ်ႇထတ်း တီႉၺွပ်းတီႈတူၼ်ႈတေႃမၼ်း ၵူၺ်းဢမ်ႇၵႃး ႁႂ်ႈတင်ႈႁူင်းတိုတ်းယႃႈ ပၼ်ၵူၼ်းၸိူဝ်းဢၼ်တိတ်းၸပ်းယႃႈၸိူဝ်းၼႆႉဝႃႈၼႆ။ ၾၢႆႇမၢၼ်ႈသမ်ႉ ဢုပ်ႇလၢတ်ႈဝႃႈ တေႁိပ်ႈၼႅတ်ႈ ဢဝ်လွင်ႈငမ်းယဵၼ် တင်းၸုမ်းယိပ်းၵွင်ႈၵၢင်ႇ ၸၢဝ်းၶိူဝ်းႁႂ်ႈယဝ်ႉတူဝ်ႈ ယုမ်ႇယမ်ဝႃႈ ပေႃးလွင်ႈၸိူဝ်းၼႆႉယဝ်ႉယဝ်ႈတႄႉ တေၸၢင်ႈ ႁူမ်ႈမိုဝ်း ၵႄႈလိတ်ႈပၼ်ႁႃယႃႈမဝ်းၵမ်ၵႂႃႇလႄႈ ယိၼ်းလီႁူမ်ႈမိုဝ်းၸွမ်းမိူင်းထႆးတဵမ်တီႈ ဝႃႈၼႆ။ မိူဝ်ႈဝၼ်းတီႈ 04 – 06 /02/2018 ၼၼ်ႉၵေႃႈ ၸွမ်သိုၵ်းလူင် ထၢရ်ႊၶျႆႊယၼ်ႊ သီႊသူႊဝၼ်ႊ ၽူႈၵွၼ်းသိုၵ်း သုင်သုတ်း လႆႈဢွၵ်ႇၶၢဝ်းတၢင်းၵႂႃႇ မိူင်းႁူမ်ႈ တုမ်မျၢၼ်ႇမႃႇ ႁူပ်ႉထူပ်းတင်း ၸွမ်သိုၵ်းလူင် မိၼ်းဢွင်ႇလၢႆႇ ပိူဝ်ႈႁႂ်ႈတပ်ႉသိုၵ်းသွင်ၸိုင်ႈမိူင်း မီးလွင်ႈမိုတ်ႈၵိုဝ်းၸမ်ၸႂ်ၵၼ်။

['ၵူႈလွင်ႈလွင်ႈ']

2018-05-22T03:09:34

https://shannews.org/archives/5100

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ-2၊ 2018/05/22၊ BNI/SHAN TV Program, 2018/05/22

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ-2၊ 2018/05/22၊ BNI/SHAN TV Program, 2018/05/22

['Uncategorized']

2018-05-22T02:36:39

https://shannews.org/archives/5097

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ-1၊ 2018/05/22၊ BNI/SHAN TV Program, 2018/05/22

ငဝ်းႁၢင်ႈသဵင်ၸုမ်းၽူႈတွႆႇႁွၵ်ႈ၊ ဝၼ်းဢၢင်းၵၢၼ်း-ၶၢဝ်ႇ-1၊ 2018/05/22၊ BNI/SHAN TV Program, 2018/05/22

['Uncategorized']

2018-05-21T13:53:57

https://shannews.org/archives/5093

ပၢင်သွၼ်ပိုၼ်ႉႁူႉသုၼ်ႇလႆႈသုၼ်ႇပဵၼ်ၵူၼ်း ၸတ်းႁဵတ်းတီႈထုင်ႉမိူင်းယေႃ

ပၢင်သွၼ်ပိုၼ်ႉႁူႉသုၼ်ႇလႆႈသုၼ်ႇပဵၼ်ၵူၼ်း ၸတ်းႁဵတ်းတီႈထုင်ႉမိူင်းယေႃ

['Uncategorized']

2018-05-21T11:24:23

https://shannews.org/archives/5089

ၶၼ်လႅၵ်ႈငိုၼ်း ဝၼ်းမိူဝ်ႈၼႆႉ

ဝၼ်းတီႈ 21/05/2018 ၶၼ်လႅၵ်ႈငိုၼ်း ၼႂ်းဝၼ်းမိူဝ်ႈၼႆႉ ငိုၼ်းထႆး 1 ဝၢတ်ႇ = 41.85 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348 ပျႃး၊ ငိုၼ်းၶႄႇ 1 ယႅၼ်ႉ = 211.29 ပျႃး (ၶၼ်လႅၵ်ႈငိုၼ်း လုမ်ႈၾႃႉ)။ ၶၢဝ်ႇမျၢၼ်ႇမႃႉဢလိၼ်း ဝၼ်းတီႈ 21/05/2018 ပိုၼ်ၽၢဝ်ႇဝႆႉဝႃႈ ၶၼ်ငိုၼ်းမိူဝ်ႈဝႃး 20/05/2018 ငိုၼ်းထႆး 1 ဝၢတ်ႇ = 42.00 ပျႃး၊ ငိုၼ်းတေႃႊလိူဝ်ႊ(US) 1 တေႃႊလိူဝ်ႊ = 1348 ပျႃး၊ ငိုၼ်းၶႄႇ 1 ယႅၼ်ႉ = 211.71 ပျႃး။

['ၵၢၼ်မၢၵ်ႈမီး']

2018-05-21T11:16:43

https://shannews.org/archives/5082

ထိုင် ဢူၺ်းၵေႃႉမေႃသွၼ်ၸိူဝ်ႉၸၢတ်ႈ

ဢူၺ်းၵေႃႉမေႃသွၼ်ၸိူဝ်ႉၸၢတ်ႈဢူၺ်း မိူဝ်ႈဢူၺ်းၵေႃႉမေႃသွၼ်ႁဝ်း တႅပ်းတတ်းဝႃႈ တေဢၢၼ်းဢဝ် တၢင်းႁူႉ မေႃပၺ်ၺႃ ဢၼ်ၸဝ်ႈၵဝ်ႇ လႆႈႁဵၼ်းႁူႉမႃးၼၼ်ႉ သိုပ်ႇပိုၼ်ၽႄႈပၼ် လုၵ်ႈလၢၼ်တႆးႁဝ်းလႄႈ ၸွမ်းၼင်ႇ ဢူၺ်း ၵေႃႉမေႃသွၼ်ႁဝ်း ယုမ်ႇယမ်ဝႃႈ ၵၢၼ်ပူၵ်းပွင်ၸိူဝ်ႉၶိူဝ်းၼၼ်ႉ လူဝ်ႇလႆႈၽုၵ်ႇၾင် လိၵ်ႈလၢႆးပၢႆပေႇ ၼႂ်း ဢွၵ်းၼေႃႇ တႅၼ်းၶိူဝ်းႁဝ်း ႁႂ်ႈပေႃးမီးတၢင်းႁူႉ လၵ်းလႅမ်သႅမ်းၵႃႈၵူၺ်းယဝ်ႉၼႆၼၼ်ႉ ႁႃးပဵၼ်ဢၼ်ႁူမ်ၸူမ်း ယုၵ်ႉ ယွင်ႈ ဢၢမ်း ဢေႃး ဢဝ်ၵုင်ႇမုၼ်ၼိူဝ်ၼမ်ႉၸႂ်၊ ၼိူဝ်လွင်ႈတႅပ်းတတ်းသဵၼ်ႈၸႂ် ဢူၺ်းၵေႃႉမေႃသွၼ် ဢမ်ႇသုတ်း ဢမ်ႇသဵင်ႈ ယဝ်ႉ။ ၵၢၼ်ပဵၼ်မေႃသွၼ်ၼၼ်ႉ မၼ်းဢမ်ႇယၢပ်ႇသေတႃႉ လွင်ႈဝႃႈမၼ်းဢမ်ႇငၢႆႈငႅမ်ႈၼင်ႇၸႂ်ၼင်ႇၶေႃးၼႆၼၼ်ႉ ဢွၼ် တၢင်းသုတ်း ၶႂ်ႈၾၢၵ်ႇထိုင် ဢူၺ်းၵေႃႉမေႃသွၼ် ႁူႉထိုင်ဢဝ်သႂ်ႇၸႂ်၊ ဢဝ်ပဵၼ်သတိၵႅမ်တူဝ်ၸဝ်ႈၵဝ်ႇ ဝႆႉတႃႇသေႇ ဢိူဝ်ႈ။ လွင်ႈဝႃႈဢမ်ႇမီးသင် ဢၼ်တေမိူၼ်ၼင်ႇၵၢင်ၸႂ်ၸဝ်ႈၵဝ်ႇတႃႇသေႇ၊ ၵူႈမိူဝ်ႈ ၵူႈယၢမ်း ၼႆၼၼ်ႉ ဢူၺ်းၵေႃႉ မေႃသွၼ်ႁဝ်း ၶႅၼ်းတိူဝ်းႁူႉလီလိူဝ်ႁႃးယူႇယဝ်ႉလူး။ လွင်ႈၼႆႉ တိုၼ်းပဵၼ်ၾိင်ႈတိုၼ်းပဵၼ် လူၵ်ႈၶူင်း ၵၢင်ယဝ်ႉ ဢမ်ႇ ၸႂ်ႈႁိုဝ်လႃႇ။ ဢူၺ်းၵေႃႉမေႃသွၼ်ဢူၺ်း ၼႂ်းလွင်ႈဢမ်ႇမိူၼ်ၼင်ႇၸႂ် ဢၼ်ႁႃးဝႃႈၼၼ်ႉ ၸဵမ်ဢဝ်လွင်ႈယူႇလွင်ႈၵိၼ်၊ သဵၼ်ႈတႃႈ သၢႆတၢင်း၊ လွင်ႈႁူင်းႁဵၼ်း၊ လွင်ႈတၢင်းယၢပ်ႇၽိုတ်ႇလုၵ်ႈႁဵၼ်း၊ လွင်ႈပပ်ႉလၵ်းသုတ်ႇဢမ်ႇတဵမ်ထူၼ်ႈ၊ လွင်ႈၵူၼ်း လူင်၊ ပေႃႈမႄႈလုၵ်ႈႁဵၼ်းၶဝ် ဢမ်ႇပႆႇပွင်ႇၸႂ် ပၼ်ႁႅင်းပၢႆးပၺ်ၺႃ ဢမ်ႇၶႂ်ႈပွႆႇႁႂ်ႈလုၵ်ႈလၢင်းၶဝ်ၵႂႃႇၶိုၼ်ႈႁဵၼ်းသွၼ် ၼႆ ၸဵမ်ၵႂႃႇတင်းၼမ်တင်းလၢႆယဝ်ႉ။ တီႈၼႆႈ ၶႂ်ႈမႃးတၢၼ်ႈၶႆႈၼႄ ဢူၺ်းၵေႃႉမေႃသွၼ်ႁဝ်း ႁႂ်ႈပေႃးလႆႈဢဝ်ပဵၼ် ပိုၼ်ႉႁူႉၵႅမ်တူဝ် လႄႈႁၢင်ႈႁႅၼ်း တူဝ်ႈ တၼ်း တႃႇတေႃႇသူႈ လွင်ႈၶဵင်ႇတႃႉ ဢၼ်ဢူၺ်းၵေႃႉမေႃသွၼ်ႁဝ်း တေလႆႈထူပ်းၺႃး ၸိူဝ်းၼၼ်ႉလႄႈ ႁႂ်ႈလႆႈမွၵ်ႇ လၢတ်ႈတၢၼ်ႈၶႆႈၼႄၵႂႃႇ ၼင်ႇဢၼ်ဝူၼ်ႉၶိုတ်း ႁၼ်ၼၼ်ႉသေၵမ်း။ ဢူၺ်းၵေႃႉမေႃသွၼ်ၸိူဝ်ႉၸၢတ်ႈဢူၺ်း ဝၢၼ်ႈတီႈဢၼ် ဢူၺ်းၵေႃႉမေႃသွၼ်ႁဝ်း တေလႆႈၵႂႃႇတူၵ်းပုၼ်ႈၽွၼ်း ၼၼ်ႉ မၢင်ၽဝ်ႇတေပဵၼ် ဝၢၼ်ႈၼွၵ်ႈၸွၵ်ႉထိူၼ်ႇ ၵႆဝဵင်းၵႆၵူၼ်းလႄႈ သဵၼ်ႈတႃႈသၢႆတၢင်း တေလုၵ်းတေၶူင်ႈ တေယၢၼ်း တေပိူဝ်ႉ တေဢုင် ၾုၼ်ႇမုၵ်ႉတေလိူင်ႇ ဢမ်ႇမိူၼ်ၼင်ႇ သဵၼ်ႈတႃႈသၢႆတၢင်း ၼႂ်းဝဵင်းလႄႈ တေ ၸၢင်ႈႁဵတ်းႁႂ်ႈၵေႃႉႁဝ်း သဵင်ႈၸႂ်ယူႇပဵၼ်ၵမ်း ပဵၼ်ၵမ်းယဝ်ႉ။ မိူဝ်ႈယၢမ်းၼင်ႇၼၼ်ၼၼ်ႉ ၶႂ်ႈႁႂ်ႈဢူၺ်းၵေႃႉ မေႃသွၼ် ႁဝ်း ဝူၼ်ႉႁၼ်ထိုင် လုၵ်ႈႁဵၼ်းၼေႃႇတႅၼ်းၶိူဝ်းၶဝ် ၸိူဝ်းဢၼ်ၶီႈမုၵ်ႈၼႃ ၶီႈတႃယွႆႉ ႁၢမ်းသုၼ်ႇတိုဝ်ႉတၢင်း ၵၢၼ် ႁဵၼ်းသွၼ်၊ ႁၢမ်းၼမ်ႉလႅမ်ႉတၢင်းႁူႉမေႃၼၼ်ႉ မုင်ႈမွင်းၸႂ်ယႂ်ႇ ၸႂ်ၵႂ်ႈၼိူဝ်ဢူၺ်းၵေႃႉမေႃသွၼ်ႁဝ်းယူႇ ၼႆသေတိုင်ႈ ၶိုၼ်ႈၵႂႃႇၼႃႈ တေႃႇပေႃးႁွတ်ႈထိုင် တီႈဝၢၼ်ႈဢၼ် ဢူၺ်းၵေႃႉမေႃသွၼ်ႁဝ်း တူၵ်းပုၼ်ႈၽွၼ်းၼၼ်ႉ ႁတ်း ႁတ်း ႁၢၼ်ႁၢၼ်ဢိူဝ်ႈ။ မိူဝ်ႈဢူၺ်းၵေႃႉမေႃသွၼ်ႁဝ်း ႁွတ်ႈၵႂႃႇတီႈဝၢၼ်ႈ ႁတ်းႁတ်းႁၢၼ်ႁၢၼ်ယဝ်ႉၼၼ်ႉ ဢူၺ်းၵေႃႉႁဝ်း တေလႆႈထူပ်း ႁၼ် ၵူၼ်းပႅၵ်ႇၼႃႈပႅၵ်ႇတႃ၊ လၢႆသႅၼ်းလၢႆမဵဝ်း ၸဵမ်ဢဝ်ၽူႈပွင်ႇၸႂ်ၼိူဝ်လွင်ႈႁွတ်ႈၽႅဝ်ဢူၺ်းၵေႃႉ ႁဝ်းလႄႈ ၸိူဝ်း ဢမ်ႇပႆႇပွင်ႇၸႂ်ၼၼ်ႉ တင်းၼမ်ယူႇယဝ်ႉ။ လႄႈ လုၵ်ႈႁဵၼ်းၸိူဝ်း ဢဝ်တၢင်းမုင်ႈမွင်းသေ ပႂ်ႉႁပ်ႉတွၼ်ႈ မေႃသွၼ် ၶဝ်ယူႇၼၼ်ႉ တိုၼ်းပဵၼ်လွင်ႈလၢၵ်ႇလၢႆး၊ ပိူင်ႈၸႂ် ပႅၵ်ႇၸႂ် ဢူၺ်းၵေႃႉမေႃသွၼ်ႁဝ်းယူႇ။ ၸိူင်ႉႁိုဝ်ၵေႃႈလီ လွင်ႈ ပႅၵ်ႇၼႃႈပႅၵ်ႇတႃ ပႅၵ်ႇၸႂ်တင်းသဵင်ႈၸိူဝ်းၼၼ်ႉ ဢမ်ႁိုင်သင်ၼႂ်းဝူင်ႈၼိုင်ႈ တေယဵၼ်းပဵၼ် လွင်ႈမၼ်ႈၸႂ်၊ လွင်ႈသိူဝ်း ၸႂ်၊ လွင်ႈဢုၼ်ႇၸႂ်လႄႈ တေမႃးပဵၼ်ႁႅင်းၸႂ် တႃႇဢူၺ်းၵေႃႉ မေႃသွၼ်ႁဝ်းယူႇဢမ်ႇႁၢင်ႉ။ တိုၼ်းယုမ်ႇ ယမ်ၼမ်ႉ ၵတ်ႉ ဢူၺ်းၵေႃႉမေႃသွၼ်ႁဝ်း ႁဵတ်းပဵၼ်မႃးလႆႈၼင်ႇ ၼၼ်ယူႇ။ လိူဝ်ၼၼ်ႉ ၵၢၼ်လၢတ်ႈၵၢၼ်ၸႃ၊ ၵၢၼ်ၵပ်းသိုပ်ႇ ၶေႃႈၵႂၢမ်းဢၼ်ၵူၼ်းဝၢၼ်ႈၶဝ် ၸႂ်ႉတိုဝ်းၼၼ်ႉ တေဢမ်ႇပႆႇ လိုၼ်ႈႁူလႄႈ တေထွမ်ႇယၢပ်ႇ ၽၢတ်ႇႁူ ၶူမ်ႁူယူႇဢမ်ႇႁၢင်ႉ။ လွင်ႈၼႆႉၵေႃႈ ၶႂ်ႈႁႂ်ႈ ဢူၺ်းၵေႃႉမေႃသွၼ်ႁဝ်း ပွင်ႇၸႂ် ပၼ်သေ ၾိုၵ်းပၼ်ၶဝ်ၵႂႃႇ လူၺ်ႈၵပ်းသိုပ်ႇတိတ်းတေႃႇၶဝ် ၵူႈဝၼ်းဝၼ်းၸိုင် ဢမ်ႇႁိုင်သင် ၵၢၼ်လၢတ်ႈၸႃၶဝ် တေမီးတၢင်းယဵၼ်ႇငႄႈ မေႃလၢတ်ႈမေႃၸႃ တိုၼ်းတေဢူၼ်ႈဢွၼ်ႇမႃး၊ ယဵၼ်ႇငႄႈမႃးဢမ်ႇႁၢင်ႉ။ ပွင်ႇဝႃႈ ဢမ်ႇၵွမ်ႉလုၵ်ႈဢွၼ်ႇ ဢၼ်ပဵၼ်လုၵ်ႈလၢင်းၶဝ်ၵူၺ်း ဢၼ်ဢူၺ်းၵေႃႉမေႃသွၼ်ႁဝ်း တေလႆႈသင်ႇသွၼ် ပိုၵ်ႉၾိုၵ်းပၼ်ၼၼ်ႉ ၸဵမ်ဢဝ်ၽူႈယႂ်ႇၵူၼ်းလူင်၊ ပေႃႈမႄႈလုၵ်ႈလၢင်းၼၼ်ႉၵေႃႈ ဢူၺ်းၵေႃႉမေႃသွၼ်ႁဝ်း တေလႆႈ ၾိုၵ်းသွၼ်ပၼ်ပႃးယူႇယဝ်ႉ။ ၵွပ်ႈပိူဝ်ႈဝႃႈ ၵူၼ်းၵေႃႉဢၼ်လႆႈယူႇ တိတ်းၸမ်လုၵ်ႈဢွၼ်ႇၶဝ်ၼၼ်ႉ ပေႃးလိူဝ်သေ မေႃသွၼ်ယဝ်ႉ ပဵၼ်ပေႃႈမႄႈလုၵ်ႈဢွၼ်ႇၶဝ်ၼၼ်ႉယဝ်ႉ။ မိူဝ်ႈပေႃႈမႄႈလုၵ်ႈႁဵၼ်းၶဝ် မီးတၢင်းႁူႉ၊ မေႃလၢတ်ႈမေႃ ၸႃ၊ မီးလွင်ႈယဵၼ်ႇငႄႈ၊ ဢူၼ်ႈဢွၼ်ႇ မီးတၢင်းႁူႉမေႃ လၵ်းလႅမ်ၼၼ်ႉ ၸၢင်ႈမႃးၸွႆႈပၼ် ၼႂ်းၵၢၼ်ပူၵ်းပွင် လုၵ်ႈ ဢွၼ်ႇၶဝ် တႃႇဢူၺ်းၵေႃႉမေႃသွၼ်ႁဝ်းပႃးယဝ်ႉ။ လိူဝ်သေလွင်ႈၸိူဝ်းၼႆႉယဝ်ႉ ဢၼ်ဢူၺ်းၵေႃႉမေႃသွၼ်ႁဝ်း တေလႆႈတေႃႇသူႈၵႂႃႇၼၼ်ႉ မီးထႅင်ႈတင်းၼမ် တင်း လၢႆယဝ်ႉ။ မိူၼ်ၼင်ႇၵၢၼ်ၵိၼ် ၵၢၼ်ယူႇၼၼ်ႉ တေဢမ်ႇမိူၼ်ၼင်ႇဢၼ် ဢူၺ်းၵေႃႉမေႃသွၼ် ယၢမ်ႈယူႇ ၵိၼ် သဝ်းမႃးၼၼ်ႉ တိုၼ်းၼႄႉၼွၼ်းယဝ်ႉ။ ၵူၺ်းၵႃႈ ၵၢၼ်ပဵၼ်မေႃသွၼ်ၸိူဝ်ႉၸၢတ်ႈၼၼ်ႉ လွင်ႈၵိၼ်လွင်ႈယူႇ တိုၼ်း ဢမ်ႇမိူၼ်ၼင်ႇမေႃသွၼ် ၼႂ်းႁူင်းႁဵၼ်းလူင်ပွင်ၸိုင်ႈ၊ တိုၼ်းမီးလွင်ႈဢမ်ႇမိူၼ်ၸႂ်ယူႇ။ ဝူၼ်ႉႁၼ်မိူဝ်းၼႃႈလုၵ်ႈႁဵၼ်း ၼေႃတႅၼ်းၶိူဝ်းၶဝ်သေလႄႈ လွင်ႈၵိၼ်လွင်ႈယူႇၼၼ်ႉ ဢဝ်ဝႆႉပဵၼ်ထီႉသွင်၊ ဢဝ်ၵၢၼ်ႁဵၼ်းၵၢၼ်သွၼ် ပွၼ်ႈပၼ် လုၵ်ႈႁဵၼ်းၶဝ်ၼၼ်ႉ ဝႆႉပဵၼ်ထီႉၼိုင်ႈသေ တေႃႇသူႈၵႂႃႇယူႇၼႆၼၼ်ႉၵေႃႈ ႁႃးတိုၼ်းယုမ်ႇယမ် ၼိူဝ်ဢူၺ်းၵေႃႉ မေႃသွၼ်ႁဝ်းယူႇဢိူဝ်ႈ။ ၼႂ်းလုၵ်ႈႁဵၼ်းတင်းသဵင်ႈ ဢၼ်ဢူၺ်းၵေႃႉမေႃသွၼ်ႁဝ်း တေလႆႈပွၼ်ႈပၼ်တၢင်းႁူႉမေႃၼၼ်ႉ တေမီးယူႇလၢႆ လၢႆသႅၼ်း လၢႆလၢႆပၢၼ်ယဝ်ႉ။ တေမီးလုၵ်ႈႁဵၼ်းၺၢၼ်ႇလီ၊ ၺၢၼ်ႇထိုင်ႉ၊ လႅတ်း၊ ၼိုၵ်း၊ ထိူင်း၊ ဝႃႈငၢႆႈ ထွမ်ႇသူပ်းဢဝ်ၵႂၢမ်း၊ လၢတ်ႈသင်ႇသွၼ်ယၢပ်ႇ ၼႆ တင်းၼမ်တင်းလၢႆလႄႈ ဢူၺ်းၵေႃႉမေႃသွၼ် တေလႆႈဢဝ် ၼမ်ႉၸႂ် ၸေႇတၼႃႇၼမ်းၼႃႈ၊ ၶၢမ်ႇယၢပ်ႇ ၶၢမ်ႇၽိုတ်ႇ၊ ၶၢမ်ႇႁိူဝ်ႉၼူၼ်းဢူၼ်ႈ ဝႆႉၸႂ်မၼ်ႈ ပၼ်ႈၸႂ်ၵႅၼ်ႇၵႅၼ်ႇ သေ ပူၵ်းပွင်ပွၼ်ႈသွၼ်ပၼ် တၢင်းႁူႉမေႃၶဝ်ယူႇယဝ်ႉ။ ၼႂ်းလုၵ်ႈႁဵၼ်းၸိူဝ်းၼၼ်ႉၼင်ႇၵဝ်ႇ မၢင်ၵေႃႉတေမီး ပေႃႈမႄႈယူႇၸမ် လုမ်းလႃးတူၺ်းထိုင်ၶဝ်။ မၢင်ၵေႃႉတႄႉ ထုၵ်ႇ ပေႃႈမႄႈၶဝ် ပိုၼ်ႉပွႆႇပၼ်ပူႇယႃႈ တႃၼၢႆးၶဝ်သေ ၵႂႃႇႁဵတ်းၵၢၼ် ႁဵတ်းၶႃႈပိူၼ်ႈတီႈမိူင်းထႆး မိူင်းၶႄႇၼၼ်ႉၵေႃႈ တေ မီးပႃးယူႇ။ လုၵ်ႈႁဵၼ်းမၢင်ၵေႃႉသမ်ႉ ပေႃႈမႄႈၶဝ် ပဵၼ်ၵႂႃႇၶီႈလဝ်ႈ ၶီႈယႃႈသေ လိုမ်းႁၢင်ႈလိုမ်းတူဝ် ဢမ်ႇပေႉတူဝ် တႃႇတေတူၺ်းထိုင်လုမ်းလႃး လုၵ်ႈလၢင်းၶဝ်ယဝ်ႉၼၼ်ႉၵေႃႈ မီးဢိူဝ်ႈ။ လုၵ်ႈဢွၼ်ႇၸိူဝ်းဢၼ်လႆႈထုၵ်ႇ ပေႃႈမႄႈပိုၼ်ႉပွႆႇသေ ၵႂႃႇႁႃငိုၼ်း ႁႃၶမ်းမိူင်းပိူၼ်ႈလႄႈ ဢၼ်ပေႃႈမႄႈ လႆႈပဵၼ် ၶီႈလဝ်ႈၶီႈယႃႈၵႂႃႇၼၼ်ႉ ၶႂ်ႈႁႂ်ႈဢူၺ်းၵေႃႉမေႃသွၼ်ႁဝ်း ပူၵ်းပွင်သင်ႇသွၼ်ၵႂႃႇ ဢူၼ်ႈ”ဢွၼ်ႇ”လႄႈ တိူဝ်းဝႆႉ လမ်ႇ လွင်ႈၼမ်ႉၼၵ်း ၼႂ်းၵၢၼ်ၵပ်းသိုပ်ႇ တိတ်းတေႃႇၶဝ်ၼၼ်ႉဢိူဝ်ႈ။ မၢင်ၽဝ်ႇ ဢမ်ႇႁိုင်သင်ၼၼ်ႉ ဢူၺ်းၵေႃႉမေႃ သွၼ် တေၸၢင်ႈပဵၼ်မႃး ၽူႈပၼ်တၢင်းဢုၼ်ႇဢူၵ်း ဢုၼ်ႇၸႂ်ၶဝ် မိူၼ်ၼင်ႇပေႃႈမႄႈၶဝ် ဢမ်ႇၼၼ် ပဵၼ်မႃးၼင်ႇ ပေႃႈတႄႉ မႄႈတႄႉလုၵ်ႈႁဵၼ်းၶဝ်ၵွၼ်ႇ လႂ်ဢိူဝ်ႈ။ လွင်ႈၼႆႉ လီဢဝ်ၵုင်ႇမုၼ်ႁူမ်ၸူမ်း ၸွမ်းတႄႉယဝ်ႉ။ ဢူၺ်းၵေႃႉမေႃသွၼ်ဢူၺ်း လႆႈထူပ်းတၢင်းယၢပ်ႇၽိုတ်ႇၶၢၼ်ၸႂ် တၢၼ်ႇႁိုဝ် တၢၼ်ႇလႂ်ၵေႃႈယႃႇ ႁဝ်းတိုၼ်းယုမ်ႇယမ် မၼ်ႈၸႂ် ၼိူဝ်ဢူၺ်းၵေႃႉမေႃသွၼ်ႁဝ်း တင်းပုတ်းတင်းတႅင်ႈဝႃႈ ဢူၺ်းၵေႃႉမေႃသွၼ်ႁဝ်း တိုၼ်းတေတေႃႇသူႈ ၶၢမ်ႈ ပူၼ်ႉလႆႈ လွင်ႈၶဵင်ႇတႃႉ ၸိူဝ်းဢၼ်လၢတ်ႈမႃးၼၼ်ႉ ငၢႆႈငႅမ်ႈလူမ်ၸႂ်ယူႇ။ လိူဝ်ၼၼ်ႉယဝ်ႉ တိုၼ်းယုမ်ႇယမ်ဝႃႈ ဢူၺ်းၵေႃႉမေႃသွၼ်ႁဝ်း တေသင်ႇသွၼ် ၵိူတ်ႇဢွၵ်ႇလႆႈၼေႃႇတႅၼ်းၶိူဝ်း၊ ၽူႈ ႁၵ်ႉၸၢတ်ႈ၊ ၽူႈဢွၼ်ႁူဝ်ၵတ်ႉၶႅၼ်ႇ တွၼ်ႈတႃႇၸိူဝ်ႉၸၢတ်ႈ၊ ဝၢၼ်ႈမိူင်း၊ ၽႃႇသႃႇ၊ သႃႇသၼႃႇ ပုၼ်ႈတႆး ႁဝ်းၶႃႈ မိူဝ်းၼႃႈယူႇ။ လႄႈ ယွၼ်းသူးပၼ် ႁႂ်ႈဢူၺ်းၵေႃႉမေႃသွၼ်ၸိူဝ်ႉၸၢတ်ႈႁဝ်း မီးတၢင်းတူဝ်ၸႂ် သွင်ပိူင် ၵတ်းယဵၼ် သိူဝ်း သႃႇ ႁႂ်ႈပူၵ်းပွင်လႆႈ ၼေႃႇတႅၼ်းၶိူဝ်း သႅၼ်းႁုၼ်ႈမႂ်ႇႁဝ်း ၼမ်ၼမ်သေၵမ်း။ ၸၢႆးဢွင်ႇၶမ်း 21 May 2018

['Uncategorized']

2018-05-21T10:53:56

https://shannews.org/archives/5077

ၵူၼ်းၼုမ်ႇမိူင်းယေႃ ၸတ်းပၢင်ယုၵ်ႉမုၼ်းၼမ်ႉၵတ်ႉ

ၸုမ်းပႃႇတီႇၵၢၼ်မိူင်း တင်း ၸုမ်းတူင်ႉၼိုင်တူင်ႇဝူင်းတႆး လၢႆမူႇၸုမ်း ႁူမ်ႈၵၼ် ၸတ်းႁဵတ်းပၢင်သွၼ်ယုၵ်ႉ မုၼ်းၼမ်ႉ ၵတ်ႉၵူၼ်းၼုမ်ႇတႆးလႄႈ ပိုၼ်ႉႁူႉသုၼ်ႇလႆႈသုၼ်ႇပဵၼ်ၵူၼ်း တီႈထုင်ႉမိူင်းယေႃ တင်းမူတ်း ၵူၼ်းၼုမ်ႇၶဝ်ႈႁူမ်ႈ လဵပ်ႈႁဵၼ်း ႁိမ်း 100 ဝႃႈၼႆ။ ဝၼ်းတီႈ 16-18/05/2018 ပႃႇတီႇႁူဝ်သိူဝ် မိူင်းယေႃ၊ Tai Youth Network (TYN) မိူင်းယေႃလႄႈ ၵေႃပူၵ်းပွင် ၵူၼ်းၼုမ်ႇၸိုင်ႈတႆး (SSYCBC) ႁူမ်ႈၵၼ် ၸတ်းႁဵတ်းပၢင်သွၼ်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇလႄႈ ပၢင်ပၼ် ပိုၼ်ႉႁူႉသုၼ်ႇလႆႈသုၼ်ႇပဵၼ်ၵူၼ်း တီႈႁူင်းႁဵၼ်းၸၼ်ႉဢွၼ် မိူင်းယေႃ ၸႄႈဝဵင်းလႃႈသဵဝ်ႈ ၸိုင်ႈတႆး ပွတ်းႁွင်ႇ။ ၸၢႆးၵွင် ၵေႃႁူမ်ႈသၢင်ႈၵူၼ်းၼုမ်ႇတႆး TYN မိူင်းယေႃ လၢတ်ႈဝႃႈ “ ႁဝ်းၶႃႈ ႁူမ်ႈၵၼ် 3 ၸုမ်းသေ ၸတ်းႁဵတ်း ပၢင်ယုၵ်ႉမုၼ်းၼမ်ႉၵတ်ႉ ၵူၼ်းၼုမ်ႇတီႈမိူင်းယေႃမႃး တင်းမူတ်း ၵူၼ်းၼုမ်ႇၶဝ်ႈႁူမ်ႈ 83 ၵေႃႉ။ ႁဝ်းၶႃႈ ၸတ်း ႁဵတ်းပၢင်သွၼ်ၼႆႉ ၼင်ႇႁိုဝ် ၵူၼ်းၼုမ်ႇႁဝ်း ပေႃးတေမီးၼမ်ႉၵတ်ႉၶိုၼ်ႈမႃးထႅင်ႈ။ လိူဝ်ၼၼ်ႉ ႁႂ်ႈၵူၼ်းၼုမ်ႇႁဝ်း မေႃၵပ်းသိုပ်ႇသိုဝ်ႇၶၢဝ်ႇ၊ ႁႂ်ႈႁူႉလွင်ႈသုၼ်ႇလႆႈၵူၼ်းလႄႈ ဢိၵ်ႇထႅင်ႈလၢႆလၢႆလွင်ႈ” ဝႃႈၼႆ။ ၼႂ်းပၢင်ယုၵ်ႉမုၼ်းၼမ်ႉၵတ်ႉၵူၼ်းၼုမ်ႇၼႆႉ မီးၽူႈလူင်ႉလႅၼ်ႇ လၢႆလၢႆၵေႃႉ မႃးပူင်သွၼ်ပၼ်ပိုၼ်ႉႁူႉၵူၼ်းၼုမ်ႇ မိူၼ်ၼင်ႇ ပိုၼ်ႉႁူႉသုၼ်ႇလႆႈသုၼ်ႇပဵၼ် ၵူၼ်း၊ ပၢင်ႁိမ်ၼမ်ႉၵႂၢမ်းၵၼ်၊ လွင်ႈၵပ်းသိုပ်ႇသိုဝ်ႇၶၢဝ်ႇ၊ လွင်ႈၽွတ်ႈတင်ႈ ၸုမ်း ၵူၼ်းၼုမ်ႇလႄႈ လွင်ႈၵၢၼ်တူင်ႉ ၼိုင် သုၼ်ႇလႆႈသုၼ်ႇပဵၼ် ၸဝ်ႈႁႆႈၸဝ်ႈၼႃး ၸဵမ်ၸိူဝ်းၼႆႉ ဝႃႈၼႆ။ ၼၢင်းႁွမ်ငိုၼ်း ၵူၼ်းၼုမ်ႇ မိူင်းယေႃ လၢတ်ႈဝႃႈ “ မိူဝ်ႈဢွၼ်တၢင်းတႄႉ ႁဝ်းၶႃႈဢမ်ႇႁူႉ ပိူၼ်ႈမႃးပိုၼ်ႉတီႈႁဝ်း မႃး ပေႉၵိၼ်ႁဝ်းသေတႃႉၵေႃႈ ႁဝ်းၶႃႈယဵၼ်ယူႇ ဢမ်ႇႁတ်းလၢတ်ႈ တေႃႈလဵဝ်ၼႆႉတႄႉ ဢိင်ၼိူဝ်ပၢင်သွၼ် ဢၼ် ႁဝ်းၶႃႈ မႃးၶိုၼ်ႈ 3 ဝၼ်း ႁဝ်းၸင်ႇႁူႉလႆႈဝႃႈ ပေႃးပိူၼ်ႈမႃးတဵၵ်းတဵင်ႁဝ်း ႁဝ်းၶႃႈသမ်ႉတေႁဵတ်းႁိုဝ်တၢင်ႇ ယဝ်ႉၵေႃႈ ႁဝ်း သမ်ႉတေလႆႈဢဝ်ၶၢဝ်ႇၸိူင်ႉႁိုဝ် ႁႂ်ႈမၼ်းတႅတ်ႈၼႅတ်ႈ ႁႂ်ႈပိူၼ်ႈပွင်ႇၸႂ် ဢိင်ၼိူဝ်ပၢင်သွၼ်ၼႆႉ ႁဝ်းၶႃႈ လႆႈမႃး တၢင်းႁူႉၼမ်ၼႃႇၶႃႈ” ဝႃႈၼႆ။ ၼႂ်းပၢင်သွၼ်ၼႆႉ မီးၵူၼ်းၼုမ်ႇ 83 ၵေႃႉ မႃးၶဝ်ႈႁူမ်ႈ မိူၼ်ၼင်ႇ ဢိူင်ႇမိူင်းယၢင်း၊ မိူင်းယေႃ၊ မိူင်းၵႅတ်ႈ၊ မိူင်းႁႅတ်ႈ လႄႈ ပၢင်ႇထူဝ်ႇလိၼ် ၸိူဝ်းၼႆႉ ဝႃႈၼႆ။

['ပၢႆးပိင်ႇၺႃႇ']

2018-05-21T10:39:34

https://shannews.org/archives/5071

ၵူၼ်းဝၢၼ်ႈမႂ်ႇမွၵ်ႇၸၢမ် ႁူမ်ႈၵၼ် မႄးၵုမ်းလုမ်းလႃး ႁေႃၸဝ်ႈၶူးမေႃလိၵ်ႈတႆး

ပီႈၼွင်ႉတႆး ဝၢၼ်ႈမႂ်ႇမွၵ်ႇၸၢမ် ႁူမ်ႈၵၼ် မႄးၵုမ်းလုမ်းလႃး ႁေႃၸဝ်ႈၶူးမေႃလိၵ်ႈတႆး ယွၼ်ႉပုၼ်လိၼ်သိူဝ်ႇႁိမ်းၶၢင်ႈ ႁေႃလႄႈ ဢၼ်မုင်း ၸဵမ်ၸိူဝ်းၼႆႉ လူႉလႅဝ်ဝႆႉၵမ်ႈၽွင်ႈ ဝႃႈၼႆ။ တႄႇဢဝ် ဝၼ်းတီႈ 15/05/2018 ပီႈၼွင်ႉတႆး ဝၢၼ်ႈမႂ်ႇမွၵ်ႇၸၢမ် ႁူမ်ႈၵၼ်သေ မႄးၵုမ်းလုမ်းလႃး ႁေႃၸဝ်ႈၶူး မေႃ လိၵ်ႈတႆး ဢၼ်မီးၼႂ်းဝၢင်းဝတ်ႉ ဝၢၼ်ႈမႂ်ႇမွၵ်ႇၸၢမ် ဢိူင်ႇတႃႈတွၼ်း ၸႄႈဝဵင်းမႄႈဢၢႆး ၸႄႈတွၼ်ႈၵဵင်းမႆႇ ၸိုင်ႈထႆး။ ႁူမ်ႈၵၼ်သေ ၶိုၼ်းမႄးၵေႃႇၵုမ်းလုမ်းလႃးၵႂႃႇ ဝႃႈၼႆ။ ၼၢင်းသႅင် မိူင်းလီ ၽူႈၼမ်းၼႂ်း ၶွမ်ႊမတီႊ ပွႆးယုၵ်ႉယွင်ႈၸဝ်ႈၶူးမေႃလိၵ်ႈတႆး ဝၢၼ်ႈမႂ်ႇမွၵ်ႇၸၢမ် လၢတ်ႈတီႈၽူႈ တွႆႇ ႁွၵ်ႈဝႃႈ “ လၢႆပီပူၼ်ႉမႃးၼႆႉ ၸွမ်းႁိမ်းႁေႃၸဝ်ႈၶူးမေႃႁဝ်း ဢၼ်သိူဝ်ႇဝႆႉၼၼ်ႉ မၼ်းတႅၵ်ႇၶၢပ်ႇသဵင်ႈယဝ်ႉ။ ဢၼ်မုင်း တၢင်းၼိူဝ်မၼ်း ပဵၼ်ပုၼ် ပဵၼ်ယၢင်မၼ်းၼၼ်ႉ ၼမ်ႉယႃမၼ်းၵေႃႈၸၢင်ယဝ်ႉ။ ပေႃး ၾူၼ်တူၵ်းမႃး ၼမ်ႉႁူဝ်ႈတူၵ်း သႂ်ႇတီႈၸဝ်ႈၽြႃး၊ ယွႆႉသႂ်ႇတီႈၶႅပ်းႁၢင်ႈၸဝ်ႈၶူးမေႃၸိူဝ်းၼၼ်ႉ မၼ်းဢမ်ႇ ႁၢင်ႈလီ။ တေႃႈလဵဝ်တႄႉ ဢွၼ်ၵၼ်မႄး ၵုမ်းလုမ်းလႃႈမူတ်းယဝ်ႉ တီႈဢၼ်မုင်းတင်းၼိူဝ်မၼ်းသေ၊ သီမၼ်းၵေႃႈ တႃးယဝ်ႉ” ဝႃႈၼႆ။ ႁေႃၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉ ၵေႃႇတင်ႈႁဵတ်းမႃး မီး 20 ပီပၢႆ။ ယွၼ်ႉဝႃႈ ဢမ်ႇလႆႈမႄးၵုမ်း လုမ်းလႃးသေပွၵ်ႈ။ ပွၵ်ႈၼႆႉ တေလႆႈဝႃႈ မႄးၵုမ်းလုမ်းလႃး ပဵၼ်ပွၵ်ႈၵမ်းႁႅၵ်ႈ ဝႃႈၼႆ။ ၼၢင်းသႅင် မိူင်းလီ လၢတ်ႈဝႃႈ “ တင်ႈတႄႇၵေႃႇသၢင်ႈၶိုၼ်ႈမႃးၼႆႉ ႁဝ်းၶႃႈ ဢမ်ႇတွၼ်ႉလႆႈလုမ်းလႃးမႄးၵုမ်း ဢၼ်ယႂ်ႇဢၼ်လူင်။ ၵူၺ်းၵႃႈ မႄးၵမ်းဢိတ်းၵမ်းဢွတ်းတႄႉမီးယူႇ။ ပွၵ်ႈၼႆႉ တေလႆႈဝႃႈ မႄးၵုမ်းလုမ်းလႃး ဢၼ်ယႂ်ႇလူင် ပဵၼ်ပွၵ်ႈၵမ်းႁႅၵ်ႈၶႃႈယဝ်ႉ။ တင်းမူတ်း တေတူၵ်းမႅၼ်ႈငိုၼ်း မွၵ်ႈ 80,000 ဝၢတ်ႇၶႃႈ” ဝႃႈၼႆ။ ႁေႃၸဝ်ႈၶူးမေႃလိၵ်ႈတႆး တီႈဝၢၼ်ႈမႂ်ႇမွၵ်ႇၸၢမ်ၼႆႉ ႁဵတ်းမိူဝ်ႈပီ 1986 ပၢၼ်ၸဝ်ႈသေႃးၽီႇတ ပဵၼ်ၸဝ်ႈၵွၼ်းဝတ်ႉ ဝၢၼ်ႈမႂ်ႇမွၵ်ႇၸၢမ်ၼၼ်ႉ တင်းၸၢဝ်းဝၢၼ်ႈမႂ်ႇမွၵ်ႇၸၢမ် ဢိၵ်ႇၽူႈယႂ်ႇၵူၼ်းလူင်တႆး လၢႆၸဝ်ႈ လႆႈၸႂ်ၵၼ်သေ ၵေႃႇ သၢင်ႈႁေႃၸဝ်ႈၶူးမေႃလိၵ်ႈတႆးမႃး ဝႃႈၼႆ။

['ၾိင်ႈငႄႈၾိင်ႈထုင်း']

2018-05-21T10:17:22

https://shannews.org/archives/5058

ငဝ်ႈၸိုင်ႈလွႆတႆးလႅင်း ၸတ်းပၢင်ပွႆး ဝၼ်းလုၵ်ႉၽိုၼ်ႉ ၸိုင်ႈတႆး ၶွပ်ႈတဵမ် 60 ပီ

ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS / SSA ၸတ်းႁဵတ်းပၢင်ၵႅဝ်ႈ မၢႆတွင်းဝၼ်းလုၵ်ႉၽိုၼ်ႉၵႅတ်ႇ ၶႄဢဝ်ၶိုၼ်းၸိုင်ႈတႆး။ ဝၼ်းတီႈ 21/05/2018 ၶၢဝ်းယၢမ်းၵၢင်ၼႂ်မွၵ်ႈ 09:00 ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆးၸတ်းႁဵတ်း ပၢင်ၵႅဝ်ႈ ဝၼ်းလုၵ်ႉၽိုၼ်ႉၵႅတ်ႇၶႄဢဝ်ၶိုၼ်းၸိုင်ႈတႆး ၶွပ်ႈတဵမ် 60 ပီ။ ၸွမ်သိုၵ်းလူင်ယွတ်ႈသိုၵ်း ႁူဝ်ပဝ်ႈလူင်ၶွင်ႇသီႇဢဝ်ၶိုၼ်းၸိုင်ႈတႆး တပ်ႉသိုၵ်းၸိုင်ႈတႆး RCSS/SSA လၢတ်ႈတီႈၼႂ်းပၢင်ၵႅဝ်ႈဝႃႈ – “ ၼႂ်းဝၼ်းမိူဝ်ႈၼႆႉ ဝၼ်းၵႅတ်ႇၶႄဢဝ်ၶိုၼ်းၸိုင်ႈတႆး ၶွပ်ႈတဵမ် 60 ပီ ယွင်ႈယေႃးဢဝ်ၵုင်ႇမုၼ်ထိုင် ၵေႃႉသိုၵ်းၵေႃႉႁၢၼ်ဢၼ်လႆႈလူႇၼိူဝ်ႉလိူတ်ႈ တိုၵ်းၽူႈၶဵၼ်ၶႂၢၵ်ႈမိူင်းမႃးလႄႈ ယိၼ်းၸူမ်းဢဝ်ၵုင်ႇမုၼ် ပၼ်ႁႅင်းၸႂ်ၵေႃႉသိုၵ်းၵေႃႉႁၢၼ် တႃႇႁၢပ်ႇၵိုတ်ႉၵၢၼ် ၵႂႃႇမိူဝ်းၼႃႈၶၢဝ်းၵႆ ” ဝႃႈၼႆ။ ၼႂ်းပၢင်ၼႆႉ မီးၽူႈယႂ်ႇၵူၼ်းလူင်ၼႂ်းတပ်ႉသိုၵ်းလႄႈ တူဝ်တႅၼ်း ၵူၼ်းမိူင်း၊ တူဝ်တႅၼ်းသင်ၶၸဝ်ႈ မွၵ်ႇလၢတ်ႈ ၶေႃႈၵႂၢမ်း ၊ ဝၢင်းၶူဝ်ႉမွၵ်ႇမွင်ၸႂ်တီႈႁုၼ်ႇႁၢင်ႈၸဝ်ႈသိူဝ်ၶၢၼ်ႇၾႃႉလႄႈ ၸဝ်ႈၵွၼ်းၸိူင်း ၸိူဝ်းၼႆႉ။ ၸၢႆးပီး ၵူၼ်းပဵင်းလူင် ဢၼ်ၵႂႃႇၶဝ်ႈႁူမ်ႈပၢင်ၵႅဝ်ႈလၢတ်ႈဝႃႈ – “ ဢၼ်လႆႈမႃးၶဝ်ႈ ႁူမ်ႈဝၼ်းမိူဝ်ႈၼႆႉ ၵေႃႈမီးတၢင်း ၸူမ်းသိူဝ်းတႄႉၶႃႈ ႁဝ်းၶႃႈမႃးပၼ်ႁႅင်းတပ်ႉသိုၵ်းႁဝ်းၶႃႈဢေႃႈ တေလႆႈဝႃႈ ၼႂ်းဝၼ်းမိူဝ်ႈၼႆႉ ဢမ်ႇဝႃႈၵၢၼ်သိုၵ်း၊ ၵၢၼ်မိူင်း၊ ၵၢၼ်ပၢႆးပၺ်ၺႃ ၼႂ်းတပ်ႉသိုၵ်းႁဝ်းၶိုၼ်ႈယႂ်ႇမႂ်ႇသုင်မႃးလိူဝ်ၵဝ်ႇတႄႉတႄႉၶႃႈ ” ဝႃႈၼႆ။ ပၢင်ၵႅဝ်ႈဝၼ်းလုၵ်ႉၽိုၼ်ႉၵႅတ်ႇၶႄ ဢဝ်ၶိုၼ်းၸိုင်ႈတႆးၼႆႉ လိူဝ်သေ ၸတ်းႁဵတ်းတီႈ ငဝ်ႈၸိုင်ႈလွႆတႆးလႅင်းယဝ်ႉ တီႈငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး တပ်ႉသိုၵ်းၸိုင်ႈတႆး SSPP/SSA ၵေႃႈၸတ်းႁဵတ်းၼင်ႇၵဝ်ႇ။ ဝၼ်းလုၵ်ႉၽိုၼ်ႉ လိူၼ်မေႊ 21 ဝၼ်းၼႆႉ ၸဝ်ႈၼွႆႉ သေႃးယၼ်ႇတ လႆႈဢွၼ်ႁူဝ်ၵူၼ်းၼုမ်ႇ 30 ၵေႃႉ ၵိၼ်ၼမ်ႉသၸ်ႉၸႃႇ မိူဝ်ႈ 1958 လိူၼ်မေႊ 21 ဝၼ်း တီႈသူပ်းၼမ်ႉၵျွတ်ႈ ၾၢႆႇဢွၵ်ႇၶူင်းတီႈၼိုင်ႈသေ ပူၵ်းတင်ႈတပ်ႉၼုမ်ႇသိုၵ်းႁၢၼ်လုၵ်ႉၽိုၼ်ႉ တႃႇပူတ်းပွႆႇဢဝ်ၶိုၼ်းမိူင်းၸိုင်ႈတႆး ။

['ၵၢၼ်သိုၵ်း']

2018-05-21T10:08:19

https://shannews.org/archives/5054

ပႃႇတီႇမႂ်ႇသုင်ၸိုင်ႈတႆး ၸတ်းႁဵတ်းပၢင်ၵႅဝ်ႈ ဝၼ်းလုၵ်ႉၽိုၼ်ႉ ၶွပ်ႈတဵမ် 60 ပီ

ငဝ်ႈငုၼ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး SSPP/SSA ၸတ်းႁဵတ်းပၢင်ၵႅဝ်ႈ ဝၼ်းၵိူတ်ႇလၢႆးလုၵ်ႉၽိုၼ်ႉ ၸိုင်ႈတႆး ၶွပ်ႈတဵမ် 60 ပီ တီႈႁူင်းႁေႃ ၼွင်ငိုၼ်း ၸႄႈဝဵင်းၵေးသီး ၸိုင်ႈတႆးပွတ်းၸၢၼ်း မီးၽူႈယႂ်ႇၵူၼ်းလူင်လႄႈ ၵူၼ်းသိုၵ်းၵူၼ်းမိူင်းၶိုၼ်ႈႁွတ်ႈ ၼပ်ႉ ႁူဝ်ပၢၵ်ႇ။ ဝၼ်းတီႈ 21/05/2018 ယၢမ်းၵၢင်ၼႂ် 8 မူင်းၼၼ်ႉ ယူႇတီႈငဝ်းငုၼ်းပႃႇတီႇမႂ်ႇသုင်ၸိုင်ႈတႆး/ တပ်ႉသိုၵ်းၸိုင်ႈတႆး ဢွၼ်ႁူဝ်ၼမ်းၼႃႈသေ ၸတ်းႁဵတ်းပၢင်တၢင်းလီမႅင်ႇယိုၼ်ႈၵုသူလ်ပၼ်ၽူႈႁၢပ်ႇၵၢၼ်ၸိူဝ်ႉၸၢတ်ႈဝၢၼ်ႈမိူင်း။ ဢိၵ်ႇတင်း ၵၢပ်ႇသွမ်းသင်ၶၸဝ်ႈလႄႈ ၸတ်းႁဵတ်းပႃး ပၢင်ၵႅဝ်ႈတီႈႁူင်းႁေႃလူင် ၼွင်ငိုၼ်း ၸႄႈဝဵင်းၵေးသီး ၸိုင်ႈ တႆးပွတ်းၸၢၼ်း။ ၼႂ်းၼၼ်ႉ မီးၽူႈယႂ်ႇၵူၼ်းလူင် မိူၼ်ၼင်ႇ ၸွမ်သိုၵ်းလူင် သိူဝ် ထႅၼ်ႈ၊ ၽူႈၼမ်းၼႃႈ ထီႉ 1၊ ၵႅမ်ႁူဝ် ပဝ်ႈ 1 ၸွမ်သိုၵ်းၶိူဝ်းတႆး၊ ၽူႈၼမ်းၼႂ်း၊ ၽူႈပွင်ၵၢၼ်သိုၵ်းလႄႈ ၽူႈယႂ်ႇၵူၼ်း လူင် လၢႆလၢႆၸဝ်ႈ တင်းသိုၵ်းႁၢၼ် ဢိၵ်ႇၵူၼ်းမိူင်း ၶဝ်ႈႁူမ်ႈ မီးယူႇ 400 ပၢႆ ဝႃႈၼႆ။ ၸွမ်သိုၵ်းလူင် ၸဝ်ႈသိူဝ်ထႅၼ်ႈ ၽူႈၼမ်းၼႃႈ ထီႉ 1 SSPP/SSA မွၵ်ႇလၢတ်ႈၶေႃႈၵႂၢမ်းသပ်းလႅင်းၼႄလွင်ႈပိုၼ်း လၢႆး လုၵ်ႉၽိုၼ်ႉၵႂႃႇဝႃႈ “ ၵူၼ်းၼုမ်ႇႁဝ်းဝၼ်းမိူဝ်ႈၼႆႉ လူဝ်ႇလႆႈလဵပ်ႈႁဵၼ်းပိုၼ်းၼမ်ၼမ် ပေႃးႁဝ်းဢမ်ႇလဵပ်ႈ ႁဵၼ်းပိုၼ်း ၼမ်ၼမ်ၼႆႉ ႁဝ်းတေၸၢင်ႈလႆႈသုမ်းထႅင်ႈ ပွၵ်ႈသွင် မိူဝ်ႈပူၼ်ႉမႃးၼႆႉ ႁဝ်းသုမ်းယဝ်ႉ ပွၵ်ႈၼိုင်ႈ ၵူၺ်း ယႃႇႁႂ်ႈမီးပွၵ်ႈသွင်ထႅင်ႈ။ မိူဝ်ႈပၢၼ်ၸဝ်ႈၾႃႉႁဝ်းဢမ်ႇလႅတ်း ဢမ်ႇၸႂ်ႈ ၸဝ်ႈၾႃႉႁဝ်းၵေႃႈ လႅတ်းသႅဝ်းယူႇ ၵူၺ်းၵႃႈ ထိုင်တီႈၵမ်းတႅပ်းတတ်းမႃးသမ်ႉ ႁဝ်းလႆႈၵၢၼ်ႉသုမ်းလွၵ်းပိူၼ်ႈဢၼ်ၼႆႉ လူဝ်ႇဢဝ်ပဵၼ်တွၼ်ႈသွၼ် တွၼ်ႈတႃႇ ၵူၼ်းၼုမ်ႇႁဝ်း မိူဝ်းၼႃႈၸိူဝ်းတိုၵ်ႉၶိုၼ်ႈမႃးၸိူဝ်းၼႆႉ” ဝႃႈၼႆ။ လိူဝ်သေၼၼ်ႉ လၢတ်ႈၼႄပႃး ပိုၼ်းလၢႆးလုၵ်ႉၽိုၼ်ႉ ႁဵတ်းၸိူင်ႉႁိုဝ် တႄႇလုၵ်ႉၽိုၼ်ႉမႃး လုၵ်ႉၽိုၼ်ႉယွၼ်ႉ ပိူဝ်ႈ သင်၊ ၶႆႈၼႄပႃး ပိုၼ်းၸဝ်ႈၾႃႉ။ လွင်ႈၵူၼ်းသႄႇသူၼ်းႁဵတ်းႁႂ်ႈၸဝ်ႈၾႃႉ ပဵၼ်ဝႆႉ သွင်ၾၢႆႇသွင်ၵိူင်းၸိူဝ်းၼႆႉလႄႈ ဢဝ်တပ်ႉသိုၵ်းမၢၼ်ႈၶဝ် ၶဝ်ႈမႃးမိူင်းတႆး ၼႄၼႃႈဝႃႈ တေမႃးတိုၵ်း ၶႄႇၽိူၵ်ႇၼႆသေ ၽိုတ်ႉၸိမ်ပၵ်းသဝ်း ၼႂ်းမိူင်း တႆးမႃးႁၢၼ်ႇတေႃႇဝၼ်းမိူဝ်ႈၼႆႉ ဝႃႈၼႆ။ တင်ႈတႄႇ 1958 မႃး တေႃႇထိုင် 2018 ၼႂ်းၶၢဝ်းတၢင်း 60 ၼႆႉ ဢိင်ၼိူဝ်လွင်ႈဢမ်ႇၸွမ်းတြႃး၊ ၸိူဝ်ႉၶိူဝ်းယႂ်ႇ ဢူမ် ဢိုၼ်ၸိူဝ်ႉၶိူဝ်းဢွၼ်ႇသေ မိပ်ႇငႅၼ်းတဵၵ်းတဵင်ပေႉၵိၼ်ၵၼ်လႄႈ လၢႆးလုၵ်ႉၽိုၼ်ႉၸင်ႇပေႃႇပဵၼ်မႃး၊ တေႃႇပေႃးထိုင် ယၢမ်းလဵဝ်ယဝ်ႉ။ ၵွပ်ႈၼၼ် ဝၼ်းလၢႆးလုၵ်ႉၽိုၼ်ႉၼႆႉ ပဵၼ်ဝၼ်းၶုၵ်းထူပ်း ၶူၼ်ႉႁၼ် ဢဝ်ၵုင်ႇမုၼ်ၽူႈဢွၼ်ႁူဝ် ၽူႈ ၵတ်ႉငၢၼ် ၸိူဝ်းလႆႈလူႇၼိူဝ်ႉလူႇလိူတ်ႈၵႂႃႇ ပုၼ်ႈတႃႇၸိူဝ်ႉၸၢတ်ႈၵၢၼ်မိူင်း။ ယွၼ်ႉၼၼ် ဝၼ်းလၢႆးလုၵ်ႉၽိုၼ်ႉၼႆႉ ပဵၼ်ဝၼ်းၶုၵ်းထူပ်း ၵုင်ႇမုၼ်ငဝ်း ၶဝ်ၸဝ်ႈသေ ၸင်ႇၸတ်းႁဵတ်းပၢင်ၵႅဝ်ႈလႄႈ ပၢင်တၢင်းလီမႅင်ႇယိုၼ်ႈၵုသူလ်ပၼ် ၽူႈတူၵ်းသုမ်း/ ၼႂ်းပၢင်တိုၵ်းတႃႇၸိူဝ်ႉၸၢတ်ႈ မိူဝ်း ၼႃႈ မႃးၵေႃႈ တေၸတ်းႁဵတ်းၵႂႃႇထႅင်ႈယူႇ ဝႃႈၼႆ။

['ၵၢၼ်သိုၵ်း']

2018-05-21T08:55:50

https://shannews.org/archives/5051

ၵူၼ်းမိူင်းသီႇပေႃႉ 2 ၵေႃႉ ၺႃးယိုဝ်း-

ၵူၼ်းမိူင်းၸႄႈဝဵင်းသီႇပေႃႉ 2 ၵေႃႉ ၺႃးယိုဝ်း ပဵၼ်ၸုမ်းလႂ် ၼမ်ႉမိုဝ်းၽႂ် ယိုဝ်းဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ဝၼ်းတီႈ 20/05/2018 ယၢမ်းၵၢင်ၼႂ်ၸဝ်ႉ 1 မူင်း ၵူၼ်းဝၢၼ်ႈၵုင်းသႃႇ 2 ၽူဝ်မေးၺႃးယိုဝ်း တီႈၼႂ်းႁိူၼ်းၶဝ် တီႈ ဝၢၼ်ႈၵုင်းသႃႇ ၸႄႈဝဵင်းသီႇပေႃႉ ၸိုင်ႈတႆးပွတ်းႁွင်ႇ။ ၵဵဝ်ႇၵပ်းလွင်ႈၵၢၼ်ယိုဝ်းၼႆႉ ပဵၼ်ၸုမ်းလႂ် ၼမ်ႉမိုဝ်းၽႂ် ယိုဝ်းဢၼ်ဝႃႈၼၼ်ႉ ပႆႇႁူႉ ဝႃႈၼႆ။ ၵူဝ်ႇမဵဝ်း ၸုမ်းၸွႆႈထႅမ်ၵူၼ်းထူပ်းၽေးၵိုင်ႉၵၢင်ႉ ၼႂ်းၸႄႈဝဵင်းသီႇပေႃႉ လၢတ်ႈတီႈၽူႈတွႆႇႁွၵ်ႈဝႃႈ “ ၵူၼ်းမိူင်း 2 ၵေႃႉ ဢၼ်ၺႃးယိုဝ်းၼၼ်ႉ ပဵၼ်ၽူဝ်မေးၵၼ်။ ၵေႃႉပဵၼ်ၽူႈၸၢႆးတႄႉ လႆႈတိူဝ်ႉၺႃးမၢၵ်ႇၵွင်ႈ တီႈၶႃလူင် 2 ႁွႆး၊ ၵေႃႉပဵၼ် ၽူႈယိင်းသမ်ႉ တိူဝ်ႉၺႃး တီႈၶႃလူင် 1 ႁွႆး၊ တီႈပုမ် 1 ႁွႆးလႄႈ တီႈၼႃႈ 1 ႁွႆႈ။ ၵူၺ်းၵႃႈ လုၵ်ႈဢွၼ်ႇတႄႉ ဢမ်ႇတိူဝ်ႉ ၺႃးသင်။ တေႃႈလဵဝ် ၶဝ်သွင်ၵေႃႉၽူဝ်မေးၼႆႉ လႆႈသူင်ႇယူတ်းယႃတူဝ်တီႈ ႁူင်းယႃဝဵင်းလိူဝ်ႇဝႆႉ” ဝႃႈၼႆ။ ၸုမ်းဢၼ်မႃးယိုဝ်း သွင်ၵေႃႉၽူဝ်မေးၼႆႉ ပဵၼ်ၸုမ်းလႂ် ၼမ်ႉမိုဝ်းၽႂ် ယိုဝ်းဢၼ်ဝႃႈၼၼ်ႉ ဢမ်ႇလႆႈႁူႉ။ လွင်ႈတိူဝ်ႉ သၢႆၸႂ် ၶဝ်သွင်ၵေႃႉတႄႉ ၾၢႆႇမေႃဝႃႈ ဢမ်ႇပေႃးလႆႈမႆႈၸႂ်သင်ယဝ်ႉ ဝႃႈၼႆ။ ၵူဝ်ႇမဵဝ်း သိုပ်ႇဝႃႈ “ ၵူၼ်းၼႂ်းပိုၼ်ႉတီႈ ဝၢၼ်ႈၵုင်းသႃႇ ၵပ်းၾူၼ်းႁႃသေ ႁဝ်းၶႃႈ ၸုမ်းၸွႆႈထႅမ်ပႃးတင်း ၾၢႆႇတပ်ႉ ပလိၵ်ႈ ၸင်ႇဢွၼ်ၵၼ်ၵႂႃႇၸွႆႈ ၵူၼ်းမၢတ်ႇၸဵပ်း။ တေႃႇမိူဝ်ႈလဵဝ်ၽႂ်ၸုမ်းလႂ် မႃးယိုဝ်းဢၼ်ဝႃႈၼၼ်ႉ ၶႃႈႁဝ်းၵေႃႈ ဢမ်ႇလႆႈႁူႉ” ဝႃႈၼႆ။ လိူၼ်မေႊၼႆႉမႃး ၼႂ်းၸႄႈဝဵင်းသီႇပေႃႉ ၵႆႉၵႆႉပဵၼ် လွင်ႈပိုတ်းယိုဝ်းၵၼ် ၵူၼ်းမိူင်းလႆႈမၢတ်ႇၸဵပ်းလူႉတၢႆၵေႃႈမီး မိူဝ်ႈဝၼ်းတီႈ 9 ၼၼ်ႉၵေႃႈ ၵူၼ်းဝၢၼ်ႈၵုင်းသႃႇၵူၺ်းၼင်ႇၵဝ်ႇ ၺႃးယိုဝ်း ၵူၺ်းၵႃႈ ပဵၼ်ၸုမ်းလႂ်ယိုဝ်း ဢၼ်ဝႃႈ ၼၼ်ႉ ဢမ်ႇပႆႇႁူႉ။ ၵူၼ်းမိူင်းၸႄႈဝဵင်းသီႇပေႃႉ ၵေႃႉၼိုင်ႈလၢတ်ႈဝႃႈ “ ၼႂ်းၸႄႈဝဵင်းသီႇပေႃႉႁဝ်းၶႃႈၼႆႉ ၵႆႉလႆႈငိၼ်းလွင်ႈယိုဝ်း ၵၼ်။ တေလႆႈဝႃႈ ၼႂ်းမိူင်းႁဝ်းၶႃႈ ဢမ်ႇမီးလွင်ႈႁူမ်ႇလူမ်ႈၶႃႈ” ဝႃႈၼႆ။ ၼႂ်းၸႄႈဝဵင်းသီႇပေႃႉၼႆႉ မီးသိုၵ်းဢၼ်တူင်ႉၼိုင်ၵႂႃႇမႃး မိူၼ် တပ်ႉသိုၵ်းလူင်ပွင်ၸိုင်ႈမၢၼ်ႈ၊ သိုၵ်းတႆး SSPP/SSA ၊ သိုၵ်းတဢၢင်း TNLA ၸုမ်းပျီႇတူႉၸိတ်ႉ၊ တပ်ႉပလိၵ်ႈ ၸိူဝ်းၼႆႉ ဝႃႈၼႆ။

['သုၼ်ႇလႆႈၵူၼ်း']

2018-05-18T08:33:43

https://shannews.org/archives/5046

လုၵ်ႈႁဵၼ်းၵဝ်ႇ ၶူးမူး ႁူမ်ႈၵၼ်ၵႂႃႇလုမ်းလႃး ဝၢင်းႁူင်းႁဵၼ်း တီႈဝၢၼ်ႈႁူၺ်ႈၸွႆး

လုၵ်ႈႁဵၼ်းၸၼ်ႉငဝ်ႈ မေႃသွၼ်ၸၢႆးမူး ႁူမ်ႈၵၼ်ၵႂႃႇ တီႇၽဵဝ်ႈဝၢင်းႁူင်းႁဵၼ်း တီႈဝၢၼ်ႈႁူၺ်ႈၸွႆး ၼႂ်းၸႄႈဝဵင်းမိူင်းပၼ်ႇ ဝႃႈၼႆ။ ဝၼ်းတီႈ 17/05/2018 လုၵ်ႈႁဵၼ်းၸၼ်ႉငဝ်ႈ မေႃသွၼ်ၸၢႆးမူး ႁူမ်ႈၵၼ်သေ ၵႂႃႇလုမ်းလႃး တီႇၽဵဝ်ႈ၊ လွမ်ႉႁူဝ်ႉ တီႈဝၢင်းႁူင်းႁဵၼ်း ဝၢၼ်ႈႁူၺ်ႈၸွႆး ဢိူင်ႇၼႃးဝွၼ် ၸႄႈဝဵင်းမိူင်ပၼ်ႇ ၸႄႈတွၼ်ႈလၢင်းၶိူဝ်း ၸိုင်ႈတႆးပွတ်းၸၢၼ်း။ ၼင်ႇႁိုဝ် ပေႃးတေပဵၼ်တီႈဢၼ်ၵိုၵ်းပိုၼ်းၵႂႃႇတၢင်းၼႃႈလႄႈ လွင်ႈဢၼ်မေႃသွၼ်ၸၢႆးမူး ဢွၼ်ႁူဝ်တႄႇတင်ႈ ႁူင်းႁဵၼ်းမႃး ဝႃႈၼႆ။ လုၵ်ႈႁဵၼ်းၸၼ်ႉငဝ်ႈ ၵေႃႉၼိုင်ႈ ဢမ်ႇၶႂ်ႈဢွၵ်ႇၸိုဝ်ႈ လၢတ်ႈတီႈၽူႈတွႆႇႁွၵ်ႈဝႃႈ “ ႁဝ်းၶႃႈ လၢႆလၢႆၵေႃႉ ႁူမ်ႈၵၼ် မႃးတူၺ်းလုမ်းလႃး မႃးလွမ်ႉႁူဝ်ႉပၼ်ဝႆႉ။ ယွၼ်ႉဝႃႈ ပီႈၼွင်ႉတၢင်ႇၶိူဝ်းၶဝ်သမ်ႉ ၶႂ်ႈၽိုတ်ႉၶဝ်ႈၸူး မႄႇဢဝ်ၵႂႃႇ ၵမ်းဢိတ်းဢိတ်းၵေႃႈမီး။ သင်ႁဝ်းၶႃႈ ပွႆႇပႅတ်ႈဝႆႉ ဢမ်ႇဢွၼ်ၵၼ်မႃးတူၺ်းလုမ်းလႃးၸိုင် ဝၼ်းၼိုင်ႈမႃး ပိူၼ်ႈတေ ဢဝ်ၵႂႃႇ မူတ်းယဝ်ႉ တီႈလိၼ်ဝၢင်းႁူင်းႁဵၼ်းၼႆႉ။ ၾၢႆႇၼိုင်ႈၵေႃႈ တီႈလိၼ်ဝၢင်းၼႆႉ ပဵၼ်တီႈလိၼ် ဢၼ်ၶူးမူးႁဝ်း ၵေႃႇတင်ႈ ႁူင်းႁဵၼ်း သၢင်ႈႁူင်းႁဵၼ်းမႃး တႃႇသွၼ်ပၼ် လုၵ်ႈဢွၼ်ႇပေႃးတေႁူႉမေႃလိၵ်ႈလၢႆးၵေႃႈၸႂ်ႈ။ ၼွၵ်ႈလိူဝ် ၼၼ်ႉ ၼႂ်းဝၢင်းႁူင်းႁဵၼ်းၼႆႉ ၶူးမူး ဢဝ်တူၼ်ႈမႆႉ ၵူၵ်ႉၵူဝ်ႇ၊ မႆႉသၢမ်သႃလႄႈ မႆႉၺွင်ႇ ၽုၵ်ႇဝႆႉၼႂ်းမၼ်း တေႃႇထိုင် မိူဝ်ႈလဵဝ် တူၼ်ႈမႆႉၸိူဝ်းၼႆႉတိုၵ်ႉၵိုၵ်း မီးဝႆႉယူႇ” ဝႃႈၼႆ။ သိုပ်ႇလၢတ်ႈဝႃႈ ဢွင်ႈတီႈၼႆႉ ႁဝ်းၶႃႈ ၸိူဝ်းပဵၼ်လုၵ်ႈႁဵၼ်း ၶူးမူး ႁူမ်ႈၵၼ်သေ တေလုမ်းလႃးပႂ်ႉပႃး တီႈလိၼ်ၼႆႉ ၼင်ႇႁိုဝ် ပေႃးတေပဵၼ်ဢၼ်ၵိုၵ်းပိုၼ်း ၶူးမူးႁဝ်းၶႃႈလႄႈ ႁႂ်ႈလုၵ်ႈလၢၼ်ႁုၼ်ႈသႅၼ်းမႂ်ႇၶဝ် ပေႃးတေလႆႈ လဵပ်ႈႁဵၼ်း ႁူႉၸၵ်း လွင်ႈပိုၼ်းၶူးမူးၵႂႃႇ” ဝႃႈၼႆ။ ဝၢၼ်ႈႁူၺ်ႈၸွႆးၼႆႉ ယူႇၼႂ်းဢိူင်ႇၼႃးဝွၼ် မီးၾၢႆႇၸၢၼ်းဝဵင်းမိူင်းပၼ်ႇ။ တေႃႈလဵဝ် လင်ႁိူၼ်းၵူၼ်း ယူႇသဝ်း မီး 32 လင် ဝႃႈၼႆ။ မေႃသွၼ် ႁူၺ်ႈၸွႆး ၶူးမူးၼႆႉ ပဵၼ်မေႃသွၼ် ဝၢၼ်ႈႁူၺ်ႈၸွႆးသေ ဢမ်ႇၵႃး ပဵၼ်ၵူၼ်းၵေႃႉဢၼ်ၵေႃႇတင်ႈ ဝူင်းၸိူင်း လႅဝ်း ၵေႃႈၸႂ်ႈ။ ၼွၵ်ႈလိူဝ်ၼၼ်ႉ ပဵၼ်ၵူၼ်းၵေႃႉႁၢပ်ႇၵၢၼ် ၼႂ်းၵၢၼ်သိုၵ်းၵေႃႈပဵၼ်။ မေႃသွၼ် ႁူၺ်ႈၸွႆး ၶူးမူးၼႆႉ လႆႈလူႉတၢႆၵႂႃႇ မိူဝ်ႈပီ 1994 လိူၼ်ၻီႊသႅမ်ႊပိူဝ်ႊ ဝၼ်းတီႈ 26 တီႈဝၢၼ်ႈလၵ်းတႅင်ႇ ဢိူင်ႇပဵင်းလူင် ၸႄႈဝဵင်း ဝဵင်းႁႅင် ၸႄႈတွၼ်ႈ ၵဵင်းမႆႇ ၸိုင်ႈထႆး ဝႃႈၼႆ။

['ၵူႈလွင်ႈလွင်ႈ']

2018-05-18T08:30:59

https://shannews.org/archives/5042

ၵူၼ်းမိူင်းလႃႈသဵဝ်ႈ လႆႈၶိုၼ်းတီႈလိၼ် 200 ဢေႊၶိူဝ်ႊပၢႆ

တပ်ႉသိုၵ်းမၢၼ်ႈလႃႈသဵဝ်ႈ ဢၼ်ႁုပ်ႈယိုတ်းဢဝ်ဝႆႉတီႈလိၼ်ၵူၼ်းမိူင်း 200 ဢေႊၶိူဝ်ႊပၢႆ တၢင်းၾၢႆႇတူၵ်း ၼမ်ႉယၢဝ် ၼၼ်ႉ ပွႆႇပၼ်ၵူၼ်းမိူင်းၶိုၼ်း ဝႃႈၼႆ။ ဝၼ်းတီႈ 15/05/2018 ၶွမ်ႊမတီႊၾၢႆႇၵူတ်ႇထတ်းတီႈလိၼ်ၵူၼ်းမိူင်းဢၼ်ၺႃးယိုတ်းၼၼ်ႉ လူင်းပိုၼ်ႉတီႈၵူတ်ႇ ထတ်းတီႈလိၼ် ဢၼ်တပ်ႉသိုၵ်းမၢၼ်ႈ မၢႆတပ်ႉ 11 ႁူင်းႁဵၼ်းၾိုၵ်းသွၼ်ၵၢၼ်သိုၵ်းမၢၼ်ႈ ႁုပ်ႈယိုတ်းဝႆႉ ၶွင်ၵူၼ်း မိူင်း ၼႂ်းဝၢၼ်ႈၶၢႆးတူၺ် ဢိူင်ႇဝၢၼ်ႈပွႆး ၸႄႈဝဵင်းလႃႈသဵဝ်ႈ ၸိုင်ႈတႆးပွတ်းႁွင်ႇၼၼ်ႉ တႃႇတီႈလိၼ် 200 ဢေႊၶိူဝ်ႊ ပၢႆ ၾၢႆႇတူၵ်းၼမ်ႉယၢဝ်တႄႉ တေၶိုၼ်းပၼ်ၵူၼ်းမိူင်းႁဵတ်းၵၢၼ်ၶိုၼ်း ဝႃႈၼႆ။ ၸၢႆးဝၼ်းလႅင်းၶမ်း ၽူႈတႅၼ်းသၽႃးၸိူဝ်ႉၸၢတ်ႈ ၶဵတ်ႇလိူၵ်ႈတင်ႈ မၢႆ(3) ၸႄႈတွၼ်ႈလႃႈသဵဝ်ႈ လၢတ်ႈတီႈ ၽူႈတွႆႇႁွၵ်ႈဝႃႈ “ မၼ်းပဵၼ်မီးဝႆႉသွင်တွၼ်ႈ တွၼ်ႈၼိုင်ႈၼၼ်ႉ မီးၾၢႆႇတၢင်းဢွၵ်ႇၼမ်ႉယၢဝ်။ ထႅင်ႈတွၼ်ႈၼိုင်ႈသမ်ႉ မီးၾၢႆႇတူၵ်းၼမ်ႉယၢဝ်။ ဢၼ်ၶဝ်တေပၼ်ၵူၼ်းမိူင်းၶိုၼ်းၼၼ်ႉ တေပဵၼ်ၾၢႆႇတူၵ်းၼမ်ႉယၢဝ် တႃႇ 200 ဢေႊၶိူဝ်ႊ ပၢႆ။ တၢင်းၾၢႆႇဢွၵ်ႇၼမ်ႉယၢဝ် တႃႇ 1000 ဢေႊၶိူဝ်ႊပၢႆၼၼ်ႉ ၶဝ်တေဢမ်ႇပၼ်ၵူၼ်းမိူင်းယဝ်ႉ။ ယွၼ်ႉဝႃႈ မိူဝ်ႈၵူႈ ပွၵ်ႈ ဢၼ်ၶဝ်မႃးႁုပ်ႈယိုဝ်းဢဝ် တၢင်းၾၢႆႇဢွၵ်ႇၼမ်ႉယၢဝ် 1000 ဢေႊၶိူဝ်ႊပၢႆၼၼ်ႉ မၼ်းပဵၼ် တီႈ လိၼ်ပဝ်ႇ ႁၢမ်းဝႆႉဝႃႈၼႆ။ ဝၢႆးၼၼ်ႉ ၶဝ်ၵေႃႈမႃးတင်ႈတပ်ႉၶဝ်သေ ၵမ်းလွႆးလွႆးမႃးသမ်ႉၶႂၢၵ်ႈ ဢဝ်ၶဝ်ပႃးတီႈ လိၼ်ၵူၼ်း မိူင်းၵမ်ႈၽွင်ႈ ႁိူၼ်းၵူၼ်းဝၢၼ်ႈသၢမ်လင် လႆႈယႃႉ” ဝႃႈၼႆ။ သိုပ်ႇလၢတ်ႈဝႃႈ တၢင်းၾၢႆႇတူၵ်းၼမ်ႉယၢဝ် 200 ဢေႊၶိူဝ်ႊၼၼ်ႉတႄႉ ၶဝ်ပၼ်ၵူၼ်းမိူင်းႁဵတ်းၵိၼ်ၶိုၼ်း။ ၵူၺ်း ၵႃႈ တေႃႈလဵဝ်သမ်ႉ မီးပၼ်ႁႃသုၵ်ႉယုင်ႈၵၼ်ဝႆႉ တီႈလိၼ် 200 ဢေႊၶိူဝ်ႊၼၼ်ႉ ၽႂ်ၵေႃႈၶႂ်ႈလႆႈ ၽႂ်ၵေႃႈဝႃႈ ပဵၼ် တီႈလိၼ်ၵဝ်လိၼ်မႂ်း ႁဵတ်းၼၼ်သေ ႁိမ်ၵၼ်ဝႆႉ။ မၢင်ၵေႃႉသမ်ႉ ၶႂ်ႈလႆႈ လၢႆ သမ်ႉလႅၼ်ဝႃႈ ပဵၼ်တီႈလိၼ်ၶဝ်ၵေႃႈ ပႃးၵမ်ႈၽွင်ႈႁဵတ်းၼၼ်။ မၢင်ၵေႃႉသမ်ႉ ပဵၼ်တီႈလိၼ်ၶဝ် ထုၵ်ႇၺႃး ယိုတ်းတႄႉႁဵတ်းၼၼ်။ တေႃႈလဵဝ် တေယူႇတီႈၾၢႆႇၽူႈၵွၼ်းၸႄႈဝဵင်းတင်း ၾၢႆႇတႅၵ်ႈၼႃႈလိၼ်ၶဝ် တေၸတ်းၵၢၼ် သေ ႁဵတ်းသၢင်ႈပၼ်ၵႂႃႇ လွင်ႈ တီႈလိၼ် 200 ဢေႊၶိူဝ်ႊပၢႆၼႆႉ” ဝႃႈၼႆ။ တပ်ႉသိုၵ်းမၢၼ်ႈ မၢႆတပ်ႉ 11 ႁူင်းႁဵၼ်းၾိုၵ်းသွၼ်ၵၢၼ်သိုၵ်းၼႆႉ မိူဝ်ႈၵူႈပွၵ်ႈ ဢၼ်ၶဝ်မႃးႁုပ်ႈယိုတ်းဢဝ်တီႈလိၼ် ၼႆႉ ပဵၼ်ဝႆႉတပ်ႉၵွင်။ ၽိူဝ်ႇထိုင် ပီ 2014 မႃး ၸင်ႇလႅၵ်ႈပဵၼ် တပ်ႉသိုၵ်းႁူင်းႁဵၼ်းၾိုၵ်းသွၼ်ၵၢၼ်သိုၵ်းၵႂႃႇ။ မိူဝ်ႈၶဝ် မႃးယိုတ်းဢဝ်တီႈလိၼ်ၼႆႉ ပီ 1990 ပၢႆ ဝႃႈၼႆ။ တၢင်းပွတ်းတွၼ်ႈဝၢၼ်ႈၶၢႆးတူၺ်ၼႆႉ ပဵၼ်တီႈလိၼ် ဢၼ်မီးၵႃႈၶၼ် ယွၼ်ႉၸမ်တၢင်းလူတ်ႉၾႆး ဢၼ်လုၵ်ႉတၢင်း ဝဵင်းလိူဝ်ႇၶိုၼ်ႈ မႃးတၢင်းလႃႈသဵဝ်ႈၵေႃႈၸႂ်ႈ၊ ၸမ်သဵၼ်ႈတၢင်းလူင်ၵေႃႈၸႂ်ႈ။ လိူဝ်ၼၼ်ႉ ၵူၼ်းၸၢဝ်းၶိူဝ်း မိူၼ်ၼင်ႇ တႆး၊ ၶႄႇ၊ ၵလႃး၊ မၢၼ်ႈ ဢိၵ်ႇထႅင်ႈလၢႆၸၢဝ်းၶိူဝ်း ၸဵမ်ၸိူဝ်းၼႆႉ ယူႇသဝ်းၵေႃႈၼမ် ဝႃႈၼႆ။

['ၵူႈလွင်ႈလွင်ႈ']